4 a = 
pb 
+ £ F jF n 


T Ā 
ae 


A, 
iei iii 
Da 
a Ce TE 
TE Aa 
Ec Sa 
zr 
| 4 i 
er pdl 
PRL 
4 
Fi; 
pi 


ii (e hp 


O MIE ŞI UNA DE NOPȚI 
Volumul IX 

Text integral 


Traducere şi note de Haralambie Grămescu 
OErc Press 


Textul actualei versiuni reproduce ediţia Le livre des Mille nuits et une nuit, traduction littérale et 
complete du texte arabe par le dr. J. C. Mardrus, Editions de la Revue Blanche, Paris, 1899, versiune 
coroborată cu traducerea în limba rusă Kniga tâsiaci i odnoi noci, perevod s arabskogo M. A. Salie, 
Gosudarstvennoe Izdatelstvo Hudojestvennoi Literaturi, Moskva, 1959, şi cu traducerea în limba 
germană Tausend und eine Nacht, aus dem Arabischen übertragen von Max Henning, Druck und 
Verlag von Philipp Reclam Jun, Leipzig, 1895. 


Şi Şeherezada îi spuse sultanului Şahriar: 


PĂŢANIILE LUI HASSAN AL-BASSRI ŞI ALE PREAFRUMOASEI 
STRĂLUCIRE. 


Află, o, norocitule sultan, că povestea aceasta minunată are un început cu 
totul nemaipomenit, pe care trebuie să ţi-l înfăţişez înainte de a începe; 
altminteri nu ar fi prea uşor de înţeles aşa cum a ajuns ea până la mine. 

Într-adevăr, a fost odată, în anii şi în vremile tare de demult, un şah dintre 
şahii Persiei şi ai Khorassanului, care avea sub stăpânirea lui ţările Indului, 
ale Sindului şi ale Chitaiului, precum şi noroadele care locuiesc dincolo de 
Ox, în pământurile sălbatice. Se numea Kendamir şah. Şi era un viteaz 
neînfricat şi un voinic tare de virtute, care ştia să mânuiască straşnic sulița, 
şi era pătimaş după întreceri la lupte, după vânătoare şi după năvale 
războinice; ci, dintre toate desfătările, îndrăgea cel mai mult taifasurile cu 
oamenii plăcuţi şi de soi ales, iar la ospeţe le da poeţilor şi povestitorilor 
locul de cinste lângă el. Ba mai mult: când vreun străin, după ce căpătase 
găzduire la el şi se bucurase de dărnicia şi de mărinimia lui, îi povestea vreo 
poveste încă nemaiauzită ori vreo istorisire frumoasă, şahul Kendamir îl 
potopea cu huzmeturi şi cu huzururi, şi nu îi da drumul să se întoarcă în ţara 
lui decât după ce îi îndeplinea până şi cele mai mici dorinţe, şi atunci punea 
să-l însoţească de-a lungul întregii călătorii un alai falnic de călăreţi şi de 
robi la poruncile lui. Iar în ce-i priveşte pe povestitorii lui obişnuiţi şi pe 
poeţi, apoi faţă de aceştia se purta la fel de filotim ca şi faţă de vizirii şi de 
emirii săi. Şi, în felul acesta, saraiul lui ajunsese lăcaşul îndrăgit de toţi cei 
care ştiau să ticluiască un vers, să întocmească o laudă în stihuri ori să facă 
să învieze în cuvânt trecuturile stinse şi lucrurile moarte. 

Aşa că nu poate să fie de nicio mirare că şahul Kendamir, după un răstimp, 
ascultase toate poveştile cunoscute la arabi, la persani şi la indieni, şi le 
aşezase în mintea lui, dimpreună cu stihurile cele mai frumoase ale poeţilor 
şi cu învăţăturile dascălilor dedaţi cu cercetarea neamurilor celor de demult, 


încât, atunci când a prefirat prin minte tot ce auzise, a văzut că nu-i mai 
rămăsese nimica de învăţat şi nimica de ascultat. 

Şi dacă se văzu într-o asemenea stare, fu cuprins de o tristeţe până peste 
poate şi se cufundă într-o grea zăcăşenie! Şi nemaiştiind cum să-şi treacă 
obişnuitele lui ceasuri de tihnă, se întoarse către căpetenia hadâmbilor săi şi 
îi zise: 

— Du-te repede şi adu-mi-l pe Abu-Ali! Or, Abu-Ali era povestitorul cel 
mai îndrăgit de şahul Kendamir; şi era atâta de dibaci la vorbă şi atâta de 
plin de har, încât putea să facă să ţină o poveste vreme de un an întreg, fără 
a se opri vreodată şi fără a lăsa să ostenească, nici măcar o noapte, luarea- 
aminte a celor care îl ascultau. Ci şi el, ca toţi tovarășii lui, îşi mistuise de 
mult tot ce ştia şi toate izvoadele lui de poveşti, şi de mult se afla într-o 
mare lipsă de istorisiri noi. 

Hadâmbul se grăbi, aşadar, să se ducă după el şi să-l aducă dinaintea 
şahului. Şi şahul îi spuse: 

— lacătă, o, taică al vorbelor, că ţi-ai mistuit toate poveştile şi te găseşti la 
mare lipsă de istorii noi! Or, eu am trimis după tine pentru că, mai presus de 
orice, trebuie numaidecât să-mi găseşti vreo poveste nemaipomenită şi 
nemaiştiută, aşa cum eu să nu mai fi auzit vreuna asemenea! Căci, mai mult 
decât oricând, îmi plac istorisirile şi povestirile cu întâmplări rare. Dacă, 
dar, ai să izbuteşti să mă desfeţi cu vorbele frumoase pe care ai să mi le 
înşiri, eu, în schimb, am să-ţi dăruiesc moşii nemăsurate, peste care să fii 
stăpân, şi cetăţi şi palate, cu firman care să te ferească de toate birurile şi de 
toate dajdiile; şi am să te aşez de-a dreapta mea; şi ai să domneşti aşa cum 
vei vrea tu, cu putere deplină şi întreagă, peste supuşii şi peste noroadele 
împărăției mele. Ba, de ai să doreşti, am să-ţi las ca moştenire şi scaunul 
domniei după moartea mea, şi chiar din viaţa mea tot ce este al meu are să 
fie şi al tău! Dar dacă ursitoarea ta o fi atâta de jalnică încât să nu poţi 
îndeplini dorinţa pe care ţi-am mărturisit-o, şi care în sufletul meu atârnă cu 
mult mai mult decât a stăpâni întreg pământul, poţi de pe-acuma să te duci 
să-ţi iei bun-rămas de la rudele tale şi să le spui că te aşteaptă teapa! 

La vorbele acestea ale şahului Kendamir, băsmaşul Abu-Ali pricepu că era 
pierdut fără de scăpare şi răspunse: 

— Ascult şi mă supun! 

Şi îşi plecă fruntea, galben cu totul la chip şi pradă unei deznădejdi fără de 
leac. Ci, după un răstimp, ridică iar capul şi zise: 


— O, doamne al vremilor, robul tău cel neştiutor cere un hatâr de la mila 
ta, înainte de a muri! 

Şi şahul întrebă: 

— Şi care-i hatârul? 

El spuse: 

— Este acela de a-i dărui numai un răgaz de un an, spre a-i îngădui să 
găseacă ceea ce îi ceri. Şi dacă, după ce o trece acest răgaz, povestea cerută 
nu va fi găsită, ori dacă, găsită, nu are să fie cea mai frumoasă, cea mai 
minunată şi cea mai osebită din câte au ajuns vreodată la urechea oamenilor, 
am să-mi îndur, fără de nicio amărăciune în sufletul meu, osânda cu teapa! 

La vorbele acestea, şahul Kendamir zise: 

— Răgazul este tare lung! Şi nimenea nu ştie dacă mai are de trăit până 
mâine! 

Pe urmă, adăugă: 

— Ci dorinţa mea de a mai asculta o istorisire este atâta de mare, încât îţi 
dau răgazul de un an; da numai cu învoiala să nu te mişti de acasă în tot 
acest răstimp! 

Şi povestitorul Abu-Ali sărută pământul dintre mâinile şahului şi se 
întoarse în mare grabă acasă la el. 

Acolo, după ce cugetă îndelung, chemă cinci tineri mameluci de-ai lui, 
care ştiau să citească şi să scrie, şi care, pe deasupra, erau cei mai deştepţi, 
cei mai credincioşi şi cei mai cuminţi dintre toţi ciracii săi, şi le dădu la 
fiecare câte cinci mii de dinari de aur. Pe urmă le spuse: 

— Nu v-am crescut şi nu v-am îngrijit şi nu v-am hrănit în casa mea decât 
pentru o zi ca aceasta! Acuma-i rândul vostru să-mi fiţi de folos şi să mă 
ajutaţi să scap din mâinile şahului! 

Ei răspunseră: 

— Porunceşte, o, stăpâne al nostru! Sufletele noastre sunt ale tale, şi stăm 
ca preţ de răscumpărare pentru tine! 

El spuse: 

— lacătă! Plecaţi fiecare prin cele ţări străine, pe feluritele drumuri ale lui 
Allah! Străbateţi toate împărăţiile şi toate locurile de pe pământ, şi bateti la 
uşile tuturor învăţaţilor, înţelepţilor şi poeţilor cei mai vestiți! şi întrebaţi-i, 
ca să-mi aduceţi răspuns, dacă nu cumva ştie vreunul povestea păţaniilor lui 
Hassan Al-Bassri! Şi dacă, din mila Celui-Preaînalt, vreunul dintre ei o ştie, 
rugaţi-l să v-o povestească ori să v-o scrie, la orice preţ o fi! Întrucât numai 


cu ajutorul acelei poveşti îl puteţi scăpa pe stăpânul vostru de la ţeapa care 
îl aşteaptă! 

Pe urmă se întoarse către fiecare dintre ei pe rând; şi îi spuse celui dintâi 
mameluc: 

— Tu ai să te duci la ţările Indului şi ale Sindului, şi la locurile şi 
tărâmurile care ţin de ele. 

Iar celui de al doilea îi spuse: 

— Tu ai să te duci la Persia şi la China, şi la ţările vecine cu acestea! 

Şi îi spuse celui de al treilea: 

— Tu ai să străbati Khorassanul şi locurile care tin de el! 

Şi îi spuse celui de al patrulea: 

— Tu ai să cercetezi Maghrebul, de la răsărit până la apus! 

Şi celui de al cincilea îi spuse: 

— lar tu, o, Mobarak, tu ai să baţi ţara Egiptului şi ţara Siriei! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a cinci sute şaptezeci şi şaptea noapte 


Spuse: 


— lar tu, o, Mobarak, tu ai să baţi ţara Egiptului şi ţara Siriei! 

Aşa le grăi povestitorul Abu-Ali celor cinci mameluci credincioşi ai lui. 
Şi, pentru plecare, le hotărî o zi blagoslovită şi le spuse: 

— Plecaţi în ziua aceasta binecuvântată! Şi să vă întoarceţi cu povestea de 
care atârnă mântuirea mea! 

Şi ei îşi luară bun-rămas de la el şi se împrăştiară pe cinci drumuri osebite. 

Or, cei dintâi patru flăcăi, după unsprezece luni, se întoarseră unul câte 
unul, cu nasul în pământ, şi spuseră dascălului lor că ursita, în pofida 
tuturor căutărilor lor cele mai cu de-amănuntul prin ţările cele îndepărtate 
pe care le străbătuseră, nu-i dusese pe urmele povestitorului ori ale 
învățatului pe care îl căutau, şi că nu întâlniseră nicăieri, nici în cetăţi, nici 
pe la corturi, decât povestitori şi poeţi de rând, ale căror poveşti le ştie toată 
lumea; dar că, în ce priveşte isprăvile lui Hassan Al-Bassri, nimenea nu le 
ştia! 

La vorbele acestea, pieptul bătrânului povestitor Abu-Ali se zbârci până 
peste poate, şi lumea se înnegură pe chipul lui. Şi strigă: 

— Nu este ajutor şi putere decât întru Allah Atotputernicul! Văd bine 
acuma că în Cartea îngerului stă scris că sorocul meu mă aşteaptă în ţeapă! 


Şi îşi făcu cele de datorintă, şi adiata toată, înainte de a se duce să moară 
de moartea aceea ca păcura! Şi-atâta cu el! 

Ci, în ceea ce îl priveşte pe cel de al cincilea mameluc, care se numea 
Mobarak, acela şi străbătuse toată ţara Egiptului şi o bună parte din Siria, 
fără să fi dat de urma a ce căuta. Şi nici chiar povestitorii cei vestiți de la 
Cairo nu-i putuseră da vreo lămurire, măcar că ştiinţa lor întrece orice 
închipuire. Ba mai mult! Nici măcar nu-i auziseră pe părinţii ori pe bunicii 
lor, povestitori ca şi ei, spunând că s-ar fi pomenit vreodată de vreo poveste 
ca aceea! Încât tânărul mameluc luase calea Damascului, ci fără să 
nădăjduiască a izbândi cumva în acea căutare. 

Or, de cum ajunse la Damasc, fu cuprins pe dată de farmecul locurilor de 
acolo, de grădinile cetăţii, de apele şi de strălucirea lui. Şi încântarea sa ar fi 
întrecut orice măsură, dacă nu i-ar fi fost mintea atâta de prinsă de sarcina 
aceea fără de nădejde. Şi, cum se înserase, străbătea ulițele cetătii căutând 
vreun han unde să mâne peste noapte, când văzu, vânzolindu-se prin sukuri, 
o grămadă de hamali, de măturători, de măgărari, de săpători, de negustori 
şi de apagii, precum şi o mulţime de alţi inşi care alergau de zor înspre 
acelaşi loc, cât puteau mai iute. Şi îşi zise: „Cine ştie încotro se duce toată 
lumea asta!” Şi, pe când se pregătea s-o ia şi el la fugă după ei, fu izbit 
straşnic de către un tânăr care tocmai se împiedicase, prinzându-şi un picior 
în poalele caftanului, din pricina zorului cu care alerga. lar mamelucul îl 
ajută să se ridice şi, după ce îl scutură de praf, îl întrebă: 

— Încotro aşa? Te văd tare grăbit şi plin de nerăbdare, şi nu ştiu ce să cred 
când mă uit că şi alţii fac la fel ca tine? 

Tânărul răspunse: 

— Văd bine că eşti un străin, de vreme ce nu ştii încotro ne grăbim aşa. 
Află dar că, în ce mă priveşte, vreau să ajung printre cei dintâi în sala aceea 
boltită în care şade şeicul Isac Al-Monabbi, strălucitul povestitor din cetatea 
noastră, acela care povesteşte cele mai minunate poveşti de pe lume. Şi 
întrucât acolo întotdeauna, şi înlăuntru, şi pe afară, se strânge o mare 
mulţime de ascultători, iar cei care vin la urmă nu pot să se mai bucure cum 
se cade de povestea povestită, te rog să mă ierţi că acuma mă grăbesc să te 
las! 

Ci tânărul mameluc se agăţă de hainele locuitorului din Damasc şi îi spuse: 

— O, fecior de oameni de treabă, mă rog ţie să mă iei cu tine, ca să pot 
afla şi eu un loc bun lângă şeicul Isac. Căci şi eu tare aş mai vrea să-l ascult, 
şi am venit anume pentru el din ţara mea, din adâncă depărtare! 


Şi flăcăul răspunse: 

— Atunci ţine-te după mine, şi dă zor! 

Şi amândoi, dând coate la dreapta şi la stânga printre oamenii ce se 
întorceau liniştiţi pe la casele lor, se repeziră înspre sala unde şeicul Isac Al- 
Monabbi îşi spunea poveştile. 

Or, când intră în sala aceea cu tavanul boltit, din care cobora o răcoare 
dulce, Mobarak zări pe un jet, în mijlocul cercului făcut de hamali, de 
negustori, de oameni de vază, de apagii şi de alţii, un preacinstit şeic cu 
chipul pecetluit de binecuvântare, cu fruntea încununată de strălucire, care 
vorbea cu un glas domol, urmându-şi mai departe povestea pe care o 
începuse de o lună de zile, dinaintea credincioşilor lui ascultători. Ci glasul 
şeicului nu zăbovi mult până să se învioreze, povestind vitejiile fără de 
seamăn ale viteazului său. Şi deodată şeicul se ridică din jeţ, nemaiputând 
să-şi stăpânească însufleţirea, şi începu să alerge printre cei care îl ascultau, 
de la un cap la altul al sălii, făcând să se învârtească spada voinicului 
retezător de capete, şi căsăpindu-i în mii de bucăţi pe vrăjmaşi: „Aşadar! Să 
moară cei care se ţin de hainii! Şi blestemati să fie ei, şi arsi în focul 
gheenei! Şi Allah să-l mântuie pe cel viteaz! E mântuit! Ba nu! Unde-s 
săbiile noastre, unde-s buzduganele noastre, să zboare în ajutorul lui? Iată-l! 
Iese biruitor din încăierare, zdrobindu-şi duşmanii doborâţi, cu ajutorul lui 
Allah! Atunci, slavă Atotputernicului, stăpânul vitejiei! Şi-acuma viteazul 
să se ducă în cortul lui, unde îl aşteaptă iubita, şi toate frumuseţile fetişcanei 
să-l facă să uite primejdiile înfruntate pentru ea! Şi preamărit fie Allah, 
carele a zămislit femeia spre a pune balsam în inima voinicului şi pojar în 
măruntaiele lui!” 

Întrucât cu vorbele acestea şeicul Isac îşi isprăvea povestea din seara 
aceea, ascultătorii, peste măsură de încântați, se ridicară şi, repetând vorbele 
de la urmă ale povestitorului, ieşiră din sală. lar mamelucul Mobarak, 
fermecat de măiestria atâta de desăvârşită a povestitorului, se apropie de 
şeicul Isac şi, după ce îi sărută mâna, îi spuse: 

— O, stăpâne al meu, sunt un străin şi vreau să-ţi pun o întrebare. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a cinci sute şaptezeci şi opta noapte 


Spuse: 


— O, stăpâne al meu, sunt un străin şi vreau să-ţi pun o întrebare. 


Iar şeicul îi răspunse la salamalec şi spuse: 

— Vorbeşte! Străinul nu ne este nicidecum străin! Ce necaz ai? 

El răspunse: 

— Vin tare de departe, spre a-ţi aduce din partea stăpânului meu, 
povestitorul Abu-Ali din Khorassan, un dar de o mie de dinari de aur! Căci 
te socoteste ca dascăl al tuturor povestitorilor acestor vremi, şi vrea să-ţi 
dovedească prin aceasta prețuirea lui! 

Şeicul Isac răspunse: 

— De bună seamă! Nimenea n-ar putea să nu ştie de faima vestitului Abu- 
Ali din Khorassan. Primesc cu drag şi din toată inima darul de la stăpânul 
tău, şi aş vroi să-i trimit şi eu în schimb ceva, prin mijlocirea ta. Spune-mi, 
dar, ce l-ar bucura mai mult, pentru ca ploconul meu să-i fie cât mai pe 
plac! 

La vorbele acestea, atâta de îndelung aşteptate, mamelucul Mobarak îşi 
zise: „lacătă-mă la ţel! Şi aceasta-i nădejdea mea din urmă!” Şi răspunse: 

— Allah, o, stăpâne al meu, coperească-te cu toate binecuvântările lui! Ci 
numeroase-s bunurile acestei lumi asupra capului lui Abu-Ali, care nu-şi 
doreşte decât numai un lucru, acela de a-şi împodobi mintea cu ceea ce nu 
cunoaşte! Încât m-a trimis la tine ca să-ţi cer, ca pe un hatâr, să-i spui vreo 
poveste nouă, cu care i-ar putea îndulci urechile şahului nostru! Aşa, de 
pildă, nimica nu l-ar bucura mai mult decât să afle de la tine, dacă o ştii 
cumva, povestea care se cheamă Păţaniile lui Hassan Al-Bassri! 

Şeicul răspunse: 

— Pe capul şi pe ochii mei! dorinţa îţi va fi îndeplinită, căci ştiu povestea 
aceea! Şi, de altminteri, eu sunt singurul povestitor de pe faţa pământului 
care o ştie! Şi mare dreptate are stăpânul tău Abu-Ali s-o caute, căci fără de 
nicio îndoială că ea este una dintre cele mai grozave poveşti de pe lume şi 
mi-a fost povestită şi mie cândva de un sfânt derviş, răposat de mult, care o 
ţinea de la alt derviş, răposat şi el. lar eu, ca să răspund la mărinimia 
stăpânului tău, nu numai că am să ţi-o povestesc, da am să ţi-o şi dau s-o 
scrii, cu toate amănuntele ei, de la început până la sfârşit. Numai că, la 
această danie din partea mea, adaug o învoială anume, pe care să te legi cu 
jurământ că ai s-o îndeplineşti, dacă vrei să capeţi povestea. 

Mamelucul răspunse: 

— Sunt gata să primesc orice învoială, de-ar fi să-mi pun în primejdie 
până şi sufletul! 

El zise: 


— lacătă: întrucât povestea aceasta este dintre cele care nu se povestesc 
dinaintea oricui, şi nu-i făcută pentru toată lumea, ci numai pentru oamenii 
aleşi, ai să te juri, în numele tău şi în numele stăpânului tău, că nu ai să spui 
o vorbă din ea la cinci soiuri de oameni: celor săraci cu duhul, întrucât cu 
mintea lor vârtoasă nu ar şti s-o preţuiască; făţarnicilor, care s-ar socoti 
jigniti; dascălilor de şcoală, care, înguşti la minte şi întunecaţi, nu ar 
pricepe-o; nerozilor, întrucât aceştia sunt ca şi dascălii; şi necredincioşilor, 
care nu ar şti să tragă din ea nicio învătătură folositoare! 

Şi mamelucul strigă: 

— Jur dinaintea feţei lui Allah şi dinainta ta, o, stăpâne al meu! 

Pe urmă îşi descinse brâul şi scoase din el o pungă, în care se aflau o mie 
de dinari de aur, şi o dărui şeicului Isac. Iar şeicul, la rându-i, îi aduse o 
călimară şi un calam şi îi zise: 

— Scrie! 

Şi începu să-i spună, vorbă cu vorbă, toată povestea păţaniilor lui Hassan 
Al-Bassri, aşa cum îi fusese spusă şi lui de către derviş. Şi treaba aceasta 
dură şapte zile şi şapte nopţi, necurmat. După care mamelucul citi dinaintea 
şeicului tot ce scrisese, iar şeicul mai meşteşugări anumite părţi şi îndreptă 
greşelile de scris. Şi mamelucul Mobarak, bucuros până peste poate, sărută 
mâna şeicului şi, după ce îşi luă rămas-bun de la el, nu mai zăbovi să ia 
calea spre Khorassan. Şi cum bucuria îl făcea uşor, nu-i trebui, ca să ajungă, 
decât jumătate din timpul care le trebuie de obicei caravanelor. 

Or, nu mai rămăseseră decât zece zile până să se încheie anul ce fusese 
hotărât ca răgaz şi până ce ţeapa să fie înălţată întru osânda lui Abu-Ali, 
dinaintea porţii palatului. Şi nădejdea se topise cu totul din sufletul bietului 
povestitor, care îşi strânsese toate rudele şi toţi prietenii, ca să-l ajute să 
îndure cu mai puţină spaimă ceasul cel înfricoşat care îl aştepta. Şi iată că, 
în toiul bocetelor, mamelucul Mobarak, fluturând manuscriptul, îşi făcu 
intrarea şi se duse la stăpânul său şi, după ce îi sărută mâna, îi înmână foile 
cele scumpe, pe cea dintâi dintre ele fiind scris, cu litere mari, titlul: 
Povestea păţaniilor lui Hassan Al-Bassri. 

Când le văzu, povestitorul Abu-Ali se ridică şi îl îmbrăţişă pe mamelucul 
său, şi îl pofti să şadă de-a dreapta sa, şi se dezbrăcă de hainele de pe el, ca 
să-l îmbrace şi să-l copere pe acesta cu semnele cinstirii şi ale 
binecuvântării; pe urmă, după ce îl slobozi din robie, îi dărui zece cai de soi 
ales, cinci iepe, zece cămile, zece catâri, trei arapi şi doi copilandri. După 
care luă manuscriptul ce-i izbăvea viaţa şi îl scrise iarăşi, cu mâna lui, pe o 


hârtie minunată, cu litere de aur şi cu cea mai frumoasă caligrafie a lui, 
lăsând depărtare mare între cuvinte, aşa fel încât citirea să fie plăcută şi 
lesnicioasă. Şi folosi pentru munca aceea nouă zile întregi, abia luându-şi 
câte un răgaz să închidă ochii ori să mănânce o curmală. Şi, într-a zecea zi, 
la ceasul menit tragerii lui în ţeapă, puse manuscriptul într-un sipet de aur şi 
urcă la şah. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a cinci sute şaptezeci şi noua noapte 


Spuse: 


Şi, într-a zecea zi, la ceasul menit tragerii lui în ţeapă, puse manuscriptul 
într-un sipet de aur şi urcă la şah. 

Numaidecât, şahul Kendamir îi adună pe vizirii, pe emirii şi pe musaipii 
săi, precum şi pe poeţi şi pe învăţaţi, şi îi spuse lui Abu-Ali: 

— Ceea ce spune un şah trebuie să se îndeplinească! Citeşte-ne, dar, 
povestea făgăduită! Iar eu, la rându-mi, nu am să uit ceea ce a fost hotărât 
între noi de la început! 

Şi Abu-Ali scoase manuscriptul cel minunat din sipetul de aur, şi desfăşură 
cea dintâi foaie, şi îşi începu citirea. Şi desfăşură şi cea de a doua foaie, şi 
pe cea de a treia foaie, şi citi mai departe, înconjurat de uimirea şi de 
încântarea tuturor celor de faţă. Iar şahul fu atâta de peste măsură de 
fermecat, încât nici nu mai vroi să pună capăt citirii din ziua aceea! Şi 
mâncară şi băură, după care Abu-Ali citi mai departe; şi tot aşa mereu, până 
la sfârşit. 
că de aci înainte nu va mai avea nicio clipă de zăcăşie, de vreme ce în 
mâinile sale se afla o poveste ca aceea, se ridică în cinstea lui Abu-Ali şi îl 
căftăni pe loc în slujba de mare vizir, mazilindu-l pe vizirul de mai înainte 
din slujba viziriei, şi, după ce îl îmbrăcă în mantia lui împărătească, îi dărui, 
ca moşie de veci, o parte întreagă din împărăţia lui, cu toate târgurile, satele 
şi cetăţile ei; şi îl opri în preajma lui, ca tovarăş de taină şi sfetnic. Pe urmă 
porunci ca sipetul cu manuscriptul cel scump să fie încuiat în dulapul cu 
izvoade împărăteşti, ca să poată fi scos de acolo şi citit ori de câte ori 
zăcăşia s-ar înfăţişă la porţile sufletului său. 


— Şi tocmai povestea aceasta minunată, o, norocitule sultan, spuse Şeherezada mai departe, am să 
pot eu acuma să ţi-o povestesc, datorită unei copii aidoma, care a ajuns până la mine. 


Se povesteşte — ci Allah este Atoateştiutor, şi Atoateînţelept, şi prea bun! — 
că a fost odată — între câte au fost şi s-au dus de-a lungul anilor celor de 
demult — în cetatea Bassrei, un copilandru care era cel mai gingaş, cel mai 
frumos şi cel mai dulce dintre toţi băieţii de pe vremea lui. Se numea 
Hassan, iar tatăl şi mama lui îl iubeau cu o mare dragoste, întrucât nu-l 
dobândiseră decât la zilele lor de bătrânete adâncă, şi numai în urma 
sfatului unui învăţat cititor de zodiace, care le adusese să mănânce bucăţile 
dintre capul şi coada unui şarpe din neamul şerpilor celor mari, după 
învăţătura stăpânului nostru Soleiman (cu el fie pacea şi rugăciunea!). Or, la 
ceasul menit, Allah cel Atoateascultător şi cel Atoatevăzător hotărî 
chemarea neguţătorului, tatăl lui Hassan, în sânul îndurării lui; şi 
neguţătorul răposă în pacea Domnului său (aibă-l Allah pe veci întru mila 
lui!). Şi, în felul acesta, tânărul Hassan se pomeni singur moştenitor al 
bunurilor tatălui său. Ci, întrucât fusese tare rău crescut de către părinţii săi, 
care îl dumnezeiau, băiatul se încârdui degrabă cu nişte flăcăiandri de teapa 
lui şi, în tovărăşia lor, nu zăbovi mult până ce să toace în chefuri şi risipă 
agoniseala de la tătâne-său. Şi nu-i mai rămase în mână nimica. Atunci, 
maică-sa, care avea inima miloasă, nu putu să îndure a-l vedea amărât, şi, 
cu partea ei de moştenire, îi deschise în suk o faurărie de aurar. 

Or, în curând, frumuseţea lui Hassan, cu îngăduinţa lui Allah, începu să 
întoarcă înspre faurăria aceea ochii tuturor trecătorilor; şi nimeni nu trecea 
prin suk fără să se oprească dinaintea uşii, ca să privească lucrarea 
Atoatezămislitorului şi să se minuneze de ea. 

Şi, în felul acesta, prăvălia lui Hassan ajunse un loc de necontenită 
grămădire de neguţători, de femei şi de copii, care se strângeau acolo, ca să- 
] vadă cum mânuieşte ciocanul de aurar şi să se minuneze în toată tihna de 
frumuseţea lui. 

Or, într-o zi ca toate zilele, pe când Hassan şedea în faurăria sa, iar afară 
grămada obişnuită de privitori începea să se îndesească, iată că tocmai trece 
pe acolo un persan cu o barbă lungă albă, şi cu un turban mare de muselină 
albă. Şi hainele şi călcătura lui arătau îndeajuns că era om ales şi de vază. Şi 
ţinea în mână o carte veche. Şi se opri în faţa prăvăliei şi începu să se uite la 
Hassan cu o luare-aminte stăruitoare. Pe urmă se duse mai aproape de el şi 
spuse, aşa fel ca să fie auzit: 

— Pe Allah, ce aurar, minunat! 


Şi începu să clatine din cap cu semnele cele mai vădite ale unei încântări 
fără de margini. Şi şezu acolo, neclintit, până ce trecătorii se risipiră pentru 
rugăciunea de după-amiază. Atunci intră în făurărie şi se temeni dinaintea 
lui Hassan, care îi răspunse la salamalec şi îl pofti cu gingăşie să şadă. Şi 
persanul şezu jos, zâmbindu-i cu multă dulceaţă, şi îi spuse: 

— Copilul meu, chiar că eşti un tânăr până peste poate de plăcut! Iar eu, 
cum nu am niciun copil, aş vroi să te înfiez, spre a te învăţa tainele 
meşteşugului meu, cum nu-i altul pe lume, şi pe care mii şi mii de inşi m-au 
rugat în zadar să-i învăţ. Şi-acuma sufletul meu şi dragostea care s-a născut 
în sufletul meu pentru tine mă îndeamnă să-ţi dezvăluiesc ceea ce până 
astăzi am ascuns cu grijă; ca să fii, după moartea mea, păstrătorul ştiinţei 
mele. Şi, în felul acesta, am să pun între tine şi sărăcie o stavilă de netrecut, 
şi am să te cruţ de truda aceasta grea cu ciocanul, şi de meseria aceasta prea 
puţin bănoasă, nevrednică de făptura ta cea minunată, o, fiul meu, şi pe care 
o îndeplineşti potopit de praf, de zgură şi de flăcări! 

Şi Hassan răspunse: 

— Pe Allah, o, preacinstitule unchi al meu, nu doresc decât să fiu feciorul 
tău şi moştenitorul ştiinţei tale! Când vrei, dar, să începi a mă îndruma? 

El răspunse: 

— Mâine! 

Şi ridicându-se pe dată, luă cu mâinile amândouă capul lui Hassan şi îl 
sărută. Pe urmă ieşi fără să mai adauge niciun cuvânt... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a cinci sute optzecea noapte 


Spuse: 


„„„luă cu mâinile amândouă capul lui Hassan şi îl sărută. Pe urmă ieşi fără 
să mai adauge niciun cuvânt. 

Atunci Hassan, tulburat până peste poate de toate astea, îşi închise degrabă 
faurăria şi dete fuga acasă, spre a-i povesti şi maică-sii ce se petrecuse. lar 
mama lui Hassan, îngrijorată foarte, răspunse: 

— Ce-mi tot povesteşti tu acolo, ya Hassan? Şi cum de poţi să te încrezi în 
vorbele unui păgân de persan? 

El spuse: 

— Acest preacinstit învăţat nu este nicidecum un păgân, întrucât turbanul 
lui era din muselină albă, ca al drept-credincioşilor! 


Ea răspunse: 

— Ah, copile al meu, dezmeticeşte-te! Persanii aceştia sunt nişte vicleni şi 
nişte amăgitori! lar ştiinţa lor este alchimia! Şi numai Allah ştie uneltirile 
pe care le urzesc ei în întunecimea sufletului lor, şi câte ticăloşii săvârsesc 
ca să-i prade pe oameni! 

Ci Hassan începu să râdă şi spuse: 

— O, maică a mea, noi suntem oameni săraci şi nu avem chiar nimic ce ar 
putea să stârnească lăcomia cuiva! Cât despre acest persan, nu se află în 
toată cetatea Bassrei nimenea care să aibă un chip şi o înfăţişare mai 
îndatoritoare! Şi am văzut la el semnele cele mai vădite ale bunătăţii şi ale 
cinstei! Mai degrabă să-i mulţumim lui Allah carele a făcut să i se 
înduioşeze inima faţă de starea mea! 

La vorbele acestea, mama nu mai răspunse nimic. Şi Hassan nu putu să 
închidă ochii în noaptea aceea, atâta era de tulburat şi de nerăbdător. 

A doua zi plecă de cu zori la suk cu cheile lui şi deschise prăvălia mai 
înainte de toţi ceilalţi negustori. Şi numaidecât îl şi văzu pe persan că vine; 
şi Hassan se ridică repede în cinstea lui şi dete să-i sărute mâna; ci persanul 
nu vroi să-l lase, şi îl strânse în brate, şi îl întrebă: 

— Eşti însurat, o, Hassan? 

El răspunse: 

— Nu, pe Allah! sunt flăcău, măcar că maică-mea nu mai conteneşte să 
mă îndemne la însurătoare! 

Persanul zise: 

— Atunci e de minune! Întrucât, dacă ai fi fost însurat, nu ai fi putut 
niciodată să intri în tainele ştiinţei mele! 

Pe urmă adăugă: 

— Fiul meu, ai nişte aramă în făurăria ta? 

El spuse: 

— Am colea o tavă veche, găurită toată, de aramă galbenă! 

El spuse: 

— E tocmai ce îmi trebuie! Începe, dar, şi aprinde-ţi vatra, pune-ţi cazanul 
pe cărbuni şi dă drumul la foale! Pe urmă ia tava aceea veche de aramă şi 
tai-o cu foarfeca în bucăţi mărunte! 

Şi Hassan nu pregetă a îndeplini porunca. lar persanul îi zise: 

— Pune acuma bucăţile de aramă în cazan şi înteţeşte focul până ce toată 
arama are să se topească! 


Şi Hassan aruncă bucăţile de aramă în cazan, aţâţă focul şi începu să sufle 
în aramă cu ţeava de suflat, până ce arama se topi. Atunci persanul se ridică 
şi veni la cazan, şi îşi deschise cartea, şi citi asupra aramei topite, care 
clocotea, nişte descântece într-o limbă necunoscută; pe urmă, ridicând 
glasul, răcni: 

— Hakh! makh! bakh! O, aramă de rând, soarele să te pătrundă cu 
însuşirile lui! Hakh! makh! bakh! O, aramă de rând, însuşirile aurarului să 
te spele de necurăţeniile tale! Hakh! makh! bakh! O, aramă, schimbă-te în 
aur! 

Şi, rostind cuvintele acestea, persanul îşi duse mâna la turban şi scoase de 
sub îndoiturile muselinei un top de hârtie împăturit, pe care îl desfăcu; şi luă 
cu vârful degetelor un strop de făină galbenă ca şofranul, pe care o aruncă 
degrabă în mijlocul aramei topite din cazan! Şi pe dată arama topită se întări 
şi se prefăcu într-o turtă de aur, din aurul cel mai curat! 

Când văzu aşa, Hassan rămase uluit până peste poate; şi, la un semn al 
persanului, luă pila de aurar şi frecă, la un colţ, turta cea strălucitoare; şi se 
încredinţă că era chiar de aur, de aurul cel mai curat şi mai scump. Atunci, 
pierit de uimire, dete să ia mâna persanului şi să i-o sărute; ci acela nu vroi 
să-l lase, şi îi spuse: 

— O, Hassan, du-te degrabă în suk şi vinde turta aceasta de aur! Şi ia cât 
poţi pe ea, şi întoarce-te la tine acasă să pui banii bine, fără a spune o vorbă 
despre ceea ce ştii! 

Şi Hassan se duse în suk şi înmână turta telalului care, după ce o cercetă ca 
greutate şi ca însuşiri, o strigă spre vânzare, şi se dădu pe ea mai întâi o mie 
de dinari de aur, pe urmă două mii, la cea de a doua strigare. Şi turta îi fu 
vândută la preţul acesta unui neguţător; iar Hassan luă cele două mii de 
dinari şi se duse să-i dea mamei sale, zburând de bucurie. lar mama lui 
Hassan, la vederea aurului, nu putu mai întâi să rostească nicio vorbă, atâta 
era de plină de uimire; pe urmă, când Hassan, râzând, îi povesti că 
dobândise aurul acela de la ştiinţa persanului, ridică mâinile şi strigă cu 
mare spaimă: 

— Nu este alt dumnezeu afară de Allah, şi nu este tărie şi putere decât 
întru Allah! Ce ai făcut tu, o, fiul meu, cu persanul acela dedat la alchimie? 

Ci Hassan răspunse: 

— O, maică a mea, chiar că acest preacinstit învăţat este pe cale să mă 
înveţe alchimia! Şi a început prin a mă face să văd cum se preschimbă o 
aramă de rând în aurul cel mai curat! 


Şi fără să se mai sinchisească de dojenile maică-sii, Hassan luă din 
bucătărie piuliţa cea mare de aramă, în care bătrâna pisa usturoiul şi ceapa, 
şi cu care zobea grâul ca să facă turte de pâine, şi alergă la persanul care îl 
aştepta în făurărie. Şi puse jos piuliţa de aramă şi se apucă să aţâţe focul. Şi 
persanul îl întrebă: 

— Ce vrei să faci, ya Hassan? 

El răspunse: 

— Vreau să prefac în aur piuliţa mamei mele! 

Şi persanul izbucni în râs şi spuse: 

— Eşti cam necugetat, Hassane, dacă vrei să te arăţi în suk, de două ori 
într-o zi, cu nişte drugi de aur, şi să stârneşti bănuielile negustorilor, care au 
să ghicească lesne că ne ţinem de alchimie, şi ai să ne aduci pe cap o tare 
afurisită belea! 

Hassan răspunse: 

— Ai dreptate! Da tare aş vrea să învăţ de la tine taina stiintei tale! 

Şi persanul începu să râdă şi mai nestăvilit decât prima oară, şi spuse: 

— Eşti necugetat, Hassane, dacă îţi închipui că ştiinţa şi tainele ştiinţei se 
învaţă aşa, în mijlocul drumului, ori în piaţa din cetate, şi că poţi să-ţi faci 
ucenicia în mijlocul sukului, sub ochii agiei! Da dacă, într-adevăr, ya 
Hassan, doreşti cu hotărâre să înveţi cum se cade, nu ai decât să-ţi strângi 
toate sculele şi să mă urmezi la mine acasă! 

Şi Hassan, fără a şovăi, răspunse: 

— Ascult şi mă supun! 

Şi, ridicându-se, îşi strânse sculele, închise prăvălia şi se duse cu persanul. 

Or, pe drum, lui Hassan îi veniră în minte vorbele mamei sale despre 
persani, şi un potop de gânduri începu să-i vâlvorească minţile; aşa că se 
opri din mers, fără a şti prea bine ce face şi, cu capul plecat, începu să 
cugete adânc. Şi persanul, întorcându-se, îl văzu în starea aceea şi se porni 
să râdă; pe urmă îi zise: 

— Eşti necugetat, Hassane! Căci, dacă ai avea şi minte tot pe atâta câtă 
drăgălăşenie, nu te-ai opri dinaintea sorții desfătate care te aşteaptă! Cum 
adică? eu îţi vreau binele, şi tu şovăiesti? 

Pe urmă adăugă: 

— Ci, o, fiul meu, ca să nu ai nici cea mai uşoară îndoială în ce priveşte 
gândurile mele, am să-ţi dezvălui tainele ştiinţei mele chiar în casa ta! 

Şi Hassan răspunse: 

— Da, pe Allah! asta are s-o liniştească pe mama! 


Şi persanul spuse: 

— Mergi, aşadar, înaintea mea, ca să-mi arăţi drumul! 

Şi Hassan o luă pe drum înainte, iar persanul după el; şi ajunseră astfel la 
bătrână. 

În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a cinci sute optzeci şi una noapte 


Spuse: 


„„.Şi ajunseră astfel la bătrână. 

Şi Hassan îl rugă pe persan să aştepte în sala de intrare şi, alergând ca un 
mânz care zburdă primăvara pe imaş, se duse s-o vestească pe maică-sa că 
persanul venise în ospeţie la ei. Şi adăugă: 

— De vreme ce are să mănânce din mâncarea noastră, în casa noastră, are 
să fie între noi legătura pâinii şi a sării; şi, în felul acesta, nu o să mai ai de 
ce să-ţi chinuieşti gândurile din pricina lui. 

Bătrâna însă răspunse: 

— Allah să ne ocrotească, fiul meu! Legătura de pâine şi de sare este 
sfântă la noi; ci la păcătoşii aceştia de persani, care sunt închinători focului, 
nişte stricaţi şi nişte sperjuri, nu are nicio preţuire! Ah, fiul meu, te paşte 
pacoste grea! 

El spuse: 

— După ce ai să-l vezi pe acest preacinstit învăţat, nu ai să mai vrei să-l 
laşi să plece din casa noastră! 

Ea spuse: 

— Nu! pe mormântul tatălui tău, nu am să stau o clipită în casa aceasta, 
câtă vreme are să se afle aici păgânul! lar după ce are să plece, am să spăl 
duşumeaua odăii, şi am să afum cu tămâie, şi nici nu am să te ating vreme 
de o lună întreagă, de frică să nu mă întinez de la tine! 

Pe urmă adăugă: 

— Ci, întrucât el se află în casa noastră, iar noi avem aurul pe care ni l-a 
dăruit el, am să vă pregătesc la amândoi ceva de mâncare, pe urmă am să 
plec degrabă pe la vecini! 

Şi pe când Hassan se ducea îndărăt la persan, bătrâna aşternu masa şi, 
după ce făcu nişte târguieli bogate, puse pe tablale pentru ei pui rumeniţi, şi 
castraveți, şi zece feluri de zaharicale şi de prăjituri; şi plecă degrabă să se 
aciuiască pe la vecini. 


Atunci Hassan îl aduse pe prietenul său persanul în sufragerie şi îl pofti să 
ia loc, spunându-i: 

— Trebuie să ne legăm între noi cu pâinea şi cu sarea! 

Şi persanul răspunse: 

— De bună seamă! Legătura aceasta este un lucru de nesmintit! 

Şi se aşeză lângă Hassan şi începu să mănânce cu el, sporovăind întruna. 
Şi îi spunea: 

— O, Hassane, fiui meu, pe sfânta legătură de pâine şi de sare, care se află 
acuma între noi, dacă nu te-aş iubi cu o dragoste atât de fierbinte, nu te-aş 
învăţa lucrurile tainice pentru care ne aflăm aici! 

Şi, spunând acestea, scoase din turban săculeţul cu praful cel galben şi, 
arătându-i-l, adăugă: 

— Vezi praful ăsta? Află, dar, că numai cu oleacă de pulbere de aceasta 
poţi să schimbi în aur zece oca de aramă. Căci praful acesta nu este altceva 


decât al-iksirul” chintesenţial, învârtoşat şi pe urmă făcut pulbere, pe care l- 
am scos din zeama de la o sumedenie de buruieni de leac şi de la o 
sumedenie de mirodenii, care de care mai osebite. Şi nu am ajuns la 
născocirea aceasta decât după munci şi osteneli pe care ai să le afli şi tu 
într-o zi! 

Şi îi întinse lui Hassan săculeţul, iar Hassan începu să se uite la el cu atâta 
luare-aminte, încât nu-l mai văzu pe persan cum scoate repede din turban o 
bucată de bang, din bangurile ce se fac în insula Creta, şi cum o amestecă 
într-o prăjitură. Şi persanul îi dădu lui Hassan prăjitura s-o mănânce, iar 
Hassan, tot uitându-se mai departe la făină, mâncă prăjitura şi, pe dată, se 
prăbuşi lat, fără de simtire, cu capul mai greu decât picioarele! 

Numaidecât persanul, scoțând un strigăt de biruinţă, sări în picioare şi 
rosti: „Ah, minunatule Hassan, de câţi ani te tot caut fără să te găsesc! Da 
acuma iată-te în mâinile mele, şi n-ai să mai scapi de sub puterea mea!” Şi 
îşi suflecă mânecile, îşi strânse cingătoarea şi, apropiindu-se de Hassan, îl 
îndoi frumos, cu capul pe genunchi, şi, ţinându-l aşa, îi legă braţele de 
fluierele picioarelor, şi mâinile de tălpi. Pe urmă, luă o ladă de haine, o goli 
şi îl puse în ea pe Hassan, cu tot aurul făurit de lucrarea lui de alchimie. Pe 
urmă ieşi să caute un hamal, îi încărcă lada în spinare şi îi porunci să i-o 
ducă la ţărmul mării, unde se afla o corabie gata să-şi întindă pânzele. Şi 
căpitanul, care nu mai aştepta decât sosirea persanului, ridică ancora. Şi 
corabia, împinsă de vântul dinspre uscat, se îndepărtă de țărm, cu pânzele 


umflate! Şi-aşa cu persanul, răpitorul lui Hassan şi al lăzii în care îl 
închisese! 

Estimp, mama lui Hassan, iacătă! Când văzu că fiul ei pierise odată cu 
lada şi cu aurul, şi că hainele din ladă erau împrăştiate prin toată odaia, şi că 
uşa casei fusese lăsată descuiată, pricepu că din ceasul acela Hassan era 
pierdut pentru ea şi că hotărârea ursitoarei era împlinită! Atunci se lăsă 
pradă deznădejdii şi începu să se bată amarnic peste obraji, şi să-şi sfâşie 
hainele de pe ea, şi să geamă, să suspine, să tipe de durere şi să verse 
lacrimi, zicând: „Vai, o, copilul meu, of! Vai, rod al sufletului şi al inimii 
mele, of!” Şi îşi trecu noaptea toată alergând înnebunită pe la toţi vecinii, ca 
să întrebe de feciorul ei; ci fără de niciun folos. lar vecinii încercară s-o 
aline; ea însă nu mai putea să fie alinată. Şi din ceasul acela începu să-şi 
treacă zilele şi nopţile în lacrimi şi în jale, lângă mormântul pe care îl ridică 
în mijlocul casei sale, şi pe care scrise numele fiului ei Hassan şi ziua în 
care acesta fusese rupt de la dragostea ei. Şi mai puse să se scrie şi aceste 
stihuri pe marmura de pe mormânt, ca să le poată citi fără de contenire şi să 
plângă: 


În fiecare noapte 

Când somnul trist mă fură, 

În fiecare noapte, 

O umbră se strecoară, încet, pe sub perdele — 
La patu-mi vine tainic, 

Ca-ntr-o fermecătură, 

Şi amăgeşte visul 

Singurătăţii mele. 


Dau să cuprind în braţe 
Făptura lui iubită, 

A fiului meu care 

S-a dus şi nu mai vine; 
Şi sar din visul nopţii, 
Dar vai! acea clipită 
S-a dus, şi-n casa goală 
Nu-i nimeni lângă mine. 


Şi iacă-aşa trăia biata mamă, cu durerea ei. 
lar persanul, plecat cu lada pe corabie... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a cinci sute optzeci şi doua noapte 


Spuse: 


lar persanul, plecat cu lada pe corabie, era cu adevărat un vrăjitor tare 
amarnic; şi îl chema Bahram magul, şi de meseria lui era alchimist. Şi în 
fiecare an îşi alegea dintre fiii de musulmani câte un flăcăiandru bine făcut, 
ca să-l răpească şi să facă din el ceea ce îl îndemna să facă păgânia, 
stricăciunea şi soiul lui blestemat; întrucât, aşa cum a spus Părintele 
Zicalelor, vrăjitorul acela nu era decât „un câine, fecior de câine; şi toţi 
strămosii lui erau nişte câini! Atunci cum dar să fie el altceva decât un 
câine, ori cum să facă altceva decât ceea ce face un câine?” Or, aşadar, tot 
timpul cât tinu călătoria pe mare, Bahram magul cobora o dată pe zi în 
afundul corăbiei, acolo unde se afla lada, sălta capacul şi îi da lui Hassan să 
mănânce şi să bea, punându-i chiar el în gură îmbucăturile, dar lăsându-l 
mereu în starea de somnoreală. Şi când corabia ajunse la capătul călătoriei, 
Bahram porunci să se dea jos lada, şi coborî şi el pe uscat, în vreme ce 
corabia lua iarăşi largul. 

Atunci vrăjitorul Bahram deschise lada, deznodă legăturile lui Hassan şi 
spulberă puterea hangului, dându-i flăcăului să miroase nişte oţet şi 
aruncându-i în nas nişte praf împotriva somnului. lar Hassan pe dată îşi veni 
în simţiri, şi se uită la dreapta, şi se uită la stânga, şi se văzu întins pe un 
țărm de mare, unde pietrele şi nisipul erau colorate în roşu, în verde, în alb, 
în albastru, în galben şi în negru; şi, din aceasta, pricepu că nu se afla pe 
ţărmul mării lui de baştină. Atunci, tare nedumerit că se vedea în acel loc pe 
care nu îl cunoştea, se ridică şi îl zări pe persan în spatele lui, stând pe o 
stâncă şi privindu-l cu un ochi deschis şi cu un ochi închis. Şi Hassan, 
numai dacă îl văzu aşa, simţi pe dată în sufletul lui că fusese amăgit şi că de 
aci încolo se afla în puterea vrăjitorului. Şi îşi aduse aminte de nenorocirile 
pe care i le prorocise maică-sa, şi se împăcă în inima lui cu hotărârile sorții, 
zicându-şi: „Îmi pun nădejdea în Allah!” Pe urmă se duse la persan, care îl 
lăsă să se apropie fără a se clinti, şi îl întrebă cu un glas tare tulburat: 

— Ce vrea să însemne asta, taică? Şi oare nu ne-am legat noi între noi cu 
legământul pâinii şi sării? 

Iar Bahram magul pufni în râs şi spuse: 


— Pe Foc şi pe Lumină! Ce-mi tot vorbeşti de pâine şi de sare mie, 
Bahram, care mă închin Flăcării şi Jarului, Soarelui şi Luminii? Au tu nu 
ştii că, în felul acesta, eu de mult am sub puterea mea nouă sute nouăzeci şi 
nouă de tineri musulmani, pe care i-am răpit, şi că tu eşti al o mielea? Ci pe 
Foc şi pe Lumină! fără de îndoială că tu eşti cel mai frumos dintre toţi! Şi n- 
as fi crezut, o, Hassan, că ai să-mi cazi atâta de uşor în năvod! Ci, slavă 
Soarelui! iată-te în mâinile mele, şi ai să vezi în curând cât de mult te 
iubesc! Pe urmă adăugă: 

— Ai să începi, deocamdată, prin a te lepăda de credinţa ta şi a te închina 
la ceea ce mă închin eu! 

La vorbele acestea, uimirea lui Hassan se schimbă într-o supărare până 
peste poate, şi strigă la vrăjitor: 

— O, şeic al blestemului, la ce cutezi tu să mă îndemni? Şi ce ticăloşie 
vrei să mă pui să săvârşesc? 

Când îl văzu pe Hassan atâta de mâniat, persanul, întrucât avea alte 
gânduri cu el, nu vroi să stăruie mai mult în ziua aceea, ci îi zise: 

— O, Hassan, ceea ce ţi-am spus, când ţi-am cerut să te lepezi de legea ta, 
nu a fost decât o prefăcătorie din parte-mi, ca să-ţi pun credinţa la încercare 
şi să-ţi ajut să dovedeşti, în felul acesta, o mare vrednicie dinaintea 
Atoaterăsplătitorului! 

Pe urmă adăugă: 

— Dacă te-am adus aici, te-am adus cu gândul să te învăţ, în singurătate, 
tainele ştiinţei! Ia te uită la muntele acesta ascuţit, care se ridică deasupra 
mării! Este Muntele-Norilor! Şi în el se află lucrurile cele trebuincioase 
pentru al-iksirul preschimbărilor. Şi, dacă vrei să te laşi dus pe vârful lui, 
mă jur ţie, pe Foc şi pe Lumină, că n-o să aia te căi de nimic! Căci de-aş fi 
vrut să te duc fără de voia ta acolo, aş fi făcut lucrul acesta pe când 
dormeai! Or, de îndată ce o să ajungem pe culme, avem să culegem tulpinile 
de buruieni care cresc pe tărâmul acela de deasupra norilor. Şi am să-ţi arăt 
atunci ce trebuie să faci! 

Iar Hassan, care, fără de voia lui, se simţea stăpânit de vorbele vrăjitorului, 
nu îndrăzni să nu se supună şi spuse: 

— Ascult şi mă supun! 

Pe urmă, aducându-şi aminte cu jale de mama şi de ţara lui, începu să 
plângă cu amar. Atunci Bahram îi zise: 

— Nu plânge, Hassane! Ai să vezi în curând ce dobândeşti urmând 
sfaturile mele! 


Şi Hassan întrebă: 

— Da cum o să putem noi să ne suim pe muntele acesta drept ca un 
perete? 

Vrăjitorul răspunse: 

— Asemenea piedică să nu te sperie! Avem să ajungem mai lesne ca 
pasărea! 

Spunând vorbele acestea, persanul scoase de sub haină o tobiţă de aramă, 
peste care era întinsă o piele de cocoş, şi pe care erau săpate nişte litere 
talismanice. Şi începu să bată cu degetele în daireaua aceea. Şi pe dată se 
ridică un nor de pulbere, şi din mijlocul lui se auzi un nechezat prelung; şi, 
într-o clipită, se şi ivi dinaintea lor un cal negru înaripat, care începu să bată 
în pământ cu copita, aruncând foc pe nări. Şi persanul încălecă pe el îndată 
şi îl ajută şi pe Hassan să se aburce la spatele lui. Şi, numaidecât, calul bătu 
din aripi şi porni în zbor; şi, în mai puţin timp decât ar fi de trebuinţă ca să 
deschizi o pleoapă şi s-o închizi pe cealaltă, îi şi duse până pe vârful 
Muntelui-Norilor. Pe urmă pieri. 

Atunci persanul se uită la Hassan cu un ochi tot atâta de crunt ca şi pe 
ţărmul mării, pufni într-un hohot de râs năprasnic şi strigă... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a cinci sute optzeci şi treia noapte 


Spuse: 


Atunci persanul se uită la Hassan cu un ochi tot atâta de crunt ca şi pe 
ţărmul mării, pufni într-un hohot de râs năprasnic şi strigă: 

— Acuma, Hassane, te afli cu totul sub puterea mea; şi nimenea nu are să 
te mai poată scăpa! Pregăteşte-te, dar, să-mi îndeplineşti cu inimă supusă 
orice voie, şi începe, până una alta, cu a te lepăda de credinţa ta şi a 
mărturisi că singura putere este Focul, părintele Luminii! 

Când auzi vorbele acestea, Hassan se trase îndărăt strigând: 

— Nu este alt Dumnezeu decât unul Allah! Şi Mahomed este trimisul lui 
Allah! Ci tu, o, ticăloase persane, nu eşti decât un necredincios şi un păgân! 
Şi Stăpânul Atotputerii are să te pedepsească prin mine! 

Şi Hassan, iute ca fulgerul, se repezi la vrăjitor şi îi smulse din mâini 
daireaua; pe urmă îl împinse înspre marginea muntelui cel ascuţit şi, 
încordindu-şi voiniceşte amândouă mâinile, îl aruncă în prăpastie. Şi 
vrăjitorul cel sperjur şi necredincios, dându-se de-a rostogolul, căzu şi se 


zdrobi de stâncile mării, şi îşi lepădă duhul întru păgânie. Şi Eblis îi înhăţă 
sufletul, ca să aţâţe cu el focul gheenei. Şi iacătă de ce moarte muri Bahram 
magul, vrăjitorul cel ticălos şi alchimist. 

lar Hassan, scăpând astfel de insul care vroia să-l facă a săvârşi toate 
mişeliile, începu dintru-ntâi să cerceteze pe toate feţele daireaua cea vrăjită, 
pe care era întinsă pielea de cocoş. Ci, neştiind cum să se slujească de ea, 
socoti că-i mai bine să nu se slujească nicicum; aşa că şi-o atârnă la centură. 
După care, rotindu-şi ochii împrejur, văzu că într-adevăr vârful de munte pe 
care se afla era atât de înalt, încât se ridica deasupra norilor strânşi pe la 
poalele lui. Şi o câmpie fără de sfârşit se întindea pe acea culme şi 
închipuia, între cer şi pământ, un fel de mare fără apă. Şi departe de tot 
ardea un foc mare şi sclipitor. Şi Hassan gândi: „Acolo unde-i foc se află şi 
o făptură omenească!” Şi porni într-acolo afundându-se în acea câmpie 
unde, drept orice suflet, nu era decât sufletul lui Allah! Şi când se apropie 
de ţintă, putu într-un sfârşit să bage de seamă că focul cel sclipitor nu era, în 
bătaia de soare, decât strălucirea unui palat de aur, ridicat pe patru stâlpi 
înalţi, tot de aur. 

La priveliştea aceea, Hassan se întrebă: „Ce sultan ori ce ginn o fi putând 
să locuiască prin asemenea locuri?” 

Şi, cum era tare ostenit de toate zbuciumările prin câte trecuse, ca şi de 
drumul cel lung pe care îl străbătuse, îşi zise: „Cu mila lui Allah, am să mă 
duc la palatul acesta şi am să cer portarului să-mi dea oleacă de apă şi ceva 
de mâncare, ca să nu mor de foame. Şi de-o fi un om de bine, are să mă 
adăpostească pe o noapte în vreun ungher!” Şi, dându-se în voia sorții, 
ajunse dinaintea porţii celei mari, care era tăiată dintr-o piatră de smarald; 
şi, trecând pragul, intră în curtea de la intrare. 

Or, nici nu facu bine câţiva paşi în acea curte că Hassan şi zări două fete, 
frumoase de te ameţeau, care şedeau pe o laviţă de piatră şi jucau şah. Şi 
întrucât erau tare cufundate în jocul lor, nu băgară de seamă dintru început 
intrarea lui Hassan. Cea mai tânără însă, când auzi călcătura paşilor lui, 
săltă capul şi îl văzu pe frumosul Hassan, care şi el se oprise când le zărise. 
Şi fata se ridică repede şi spuse surorii sale: 

— Ia te uită, sora mea, ce flăcău frumos! De bună seamă că acesta trebuie 
să fie nefericitul pe care vrăjitorul Bahram îl aduce în fiecare an pe 
Muntele-Norilor! Da cum o fi făcut de-a scăpat din mâinile diavolului 
acela? 


La vorbele acestea, Hassan, care dintru-ntâi nu cuteza să se mişte din loc, 
înaintă către fete şi, aruncându-se la picioarele celei mai tinere, strigă: 

— Aşa-i, o, stăpână a mea, sunt chiar sărmanul acela! 

Şi fata, dacă îl văzu la picioarele ei pe flăcăul cel atâta de frumos, cu stropi 
de lacrimi pe marginea ochilor lui negri, se simţi tulburată până în 
străfundurile inimii; şi, cu o faţă plină de milă, se ridică şi îi spuse suroră- 
sii, arătându-l pe tânărul Hassan: 

— Fii martoră, sora mea, că din clipita aceasta mă jur, dinaintea lui Allah 
şi dinaintea ta, că mi-l fac frate pe tânărul acesta şi că vreau să împart cu el 
plăcerile şi bucuriile din zilele frumoase, şi necazurile şi supărările din 
zilele mai puţin norocite! 

Şi îl luă pe Hassan de mână, îl ajută să se ridice de jos şi îl îmbrăţişă aşa 
cum o soră iubitoare îl îmbrăţişează pe un frate drag. Pe urmă, ţinându-l mai 
departe de mână, îl duse în palat, unde, mai înainte de orice, începu prin a-i 
face la hammam o scaldă care îl învioră cu totul; după care îl îmbrăcă în 
nişte haine falnice, aruncând hainele lui cele vechi şi murdare de drum, şi, 
ajutată de soră-sa, care veni după ei la hammam, îl duse în odaie la ea, 
sprijinindu-l de un braţ, în vreme ce soră-sa îl ţinea de celălaltul. Şi cele 
două fete îl poftiră pe tânărul lor oaspete să şadă jos între ele, ca să 
mănânce. Pe urmă cea mai tânără îi zise: 

— O, frate al meu preaiubit, o, dragule, tu, care cu venirea ta faci pietrele 
casei să dănţuiască de bucurie... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a cinci sute optzeci şi patra noapte 


Spuse: 


— O, frate al meu preaiubit, o, dragule, tu, care cu venirea ta faci pietrele 
casei să dănţuiască de bucurie, vrei să ne spui numele cel fermecător pe 
care îl porţi şi pricina care te-a adus la poarta casei noastre? 

El răspunse: 

— Află, o, soră care mă întrebi, şi tu, mai marea noastră, că mă cheamă 
Hassan. Ci în ce priveşte pricina care m-a adus la palatul vostru, apoi aceea- 
i soarta mea cea norocoasă! Este însă adevărat că, dacă am ajuns aici, nu am 
ajuns decât după ce am îndurat tare mari necazuri! 

Şi povesti toate câte le păţise cu vrăjitorul Bahram magul, de la început 
până la sfârşit. Ci nu este de niciun folos să le mai spunem încă o dată. Şi 


cele două surori, mâniate de purtarea persanului, strigară amândouă 
deodată: 

— O, câinele afurisit! Că i s-a cuvenit moartea, şi bine ai făcut, o, frate al 
nostru, de i-ai precurmat pe veci putinţa de a se mai bucura de răsuflarea 
vieţii! 

După care cea mai mare se întoarse către cea mai mică şi îi zise: 

— O, Boboc-de-Trandafir, acuma este rândul tău să-i povesteşti fratelui 
nostru povestea noastră, ca s-o ţină minte! 

Şi fermecătoarea Boboc-de- Trandafir spuse: 

— Află, o, frate al meu, o, preafrumosule, că noi suntem nişte domniţe! Pe 
mine mă cheamă Boboc-de-Trandafir, iar pe sora mea, care-i aci de faţă, o 
cheamă Boabă-de-Mirtă; şi, tot aşa, mai am alte cinci surori, încă şi mai 
frumoase decât noi, care acuma sunt plecate la vânătoare, şi care nu au să 
mai zăbovească mult până să se întoarcă. Pe cea mai mare dintre noi o 
cheamă Steaua-Dimineţii, pe cea de a doua o chemă Steaua-Serii, pe cea de 
a treia o cheamă Cornalina, pe cea de a patra o cheamă Smaralda, pe cea de 
a cincea o cheamă Dediţea. lar eu sunt cea mai mică dintre toate şapte. Şi 
suntem toate surori după tată, dar nu şi după mamă; iar eu şi cu Boabă-de- 
Mirtă suntem surori şi după mamă. Or, tatăl nostru, care este unul dintre 
sultanii cei atotputernici peste ginni şi peste marezi, este un înfumurat şi un 
asupritor care, socotind că nimenea nu este vrednic să ajungă soţ al vreuneia 
dintre fetele lui, s-a jurat că nu are să ne mărite niciodată. Şi, ca să fie 
încredintat că voinţa lui nu are să fie încălcată vreodată, si-a chemat vizirii 
şi i-a întrebat: „Nu cumva ştiţi vreun loc pe unde nu umblă nici oamenii şi 
nici ginnii, şi care ar putea să le slujească de locuinţă celor şapte fete ale 
mele?” Vizirii răspunseră: „Şi oare pentru ce, o, doamne al nostru?” El 
spuse: „Ca să le pun pe cele şapte fete ale mele la adăpost de oamenii şi de 
ginnii de parte bărbătească!”. Ei spuseră: „O, doamne al nostru, noi gândim 
că femeile şi fetele nu au fost zămislite de către Cel-Binefăcător decât ca să 
se împreune cu bărbaţii prin părţile cele mai simţitoare ale trupului lor! Şi, 
de altminteri, însuşi Prorocul (cu el fie rugăciunea şi pacea!) a spus: «Nicio 
femeie nu va îmbătrâni fecioară în Islam!» Ar fi, dar, o mare ruşine pe capul 
sultanului, dacă fetele lui ar îmbătrâni cu fecioria lor! Şi-apoi, pe Allah! 
păcat de tinereţele lor!” Ci părintele nostru răspunse: „Mai bine să le văd 
moarte, decât să le mărit!” Şi adăugă: „Dacă nu-mi arătaţi numaidecât locul 
de care vă întreb, capetele voastre au să vă zboare de pe grumaji!” Atunci 
vizirii răspunseră: „Dacă-i aşa, o, Măria Ta, află că este un loc gata găsit 


spre a-ţi pune fetele la adăpost: este Muntele-Norilor, în care, pe vremurile 
de demult, sălăşluiau efriţii cei răzvrătiți împotriva poruncilor lui Soleiman. 
Acolo se află un palat de aur, zidit odinioară de efriţii cei răzvrătiți, spre a le 
sluji de adăpost, dar care de atunci a rămas părăsit şi şade pustiu. Iar locul 
unde-i aşezat este prielnic, căci se bucură de un aer minunat şi-i coperit din 
belşug cu pomi roditori şi cu ape plăcute, mai reci ca gheaţa şi mai dulci ca 
mierea!” La vorbele acestea, tătânele nostru nu mai zăbovi a ne trimite aici, 
cu o liotă falnică de ginni şi de marezi care, odată ce ne aşezară în 
pustietate, se întoarseră la împărăţia tatălui nostru. Or noi, de cum am ajuns 
aici, am şi văzut că într-adevăr locul acesta, departe de toate făpturile lui 
Allah, este un loc înflorit, bogat în păduri, cu pajişti însorite, cu livezi şi cu 
izvoare de ape vii ce curg din belşug, asemenea unor salbe de mărgăritare şi 
unor năvlapi de argint; şi văzurăm că pâraiele se îmbulzesc unele peste 
altele, ca să privească şi să oglindească florile care le zâmbesc; şi văzurăm 
că văzduhul este vrăjit de ciripeli şi de miresme; şi că porumbeii guleraţi şi 
turturelele  preamăresc pe ramurile primăverii şi cântă laude 
Atoatefăcătorului; şi că lebedele plutesc mândre pe ape; şi că păunii, în 
straiele lor falnice, învrâstate cu corai şi cu nestemate în mii de culori, sunt 
ca nişte tineri însurăţei; că pământul este un pământ neprihănit şi amirosind 
a pomişori de camfor, împodobit cu toate podoabele raiului; şi că, într-un 
sfârşit, este o ţară aleasă şi binecuvântată! Încât, o, frate al meu, nu ne 
simţim nefericite că trăim într-o tară ca aceasta, în palatul acesta de aur; şi, 
mulţumindu-i pururea celui Atoaterăsplătitorului pentru huzururile sale, nu 
ne pare rău decât de un lucru, şi anume că nu avem în tovărăşia noastră 
niciun bărbat care să ne bucure cu chipul lui când ne deşteptăm dimineaţa, 
şi care să aibă o inimă iubitoare şi gingaşă. Pentru aceasta, o, Hassan, ne 
vezi acuma atâta de bucuroase de venirea ta! 

Şi, după ce vorbi aşa, fermecătoarea Boboc-de-Trandafir îl muie pe Hassan 
în alinturi şi daruri, aşa cum se face între fraţi şi între prieteni, şi şezu cu 
drag la taifas mai departe cu el. 

Estimp, veniră şi celelalte cinci domniţe, surorile frumoaselor Boboc-de- 
Trandafir şi Boabă-de-Mirtă; şi, vrăjite şi răpite de vederea unui flăcău atâta 
de frumos şi a unui frate atâta de dulce, îi făcură cea mai aleasă şi mai 
călduroasă primire. Şi după salamalecurile şi cele dintâi urări şi cuvinte, îl 
puseră să jure că are să rămână cu ele o lungă bucată de vreme. 

Şi Hassan, care nu vedea nicio piedică... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a cinci sute optzeci şi cincea noapte 


Spuse: 


Şi Hassan, care nu vedea nicio piedică împotriva acelei dorinţi, se jurui din 
toată inima. Şi rămase pe lângă ele, în palatul lor plin de minuni, şi, din 
acea clipă, fu soţul lor la toate vânătorile şi la toate plimbările. Şi se bucura 
şi se simţea fericit că are nişte surori aşa de fermecătoare şi aşa de gingaşe; 
iar ele se simțeau minunat că au un frate aşa de frumos şi de desfătător. Şi 
îşi petreceau zilele zburdând împreună prin poieni şi de-a lungul pâraielor; 
iar seara se dăscăleau laolaltă, Hassan povestindu-le despre obiceiurile din 
ţara lui de baştină, iar fetele povestindu-i datinile ginnilor, ale marezilor şi 
ale efriţilor. Şi viaţa aceasta plăcută îl făcea tot mai frumos din zi în zi, şi da 
chipului său o înfăţişare chiar ca a lunii. Şi dragostea lui de frate cu cele 
şapte surori, mai ales cu tinerica Boboc-de-Trandafir, se întemeia întocmai 
ca frăţia unor copii născuţi din acelaşi tată şi din aceeaşi mamă. 

Or, într-o zi, pe când şedeau împreună şi cântau într-un crâng, zăriră 
deodată un vârtej mare de pulbere ce se ridica până la cer şi acoperea faţa 
soarelui; şi venea iute către ei, cu un vuiet ca de tunet. Şi cele şapte 
domniţe, cuprinse de spaimă, îi spuseră lui Hassan: 

— Oh! fugi repede şi ascunde-te în foişorul din grădină! 

Şi Boboc-de-Trandafir îl luă de mână şi se duse cu el să-l ascundă în 
foişor. Şi iacătă că trâmba se risipi şi de sub ea se ivi o oaste întreagă de 
ginni şi de marezi! Or oastea aceea era un alai pe care îl trimisese la fetele 
lui sultanul din Ginnistan, ca să le aducă la el, să fie de faţă la ospeţele cele 
mari pe care avea de gând să le dea în cinstea unuia dintre sultanii megieşi. 
Şi, la vestea aceea, Boboc-de-Trandafir alergă la ascunzătoarea lui Hassan; 
şi îl îmbrăţişă, cu lacrimi în ochi şi cu pieptul uscat de sughiţuri jalnice, şi îl 
înştiinţă că şi ea şi surorile ei au să plece, şi îi spuse: 

— Însă, o, fratele meu, tu să aştepţi întoarcerea noastră în palatul acesta, 
peste care eşti stăpân deplin! Şi iată cheile de la toate odăile! 

Şi îi întinse cheile, adăugând: 

— Numai că, te rog fierbinte, ya Hassan, şi te juruiesc pe sufletul tău drag, 
să nu care cumva să deschizi odaia care se încuie cu cheia ce poartă ca 
semn peruzeaua aceasta încrustată în ea! 

Şi îi arătă cheia cu pricina. Şi Hassan, tare mâhnit de plecarea ei şi a 
surorilor ei, o îmbrăţişă plângând şi îi făgădui că are să aştepte neclintit 


întoarcerea lor, şi că nu are să deschidă uşa a cărei cheie avea ca semn 
peruzeaua încrustată în ea. Şi fata, dimpreună cu cele şase surori ale ei, care 
veniră pe furiş să-l vadă pe fratele lor înainte de plecare, îşi luară bun-rămas 
cu multă duioşie de la Hassan, şi toate îl sărutară, una câte una; pe urmă, 


lar Hassan, 
dacă se văzu 
singur în palat, 
fu cuprins de o 
mare  mâhnire; 
şi, dacă se 
pomeni în 
singurătate, 

după ce fusese 
în tovărăşia cea 
minunată a 
celor şapte 
surori, îşi simţi 
pieptul tare 
apăsat; şi, 
căutând să-şi 
spulbere şi să-şi 
domolească 

părerile de rău, 
se apucă să 
cerceteze, una! 
câte una, odăile 


fetelor. Şi, § 

frumoase, îşi 
simţea sufletul cuprins de foc şi inima bătând tulburată. Şi ajunse în felul 
acesta dinaintea uşii care se descuia cu cheia ce era însemnată cu peruzeaua 
încrustată în ea. Ci nu voi nicidecum să se slujească de acea cheie, şi se 
întoarse de la uşă. Pe urmă gândi: „Cine ştie pentru ce m-o fi sfătuit atâta 
sora mea Boboc-de-Trandafir să nu deschid uşa asta! Şi ce s-o fi putând 


afla, acolo înlăuntru, aşa de tainic încât să-mi fie pusă o atare oprelişte? Da 
dacă aşa-i voinţa surorii mele, nu am decât să răspund că ascult şi că mă 
supun!” Şi plecă, şi, întrucât se lăsa noaptea şi îl apăsa singurătatea, se duse 
să se culce, ca să-şi adoarmă mâhnirea. Ci nu izbuti să închidă ochii, atâta 
stăruia în mintea lui uşa aceea poprită; şi gândul la ea îl chinuia atât de tare, 
încât îşi spuse: „Da dacă tot m-aş duce s-o deschid?” Ci gândi: „Mai bine să 
aştept până mâine dimineaţă!” Pe urmă, nemaiputând să aştepte aşa, 
neadormit, se ridică zicându-şi: „Mai bine mă duc să descui usa acuma, 
numaidecât, şi să văd ce-o fi în iatacul pe care îl închide, măcar de-ar fi să- 
mi găsesc şi moartea acolo!” Şi ridicându-se, aprinse un opaiţ şi se duse la 
uşa cea tainică. Şi băgă cheia în broască, iar zăvorul se descuie fără de nicio 
caznă; şi usa se deschise ca de la sine, fără de niciun zgomot; şi Hassan 
intră în odaia în care da acea usă. 

Or, degeaba privi el în toate părţile, că nu văzu dintru-ntâi chiar nimic: 
niciun lucru, nicio rogojină, niciun preş. După ce însă făcu o roată prin 
încăpere, zări într-un ungher, lipită de perete, o scară de lemn negru, care 
ducea sus la o bageacă tăiată în tavan. Şi Hassan, fără a şovăi, îşi puse jos 
opaițul şi, căţărându-se pe scară, se sui până la tavan şi, de acolo, se 
strecură prin bageacă. Şi când scoase capul prin bageaca aceea, se pomeni 
deodată afară, la faţa unei terase ce se întindea chiar peste tavanul odăii. 

Atunci Hassan se sui pe terasă. lar terasa toată era plină cu ierburi şi cu 
copăcei, întocmai ca o grădină şi acolo, sub tainica lumină a lunii, văzu cum 
se deşterne, în mijlocul tăcerii pământului, cea mai frumoasă privelişte care 
a vrăjit vreodată un ochi de om... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a cinci sute optzeci şi şasea noapte 


Spuse: 


Atunci Hassan se sui pe terasă. lar terasa toată era plină cu ierburi şi cu 
copăcei, întocmai ca o grădină şi acolo, sub tainica lumină a lunii, văzu cum 
se deşterne, în mijlocul tăcerii pământului, cea mai frumoasă privelişte care 
a vrăjit vreodată un ochi de om. La picioarele lui, dormind în tihnă, se 
întindea un lac mare, în care se oglindea toată strălucirea cerului şi unde 
țărmul, cu toate creţurile dulci ale apei, surâdea de frunzişurile clătinate ale 
dafinilor, de mirţii înfloriţi, de migdalii încununaţi cu zăpada lor, de steblele 
de glicine, şi cânta preamărirea nopţii din toate glasurile păsărelelor lui. Şi 


pânza de mătasă, cuprinsă între piepturi de tufişuri bătrâne, se întindea mai 
departe, să scalde temeliile unui palat cu liniile zidirii ciudate, cu nişte bolte 
străvezii, ţâşnind în limpezimea şi în cleştarul cerurilor. Şi, de la palatul 
acela, se întindea până la apă, peste o punte de marmură şi de mozaic, o 
podea împărătească, pardosită cu lespezi puse rânduri-rânduri, şi cu pietre 
de rubin, şi pietre de smarald, şi pietre de argint, şi pietre de aur. Şi pe 
podina aceea se boltea, sprijinit pe patru stâlpi subţiri de alabastru 
trandafiriu, un uranisc de mătase verde, ce ocrotea cu dulceaţa umbrei lui 
un jeţ cioplit din lemn de aloe şi din aur, măiestrit lucrat, pe care spânzura o 
viţă de vie cu ciorchini grei şi cu boabe de mărgăritar mari cât ouăle de 
porumbel. Şi totul era înconjurat de o împletitură făcută din foiţe de aur 
roşu şi de argint. Şi peste toate acele lucruri neprihănite dăinuia atâta 
împăcare şi atâta frumuseţe, încât nicio făptură omenească, să fi fost însuşi 
Khosroe ori Kaissar, nu ar fi putut să închipuiască ori să dureze nişte 
minunăţii ca acelea. 

Încât Hassan, înmărmurit, nu mai cuteză nici să se mişte, de frică să nu 
tulbure tihna dulce a acelor locuri; când, dintr-odată, văzu cum se desprinde 
de pe cer şi cum coboară vădit către lac un stol de păsări mari. Şi iacătă că 
se lăsară chiar pe ţărmul apei; şi erau în număr de zece; şi penele lor 
frumoase, albe şi dese, măturau iarba în mersul lor legănat şi galeş. Şi, în 
toate mişcările lor, parcă ar fi ascultat de o pasăre mai mare şi mai frumoasă 
decât toate celelalte, şi care se îndreptase încetişor către podina aceea, şi se 
aşezase în jeţ. Şi, deodată, toate zece laolaltă, cu o mişcare gingaşă, se 
despuiară de penele lor. Şi, aruncând mantiile acelea, se iviră zece lune, de 
o frumuseţe neprihănită, în chip de zece fecioare, goale din creştet până în 
talpă. Şi, râzând, săriră în apa care le întâmpină cu o ploaie de nestemate. Şi 
se scăldară cu mare desfătare, hârjonindu-se laolaltă, iar cea mai frumoasă 
se repezea după ele, le prindea şi le tăvălea într-un potop de alinturi, şi le 
gâdila şi le muşluia! Şi ce mai chicoteli! Şi ce mai dezmierdări! 

Când sfârşiră scalda, ieşiră din lac; iar cea mai frumoasă se sui iarăşi pe 
podină şi se duse să şadă în jeţ, neavând altă îmbrăcăminte pe ea decât 
pletele ei. Şi Hassan, privindu-i nurii, simţi cum îşi pierde minţile; şi gândi: 
„Ah! acuma ştiu bine de ce Boboc-de-Trandafir, sora mea, m-a oprit să 
deschid uşa aceasta! lacătă că tihna mea s-a dus pe veci!” Şi cercetă mai 
departe cu de-amănuntul feluritele frumuseți ale fecioarei goale. 

Ce minunăţie! ah! şi ce nu văzu el atunci! într-adevăr, nu încape nicio 
îndoială, fata aceea era cel mai desăvârşit lucru ieşit din mâinile 


Atoateziditorului. Oh! Ce goliciune strălucită! Gingăşia gâtului ei şi lumina 
ochilor cei negri erau mai presus decât ale gazelelor; iar mijlocelul ei înalt 
şi subţire îmbăta mai tare decât arakaua. Părul ei de neguri era o noapte de 
iarnă, deasă şi întunecată. Gura-i aidoma cu un trandafir era gemma pecetei 
lui Soleiman. Dinţii-i de fildeş tânăr erau o salbă de mărgăritare, ori nişte 
pietricele de grindină croite pe-o măsură; gâtu-i era un stâlp de argint; 
pântecele avea unghere şi cotloane, iar spatele gropiţe şi caturi; buricul ei 
era atât de larg, încât ar fi putut cuprinde o uncie întreagă de mosc negru; 
coapsele-i erau voinice, şi deopotrivă de tari şi de mlădioase, ca nişte perne 
umplute cu puf de struţ; iar deasupra lor, în cuibu-i cald şi vrăjitor, aidoma 
unui iepuraş fără urechi, sta o istorie plină de slavă, cu terasa şi cu bătătura 
ei, şi cu vâlcelele ei ca pâlnia, în care să te tot laşi să luneci, ca să uiţi 
negrele amaruri. Şi tot aşa ai fi putut gândi că-i şi ca o boltă de cleştar, 
rotundă pe toate părţile şi clădită pe o temelie vârtoasă; ori că-i un tas de 
argint, stând răsturnat. Şi chiar că numai unei fecioare cumu-i aceasta i s-ar 
potrivi versurile poetului: 


Fecioara, cum venea atunci spre mine, 
În frumuseţea-i caldă îmbrăcată, 

Ca trandafiru-n trandafirii lui, 

Cu sâni ca două rodii, dintr-odată: 
„Iată un trandafir şi două rodii!” 
Strigai vrăjit, din inima mea toată. 

Ci mă-nşelam! A-ţi semui obrajii 

Cu trandafirii, o, frumoasă fată, 

Şi sâni-ţi tari cu nişte biete rodii, 
Greşeală e! Pentru că, niciodată, 

Nici trandafirii de pe trandafiri, 

Nici rodiile mândre n-au să poată 
Să-ţi fie-asemeni — căci pe trandafiri 
Poţi să-i miroşi; pe rodii, ca pe-o roadă, 
Le poţi culege; dar, tu, minunată, 
Cine-ar putea să se mândrească, oare, 
Că te-a atins ori mirosit vreodată? 


Şi-aşa era fecioara care se suise să stea, falnică şi goală, în jeţ, pe malul 
lacului. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a cinci sute optzeci şi şaptea noapte 


Spuse: 


Şi-asa era fecioara care se suise să stea, falnică şi goală, în jeţ, pe malul 
lacului. După ce se odihni de scaldă, fata spuse către tovarăşele sale, culcate 
lângă ea pe podea: 

— Daţi-mi hainele! 

Şi fetele veniră şi îi puseră drept veşmânt numai o năframă de zarafir pe 
umeri, o basma străvezie pe cap şi o centură de atlaz peste mijloc. În felul 
acesta o împodobiră! Şi era ca o mireasă, şi mai minunată decât toate 
minunile. Şi Hassan se uita la ea, ascuns pe după pomii de pe terasă şi, cu 
toată dorinţa care îl îndemna să i se arate înainte, nu izbuti să facă nicio 
mişcare, atâta de înlemnit era de uimire, şi atâta de pierit era de tulburare. 

Şi fata spuse: 

— O, domniţelor, iacătă că se face ziuă si-i vremea să ne pregătim de 
plecare, căci ţara noastră-i departe şi ne-am răsfăţat destul! 

Atunci fetele o îmbrăcară în mantia ei de pene, se îmbrăcară apoi şi ele la 
fel, şi toate laolaltă îşi luară zborul, punând lumină pe cerul dimineţii. 

Atâta! Şi Hassan, înmărmurit, le urma cu ochii şi, încă mult timp după ce 
pieriseră, tot mai scruta zarea îndepărtată, năpădit amarnic de o dragoste 
cum niciodată nu i se mai aprinsese în suflet la vederea niciunei fete de pe 
pământ. Şi lacrimi de dor şi de iubire începură să-i curgă pe obraji, şi strigă: 
„Ah, Hassan, sărmane Hassan! lacătă-ti acuma inima în mâinile fetelor 
acestea de ginni, pe tine, pe care nicio frumuseţe nu te-a putut opri în ţara 
ta!” Şi, cufundat într-o visare adâncă, şi cu obrazul în palmă, ticlui versurile 
acestea: 


Ce zori de ziuă albi te alină 

În roua albă-a zării de argint? 
Înveşmântată-ntr-o lumină lină 

Şi-n frumuseţea ta de mărgărint, 

O, tu, cea dusă, te ivişi, senină, 

Doar ca să-mi pui în suflet flori ce mint 
Şi chinul care inima-mi dezbină? 

Cum de pot spune unii, cum pretind 

Că dragostea e de dulceaţă plină? 


Ah, chinu-acesta dacă e alint, 
Atunci amarul smirnei ce-i, lumină? 


Şi tot aşa oftă întruna, mai departe, fără să închidă ochii, până se ivi 
soarele. Pe urmă coborî pe ţărmul lacului şi începu să rătăcească încolo şi 
încoace, adulmecând în văzduhul proaspăt miresmele lăsate de domniţe. Şi 
se mistui aşa ziua întreagă, aşteptând să vină iar noaptea, ca să se suie iarăşi 
pe terasă, nădăjduind că păsările au să se mai întoarcă. Ci nimeni nu mai 
veni în noaptea aceea, şi nici în nopţile următoare. Şi Hassan, deznădăjduit, 
nu mai vroi nici să mănânce, nici să bea, nici să se culce, şi nu făcu alta 
decât să se îmbete tot mai tare de dorul lui după necunoscuta aceea. Şi, în 
felul acesta, se subţia şi slăbea; şi puterile îl părăsiră încetîncet, şi bietul 
Hassan se lăsă să cadă moale la pământ, zicându-si: „Moartea-i mai de dorit 
decât această viată de suferinţă!” 

Estimp, cele şapte domniţe, fetele sultanului de peste Ginnistan, se 
întoarseră de la ospeţele unde fuseseră poftite de tatăl lor. Şi cea mai mică 
dintre ele, chiar până a-şi schimba hainele de drum, alergă să-l caute pe 
Hassan. Şi îl găsi în odaia lui, întins pe pat, tare îngălbenit şi tare schimbat; 
şi sta cu pleoapele închise, şi lacrimile îi curgeau domol pe obraji. Şi fata, 
când îl văzu aşa, scoase un țipăt de spaimă şi se repezi la el şi îl cuprinse în 
braţe, aşa cum face o soră cu fratele ei, şi îl sărută pe frunte şi pe ochi, 
zicându-i: 

— O, frate al meu preaiubit, pe Allah! mi se rupe inima când te văd în 
starea aceasta! Ah, spune-mi ce te doare, ca să-ţi caut leacul! 

Şi Hassan, cu pieptul zguduit de suspine, făcu din cap şi din mână un semn 
care vroia să însemne: „Nu!” şi nu rosti nicio vorbă. Şi fata, năpădită de 
lacrimi, şi cu mângâieri nemărginite în glas, îi spuse: 

— Fie-ţi milă, o, frate al meu Hassane, suflet al sufletului meu, desfătare a 
pleoapelor mele: când îţi văd ochii cufundaţi de slăbiciune în găvanele lor, 
şi trandafirii stinşi din obraji-ţi scumpi, viaţa mi se întunecă şi nu mai are 
niciun farmec! Te juruiesc, pe sfânta dragoste care ne leagă, nu-ţi mai tăinui 
suferinţele şi chinul faţă de o soră care este gata să-ţi răscumpere viaţa cu 
preţul a o mie de vieţi de-ale ei! 

Şi, pierdută, îl acoperea cu sărutări şi îi ţinea mâinile amândouă strânse la 
sânul ei, şi aşa îl ruga, stând în genunchi lângă patul lui. Şi Hassan, după un 
răstimp, scoase un şir de suspine grele şi, cu glasul stins, ticlui stihurile 
acestea: 


De m-ai privi mai cu luare-aminte, 
Pricina suferinţei mi-ai vedea, 

Şi n-ar mai trebui să-nşir cuvinte. 

Ci la ce bun să-mi ştii durerea grea, 
Când niciun leac nu am de-aci-nainte? 


Vai, inima mea s-a pierdut cu firea, 
Şi ochii-mi pururi treji nimic nu văd! 
Iar ceea ce a dus cu ea iubirea, 
Numai iubirea poate da-ndărăt! 


Pe urmă lacrimile lui Hassan se revărsară din belşug; şi adăugă: 

— Ah, sora mea, ce ajutor ai mai putea să-i aduci cuiva care suferă din 
vina lui? Şi-apoi tare mi-e teamă că nu ai să poţi decât să mă laşi să mor de 
chinul şi de nenorocul meu! 

Ci fata strigă: 

— Numele lui Allah fie cu tine şi împrejurul tău, o, Hassan! Ce tot spui 
tu? De-ar fi să-mi pierd şi sufletul, eu nu pot face altceva decât să-ţi vin în 
ajutor! 

Atunci Hassan, cu suspine în glas, spuse: 

— Află, dar, o, sora mea Boboc-de-Trandafir, că sunt zece zile de când n- 
am mai mâncat nimic, şi aceasta din pricina cutăror şi cutăror lucruri care 
mi s-au întâmplat! 

Şi îi povesti toată păţania lui, fără a uita niciun amănunt. 

Şi dacă auzi istorisirea lui Hassan, Boboc-de-Trandafir, departe de a se 
arăta necăjită, cum ar fi fost în drept să fie, se simţi cuprinsă cu totul de 
jalea lui şi începu să plângă laolaltă cu el. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a cinci sute optzeci şi opta noapte 


Spuse: 


„„„se simţi cuprinsă cu totul de jalea lui şi începu să plângă laolaltă cu el. 
După care, Boboc-de-Trandafir spuse: 

— O, fratele meu, linişteşte-ţi sufletul drag, limpezeşte-ţi ochii şi şterge-ţi 
lacrimile! Căci mă jur ţie că sunt gata să-mi primejduiesc şi viaţa care îmi 
este dragă şi sufletul meu cel scump, ca să îndrept ce ai păţit şi să-ţi 


împlineşti dorul, ajutându-te s-o ai pe acea necunoscută pe care ai îndrăgit- 
o, inşallah! Ci te sfătuiesc, o, frate al meu, să ţii în taină lucrul acesta, şi să 
nu le spui surorilor mele nicio vorbă, altminteri te primejduieşti să te pierzi, 
şi mă pierzi şi pe mine odată cu tine. Şi dacă ţi-or pomeni ele ceva despre 
uşa cea oprită, şi dacă te-or întreba despre ea, tu să le spui: „Habar nu am de 
usa aceea!” Şi dacă s-or mâhni că te văd atâta de zaif, şi dacă ţi-or pune 
vreo întrebare, să le spui: „Dacă sunt aşa, sunt din pricină că am tânjit prea 
mult singur de lipsa voastră. Şi inima mea s-a zbuciumat prea mult de dorul 
vostru!” 

Şi Hassan răspunse: 

— Hotărât! aşa am să le spun! Căci sfatul tău este minunat! 

Şi o sărută pe Boboc-de-Trandafir, şi îşi simţi sufletul că se linişteşte şi 
pieptul că i se alină, uşurat în felul acesta de teama cea mare care îl apăsa că 
are s-o vadă pe sora lui cum se supără pe el din pricina uşii celei tainice! Şi, 
înseninat pe deplin, răsuflă din adânc şi ceru de mâncare. Şi Boboc-de- 
Trandafir îl mai sărută o dată şi plecă fără de zăbavă, cu lacrimile în ochi, la 
surorile ei, să le spună: 

— Vai, surorile mele! bietul meu frate Hassan este tare bolnav! De zece 
zile niciun strop de mâncare nu i-a mai intrat în gură, din pricina lipsei 
noastre şi a mâhnirii în care s-a cufundat! L-am lăsat aici singur, bietul de 
el, fără nimeni care să-i ţină de urât; şi atunci şi-a adus aminte de mama şi 
de tara lui, şi amintirile acestea l-au umplut de amărăciune. Of, tare-i 
vrednică de milă soarta lui, surorile mele! 

La vorbele acestea ale blândei Boboc-de-Trandafir, domniţele, care erau 
împodobite cu un suflet bun şi uşor de înduioşat, alergară să-i ducă de 
mâncat şi de băut fratelui lor; şi se străduiră să-l mângâie şi să-l învioreze 
cu chipurile şi cu vorbele lor; şi, ca să-l înveselească, îi povestiră toate 
ospeţele şi toate minunăţiile pe care le văzuseră la palatul tatălui lor, în 
Ginnistan. Şi vreme de o lună de zile nu conteniră să-i dovedească cele mai 
alese şi mai duioase îngrijiri, ci fără să izbutească a-l tămădui întru totul. 

La sfârşitul lunii aceleia, domniţele, afară de Boboc-de-Trandafir, care le 
rugă să-i îngăduie să rămână în palat, ca să nu-l lase singur pe Hassan, 
plecară la vânătoare, după obiceiul lor; şi ele se mărturisiră îndatorate 
surorii lor mai mici pentru grija ce-o avea faţă de oaspetele lor. Or, de 
îndată ce ele plecară, Boboc-de-Trandafir îl ajută pe Hassan să se scoale, îl 
luă în braţe şi îl duse pe terasa peste care se întindea lacul. Şi acolo, luându- 
] la sân şi odihnindu-i capul pe umărul ei, îi zise: 


— Spune-mi acuma, mieluşelul meu, în care dintre foişoarele acestea care 
se înşiruiesc pe malul lacului ai văzut-o pe aceea care îţi pricinuieşte atâtea 
lacrimi? 

Şi Hassan răspunse: 

— N-am văzut-o în niciunul dintre foişoarele acestea, ci mai întâi în apa 
lacului, şi apoi pe jetul de pe podeaua aceea! 

La vorbele acestea, fata se îngălbeni cu totul la chip şi strigă: 

— O, păcatele noastre! Păi atunci, o, Hassan, aceea-i chiar fiica 
împăratului ginnilor, acela care domneşte peste împărăţia cea nemărginită în 
care tatăl meu nu este decât unul dintre caimacamii lui! Şi ţara în care se 
află scaunul de domnie al împăratului nostru este la o depărtare de neajuns, 
şi este înconjurată de o mare pe care nici oamenii şi nici ginnii nu pot s-o 
străbată. Şi el are şapte fete, iar aceea pe care ai văzut-o tu este cea mai 
tânără. Şi împăratul are o pază alcătuită numai din nişte fecioare războinice, 
de neam ales, şi fiecare dintre ele se află în fruntea unei oşti de cinci mii de 
călăreţe viteze. Or, tocmai aceea pe care ai văzut-o tu este cea mai frumoasă 
şi cea mai oţelită dintre toate tinerele împărăteşti; şi le întrece pe toate la 
vitejie şi la dibăcie. O cheamă Strălucire! Şi vine să se preumble pe aici la 
fiecare lună nouă, însoţită de fetele dregătorilor tatălui său. În ce priveşte 
mantiile lor de pene, care le poartă prin văzduhuri ca pe nişte păsări, apoi 
acelea-s din dulapurile de haine ale duhurilor! Şi numai cu ajutorul acelor 
haine avem să izbândim noi să ne atingem ţinta. Află, dar, o, Hassan, că altă 
cale nu ai ca să ajungi stăpân pe făptura ei, decât să pui mâna pe haina ei 
cea fermecată. Pentru aceasta nu ai decât să stai ascuns aici şi să aştepţi 
întoarcerea ei; şi ai să te foloseşti de clipa când ea are să coboare să se 
scalde în lac, şi ai să-i iei mantia, şi nimic altceva nu ai să-i mai iei! Şi, cu 
aceasta, o ai şi pe ea! Şi atunci, ia seama bine să nu care cumva să te 
înduioşezi de rugăminţile ei şi nu care cumva să-i dai mantia îndărăt, 
altminteri ai să fii pierdut fără de izbavă, iar noi toate avem să fim la fel 
preţul răzbunării ei, şi tot aşa şi tatăl nostru odată cu noi! Mai degrabă 
înhaţ-o de coade şi trage-o după tine; şi are să ţi se supună şi să te asculte! 
Şi are să se petreacă ce s-o petrece! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a cinci sute optzeci şi noua noapte 


Spuse: 


.„.Şi are să se petreacă ce s-o petrece! 

La vorbele acestea spuse de Boboc-de-Trandafir, Hassan fu cuprins de 
bucurie şi simţi cum o viaţă nouă se revarsă în el şi îi dă îndărăt deplinătatea 
puterilor. Şi se ridică singur pe picioare şi luă în mâini capul surorii sale şi îl 
sărută cu duioşie, mulţumindu-i pentru bunătatea ei. Şi amândoi coborâră în 
palat şi îşi petrecură vremea tăifăsuind voioşi, ba despre una, ba despre alta, 
laolaltă cu celelalte fete. 

Or, a doua zi, care se nimerise tocmai o zi de lună nouă, Hassan aşteptă 
noaptea ca să se ducă şi să se pitească sub podina de pe malul lacului. Şi nu 
şezu acolo mai mult de câteva clipite, că se şi auzi un fâlfâit de aripi în 
tăcerea nopţii şi, la lumina lunii, păsările cele cu atâta nerăbdare aşteptate se 
iviră şi intrară în lac, după ce îşi scoaseră mantiile de pene şi mătăsurile de 
dedesubt. Iar minunata Strălucire, fiica împăratului împăraţilor ginnilor, îşi 
cufundă şi ea în apă trupul falnic şi gol. Şi era încă şi mai frumoasă şi mai 
ispititoare decât întâia oară. Şi Hassan, cu toată încântarea şi tulburarea care 
îl cuprinseseră, izbuti să se strecoare, nevăzut, până la locul unde fuseseră 
lăsate hainele, luă mantia de pene a fetei împăratului şi se piti degrabă sub 
podină. 

Când frumoasa Strălucire ieşi din apă, pricepu dintr-o aruncătură de ochi, 
după neorânduiala hainelor împrăştiate pe iarbă, că o mână străină le 
prihănise lucrurile. Şi se duse la haine şi văzu că mantia ei pierise. Şi scoase 
un țipăt amarnic de spaimă şi de deznădejde, şi începu să se bată peste faţă 
şi peste piept. Oh, ce frumoasă era aşa, sub lună, deznădăjduita de ea! Ci 
tovarăşele ei, când auziră ţipătul, se repeziră să vadă ce-i acolo şi, pricepând 
ce se întâmplase, îşi luară fiecare degrabă hainele şi, fără a se mai gândi să- 
şi şteargă goliciunea udă şi să-şi mai pună mătăsăriile de pe dedesubt, se 
acoperiră cu penele lor de zburătoare şi, iuți ca nişte gazele speriate sau ca 
nişte porumbiţe vânate de erete, fugiră înnebunite către văzduhuri. Şi într-o 
clipită pieriră, lăsând-o singură, la marginea lacului, pe plânsa, pe 
îndurerata, pe necăjita Strălucire, fata împăratului lor. 

Atunci Hassan, măcar că tremura de tulburare, se repezi din ascunzătoarea 
lui la fata goală, care o luă la fugă. Iar el se luă după ea împrejurul lacului, 
strigând-o cu numele cele mai gingaşe şi încredinţând-o că nu vroia să-i 
facă niciun rău. Ci ea, ca o căprioară hăituită de câini, fugea cu mâinile 
înainte, gâfâind, cu pletele în vânt, înspăimântată că fusese prinsă aşa, în 
goliciunea trupului ei de fecioară. Hassan însă, alergând după ea, o prinse, 
într-un sfârşit, şi o înşfacă de pletele pe care şi le înfăşură pe după mână, şi 


o sili să vină cu el. Atunci ea închise ochii şi, supunându-se sorții, se lăsă 
târâtă fără a mai pune nicio împotrivire. Şi Hassan o duse în odaia lui, unde, 
fără a se lăsa înduioşat de rugăminţile şi de plânsetele ei, o încuie, şi fugi 
numaidecât s-o înştiinţeze pe sora lui şi să-i ducă vestea cea bună a izbânzii. 

lar Boboc-de-Trandafir veni fuga în odaia lui Hassan la prăpădita de 
Strălucire, care de jale îşi muşca mâinile şi plângea cu toate lacrimile din 
ochii ei. Şi Boboc-de-Trandafir se aruncă la picioarele ei, ca să-i 
dovedească cinstire şi, după ce sărută pământul, îi spuse: 

— O, domniţă a mea, pacea fie cu tine, şi mila lui Allah, şi binecuvântările 
lui! Tu luminezi locuinţa aceasta şi o înmiresmezi cu venirea ta! 

Şi Strălucire răspunse: 

— Cum? Tu eşti, Boboc-de-Trandafir? Care va să zică aşa îngădui tu să se 
poarte fiii oamenilor cu fata împăratului tău? Tu ştii ce putere are tatăl meu; 
şi ştii că împărații ginnilor sunt supuşii lui, şi că el porunceşte peste oştiri 
întregi de efriţi şi de marezi, nenumărate ca firele de nisip ale mării; şi ai 
cutezat să primeşti un om în casa ta, ca să mă prindă, şi ai vândut-o pe 
stăpâna ta! Altminteri cum ar fi găsit omul acesta drumul către lacul în care 
mă scăldam? 

La vorbele acestea, sora lui Hassan răspunse: 

— O, domniţă, fiică a împăratului nostru, o, tu, cea mai frumoasă şi cea 
mai minunată dintre fetele ginnilor şi ale oamenilor! Află că acela care te-a 
găsit la scaldă, o, neprihănito, este un flăcău fără de pereche. Şi-i cu 
adevărat împodobit cu purtări mult prea fermecătoare ca să nu fi avut nici 
cel mai mic gând de a te supăra. Ci atunci când ursitoarea a hotărât un 
lucru, lucrul acela trebuie să se întâmple! Şi chiar că numai ursita acestui 
flăcău frumos care te-a prins l-a făcut să se îndrăgostească de tine cu 
patimă; iar cei care iubesc sunt vrednici de iertare! Şi dacă te iubeşte aşa 
cum te iubeşte, nu are de ce să fie vinovat în ochii tăi! Şi-apoi, n-a zămislit 
oare Allah femeile pentru bărbaţi? Dacă ai şti, o, stăpână a mea, cât de 
bolnav a fost din ziua când te-a văzut pentru întâia oară! Era să-şi dea şi 
sufletul! Aşa! 

Şi îi povesti mai departe domniţei toată năprasna patimii aprinse în inima 
lui Hassan, şi sfârşi spunând: 

— Şi să nu uiţi, o, stăpână a mea, că te-a ales, dintre cele zece însoţitoare 
ale tale, ca pe cea mai frumoasă şi mai minunată! Şi măcar că şi ele erau 
goale la fel ca tine, şi tot atât de lesne ca şi tine să fie prinse la scaldă! 


Când auzi cele spuse de sora lui Hassan, frumoasa Strălucire văzu bine că 
trebuia să lase orice gând de fugă, şi se mulţumi să scoată un oftat adânc de 
supunere. Şi Boboc-de-Trandafir alergă numaidecât să aducă o rochie 
minunată, cu care o îmbrăcă pe domniţă. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a cinci sute nouăzecea noapte 


Spuse: 


Şi Boboc-de-Trandafir alergă numaidecât să aducă o rochie minunată, cu 
care o îmbrăcă pe domniţă. După care îi puse să mănânce şi făcu tot ce putu 
spre a-i risipi supărarea. Şi frumoasa Strălucire, până la urmă, se mai 
împăcă oleacă şi spuse: 

— Văd bine că aşa mi-a fost scrisa de la ursitoare, să fiu despărțită de tatăl 
meu, de rudele mele şi de locurile din ţara mea! Şi trebuie să mă supun 
ursitei! 

Iar sora lui Hassan nu pregetă s-o întărească în acest gând, şi izbuti atâta 
de bine, încât lacrimile domniţei conteniră cu totul şi ea se împacă într-un 
sfârşit cu soarta ei. Atunci sora lui Hassan pieri o clipă, ca să dea fuga la 
frate-său şi să-i spună: 

— Dă zor şi du-te numaidecât la preaiubita ta, căci clipa este prielnică. Şi, 
de cum ai să intri în odaie, repede-te de-i sărută picioarele, pe urmă mâinile, 
pe urmă obrajii. Şi numai după aceea să-i vorbeşti, şi cât mai frumos şi mai 
drăgălaş cu putinţă! 

Şi Hassan, tremurând de tulburare, se duse la domniţa care, când îl văzu, 
se uită la el cu luare-aminte şi, în ciuda supărării ei, fu peste măsură de 
încântată de frumuseţea lui. Ci îşi lăsă ochii în jos, iar Hassan îi sărută 
picioarele, şi mâinile, şi pe urmă o sărută pe frunte, între ochii amândoi, 
spunându-i: 

— O, domniţă peste cele mai frumoase domniţe, viaţă a sufletelor, bucurie 
a privirilor, grădină a înţelepciunii, o, sultană, o, împărăteasă a mea! fie-ţi 
milă, linişteşte-ţi inima şi înseninează-ti ochii, căci soarta îţi este plină de 
fericire! Eu nu am alt gând faţă de tine decât să-ţi fiu rob credincios, aşa 
cum sora mea îţi este slujnică. lar dorinţa mea nu este să te silnicesc, ci să 
mă căsătoresc cu tine, după legea lui Allah şi a Profetului! Şi-atunci am să 
te duc la Bagdad, în ţara mea, unde am să-ţi cumpăr robi şi roabe, şi o casă 
vrednică de tine în strălucirea ei. Ah! dacă ai şti ce ţară minunată este ţara 


în care se află Bagdadul, Cetatea Păcii, şi ce plăcuţi şi de treabă şi primitori 
sunt locuitorii săi, şi ce dulce şi prietenoasă este vecinătatea lor! Şi-apoi am 
o mamă care-i cea mai bună dintre femei şi care are să te iubească întocmai 
ca pe o fată a ei, şi are să-ţi gătească cele mai minunate mâncăruri, întrucât, 
fără de îndoială, mama mea este femeia care ştie să gătească cele mai bune 
mâncăruri din toată ţara Irakului! 

Aşa îi vorbi Hassan tinerei Strălucire, fata împăratului de peste Ginnistan! 
Iar domniţa nu-i răspunse nici cu o vorbă, nici cu o literă, nici cu un semn! 
Şi deodată se auzi o bătaie la poarta palatului. Şi Hassan, care avea în 
seama lui să deschidă şi să închidă porţile, spuse: 

— lartă-mă, o, stăpână a mea! Am să lipsesc numai o clipită! 

Şi alergă să deschidă poarta. Or, erau surorile lui, care se întorceau de la 
vânătoare şi care, când îl văzură însănătoşit şi cu obrajii iarăşi luminoşi, se 
bucurară până peste marginile bucuriei. lar Hassan se feri să le pomenească 
de domniţa Strălucire, şi le ajută să-şi ducă belşugul de vânat, alcătuit din 
gazele, din vulpi, din iepuri, din bivoli şi din toate soiurile de jivine. Şi se 
purtă faţă de ele cu o drăgălăşenie deosebită, sărutându-le rând pe rând pe 
frunte şi alintându-le şi dovedindu-le dragostea sa, cu o căldură cu care nu 
prea erau dedate din partea lui, întrucât el îşi păstra toate alinturile pentru 
sora lor, Boboc-de-Trandafir! Aşa că rămaseră uimite de schimbarea aceea; 
ba celei mai mari dintre fete îi trecu prin gând, până la urmă, că trebuie să 
fie vreo pricină anume care prilejuia o atare voioşie; şi se uită la el cu un 
zâmbet zefliu, şi îi făcu din ochi, şi îi spuse: 

— O, Hassan, chiar că ne uimeşte voioşia aceasta nestăpânită a ta, când 
până astăzi tu doar primeai mângâierile noastre, fără-a vroi vreodată să 
răspunzi la ele! Oare îţi părem mai frumoase în hainele noastre de 
vânătoare, ori poate că îţi suntem mai dragi acum, ori mai degrabă-s 
amândouă pricinile deodată? 

Hassan însă îşi lăsă ochii în jos şi scoase un suspin de să topească până şi 
cea mai aspră inimă! lar domniţele, uluite, îl întrebară: 

— De ce suspini aşa, o, fratele nostru? Şi ce ţi-a tulburat liniştea? Vrei 
oare să te întorci la mama ta, în tara ta? Spune, Hassane, deschide-ţi inima 
faţă de surorile tale! 

Ci Hassan se întoarse către sora sa Boboc-de-Trandafir, care tocmai venea 
şi ea acolo, şi îi spuse, îmbujorându-se peste măsură: 

— Spune tu, mai bine! Căci mie tare mi-e ruşine să le spun pricina care mă 
tulbură! 


Şi Boboc-de-Trandafir spuse: 

— Surorile mele, nu-i nimic deosebit! Numai că fratele vostru a prins o 
pasăre tare frumoasă din văzduh, şi doreşte din partea voastră să-l ajutaţi s-o 
îmblânzească! 

Şi toate strigară: 

— De bună seamă! nu-i nimic deosebit! Da pentru ce s-a îmbujorat Hassan 
aşa din pricina aceasta? 

Ea răspunse: 

— lacătă! Din pricină că Hassan s-a îndrăgostit rău, da cu ce dragoste, de 
pasărea aceea! 

Ele spuseră: 

— Pe Allah! şi cum ai să faci, o, Hassan, spre a-ţi dovedi dragostea faţă de 
o pasăre de-a văzduhului? 

Şi Boboc-de-Trandafir spuse, în vreme ce Hassan îşi lăsa capu-n pământ şi 
se înroşea şi mai tare: 

— Cu vorba, cu alintul şi cu tot ce mai urmează! 

Ele spuseră: 

— Păi, atunci, trebuie să fie destul de mare pasărea fratelui nostru! 

Boboc-de-Trandafir spuse: 

— Este cât noi de mare! Ascultaţi-mă, mai bine! 

Şi adăugă: 

— Aflaţi, o, surorile mele, că mintea fiilor lui Adam este tare ciudată! Din 
pricina aceasta, atunci când l-am lăsat aici singur-singurel pe bietul nostru 
Hassan, întrucât îşi simţea pieptul tare apăsat, a început să rătăcească prin 
palat, ca să se înveselească. Da mintea îi era atâta de tulburată, încât a 
încurcat cheile de la odăi şi, din nebăgare de seamă, a deschis uşa de la 
iatacul cel tainic, unde se află terasa! Şi i s-a întâmplat cutare şi cutare 
lucru! 

Şi povesti, însă micşorând vina lui Hassan, toată întâmplarea, şi adăugă: 

— Oricum, fratele nostru este de iertat, întrucât fata e frumoasă! Ah, de-aţi 
şti, surorile mele, ce frumoasă e! 

La vorbele acestea ale bunei Boboc-de-Trandafir, surorile ei spuseră: 

— Dacă-i atâta de frumoasă precum spui, începe, mai înainte de a ne-o 
arăta, prin a ne-o zugrăvi mai îndeaproape! 

Boboc-de-Trandafir spuse: 

— Cine-ar putea, ya Allah, să vi-o zugrăvească? Mi-ar creşte mai degrabă 
părul pe limbă, înainte de a vă putea spune farmecele ei, fie cât de cât. Ci 


am să încerc totuşi, măcar ca să nu vă las, atunci când o s-o vedeţi, să vă 
prăbuşiţi pe spate! Bismillah, o, surorile mele! Laudă Aceluia carele a 
îmbrăcat în strălucire goliciunea ei de iasomie! Frumuseţea gâtului şi 
strălucirea ochilor ei negri este mai presus de frumuseţea şi de strălucirea 
gazelelor, iar mijlocelul ei este mai mlădiu ca al ramului de araka! Păru-i 
este o noapte de iarnă, deasă şi neagră; gura, aidoma cu un trandafir, este 
însăşi gemma de la pecetea lui Soleiman; dinţi-i de fildeş tânăr sunt o salbă 
de mărgăritare, ori nişte pietre de grindină croite pe-o măsură; gâtu-i e un 
stâlp de argint; pântecu-i are colţuri şi unghere, iar spatele cute şi caturi; 
buricu-i e atâta de larg, încât poate să cuprindă în el o uncie de mosc negru; 
coapsele-i sunt voinice şi, pe cât de tari, pe-atât de mlădioase, ca nişte perne 
umplute cu pene de struţ şi, deasupra lor, în cuibul ei cald şi fermecător, 
asemeni unui iepure fără urechi, o istorie plină de slavă, cu terasa şi cu 
bătătura ei, şi cu vâlceaua ei ca o pâlnie, unde să te tot laşi să luneci ca să-ţi 
uiţi de negrele amaruri. Şi să nu vă amăgiţi întru nimic, o, surorile mele! 
Întrucât, când o s-o vedeţi, aţi putea tot aşa s-o luaţi drept o boltă de cleştar, 
rotundă pe toate părţile şi aşezată pe o temelie voinică, ori un tas de argint 
stând răsturnat. Şi unei fete ca aceasta i se potrivesc pe drept stihurile 
poetului: 


Fecioara, cum venea atunci spre mine 
În frumuseţea-i caldă îmbrăcată, 

Ca trandafiru-n trandafirii lui, 

Cu sâni ca două rodii, dintr-odată: 
„Iată un trandafir şi două rodii!” 
Strigai vrăjit, din inima mea toată. 

Ci mă-nşelam! A-ţi semui obrajii 

Cu trandafirii, o, frumoasă fată, 

Şi sâni-ţi tari cu nişte biete rodii, 
Greşeală e! Pentru că, niciodată, 

Nici trandafirii de pe trandafiri, 

Nici rodiile mândre n-au să poată 
Să-ţi fie-asemeni — căci pe trandafiri 
Poţi să-i miroşi; pe rodii, ca pe-o roadă, 
Le poţi culege; dar, tu, minunată, 
Cine-ar putea să se mândrească, oare, 
Că te-a atins ori mirosit vreodată? 


Şi iacătă, o, surorile mele, tot ce am văzut, dintr-o aruncătură de ochi, la 
domniţa Strălucire, fata împăratului împăraţilor din Ginnistan. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a cinci sute nouăzeci şi una noapte 


Spuse: 


...Şi iacătă, o, surorile mele, tot ce am văzut, dintr-o aruncătură de ochi, la 
domniţa Strălucire, fata împăratului împăraţilor din Ginnistan. 

După ce auziră vorbele acestea ale surorii lor, fetele strigară vrăjite: 

— Câtă dreptate ai, o, Hassane, să fii îndrăgostit de tânăra aceea minunată! 
Da, pe Allah! du-ne degrabă la ea, ca s-o vedem şi noi, cu ochii noştri! 

Şi Hassan, înseninat în ce priveşte surorile lui, le duse în foişorul în care se 
afla frumoasa Strălucire. Şi ele, când văzură frumuseţea ei fără de pereche, 
sărutară pământul dintre mâinile ei şi, după salamalecurile de bun venit, îi 
spuseră: 

— O, fiică a împăratului nostru, de bună seamă că întâmplarea ta cu 
flăcăul, fratele nostru, este nemaipomenită! Ci noi toate, câte ne aflăm aici 
dinaintea ta, îţi prorocim fericire în viitor şi te încredinţăm că, toată viaţa ta, 
n-o să ai decât să te mândreşti nespus cu flăcăul acesta, fratele nostru, şi cu 
gingăşia purtărilor lui, şi cu iscusinţa lui la toate, şi cu dragostea lui! 
Gândeşte-te, pe deasupra, că în loc să se slujească de un peţitor, ţi-a 
mărturisit el singur dragostea, şi nu ţi-a cerut nimica neîngăduit! Iar noi, 
dacă nu am fi încredințate că fetele nu pot să se lipsească de bărbaţi, nu am 
face pe lângă tine, fata împăratului nostru, o încercare atâta de îndrăzneață! 
Lasă-ne, dar, să te mărităm cu fratele nostru, şi ai să fii mulţumită de el, te 
încredinţăm pe capul nostru! 

Şi, zicând vorbele acestea, aşteptară răspunsul. Ci întrucât frumoasa 
Strălucire nu spunea nici da, nici ba, Boboc-de-Trandafir se duse lângă ea, 
îi luă mâna în mâinile ei şi îi zise: 

— Cu îngăduinţa ta, o, stăpână a noastră! 

Şi se întoarse către Hassan şi îi zise: 

— Dă mâna încoace! 

Şi Hassan întinse mâna, iar Boboc-de-Trandafir i-o luă şi o împreună în 
mâinile ei cu mâna domniţei Strălucire, spunându-le la amândoi: 

— Cu voia lui Allah şi întru legea 'Trimisului lui, vă căsătoresc! 

Şi Hassan, fericit peste măsură, ticlui stihurile acestea: 


Hurie, tu, câte minuni îmbini 

Şi câtă vrajă-ntruchipezi în tine! 
Privindu-ţi chipul neasemuit, 
Scăldat în apa frumuseţii line, 
Cine-ar putea vreodată să mai uite 
Strălucitoarele-i comori depline? 


Ochi-mi văd minunatu-ţi trup zidit 

Pe jumătate din rubine rare, 

Pe-a treia parte-l văd alcătuit 

Din mari gherdane de mărgăritare, 

Pe-a cincea din mosc negru, iar pe-a şasea 
Din ambră, o, tu, aur şi lucoare! 


Printre fecioarele ce s-au născut 
Din Eva care-a fost întâia dată, 
Şi printre câte-n raiul cu grădini 
Îşi poartă frumuseţea ne-ntinată, 
Nu este măcar una ce-ar putea 
Cu tine să se-asemuie vreodată! 


Ah, de nu vrei decât să mă ucizi, 
Atunci nu mă ierta! Aci-s, de faţă! 
Iubirea a ucis sărmani destui! 

Iar dacă vrei să mă întorci la viaţă, 
Atunci coboară-ţi ochii către mine, 
O, tu, podoabă-a lumilor, măreaţă! 


Şi fetele, când auziră aceste versuri, strigară toate deodată, întorcându-se 
către Strălucire: 

— O, domnită, oare ai să ne mai cerţi acuma că ti-am dat un flăcău care 
poate să-şi spună gândurile în versuri atâta de frumoase? 

Şi Strălucire întrebă: 

— Este poet? 

Ele spuseră: 

— De bună seamă! ticluieşte oricând şi izvodeşte cu o uşurinţă minunată 
cântece şi laude lungi de mii de versuri, în care totdeauna pune o simţire 


foarte caldă! 

Vorbele acestea, care arătau atât de limpede încă un har de-al lui Hassan, 
izbutiră într-un sfârşit să cucerească inima proaspetei neveste. Şi se uită la 
Hassan, zâmbind pe sub lungile-i gene. Şi Hassan, care nu aştepta decât un 
semn din ochii ei, o luă în braţe şi o duse în odaia lui. Şi acolo, cu 
îngăduinţa fetei, descuie ceea ce avea de descuiat, şi sparse ceea ce avea de 
spart, şi despecetlui ceea ce era pecetluit! Şi se dedulci cu de toate, până 
peste marginile dedulcirii; şi ea la fel. Şi, în puţină vreme, gustară amândoi 
toate bucuriile de pe lume. Şi dragostea pentru tinerica domnită se încrustă 
în inima lui Hassan mai presus de toate dragostile. Şi cântă îndelung din 
toate păsărelele sale! Or, mărire lui Allah carele îi împreună în desfătări pe 
drept-credincioşii săi şi nu-şi drămuieşte darurile preafericite! Pe tine, 
Doamne, te preamărim, pe tine te chemăm într-ajutor! Îndrumă-ne pe 
cărarea cea dreaptă, pe cărarea acelora pe care i-ai acoperit cu binefacerile 
tale, şi nu pe a acelora care au stârnit mânia ta, nici pe calea acelora care 
umblă în rătăcire! 

Or, Hassan şi Strălucire petrecură în felul acesta laolaltă patruzeci de zile, 
în sânul tuturor desfătărilor pe care le dă iubirea. Şi cele şapte domniţe, mai 
cu seamă Boboc-de-Trandafir, se străduiră să înnoiască în fiecare zi 
bucuriile celor doi soti, şi să le facă şederea în palatul lor cât de dulce le era 
cu putinţă. Ci, după acele patruzeci de zile, Hassan o văzu în vis pe mama 
lui, care îl dojenea că a uitat-o, pe când biata de ea îşi trecea zi şi noapte 
plângând pe mormântul pe care îl zidise pentru el în mijlocul casei. Şi se 
deşteptă din vis, cu lacrimi în ochi şi scoțând nişte suspine de-ţi rupea 
sufletul! Şi cele şapte domniţe, surorile sale, alergară la el când îl auziră 
plângând; şi Boboc-de-Trandafir, mai îndurerată decât toate celelalte, o 
întrebă pe fata împăratului ginnilor ce se întâmplase cu soţul ei! Şi 
Strălucire răspunse: 

— Nu ştiu! 

Şi Boboc-de-Trandafir zise: 

— Atunci am să-l întreb pe el care-i pricina tulburării lui! 

Şi îl întrebă pe Hassan: 

— Ce ai, mieluţul meu? 

Şi lacrimile lui Hassan începură să curgă şi mai amarnic; şi, până la urmă, 
îşi povesti visul, jeluindu-se îndelung... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a cinci sute nouăzeci şi doua noapte 


Spuse: 


„..Şi, până la urmă, îşi povesti visul, jeluindu-se îndelung. Atunci fu rândul 
blândei Boboc-de-Trandafir să plângă şi să bocească, în vreme ce surorile ei 
spuneau către Hassan: 

— Dacă-i aşa, o, Hassan, noi nu putem să te silim să mai stai cu noi, nici 
să te oprim să te întorci în ţara ta, ca să-ţi vezi mama cea dragă. Te rugăm 
numai să nu ne uiţi niciodată şi să ne fagăduieşti că ai să vii să ne vezi, o 
dată în fiecare an! 

Şi sora lui cea mică, Boboc-de-Trandafir, se aruncă sughiţând de plâns la 
gâtul lui şi, până la urmă, căzu leşinată de durere. Şi când îşi veni în simtire, 
prociti cu jale versuri de bun-rămas” şi îşi ghemui capul pe genunchi, 
nevroind să asculte nicio alinare. Şi Hassan începu s-o sărute şi s-o 
mângâie; şi îi făgădui cu jurământ că are să vină s-o vadă o dată pe an. Şi, 
în vremea aceasta, la rugămintea lui Hassan, celelalte surori ale sale 
începură să facă pregătirile de călătorie. Şi când totul fu gata, fetele îl 
întrebară: 

— În ce chip vrei să te întorci la Bassra? 

El spuse: 

— Nu ştiu! 

Pe urmă îşi aduse deodată aminte de daireaua năzdrăvană pe care o luase 
de la vrăjitorul Bahram şi pe care era întinsă pielea de cocoş. Şi strigă: 

— Pe Allah! asta-i calea! Da habar nu am cum să mă slujesc de ea! 

Atunci Boboc-de-Trandafir, care plângea, îşi şterse o clipă lacrimile şi, 
ridicându-se, îi spuse lui Hassan: 

— O, fratele meu mult-iubit, am să te învăţ eu cum să te slujeşti de dairea! 

Şi luă daireaua şi, sprijinind-o pe un şold, se făcu a bate cu degetele în 
pielea de cocoş. Pe urmă îi spuse lui Hassan: 

— Uite, aşa trebuie să faci! 

Şi Hassan zise: 

— Am priceput, sora mea! 

Şi luă la rându-i daireaua din mâinile fetei, şi bătu în ea în chipul în care o 
văzuse pe Boboc-de-Trandafir, însă cu mai multă putere. Şi numaidecât, din 
toate părţile zărilor, se iviră nişte cămile mari, şi nişte dromadere bune de 
goană, şi nişte catâri, şi nişte cai. Şi toată turma, alergând în galop, se 


orândui, tropotind, într-un şir lung, mai întâi cămilele, pe urmă dromaderele 
cele sprintene, pe urmă catârii şi caii. 

Atunci cele şapte domniţe aleseră animalele cele mai arătoase, iar pe 
celelalte le trimiseră îndărăt. Şi încărcară pe cele pe care le aleseseră 
grămezi întregi de daruri scumpe, şi haine, şi zaherea de drum. Şi puseră pe 
spinarea unei dromadere mari un palanchin falnic cu două locuri, pentru cei 
doi soţi. Şi atunci începură să-şi ia bun-rămas. Oh, ce jale! Biată Boboc-de- 
Trandafir, ce tristă erai, şi cum mai plângeai! Cum ţi se rupea inima ta de 
soră, când îl îmbrăţişai pe Hassan, care pleca împreună cu fata împăratului! 
Şi cum mai suspinai ca o turturea despărțită năprasnic de soţiorul ei! Ah, tu 
nu ştiusei până acum, o, dulce Boboc-de-Trandafir, câtă amărăciune zace în 
cupa despărțirii! Şi nici nu gândeai că preaiubitul tău Hassan, a cărui 
fericire o pregăteai, o, tu, cea plină de duioşie, avea să fie smuls atâta de 
curând de la dragostea ta! Ci ai să-l mai vezi, fii încredinţată! Linişteşte-ţi, 
dar, sufletul scump, şi înseninează-ţi ochii! De-atâta plânset, obrajii tăi, din 
trandafirii cum erau, s-au făcut ca florile de granată! Curmă-ţi plânsetele, 
Boboc-de-Trandafir, linişteste-ţi sufletul scump şi înseninează-ti ochii! Ai 
să-l vezi iarăşi pe Hassan, întrucât aşa vrea ursita! 

Or, iacătă caravana pornind la drum, în vâlvora ţipetelor sfâşietoare ale 
despărțirii, şi pierind în depărtări, pe când Boboc-de-Trandafir se prăbuşea 
iarăşi fără de simţire. Şi iute ca pasărea, caravana străbătu munţi şi văi, 
câmpii şi pustiuri şi, cu voia lui Allah, care îi menise bună pace, sosi fără de 
necaz la Bassra. 

Când ajunseră la uşa casei, Hassan o auzi pe maică-sa cum gemea şi cum 
plângea cu jale lipsa fiului ei; şi ochii lui Hassan se umplură de lacrimi; şi 
atunci flăcăul bătu în uşă. Şi glasul zdrobit al bietei bătrâne întrebă 
dinlăuntru: 

— Cine este la usă? 

Şi Hassan zise: 

— Deschide-ne! 

Şi bătrâna, tremurând pe bietele ei picioare, veni şi deschise uşa şi, măcar 
că privirile-i erau slăbite de lacrimi, îl cunoscu pe fiul ei Hassan. Atunci 
suspină o dată adânc şi căzu leşinată! Şi Hassan îi dădu toate îngrijirile cu 
putinţă, ajutat de soţia lui, şi o făcu să-şi vină în fire. Atunci i se aruncă la 
piept şi o sărută cu drag, plângând de bucurie. Şi, după cele dintâi revărsări 
ale inimilor, Hassan îi spuse mamei sale: 


— O, mamă, iat-o pe fiica ta, soţia mea, pe care ţi-o aduc ca să te 
slujească! 

Şi bătrâna o privi pe Strălucire şi, dacă o văzu atâta de frumoasă, rămase 
înmărmurită şi gata-gata să-şi piardă minţile. Şi îi spuse: 

— Oricine ai fi, fata mea, fii binevenită în casa aceasta pe care o luminezi! 

Şi îl întrebă pe Hassan: 

— Fiul meu, cum o cheamă pe soţia ta? 

El răspunse: 

— Strălucire, o, maică a mea! 

Ea zise: 

— O, ce nume potrivit! Tare bine a mai fost călăuzit cine ţi-a găsit numele 
acesta, o, fiică a binecuvântării! 

Şi o luă de mână şi şezu jos lângă ea pe chilimul cel vechi din casă. Şi 
Hassan atunci începu să-i povestească mamei sale toată povestea lui, de la 
plecarea cea neaşteptată până la întoarcerea îndărăt la Bassra, fără a uita 
niciun amănunt. Şi maică-sa rămase uluită de ce auzea, până peste 
marginile uluirii, şi nu mai ştia ce să facă spre a cinsti, după fala ei, pe fata 
împăratului împăraţilor din Ginnistan. 

Or, de început alergă în suk să cumpere tot soiul de bucate, dintre cele mai 
alese; şi pe urmă se duse la sukul de mătăsuri şi cumpără zece rochii 
minunate, tot ce se afla mai scump la neguţătorii cei mari; şi le aduse soţiei 
lui Hassan, şi o înveşmântă cu ele, punându-i-le pe toate zece deodată, una 
peste alta, ca să-i arate în felul acesta că nimica nu este prea mult pentru 
fala şi pentru harurile ei. Şi o sărută de parcă ar fi fost chiar fata sa. Şi 
începu pe urmă să-i gătească nişte mâncăruri nemaipomenite şi nişte 
prăjituri fără de seamăn pe lume. Şi nu precupeţi nimic spre a o mulţumi, 
copleşind-o cu bunătăţi şi cu cele mai gingaşe îngrijiri. După care se 
întoarse către fiul său şi îi spuse: 

— Nu ştiu, Hassane, da eu tare socot că Bassra nu este o cetate vrednică 
de stepena soţiei tale; şi ar fi mai bine pentru noi, din toate privinţele, dacă 
ne-am duce să trăim la Bagdad, Cetatea Păcii, sub aripa cea ocrotitoare a 
califului Harun Al-Raşid. Şi-apoi, o, fiul meu, iacătă-ne că am ajuns dintr- 
odată prea bogaţi, şi tare mă tem că dacă am rămâne la Bassra, unde toată 
lumea ne ştie de oameni săraci, am trage asupra noastră luarea-aminte a 
tuturora, într-un chip bănuielnic, şi s-ar putea să fim învinuiți, din pricina 
bogățiilor noastre, că ne-am îndeletnici cu alchimia! Cel mai bine, după 


credința mea, este să plecăm cât mai curând la Bagdad, unde, de la început, 
ne-am da drept nişte bogătani ori nişte emiri de departe! 

Şi Hassan îi răspunse mamei sale: 

— Gândul tău este minunat! 

Şi se ridică pe clipă pe dată şi vându lucrurile şi casa. După care luă 
daireaua cea vrăjită, şi bătu în pielea de cocoş. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a cinci sute nouăzeci şi treia noapte 


Spuse: 


După care luă daireaua cea vrăjită, şi bătu în pielea de cocoş. Şi 
numaidecât, din adâncul văzduhurilor, se şi iviră dromaderele cele mari, 
care veniră şi se rânduiră de-a lungul casei. Şi Hassan şi mama lui Hassan şi 
soţia lui Hassan luară ce păstraseră mai de soi dintre lucrurile grele ca preţ 
şi uşoare ca greutate, şi, suindu-se în palanchin, îndemnară dromaderele la 
drum. Şi în mai puţină vreme decât ar trebui spre a osebi mâna dreaptă de 
mâna stângă, ajunseră pe malurile Tigrului, la porţile Bagdadului. Şi Hassan 
o luă înainte şi se duse să caute un misit pe care îl puse să-i cumpere, la 
preţul de o sută de mii de dinari, un palat cât mai falnic de pe la vreun vizir 
dintre vizirii califului. Şi, fără de zăbavă, le duse acolo pe mama şi pe soţia 
sa. Şi împodobi palatul cu un belşug strălucât, şi cumpără robi şi roabe, şi 
băieţi hadâmbi. Şi nu precupeţi nimic pentru ca strălucirea saraiului să fie 
cea mai falnică din toată cetatea Bagdadului. 

Căpătuit în felul acesta, Hassan duse de atunci, în Cetatea Păcii, o viaţă 
tare huzurită, împreună cu Strălucire, soţia lui, înconjurați amândoi de 
îngrijirile pricepute ale preacinstitei bătrâne mame, care se străduia în 
fiecare zi să născocească o mâncare nouă şi să gătească felurite alte 
mâncăruri de care afla de pe la vecinele ei, mâncăruri care se osebeau cu 
mult de bucatele de la Bassra; căci la Bagdad se găteau fel de fel de 
mâncăruri ce nu se puteau izbuti în nicio altă parte de pe faţa pământului. 
Încât, după nouă luni de viată minunată şi de hrană aleasă ca aceea, soţia lui 
Hassan născu în tihnă doi băieţei gemeni, ca nişte lune. Şi pe unul îl numiră 
Nasser, iar pe celălalt îl numiră Manssur. 

Or, când trecu anul, în mintea lui Hassan se deşteptă dorul după cele şapte 
domniţe şi simţi chemarea jurământului pe care îl făcuse faţă de ele. Şi fu 
cuprins aprig de dorinţa de a o vedea mai ales pe Boboc-de-Trandafir, sora 


lui. Îşi făcu aşadar pregătirile cerute de călătoria aceea, cumpără pânzeturile 
cele mai scumpe şi lucrurile cele mai frumoase, vrednice să fie duse ca 
daruri, pe care le găsi în Bagdad şi în tot Irakul, şi îi împărtăşi mamei sale 
ce gând avea, adăugând: 

— Câtă vreme am să lipsesc, vreau să te îndemn, până peste marginile 
îndemnării, numai atâta: să păstrezi cu mare grijă mantia de pene a soţiei 
mele Strălucire, pe care am ascuns-o în locul cel mai tainic din casă. 
Întrucât, o, maică a mea, să ştii bine că dacă soţia mea scumpă ar avea 
prilejul, spre marea noastră nenorocire, de a vedea mantia aceea, şi-ar aduce 
numaidecât aminte de deprinderea ei dintâi, care-i pornirea de a zbura ca 
păsările, şi nu s-ar putea opri să-şi ia zborul de aici, măcar că poate inima n- 
ar lăsa-o! Aşa că ia seama bine, o, maică a mea, să nu care cumva să-i arăţi 
mantia aceea! Căci dacă s-ar întâmpla o asemenea năprasnă, eu, fără de 
nicio îndoială, ori aş muri de mâhnire, ori m-aş omorî! Te mai sfătuiesc, pe 
deasupra, s-o îngrijeşti bine, întrucât este alintată şi-i deprinsă răsfăţat, şi să 
nu pregeţi s-o slujeşti tu însăţi, mai degrabă decât slujnicele, care nu ştiu ca 
tine ce se cade şi ce nu se cade, ce se potriveşte şi ce nu se potriveşte, ce 
este gingaş şi ce este necioplit. Şi mai cu seamă, o, maică a mea, să nu care 
cumva s-o laşi să facă un pas afară din casă, nici măcar să-şi scoată capul pe 
fereastră, necum să iasă pe terasă; căci tare mă tem că largul văzduhului şi 
vineţeala cerului ar ispiti-o în vreun fel, cine ştie unde. Încât iacătă, astea-s 
sfaturile mele! Şi dacă vrei să mor, nu ai decât să nu ţii seama de ele! 

Şi mama lui Hassan răspunse: 

— Feri-m-ar Allah să nu te ascult, o, copilul meu! Să ne rugăm în numele 
Profetului! Că doar n-oi fi înnebunit, ca să am trebuinţă de atâtea 
îndemnuri, ori ca să încalc cea mai mică poruncă a ta! Du-te, dar, în pace, 
Hassan, şi linişteşte-ţi sufletul! Şi când te-i întoarce, cu voia lui Allah, nu ai 
decât s-o întrebi pe Strălucire dacă totul s-a petrecut aşa cum ai vrut tu! Ci 
şi eu, la rându-mi, vreau să-ţi cer un lucru, o, copile al meu, şi anume să nu- 
ţi lungeşti şederea departe de noi mai mult decât răstimpul trebuitor cât să te 
duci şi să te întorci, după un scurt popas la cele şapte domniţe! 

Aşa îşi vorbiră între ei Hassan şi mama lui Hassan. 

Şi nu ştiau ce le păstrează necunoscutul în cartea ursitei, atunci când 
frumoasa Strălucire asculta toate vorbele pe care şi le spuneau ei şi pe care 
ea şi le însemna în minte! 

Or, aşadar, Hassan îi făgădui mamei sale că nu are să lipsească decât 
răstimpul trebuitor, şi îşi luă bun-rămas de la ea, şi se duse să o sărute pe 


Strălucire, soţia lui, şi pe cei doi fii ai săi, Nasser şi Manssur, care sugeau la 
sânul mamei lor. După care bătu în pielea de cocoş a dairalei... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a cinci sute nouăzeci şi patra noapte 


Spuse: 


După care bătu în pielea de cocoş a dairalei şi încălecă pe dromadera cea 
sprintenă, care se înfăţişă numaidecât, după ce îi mai spuse mamei sale încă 
o dată toate sfaturile acelea, şi-i sărută mâna. Pe urmă îşi îndemnă 
dromadera îngenuncheată, care se ridică numaidecât pe cele patru picioare 
ale ei şi care mai degrabă zbură prin văzduh decât alergă pe pământ, 
aruncându-şi picioarele în vânt şi mistuind depărtările sub paşii ei. Şi în 
curând nu fu decât un punct în zare. 

Or, chiar că nu este de niciun folos să mai spunem cu ce mare bucurie fu 
întâmpinat Hassan când ajunse la cele şapte domniţe, şi mai cu seamă ce 
fericită fu Boboc-de-Trandafir, şi cum împodobiră ele palatul cu ghirlande 
de flori, şi cum îl luminară. Mai degrabă să-l lăsăm să povestească surorilor 
lui toate despre câte are de povestit, mai ales despre naşterea celor doi băieţi 
gemeni ai lui, Nasser şi Manssur; să-l lăsăm, pe deasupra, să se desfete cu 
ele la vânătoare şi la jocuri; şi faceţi-mi cinstea, o, preacinstiţilor şi 
preamărinimoşilor ascultători ce mă înconjurați, de a vă întoarce cu mine 
îndărăt la saraiul lui Hassan, în Bagdad, unde am lăsat-o pe bătrâna sa 
mamă şi pe Strălucire, soţia lui. Îngăduiţi-mi hatârul acesta, o, domnii mei 
cei cu mână darnică, şi aveţi să vedeţi şi să auziţi ceea ce preacinstitele 
voastre urechi şi preaminunaţii voştri ochi niciodată în viaţa lor nici n-au 
mai auzit, nici n-au mai pomenit, nici nu şi-au închipuit! Şi coboare asupra- 
vă binecuvântările Atoateîmpărţitorului, şi cele mai alese din huzururile lui. 
Ascultaţi-mă cu luare-aminte, o, stăpânii mei! 

Aşadar, o, preafalnicule, după ce Hassan plecă, Strălucire, soţia lui, nu se 
îndepărtă şi n-o părăsi nicio clipită pe mama lui Hassan; şi tot aşa, vreme de 
două zile. Ci în dimineaţa celei de a treia zile, Strălucire sărută mâna 
bătrânei, urându-i ziuă bună, şi îi spuse: 

— O, maică a mea, tare aş vrea să mă duc la hammam, după atâta vreme 
de când nu m-am mai îmbăiat din pricina alăptării lui Nasser şi a lui 
Manssur! 

Şi bătrâna spuse: 


— Ya Allah! o, ce vorbe necugetate, fata mea! Cum să te duci la hammam, 
O, păcatele noastre? Au tu nu ştii că şi eu şi tu suntem nişte străine, care nu 
cunoaştem hammamurile din cetatea aceasta? Şi cum ai putea să mergi 
acolo fără a fi însoţită de bărbatul tău, care s-ar duce înaintea ta, să-ţi 
arvunească mai întâi o odaie şi să se încredinţeze că totul este curat acolo 
înlăuntru şi că din tavan nu cad nici libărci, nici tarhani, nici alţi gândaci! 
Or, soţul tău este plecat acuma, iar eu nu ştiu pe nimeni care ar putea să-i 
ţină locul într-o împrejurare atâta de însemnată ca aceasta; şi nu pot nici să 
te însoțesc măcar eu, din pricina vârstei mele înaintate şi a slăbiciunii mele! 
Dar, fata mea, dacă vrei, am să-ţi încălzesc nişte apă chiar aici, şi am să te 
lau şi să te scald de minune în hammamul din casa noastră! Că am chiar tot 
ce îmi trebuie pentru aceasta, şi chiar am primit ieri o cutie cu praf de Alep 
îmbălsămat, şi nişte ambră, şi nişte alifie de curăţat părul de pe picioare, şi 
nişte henneă! Aşa încât, fata mea, poţi să fii liniştită în această privinţă. Are 
să fie minunat! 

Ci Strălucire răspunse: 

— O, stăpână a mea, de când oare nu li se mai dă femeilor îngăduinţa de a 
se scălda la hammam? Pe Allah! Dacă i-ai fi spus una ca asta fie şi unei 
roabe, nici ea n-ar fi îndurat şi, decât să mai rămână în casa voastră, ţi-ar fi 
cerut mai degrabă să fie vândută în suk, la mezat! Ci, o, stăpâna mea, ce 
necugetaţi sunt bărbaţii care îşi închipuie că toate femeile sunt la fel, şi că 
trebuie să te porţi faţă de ele cu o mie de popreli, care mai de care mai 
vajnice, ca să le împiedice să facă lucruri oprite! Ci tu de bună seamă că ştii 
că atunci când o femeie este întru totul hotărâtă să facă un lucru, găseşte ea 
cumva mijlocul de a-şi ajunge ţinta, în pofida tuturor opreliştilor, şi nimic 
nu poate s-o împiedice în vrerile ei, de-ar fi ele oricât de peste putinţă de 
înfăptuit şi oricât de pline de necazuri! Of! vai de tinereţea mea! sunt 
bănuită, şi nimeni nu mai are nicio credinţă în cinstea mea! Şi nu mi-a mai 
rămas decât să mor! 

Şi, spunând vorbele acestea, începu să verse lacrimi amare, să suspine şi 
să-şi cheme asupra capului năpastele cele mai negre! 

Atunci mama lui Hassan, până la urmă, se lăsă înduioşată de plânsetele şi 
de văicărelile ei, pricepând de altminteri că nu mai avea nicio putinţă de aci 
înainte s-o mai întoarcă pe Strălucire de la gândul ei. Se ridică, dar, în ciuda 
anilor cei mulţi şi a opreliştii poruncite de fiul său, şi pregăti tot ce era de 
trebuință pentru îmbăiere, atât rufe curate cât şi parfumuri. Pe urmă spuse 
către Strălucire: 


— Gata, fata mea! hai să mergem, şi nu mai sta tristă! Şi să ne izbăvească 
Allah de mânia soţului tău! 

Şi ieşi cu ea din sarai şi o însoţi la cel mai vestit hammam din cetate. 

Ah! ce bine ar fi făcut mama lui Hassan dacă nu s-ar fi lăsat înduplecată de 
plânsetele Strălucirii, şi dacă n-ar fi trecut pragul acelui hammam! Dar cine 
poate să citească în cartea ursitelor, afară de Singurul-Atoatevăzător? Şi 
cine poate să spună de mai înainte ce se bizuie să facă între doi paşi de 
drum? Ci noi, care suntem musulmani, credem şi ne punem nădejdea în 
vrerea Celui-de-Sus! Şi rostim: „Nu este alt dumnezeu decât numai unul 
Allah, şi Mahomed este trimisul lui Allah!” Rugaţi-vă în numele Profetului, 
o, drept-credincioşilor luminaţi ascultători ai mei! 

Când frumoasa Strălucire, urmând-o pe mama lui Hassan, care ducea 
legătura în care se aflau rufele curate, intră în hammam, femeile ce se aflau 
culcate în sala cea mare de la intrarea din mijloc scoaseră cu toate deodată 
un strigăt de minunare, atâta de uluite fiind de frumuseţea ei. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a cinci sute nouăzeci şi cincea noapte 


Spuse: 


Când frumoasa Strălucire, urmând-o pe mama lui Hassan, care ducea 
legătura în care se aflau rufele curate, intră în hammam, femeile ce se aflau 
culcate în sala cea mare de la intrarea din mijloc scoaseră cu toate deodată 
un strigăt de minunare, atâta de uluite fiind de frumuseţea ei. 

Şi nu le mai slăbiră din ochi! Or, dacă aşa le fu uimirea când tânăra 
nevastă era încă învăluită cu izarul şi cu iaşmacul ei, care nu le fu năucirea 
atunci când, după ce se dezbrăcă, Strălucire rămase într-un sfârşit goală de 
tot! O, harpă a regelui Daud, care îl vrăjea pe Saul leul; şi tu, fiică a pustiei, 
iubită a lui Antara, viteazul cel cu păr cârlionţat, o, fecioară Abla cea cu 
şolduri frumoase, care stârneai în lung şi în lat, încăierându-le, toate 
triburile Arabiei; şi tu, Sett Budur, fiică a sultanului Ghaiur, stăpânul peste 
EI-Buhur şi El-Kussur, tu, cea care cu ochii tăi de jar ai tulburat până peste 
poate ginnii şi efriţii; şi tu, şopot al izvoarelor; şi tu, cântec primăvăratic de 
păsărele, — ce mai însemnați voi faţă de goliciunea gazelei acesteia? Mărire 
lui Allah carele te-a zămislit, o, Strălucire, şi carele a împerecheat în trupul 
tău de slavă rubinele şi moscul, chihlimbarul străcurat şi mărgăritarele, o, 
tu, cea întru totul de aur! 


Aşa încât femeile din hammam, ca s-o privească mai în voie, îşi lăsară 
scalda şi tihna, şi se ţinură pe urmele ei pas cu pas. Şi zvonul despre 
farmecele ei se răspândi numaidecât din hammam în toată vecinătatea şi, 
într-o clipită, sălile fură năpădite, de nici nu se mai putea trece prin ele, de 
femeile aduse de dorinţa de a o vedea pe acea minune de frumuseţe. Şi, 
printre acele femei necunoscute, tocmai se afla şi o roabă de-a soţiei 
califului Harun Al-Raşid, sultana El-Sett Zobeida. Şi acea roabă tânără, pe 
numele ei Tohfa, rămase încă şi mai uluită decât toate celelalte femei de 
frumuseţea desăvârşită a acelei lune vrăjite; şi, cu ochii larg deschişi, 
înmărmuri în rândul dintâi, privind-o cum se scaldă în havuz. Şi după ce 
Strălucire îşi sfârşi scalda şi se îmbrăcă, micuța roabă nu putu face altceva 
decât să se ia pe urmele ei, afară din hammam, trasă după Strălucire ca de o 
piatră de magnet, şi începu să meargă în spatele ei pe uliţă, până ce 
Strălucire şi mama lui Hassan ajunseră la casa lor. Atunci tânăra roabă 
Tohfa, neputând să intre în palat, se mulţumi să-şi ducă degetele la buze şi 
să-i trimită frumoasei Strălucire, odată cu un trandafir, un sărut răsunător. 
Dar, spre nenorocul ei, hadâmbul de la poartă văzu trandafirul şi sărutul şi, 
mâniat până peste poate, începu să-i arunce nişte înjurături înfricoşătoare, 
bulbucându-şi ochii; lucru care o hotărî pe Tohfa, însă cu suspine, să ia 
calea îndărăt. Şi se întoarse la saraiul califului, unde se duse degrabă la 
stăpâna ei, Sett Zobeida. 

Or, Sett Zobeida văzu că roaba ei cea dragă era galbenă toată la chip şi tare 
tulburată; şi o întrebă: 

— Oare unde ai fost, o, drăguţa mea, de mi te-ai întors în starea aceasta de 
tulburare, şi atâta de galbenă la chip? 

Ea spuse: 

— La hammam, o, stăpâna mea! 

Ea întrebă: 

— Şi ce ai văzut oare la hammam, Tohfa a mea, de mi te-ai întors atâta de 
răvăşită şi cu nişte ochi atâta de topiti? 

Ea răspunse: 

— O, stăpâna mea, da cum nu mi s-ar topi şi ochii şi sufletul, şi cum nu 
mi-ar năpădi în inimă dorul după aceea care mi-a răpit minţile? 

Sett Zobeida începu să râdă şi zise: 

— Ce-mi descânţi tu, o, Tohfa, şi despre ce îmi vorbeşti? 

Ea spuse: 


— Care flăcău gingaş, sau care fetişcană, care cerb, sau care gazelă, o, 
stăpână a mea, s-ar putea asemui vreodată cu farmecele şi frumuseţea ei? 

Sett Zobeida spuse: 

— O, nebuno de Tohfa, vrei să te hotărăşti odată să-mi spui cum o 
cheamă? 

Ea spuse: 

— Nu ştiu, o, stăpână a mea! Ci, o, stăpâna mea, îţi jur pe multele 
binefaceri cu care m-ai coperit! nicio făptură de pe faţa pământului, în 
vremile apuse, în vremile de azi, ori în vremile care vor veni, nu se poate 
asemui cu ea! Tot ce ştiu despre ea este că locuieşte într-un sarai de pe 
malul Tigrului, şi care are o poartă mare în partea dinspre cetate şi o altă 
poartă în partea dinspre apă. Şi, pe deasupra, am auzit la hammam că ar fi 
soţia unui negustor bogat pe care îl cheamă Hassan Al-Bassri! Ah, stăpâna 
mea, dacă mă vezi tremurând toată dinaintea ta, nu-i doar de tulburarea 
pricinuită de frumuseţea ei, ci şi de teama care m-a cuprins gândind la 
urmările năprasnice care s-ar stârni când, din nenorocire, stăpânul nostru 
califul ar auzi de ea. De bună seamă că ar pune să-i fie omorât soţul şi, în 
pofida tuturor legilor dreptăţii, ar lua-o de soţie pe tânăra aceea vrăjită! Şi în 
felul acesta şi-ar vinde toate bunurile nepreţuite ale sufletului său nemuritor, 
pentru stăpânirea vremelnică a unei făpturi, e drept, frumoase, dar 
pieritoare! 

La vorbele acestea ale micuţei roabe Tohfa, Sett Zobeida, care o ştia cât de 
înţeleaptă şi de cumpănită la vorbă este de obicei, fu nespus de uluită şi îi 
zise: 

— Ci, o, Tohfa, eşti măcar pe deplin încredinţată că n-ai văzut cumva 
numai în vis o asemenea minune de frumuseţe? 

Ea răspunse: 

— Mă jur pe capul şi pe picioarele supunerii pe care o datorez bunătăţii 
tale faţă de mine, o, stăpâna mea! După ce am văzut-o, i-am şi aruncat un 
trandafir şi o sărutare acelei copilandre cum nicio ţară şi niciun tărâm, nici 
la arabi, nici la turci, nici la persani, n-a mai văzut una asemenea! 

Şi Sett Zobeida atunci strigă: 

— Pe viaţa strămoşilor mei cei neprihăniţi! trebuie să văd şi eu acea 
nestemată fără de pereche, şi să mă minunez şi eu de ea, cu ochii mei 
amândoi! 

Şi pe dată porunci să vină spătarul Massrur şi îi zise... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a cinci sute nouăzeci şi şasea noapte 


Spuse: 


Şi pe dată porunci să vină spătarul Massrur şi îi zise, după ce spătarul 
sărută pământul dintre mâinile ei: 

— O, Massrur, du-te cât mai degrabă la saraiul cel cu două porţi, una care 
dă către Tigru şi alta care se află în partea din către cetate! Şi acolo s-o cauţi 
pe copilandra care locuieşte în palatul acela, şi s-o aduci la mine! Altminteri 
îţi pierzi capul! 

Şi Massrur răspunse: 

— A asculta este a te supune! 

Şi ieşi, cu capu-naintea picioarelor, şi alergă la palatul cu pricina, care, 
într-adevăr, era palatul lui Hassan. Şi ajunse la poarta cea mare, şi trecu 
pragul pe dinaintea hadâmbului, care îl cunoscu şi se temeni dinainte-i până 
la pământ. Şi ajunse la uşa de intrare, în care bătu. 

Numaidecât veni să deschidă însăşi bătrâna mamă a lui Hassan. Şi Massrur 
intră în odaia de la intrare, şi îi ură bună pace bătrânei. Şi mama lui Hassan 
îi răspunse la salamalec şi îl întrebă: 

— Ce doreşti? 

El spuse: 

— Eu sunt Massrur, spătarul! M-a trimis aici El-Saieda Zobeida, fiica lui 
EIl-Kassem, soţia lui Al-Emir Al-Mumenin Harun Al-Raşid, al şaselea 
urmaş al lui Al-Abbas, moşul Profetului (asupra-i fie pacea lui Allah şi 
binecuvântările sale!). Şi am venit s-o iau cu mine la palat, la stăpâna mea, 
pe tânăra cea frumoasă care locuieşte în casa aceasta! 

La vorbele lui Massrur, mama lui Hassan, înspăimântată şi tremurând, 
strigă: 

— O, Massrur, noi suntem străine aici, iar fiul meu, soţul acelei tinere, 
lipseşte, este plecat în călătorie! Şi, înainte de a pleca, anume mi-a poruncit 
să n-o las pe soţia lui să iasă din casă, nici cu mine, nici cu altcineva, şi 
pentru nimica-n lume! Şi tare mi-e teamă că, dacă aş lăsa-o să iasă, s-ar 
întâmpla cine ştie ce necaz, din pricina frumuseţii ei, care l-ar sili pe fiul 
meu, când s-o întoarce acasă, să-şi facă moarte! Te rugăm, dar, fierbinte, o, 
preabunule Massrur, fie-ţi milă de jalea noastră şi nu ne cere un lucru care 
este mai presus de voinţa noastră şi de putinţa noastră de a ţi-l împlini! 

Massrur răspunse: 


— Nu-ţi fie frică de nimic, buna mea stăpână! Fii încredinţată că niciun 
necaz nu are să i se întâmple tinerei. Este vorba numai ca stăpâna mea Sett 
Zobeida s-o vadă pe această tânără frumuseţe, spre a se încredința cu ochii 
ei dacă faima nu-i înfloreşte cumva podoaba farmecelor şi a strălucirii. De 
altminteri, nu-i acum întâia dată când sunt însărcinat cu asemenea solie; şi 
te pot încredința că nu o să aveţi, niciuna, nici alta, vreo pricină să vă căiţi 
că v-aţi supus unei dorinţe ca aceasta, ba dimpotrivă! Şi, mai mult încă: aşa 
cum am să vă duc ferite de orice primejdie dinaintea stăpânei noastre Sett 
Zobeida, tot aşa mă îndatorez să vă aduc îndărăt, întregi şi nevătămate, la 
casa voastră! 

Când mama lui Hassan văzu în felul acesta că orice împotrivire este 
zadarnică, ba chiar primejdioasă, îl lăsă pe Massrur în odaia de intrare şi se 
duse s-o îmbrace pe Strălucire şi s-o gătească; şi, tot aşa, să-i îmbrace pe cei 
doi micuţi, Nasser şi Manssur. Şi îi luă pe băieţei câte unul pe fiecare braţ, 
şi îi spuse Strălucirei: 

— De vreme ce trebuie să ne plecăm dinaintea dorinţei stăpânei El-Sett 
Zobeida, atunci hai să mergem la ea împreună! 

Şi trecu cea dintâi în odaia de intrare şi îi spuse lui Massrur: 

— Suntem gata! 

Şi Massrur ieşi şi deschise drumul, urmat de mama lui Hassan, care îi 
ducea pe cei doi copilaşi, urmată la rându-i de Strălucire, învăluită cu totul 
în vălurile ei. Şi Massrur le duse aşa la palatul califului, până dinaintea 
jeţului cel scund şi larg pe care şedea falnică, tolănită într-un peş, El-Saieda 
Zobeida, înconjurată de liota ei de roabe şi de cadâne, printre care, în rândul 
dintâi, se afla micuța Tohfa. 

Atunci mama lui Hassan, după ce îi trecu pe cei doi copilaşi în braţele 
Strălucirei, care sta învăluită în izarul şi în iaşmacul ei, sărută pământul 
dintre mâinile mândrei Sett Zobeida şi, după salamalec, făcu temeneaua 
cuvenită. Şi Sett Zobeida îi răspunse la salamalec, îi întinse mâna, pe care 
bătrâna o duse la buze, şi o rugă să se ridice. Pe urmă se întoarse înspre 
soţia lui Hassan şi îi zise: 

— O, binevenito, pentru ce nu-ţi dai jos iaşmacul? Aici nu se află niciun 
bărbat! 

Şi făcu un semn către Tohfa, care se apropie de Strălucire numaidecât, 
îmbujorându-se, şi atinse mai întâi pulpana izarului, ducându-şi apoi la buze 
şi la frunte degetele cu care pipăi izarul. Pe urmă o ajută pe Strălucire să-şi 
dea jos izarul şi îi ridică apoi iaşmacul de pe faţă. 


O, Strălucire! Nici luna când iese din nor în deplinătatea ei, nici soarele în 
toată strălucirea lui, nici dulcea legănare a ramului în calda adiere a 
primăverii, nici boarea amurgului, nici sclipirea izvorului, nimic din tot ce 
farmecă fie văzul, fie auzul, fie mintea oamenilor, n-ar fi putut, aşa cum ai 
făcut tu, să răpească minţile celor ce te priviră! De strălucirea frumuseţii 
tale întregul sarai se lumină şi străluci! De bucuria vederii tale inimile 
zburdau ca nişte miei şi dănţuiau în piepturi! Iar nebunia bântuia prin toate 
capetele! lar roabele se uitau la tine înmărmurite şi şuşoteau: „O, 
Strălucire!” Ci noi, ascultători ai mei, să spunem: „Mărire Aceluia carele a 
zămislit trupul femeii ca pe un crin într-o vale, şi l-a dăruit drept- 
credincioşilor săi ca pe un semn din rai!” 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a cinci sute nouăzeci şi şaptea noapte 


Spuse: 


Ci noi, ascultători ai mei, să spunem: „Mărire Aceluia carele a zămislit 
trupul femeii ca pe un crin într-o vale, şi l-a dăruit drept-credincioşilor săi 
ca pe un semn din rai!” 

După ce îşi veni în fire din uluiala care o năpădise, Sett Zobeida se ridică 
de pe jeţul ei şi se apropie de Strălucire, pe care o cuprinse în braţe şi o 
strânse la piept, sărutând-o pe ochi. Pe urmă o pofti să stea jos lângă ea pe 
jeţul cel larg, şi îşi scoase, spre a i-o petrece Strălucirei pe după gât, o salbă 
făcută din două şire de mărgăritare mari, pe care o purta de când se măritase 
cu Al-Raşid. Pe urmă îi zise: 

— O, sultană a încântărilor, chiar că roaba mea Tohfa s-a înşelat când mi-a 
vorbit de frumuseţea ta! Căci frumuseţea ta este mai presus de toate 
cuvintele! Ci ia spune-mi, o, desăvârşito, ştii să dănţuieşti, ori să cânţi fie 
din gură, fie din vreo lăută? Întrucât, atunci când cineva este ca tine, 
străluceşte în toate privinţele! 

Strălucire răspunse: 

— Chiar că nu ştiu deloc, o, stăpână a mea, nici să dănţuiesc, nici să cânt, 
nici din gură, nici din lăută ori din ţimbale; şi nu mă pricep la niciuna dintre 
câte le ştiu de obicei femeile tinere! Însă, trebuie să-ţi spun, am şi eu un dar, 
care poate că are să ţi se pară minunat: pot să zbor prin văzduhuri, ca 
păsările! 

La vorbele acestea ale Strălucitei, toate femeile se minunară: 

— O, ce fermecătorie! O, ce minunăţie! 

lar Sett Zobeida spuse: 

— Cum aş putea, o, fermecătoare, măcar că sunt peste poate de uimită, să 
şovăiesc a te crede înzestrată cu un atare dar? Au nu eşti tu mai minunată 
decât lebedele şi mai uşoară privirilor noastre decât păsările? Ci, dacă vrei 
să ne duci inimile după tine, ai să te învoieşti a face înaintea ochilor noştri 
dovada unui zbor fără aripi? 

Ea spuse: 

— Tocmai că, o, stăpână a mea, am şi aripi; ci ele nu se mai află la mine! 
Aş putea totuşi să le capăt, dacă aşa ti-ar fi voia! Pentru aceasta, nu ai decât 
să-i ceri mamei soţului meu să-mi aducă mantia mea de pene! 

Numaidecât Sett Zobeida se întoarse către mama lui Hassan şi îi spuse: 


— O, preacinstită bătrână, maică a noastră, vrei să te duci să ne aduci 
mantia aceea de pene, ca să văd şi eu cum se slujeşte de ea fiica ta cea 
încântătoare? 

Şi biata femeie gândi: „lacătă-ne pe toţi pierduţi fără de scăpare! Când are 
să-şi vadă mantia de pene, are să i se trezească în minte deprinderea ei 
dintru începuturi, şi numai Allah ştie ce are să se mai întâmple!” Şi 
răspunse cu glas tremurat: 

— O, stăpână a mea, fata mea Strălucire este tulburată de măreţia ta şi nu 
mai ştie ce vorbeşte! S-a pomenit oare să poarte cineva vreodată haine de 
pene, când asemenea soi de veşminte nu li se potrivesc decât păsărilor? 

Ci Strălucire îi curmă vorba şi spuse către Sett Zobeida: 

— Pe viaţa ta, o, stăpână a mea, mă jur ţie că mantia mea de pene este 
închisă într-un sipet ascuns în casa noastră! 

Atunci Sett Zobeida îşi scoase de la mână o brățară scumpă, care preţuia 
cât toate vistieriile lui Khosroe şi ale lui Kaissar, şi o întinse mamei lui 
Hassan, spunând: 

— O, maică a noastră, viaţa mea este în mâinile tale! Mă rog ţie din inimă 
să te duci acasă şi să ne aduci mantia aceea de pene, numai ca s-o vedem şi 
noi o dată! Şi pe urmă ai s-o iei îndărăt aşa cum este! 

Ci mama lui Hassan se jură că ea nu a văzut niciodată vreo mantie de 
pene, nici nimica asemenea. Atunci Sett Zobeida strigă: 

— Ya Massrur! 

Şi pe dată spătarul califului se înfăţişă dinaintea sultanei lui, care îi zise: 

— Massrur, dă fuga degrabă la casa acestor cinstite femei şi caută peste tot 
o mantie de pene, care este încuiată într-un sipet ascuns! 

Şi Massrur o sili pe mama lui Hassan să-i înmâneze cheile de la casă şi 
alergă să cerceteze peste tot, până ce, într-un sfârşit, găsi mantia de pene 
într-un sipet ascuns sub pământ. Şi duse mantia la Sett Zobeida care, după 
ce o privi îndelung şi se minună de măiestria cu care fusese croită, i-o 
întinse frumoasei Strălucire. 

Atunci Strălucire o cercetă mai întâi pană cu pană şi se încredintă că era 
tot atât de nevătămată ca în ziua când i-o furase Hassan. Şi o desfăcu, şi 
intră în ea, strângând împrejuru-i cele două pulpane şi potrivindu-le. Şi se 
făcu asemenea cu o pasăre mare şi albă! Şi, o, ce se mai minunară femeile 
care erau de faţă! mai întâi facu o roată largă, lunecând uşor; apoi se 
întoarse iarăşi, fără a atinge pământul, şi se ridică legănându-se până sus la 


tavan! Pe urmă cobori iarăşi, plutind uşor, şi îşi luă cei doi copii, călare 
fiecare pe câte un umăr, spunând către Sett Zobeida şi către celelalte femei: 

— Văd că zborul meu vă place. Aşa că am să vă mulţumesc şi mai deplin. 

Şi îşi luă avânt şi se ridică până la fereastra de sus, aşezându-se pe pervaz. 
Şi de acolo strigă: 

— Ascultaţi-mă! căci mă duc de la voi! 

Şi Sett Zobeida, tulburată până peste poate, îi zise: 

— Cum, o, Strălucire, te şi duci de la noi, lipsindu-ne pe veci de 
frumuseţea ta, o, sultăniţă a sultăniţelor? 

Strălucire răspunse: 

— Vai, o, stăpână a mea! Cine pleacă nu se mai întoarce! 

Pe urmă se înturnă înspre biata mamă a lui Hassan, cea deznădăjduită, cea 
înlăcrimată, cea prăbuşită jos pe chilimuri, şi îi zise: 

— O, mamă a lui Hassan, de bună seamă că plecarea aceasta mă 
îndurerează amarnic şi mă întristează, din pricina ta şi a fiului tău Hassan, 
soţul meu, căci zilele despărțirii au să-i sfâşie inima şi au să vă înnegureze 
viaţa; ci vai, nu pot să fac nimic! Simt că beţia cerului îmi cuprinde sufletul 
şi trebuie să zbor în văzduh. lar dacă fiul tău va vrea să mă mai vadă 
vreodată, nu are decât să vină şi să mă caute în insulele Wak-Wak. Rămas- 
bun, aşadar, o, maică a soţului meu! 

Şi, după ce rosti vorbele acestea, se ridică în zbor, se duse de se mai lăsă o 
clipită pe vârful palatului, spre a-şi netezi penele, şi pe urmă porni iarăşi în 
zbor şi se mistui în nori, cu cei doi copii ai ei. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a cinci sute nouăzeci şi opta noapte 


Spuse: 


Şi, după ce rosti vorbele acestea, se ridică în zbor, se duse de se mai lăsă o 
clipită pe vârful palatului, spre a-şi netezi penele, şi pe urmă porni iarăşi în 
zbor şi se mistui în nori, cu cei doi copii ai ei. 

lar sărmana mamă a lui Hassan fu aproape să-şi dea sufletul de durere, şi 
rămase doborâtă la pământ, nemişcată. lar Sett Zobeida se aplecă asupra-i şi 
îi dădu cu mâna ei toate îngrijirile de trebuinţă; şi, după ce o mai însufleţi 
oleacă, îi zise: 

— Ah, maică a mea, de ce, în loc să tăgăduieşti totul, nu mi-ai spus dintru 
început că Strălucire se putea sluji în felul acesta de rochia aceea fermecată, 


de mantia aceea a năpastei? Că m-aş fi ferit atunci s-o dau în puterea ei! Da 
de unde putea să-mi treacă mie prin gând că soţia fiului tău este din neamul 
ginnilor din văzduhuri? Mă rog, dar, ţie, o, maică a mea bună, iartă-mi 
neştiinţa şi nu mă osândi prea tare, pentru o faptă la care n-am gândit! 

Şi biata bătrână spuse: 

— O, stăpână a mea, numai eu sunt vinovată! lar roaba nu are ce să-i ierte 
stăpânei ei! Fiecare îşi duce agăţată de gât soarta! Şi soarta mea şi a fiului 
meu este să murim de durere! 

Şi, cu vorbele acestea, ieşi din sarai, lăsând toate femeile plângând 
amarnic, şi se târî până acasă la ea. Iar acolo îi căută pe copilaşi şi nu-i găsi; 
şi o căută pe soţia fiului ei, şi nu o găsi! Atunci izbucni în lacrimi şi în 
suspine, mai aproape de moarte decât de viaţă. Şi puse să se ridice în casă 
trei morminte, unul mare şi două mici, şi lângă ele îşi petrecea zilele şi 
nopţile, gemând şi plângând. Şi rostea stihurile: 


Oh, bieţii mei copii, sărmanii mei! 

Oh, pe obraji-mi veşteji, necurmat, 
Curg lacrimile mele, ca o ploaie 

Pe crengile unui copac uscat. 

Oh, bun-rămasul vostru-i bun-rămasul 
Şi de la viaţa care mi-aţi luat. 
Pierzându-vă pe voi, cu voi odată 

Şi sufletul din piepturi ne-a plecat. 

Oh, copilaşii mei, doar eu, sărmana, 
Rămân să plâng aici neîncetat. 

Că voi îmi eraţi sufletul! Cum oare 

Să mai trăiesc, atunci când m-aţi lăsat? 
Oh, bieţii mei copii, o, voi, sărmanii! 
Rămân să plâng aici, neîncetat! 


Şi-atâta cu ea! Ci, în ceea ce îl priveşte pe Hassan, apoi acesta, după ce 
petrecu trei luni împreună cu cele şapte domniţe, se gândi să plece ca să nu 
facă să se îngrijoreze mama şi soţia lui. Şi bătu în pielea de cocoş a dairalei; 
şi dromaderele se şi înfăţişară. Iar surorile aleseră zece dintre ele, iar pe 
celelalte le trimiseră îndărăt. Şi încărcară pe cinci dromadere drugi de aur şi 
de argint, iar pe alte cinci încărcară pietre nestemate. Şi îl puseră pe Hassan 
să le fagăduiască tuturora că are să se întoarcă să le vadă peste un an. Pe 
urmă îl sărutară, una câte una, aşezându-se toate pe-un şir; şi fiecare la rând 


îi spuseră câte o strofă sau două, tare gingaşe, în care îi mărturiseau ce 
mâhnite le lăsa plecarea lui. Şi se legănau agale din şolduri, bătând măsura 
stihurilor. Şi Hassan le răspunse cu stihurile acestea, ticluite atunci pe loc: 


Din lacrimile mele, 
Mărgăritare albe, 

O, dragi surori, vă dărui 
Neprihănite salbe. 

În clipa despărțirii, 
Înfipt în şa, stau drept, 
Şi frâu-n altă parte 

Nu ştiu să-l mai îndrept. 


Surorilor iubite, 

Cum mă pot smulge, oare, 
De lângă pieptul vostru, 
Din scumpa-mbrăţişare ? 
Vai, trupul meu se duce, 
Dar sufletu-mi rămână! 
Cu talpa-n scara şeii, 
Strâng frâiele în mână. 


Pe urmă Hassan porni călare pe dromadera lui, în fruntea convoiului, şi 
ajunse cu bine la Bagdad, Cetatea Păcii. 

Or, când intră în casa lui, Hassan abia de-o mai cunoscu pe maică-sa, atât 
de tare o schimbaseră lacrimile şi nemâncarea şi veghile pe amărâta de ea. 
Şi întrucât Hassan nu o vedea nicăieri ieşindu-i fuga înainte pe soţia lui cu 
copiii, o întrebă pe maică-sa: 

— Unde-i nevastă-mea? Şi unde-s copiii? 

Şi maică-sa nu putu să răspundă decât cu suspinele ei. Şi Hassan începu să 
alerge ca un smintit din odaie în odaie, şi văzu în sala de primire, deschis şi 
gol, sipetul în care încuiase mantia cea fermecată. Şi se întoarse şi văzu, în 
mijlocul odăii, cele trei morminte! Atunci se prăbuşi lat, cu fruntea pe 
piatră, fără de simţire. Şi cu toate îngrijirile maică-sii, care sărise în ajutorul 
lui, rămase în acea stare, de dimineaţă până seara. Ci, într-un sfârşit, îşi veni 
în simţire şi îşi sfâşie hainele, şi îşi coperi capul cu cenuşă şi cu ţărână. Pe 
urmă, deodată, se repezi la spadă şi vru să se înjunghie cu ea. Ci maică-sa 
se repezi între el şi spadă, cu mâinile întinse. Şi îi luă capul şi-l puse pe 


pieptul ei; şi îl sili să şadă jos, măcar că, de deznădejde, Hassan se 
zvârcolea pe pământ ca un şarpe. Şi bătrâna începu să-i povestească, una 
câte una, toate câte se petrecuseră în lipsa lui; şi încheie spunându-i: 

— Vezi şi tu, fiul meu, că oricât de nemărginită-i nenorocirea noastră, nu 
se cade ca deznădejdea să-ţi intre în inimă, atâta vreme cât mai poţi s-o 
găseşti pe soţia ta în ostroavele Wak-Wak. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a cinci sute nouăzeci şi noua noapte 


Spuse: 


— Vezi şi tu, fiul meu, că oricât de nemărginită-i nenorocirea noastră, nu 
se cade ca deznădejdea să-ţi intre în inimă, atâta vreme cât mai poţi s-o 
găseşti pe soţia ta în ostroavele Wak-Wak. 

La vorbele acestea ale mamei sale, Hassan simţi o nădejde cum î 
înviorează dintr-odată băierile sufletului şi, ridicându-se numaidecât, îi 
spuse maică-sii: 

— Mă duc la insulele Wak-Wak! 

Pe urmă cugetă: „Oare unde s-or fi aflând insulele acestea cu numele ca un 
țipăt de pasăre de pradă? Or fi în mările Indului, ori ale Sindului, ori ale 
Persiei, ori ale Chinei?” Şi, ca să se dumirească în această privinţă, ieşi din 
casă, măcar că totul i se părea negru şi nelămurit în faţa ochilor, şi se duse 
să-i caute pe învățații şi pe dascălii de la curtea califului, şi să-i întrebe, pe 
fiecare în parte, dacă ştiu în ce mări se află aşezate insulele Wak-Wak. Şi 
toţi răspunseră: 

— Nu ştim! Şi de când suntem noi nu am auzit niciodată pomenindu-se că 
s-ar afla undeva insulele acelea! 

Atunci Hassan începu iarăşi să-şi piardă nădejdea, şi se întoarse acasă, cu 
pieptul bântuit de vântul morţii. Şi îi spuse maică-sii, lăsându-se să cadă la 
pământ: 

— O, maică, nu la insulele Wak-Wak trebuie să mă duc, ci mai degrabă 


— 


acolo unde şi-a lăsat zdrenţele Mama-Vulturilor . 

Şi izbucni în lacrimi, cu capu-n covor. Ci deodată se ridică şi îi spuse 
maică-sii: 

— Allah mi-a trimis gândul să mă întorc la cele şapte domniţe care mă 
socotesc fratele lor, şi să le întreb care-i drumul către insulele Wak-Wak. 


Şi, fără a mai zăbovi, îşi luă rămas-bun de la biata lui maică, amestecându- 
şi lacrimile cu lacrimile ei, şi încălecă iar pe dromaderul pe care încă nu-l 
slobozise de când se întorsese acasă. Şi ajunse cu bine la palatul celor şapte 
surori, din Muntele-Norilor. 

Când îl văzură iar, surorile îl întâmpinară cu toate semnele unei bucurii 
peste poate de călduroase. Şi îl sărutară, scoțând chiote de veselie şi urându- 
i bun venit. lar când veni şi rândul bunei Boboc-de-Trandafir să-l sărute pe 
fratele ei, aceasta văzu, cu ochii inimii ei iubitoare, schimbarea petrecută pe 
chipul lui Hassan şi tulburarea din sufletul său. Şi, fără a-i pune nici cea mai 
mică întrebare, izbucni în lacrimi pe umărul lui. Şi Hassan începu să plângă 
şi el împreună cu ea, şi îi zise: 

— Ah, Boboc-de-Trandafir, sora mea, pătimesc amarnic, şi am venit la tine 
ca să caut singurul leac care îmi poate alina chinurile! O, miresme ale 
Strălucirii mele, vântul nu are să vă mai abată către mine ca să-mi învioreze 
sufletul! 

Şi Hassan, rostind vorbele acestea, scoase un strigăt greu şi se prăbuşi fără 
de simţire. 

Când îl văzură aşa, domniţele, speriate, se înghesuiră împrejurul lui, 
plângând, iar Boboc-de-Trandafir îl stropi pe faţă cu apă de trandafiri şi îl 
scăldă cu lacrimile ei. Şi Hassan de şapte ori încercă să se scoale, şi de şapte 
ori căzu iar la pământ. Într-un sfârşit, izbuti să întredeschidă ochii, după un 
leşin mai lung decât toate celelalte, şi le povesti surorilor sale trista lui 
poveste, de la început până la sfârşit. Pe urmă adăugă: 

— Şi acuma, o, surorile mele miloase, am venit să vă întreb de drumul 
care duce la insulele Wak-Wak! Căci soţia mea Strălucire, când a plecat, i-a 
spus bietei mele mame: „Dacă fiul tău va vrea să mă mai vadă vreodată, nu 
are decât să vină şi să mă caute în insulele Wak-Wak!” 

Când surorile lui Hassan auziră vorbele acestea din urmă, îşi plecară capul, 
pradă unei tulburări nemărginite, şi se priviră multă vreme fără a vorbi. Într- 
un sfârşit, rupseră tăcerea şi strigară toate deodată: 

— Ridică-ţi mâna către bolta cerului, o, Hassan, şi încearcă să ajungi la ea, 
ori s-o atingi. Şi-ar fi cu mult mai uşor decât să răzbaţi până la acele insule 
Wak-Wak unde se află soţia ta cu copiii tăi! 

La cuvintele acestea, lacrimile lui Hassan năboiră ca un şuvoi şi îi udară cu 
totul hainele. Iar cele şapte domniţe, tot mai înduioşate de durerea lui, se 
străduiră să-l aline. Şi Boboc-de-Trandafir îi înconjură drăgăstos gâtul cu 
braţele şi îi zise, sărutându-l: 


— O, frate al meu, linişteşte-ţi sufletul şi înseninează-ţi ochii, pe urmă cată 
să ai răbdare faţă de potrivnicia sorții; căci Dascălul Zicalelor a zis: 
„Răbdarea este cheia liniştii, iar liniştea te ajută să răzbaţi la capăt!” Şi tu 
stii, O, frate al meu, că orice ursită trebuie să se împlinească şi că niciodată 
cel căruia îi este dat să trăiască zece ani nu moarte în anul al nouălea! 
Prinde, dar, inimă, şi şterge-ţi lacrimile; iar eu am să fac tot ce-mi stă în 
putinţă ca să încerc să-ţi înlesnesc calea de a răzbate până la soţia şi la 
copiii tăi, dacă asta-i voia lui Allah (proslăvit fie El!). Ah! blestemata aceea 
de mantie de pene! De câte ori nu m-a bătut gândul să-ţi spun s-o arzi, şi de 
fiecare dată m-am oprit, de teamă să nu te supăr. Gata! Ce-i scris, e scris! 
Avem să ne străduim să îndreptăm, dintre toate relele, pe acela care-i mai de 
îndreptat! 

Şi se întoarse către surorile ei, şi se aruncă la picioarele lor, şi le jurui să se 
unească cu ea, spre a chibzui prin ce mijloc ar putea fratele lor să afle 
drumul la insulele Wak-Wak. Iar surorile îi făgăduiră călduros, din toată 
inima. 

Or, cele şapte domniţe aveau un moş, frate cu tatăl lor, care o îndrăgea 
într-un chip cu totul şi cu totul osebit pe cea mai mare dintre surori; şi venea 
s-o vadă o dată în fiecare an, nesmintit. lar pe moşul acela al lor îl chema 
Abd Al-Kaddus... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase suta noapte 


Spuse: 


Or, cele şapte domniţe aveau un moş, frate cu tatăl lor, care o îndrăgea 
într-un chip cu totul şi cu totul osebit pe cea mai mare dintre surori; şi venea 
s-o vadă o dată în fiecare an, nesmintit. lar pe moşul acela al lor îl chema 
Abd AJ-Kaddus. 

Şi, cu prilejul venirii lui din urmă, îi dăruise celei mai mari dintre domniţe, 
cea pe care o avea mai dragă, un săculeţe plin cu aromate, spunându-i că nu 
avea decât să ardă un pic din acele aromate, dacă s-ar ivi vreodată vreo 
împrejurare în care fata ar socoti că are nevoie de ajutorul lui. Încât, atunci 
când Boboc-de-Trandafir le rugă aşa de fierbinte pe surorile sale să îi stea 
alături, cea mai mare dintre domniţe gândi că moşul ei poate că ar putea să-l 
scoată pe bietul Hassan din necaz. Şi spuse către Boboc-de-Trandafir: 

— Dă fuga şi adu-mi săcutul cu miresme şi cătuia de aur! 


Şi Boboc-de-Trandafir alergă să caute sacul şi căţuia, şi le aduse surorii ei, 
care deschise sacul, luă oleacă de aromată şi o aruncă în căţuie, peste 
cărbunii aprinşi, îndreptându-şi gândul către moşul ei Abd Al-Kaddus şi 
chemându-l. 

Or, de îndată ce fumul se învâlvoră din căţuie, iacătă că se şi ridică un 
vârtej de praf ce se apropia, şi din el se ivi, călare pe un elefant alb, şeicul 
Abd Al-Kaddus. Şi cobori de pe elefantul lui, şi îi zise celei mai mari dintre 
surori şi domniţe, fiica fratelui său: 

— lată-mă! Pentru ce am simţit mireasma de aromate? Şi cu ce îţi pot fi de 
folos, o, fata mea? 

Şi fata se aruncă la gâtul lui, şi îi sărută mâna, şi răspunse: 

— O, moşule al nostru drag, iată că a şi trecut mai bine de un an de când 
n-ai mai venit să ne vezi, şi lipsa ta ne-a îngrijorat şi ne-a îngândurat. De 
aceea am ars miresme, ca să te văd şi să fiu liniştită. 

El spuse: 

— Eşti cea mai dulce dintre fetele fratelui meu, o, mult-iubita mea. Da să 
nu crezi că, dacă am zăbovit să vin anul acesta, te-aş fi uitat. Vroiam să vin 
să te văd chiar mâine! Da să nu-mi ascunzi nimica, întrucât de bună seamă 
că trebuie să ai tu a-mi cere ceva! 

Ea răspunse: 

— Allah să te ocrotească şi să-ţi sporească zilele, o, moşule al meu! De 
vreme ce îmi îngădui, aş vrea, într-adevăr, să-ţi cer un lucru! 

El zise: 

— Spune! Ți l-am şi dăruit! 

Atunci fata îi povesti toată povestea lui Hassan, şi adăugă: 

— Si-acuma îţi cer să-mi faci cel mai mare bine şi să-i spui fratelui nostru 
Hassan cum să ajungă în acele insule Wak-Wak! 

La vorbele acestea, şeicul Abd Al-Kaddus lăsă capu-n jos şi îşi puse un 
deget în gură, cugetând adânc preţ de un ceas de vreme. Pe urmă îşi scoase 
degetul din gură, înălţă capul şi, fără a rosti un cuvânt, se apucă să tragă 
nişte linii pe nisip. Într-un sfârşit rupse tăcerea şi, clătinând din cap, le spuse 
domniţelor: 

— Fetele mele, spuneţi-i fratelui vostru că se zbuciumă zadamic! Este 
peste puterile lui să ajungă la insulele Wak-Wak! 

Atunci fetele, cu lacrimi în ochi, se întoarseră către Hassan şi spuseră: 

— Vai, o, fratele nostru! 


Ci  Boboc-de- 
Trandafir îl luă 
de mână, îl trase „€ 
mai aproape şi 
spuse  şeicului 
Abd Al-Kaddus: 
— Moşule al 
meu bun, fă-i* 
dovada despre 
ce ne-ai spus 
acuma, şi dă-i: 
Câteva sfaturi 
înțelepte, pe 
care el are să le 
asculte cu inimă 


supusă! 
Şi bătrânul îşi 
întinse mâna 


către Hassan să 
i-o  sărute, şi 
zise: 


— Află, fiul 
meu, că degeaba j 
te zbuciumi! 
Este cu 
neputinţă să 
ajungi la 


insulele Wak-Wak, măcar de ar fi să-ţi vină în ajutor toată călărimea cea 
zburătoare a ginnilor, toate cometele cele rătăcitoare şi toate planetele 
rotitoare! Întrucât insulele acelea Wak-Wak, fiul meu, sunt nişte insule 
locuite de amazoane fecioare, şi peste ele domneşte însuşi împăratul 
împăraţilor Ginnistanului, părintele soţiei tale Strălucire. Şi tu, faţă de 
insulele acelea, unde nimenea n-a ajuns vreodată şi de unde nimenea nu s-a 
întors, te afli aici la o depărtare de şapte mări fără de margini, şapte văi fără 
de fund şi şapte munţi fără de capete. Iar ele sunt aşezate la marginile cele 
mai depărtate ale pământului, dincolo de care nu se mai află nimica de 
cunoscut! Aşa că nu socot că ai să poţi izbuti, cu niciun chip, să birui 


feluritele piedici care îţi stau în drum. Şi gândesc că, pentru tine, cea mai 
bună hotărâre de luat este de a te întoarce iar acasă la tine, ori de a rămâne 
aici cu surorile tale, care sunt minunate! Şi nici nu te mai gândi la insulele 
Wak-Wak! 

La vorbele acestea ale şeicului Abd Al-Kaddus, Hassan se facu galben ca 
şofranul la chip, scoase un țipăt greu şi căzu pierit. lar domniţele nu-şi mai 
putură opri suspinele; iar cea mai mică dintre ele îşi sfâşia hainele şi îşi 
zgârâia obrajii; şi toate laolaltă se puseră pe gemete şi pe văicăreli 
împrejurul lui Hassan. Şi, de îndată ce îşi veni iarăşi în simţiri, Hassan nu 
mai putu decât să plângă, cu capul pe genunchii blândei Boboc-de- 
Trandafir. Şi bătrânul, până la urmă, se înduioşă de priveliştea aceea, şi 
împărtăşind şi el durerea tuturora, se întoarse către domniţele care ţipau 
jalnic, şi le spuse cu un glas mohorât: 

— 'Tăceţi odată! 

Şi domniţele îşi înghiţiră dintr-odată tipetele pe care le scoteau şi aşteptară 
cu nerăbdare ce avea să le spună moşul lor. Iar şeicul Abd Al-Kaddus îşi 
propti mâna pe umărul lui Hassan şi îi zise: 

— Conteneşte-ţi gemetele, fiul meu, şi fă-ţi curaj inimii! Căci, cu ajutorul 
lui Allah, am să dau o întorsătură prielnică treburilor tale. Ridică-te, dar, şi 
urmează-mă! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute una noapte 


Spuse: 


Iar şeicul Abd Al-Kaddus îşi propti mâna pe umărul lui Hassan şi îi zise: 

— Conteneşte-ţi gemetele, fiul meu, şi fă-ţi curaj inimii! Căci, cu ajutorul 
lui Allah, am să dau o întorsătură prielnică treburilor tale. Ridică-te, dar, şi 
urmează-mă! 

Şi Hassan, pe care vorbele acestea îl întoarseră pe dată la viaţă, sări în 
picioare, îşi luă în grabă rămas-bun de la surorile lui, o sărută de mai multe 
ori pe Boboc-de-Trandafir, şi îi spuse moşneagului: 

— Sunt robul tău! 

Atunci şeicul Abd Al-Kaddus îl pofti pe Hassan să se suie la spatele lui pe 
elefantul cel alb, şi vorbi cu animalul acela uriaş care începu să se mişte. Şi, 
iute ca bătaia de grindină, ca lovitura de trăsnet şi ca sclipirea de fulger, 


elefantul cel mare îşi aruncă picioarele în vânt şi porni în zbor, şi se afundă 
în nesfârşitul zării, mistuind sub paşii lui depărtările! 

Or, în trei zile şi trei nopţi de goană, străbătură o cale de şapte ani. Şi 
ajunseră lângă un munte albastru, cu toate împrejurimile lui albastre, şi în 
mijlocul lui cu o peşteră cu intrarea închisă de o poartă de oţel albastru. Şi 
şeicul Abd Al-Kaddus bătu în poarta aceea, şi dinlăuntru ieşi un negru 
albastru, care ţinea într-o mână o sabie albastră, iar în cealaltă o pavăză 
albastră. Iar şeicul, cu o sprinteneală de neînchipuit, smulse armele acelea 
din mâinile negrului, care se trase numaidecât la o parte spre a-l lăsa să 
treacă; şi moşneagul, cu Hassan după el, intră în peşteră, iar negrul cel 
albastru închise poarta în urma lor. 

Ei, atunci, merseră ca la vreo milă de cale, printr-o boltă lungă în care era 
o lumină albastră, iar stâncile erau şi ele străvezii şi albastre, iar la capătul 
acelei bolte se pomeniră dinaintea a două porţi de aur uriaşe. Iar şeicul Abd 
Al-Kaddus deschise una dintre acele două porţi uriaşe de aur, şi îi spuse lui 
Hassan să-l aştepte până ce s-o întoarce. Şi se mistui înlăuntru. Ci, peste un 
ceas, se întoarse ţinând de frâu un cal albastru, înşăuat şi înfotăzat tot numai 
în albastru, şi îl pofti pe Hassan să încalece. Şi atunci deschise cea de a 
doua poartă de aur, şi dinainte li se aşternu dintr-odată o mare întindere 
albastră, iar la picioarele lor o câmpie largă, fără de zare. Şi-atunci şeicul îi 
spuse lui Hassan: 

— Fiul meu, tot mai eşti hotărât să mergi mai departe şi să înfrunţi 
primejdiile cele fără de număr care te aşteaptă? Ori n-ai vrea mai degrabă 
să-mi urmezi sfatul şi să te întorci la cele şapte domniţe, nepoatele mele, 
care ar şti ele cum să te mângâie de pierderea soţiei tale Strălucire? 

Hassan răspunse: 

— Mai degrabă înfrunt de o mie de ori primejdia morţii, decât să mai 
îndur chinurile despărțirii! 

Şeicul stărui: 

— Hassane, fiul meu, au tu nu ai o mamă pentru care lipsa ta-i un izvor de 
lacrimi nesecat? Şi nu ţi-ar plăcea mai degrabă să te întorci la ea, ca s-o 
mângâi? 

El răspunse: 

— N-am să mă întorc nicicum la maica mea, fără de soţia şi copiii mei! 

Atunci şeicul Abd Al-Kaddus îi zise: 

— Ei bine, dar, Hassane, du-te, sub ocrotirea lui Allah! 


Şi îi înmână o scrisoare pe care erau scrise cu cerneală albastră 
următoarele: „Către cel mai luminat şi cel mai strălucit şeic al şeicilor, 


dascălul nostru, preacinstitul Părintele-Penelor !” Pe urmă, îi spuse: 

— la scrisoarea aceasta, fiul meu, şi du-te unde te-o duce calul tău. Are să 
ajungă la un munte negru, cu toate împrejurimile lui negre, dinaintea unei 
peşteri negre. Atunci să descaleci şi, după ce ai să legi frâul de oblânc, să 
laşi calul să intre numai el singur în peşteră. Iar tu să aştepţi la poartă; şi ai 
să vezi că iese un moşneag negru, îmbrăcat în negru, şi negru peste tot, fără 
numai de barba-i lungă şi albă, care-i atârnă până la genunchi. Atunci tu să-i 
săruţi mâna, să-ţi tragi pe cap pulpana caftanului lui, şi să-i înmânezi 
scrisoarea aceasta, pe care ţi-o dau spre a-ţi ajuta să intri la el. Întrucât el 
este Părintele-Penelor! Şi-i dascălul meu, şi-i cununa capului meu! Şi numai 
el pe pământ te poate ajuta în înfricoşătoarea ta încercare! Să te străduieşti, 
dar, să ţi-l faci binevoitor, şi să îndeplineşti tot ce ţi-o spune să îndeplineşti. 
Uassalam! 

Atunci Hassan îşi luă bun-rămas de la şeicul Abd Al-Kaddus şi dădu 
pinteni calului albastru, care necheză şi porni ca o săgeată. Iar şeicul Abd 
Al-Kaddus se întoarse în peştera cea albastră. 

Or, vreme de zece zile, Hassan lăsă calul să meargă în voia lui, cu o iuţeală 
de nu l-ar fi putut întrece nici zborul de pasăre, nici volburile vijeliilor. Şi 
aşa străbătu o cale de zece ani în linie dreaptă! Şi, într-un sfârşit, ajunse la 
poalele unui şir de munţi negri, cu vârful nevăzut, care se întindeau de la 
Răsărit până la Scăpătat. Şi pe când se apropiau de munţii aceia, calul 
începu să necheze, domolindu-şi goana... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute doua noapte 


Spuse: 


Şi pe când se apropiau de munţii aceia, calul începu să necheze, 
domolindu-şi goana. Şi numaidecât, din toate părţile deodată, fără de număr 
ca picăturile de ploaie, se iviră în goană nişte cai negri, care veniră să-l 
adulmece pe calul lui Hassan şi să se frece de el. Şi Hassan se sperie de 
mulţimea lor şi se înfricoşă că au să-i împiedice calea mai departe; ci calul 
său îşi văzu de drum înainte şi ajunse la peştera cea neagră, înconjurată de 
nişte stânci mai negre decât aripa nopţii. Şi era chiar peştera despre care îi 
vorbise şeicul Abd Al-Kaddus. Descălecă, dar, şi, după ce legă frâul de 


oblâncul de la şa, îşi lăsă calul să intre în peşteră; iar el şezu jos la intrare, 
aşa cum îi poruncise şeicul. 

Or, nici nu trecu bine un ceas de când sta acolo, că Hassan şi văzu cum 
iese din peşteră un preacinstit moşneag, îmbrăcat în negru, şi negru şi el tot, 
din tălpi până-n creştet, afară de barba-i lungă şi albă care îi atârna până la 
brâu. Era şeicul şeicilor, preastrălucitul Ali Părintele-Penelor, fiul domniţei 
Balkis, soţia lui Soleiman (cu ei cu toţi fie pacea lui Allah şi binecuvântările 
lui!). Şi Hassan, când îl văzu, se aruncă la genunchii lui şi îi sărută mâinile 
şi picioarele, şi îşi trase pe cap poala caftanului lui punându-se astfel sub 
ocrotirea lui. Pe urmă îi înmână scrisoarea de la Abd Al-Kaddus. Iar şeicul 
Părintele-Penelor luă scrisoarea şi, fără a grăi măcar o vorbă, se întoarse în 
peşteră. Şi Hassan, dacă nu-l mai văzu, începu să se deznădăjduiască; ci 
iacătă-l pe moşneag că se ivi iar, însă de data aceasta îmbrăcat cu totul şi cu 
totul în alb. Şi îi făcu semn lui Hassan să vină după el, şi intră înaintea lui în 
peşteră. Şi Hassan merse după el şi ajunse în felul acesta într-o sală uriaşă, 
pătrată, pardosită cu nestemate; şi în fiecare colţ al ei se afla câte un bătrân 
îmbrăcat în negru, stând jos pe un chilim şi fiecare bătrân era împresurat de 
un morman de terfeloage, iar dinainte avea câte o căţuie de aur, în care 
ardeau mirodenii; şi fiecare dintre cei patru înţelepţi era înconjurat de alţi 
şapte învăţaţi, ucenicii lor, care copiau terfeloagele, ori citeau, ori cugetau. 
Ci atunci când şeicul Ali Părintele-Penelor intră în sală, toţi aceşti 
preacinstiţi învăţaţi se ridicară în cinstea lui; şi cei patru învăţaţi de frunte se 
ridicară din ungherele lor şi veniră de şezură lângă el, în mijlocul sălii. Şi, 
după ce toată lumea şezu jos, şeicul Ali se întoarse către Hassan şi îi spuse 
să povestească povestea lui în faţa acelei adunări de înţelepţi. 

Atunci Hassan, tare tulburat, începu dintru-întâi să verse un potop de 
lacrimi; pe urmă, izbutind să şi le curme, începu, cu un glas întretăiat de 
suspine, să povestească toată povestea, de la răpirea lui de către Bahram 
magul, până la întâlnirea cu şeicul Abd Al-Kaddus, ucenicul şeicului 
Părintele-Penelor şi moşul celor şapte domniţe. Şi, cât tinu toată povestirea, 
înţelepţii nu îl opriră niciodată; ci, atunci când isprăvi, strigară cu toţii 
deodată, întorcându-se către învățătorul lor: 

— O, preacinstite dascăl, o, fiu al domniţei Balkis, soarta tânărului acesta 
este vrednică de milă, căci suferă şi ca soţ şi ca tată. Şi poate că vom putea 
să-i dăm o mână de ajutor ca să-şi ia îndărăt acea copilandră atâta de 
frumoasă şi acei doi copii atâta de frumoşi! 

Iar şeicul Ali răspunse: 


— Preacinstiţi fraţi ai mei, asta-i o treabă grea. Şi ştiţi şi voi, ca şi mine, 
câtu-i de anevoie să ajungi la insulele Wak-Wak, şi mai cu seamă câtu-i de 
anevoie să te întorci de acolo. Şi ştiţi toată greutatea care urmează, odată ce 
ai ajuns la acele insule, după ce ai trecut atâtea piedici, să te apropii de 
amazoanele fecioare, străjerele împăratului împăraţilor de peste ginni, şi ale 
fiicelor lui. În asemenea împrejurare, cum vreţi voi ca Hassan să răzbată 
până la domniţa Strălucire, fata puternicului lor împărat? 

Şeicii răspunseră: 

— Preacinstite taică, ai dreptate, cine ar putea tăgădui? Ci tânărul acesta ți- 
a fost trimis anume de către fratele nostru, cinstitul şi strălucitul şeic Abd 
Al-Kaddus, şi nu poţi să nu întâmpini prieteneşte dorinţele lui! 

Şi Hassan, la rându-i, dacă auzi vorbele acelea, se aruncă la picioarele 
şeicului, îşi coperi capul cu pulpana mantiei lui şi, înconjurându-i genunchii 
cu braţele, îl jurui să-i dea îndărăt soţia şi copiii. Şi tot aşa sărută mâinile la 
toţi şeicii, care îşi împreunară rugăminţile lor cu ale lui, cerându-i fierbinte 
dascălului lor întru toate, şeicul Părintele-Penelor, să aibă milă de acel 
tinerel nefericit! Şi şeicul Ali răspunse: 

— Pe Allah! în viaţa mea n-am mai văzut pe cineva lepădându-se de zilele 
lui mai hotărât decât acest tânăr Hassan! Habar nu are neînfricatul nici ce 
grozăvie doreşte, nici ce îl aşteaptă! Ci fie, am să fac pentru el tot ce ţine de 
mine! 

După ce spuse acestea, şeicul Ali Părintele-Penelor cugetă vreme de un 
ceas, înconjurat cuviincios de bătrânii lui ucenici; pe urmă îşi ridică iar 
fruntea şi îi spuse lui Hassan: 

— Înainte de toate, am să-ţi dau ceva care să te scape, la caz de primejdie! 

Şi îşi smulse un smoc de păr din barbă, chiar din locul unde era mai lungă, 
şi i-l înmâna lui Hassan, spunându-i... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute treia noapte 


Spuse: 


Şi îşi smulse un smoc de păr din barbă, chiar din locul unde era mai lungă, 
şi i-l înmână lui Hassan, spunându-i: 

— lată ce fac pentru tine! Dacă ai să te afli vreodată în vreo primejdie 
mare, nu ai decât să dai foc unui fir de păr din smocul acesta, şi am să-ţi vin 
pe dată în ajutor! 


Pe urmă îşi ridică ochii înspre bolta sălii şi bătu din palme, ca şi cum ar fi 
chemat pe cineva. Şi numaidecât se înfăţişă dinaintea lui, coborând din 
boltă, un efrit dintre efriţii cei înaripaţi. Şi şeicul îl întrebă: 

— Cum te cheamă, o, efritule? 

El spuse: 

— Robul tău Dahnaş ben-Forktaş, o, şeicule Ali Părintele-Penelor! 

Iar şeicul îi zise: 

— Vino încoace! 

Şi efritul Dahnaş se duse lângă şeicul Ali, care îi puse gura la ureche şi îi 
spuse ceva în şoaptă. Şi efritul răspunse cu un semn din cap, care vroia să 
însemneze: „Da!” Iar şeicul se întoarse către Hassan şi îi spuse: 

— Suie-te, fiul meu, suie-te în spinarea acestui efrit. El are să te ducă pe 
tărâmul norilor, şi de acolo are să te coboare pe un pământ de camforă albă. 
Şi-acolo, o, Hassan, efritul are să te lase, căci mai departe el nu poate să 
meargă. Şi tu, atunci, are să trebuiască să te descurci singur-singurel, prin 
ţara aceea de camforă albă. Şi de cum ai să ieşi din ea, ai să te afli în faţa 
insulelor Wak-Wak! Si-acolo, cum te-o lumina Allah! 

Atunci Hassan sărută iar mâinile şeicului Părintele-Penelor, îşi luă bun- 
rămas de la ceilalţi înţelepţi, mulţumindu-le pentru bunătatea lor, şi încălecă 
pe umerii lui Dahnaş, care se sui cu el în văzduh. Şi efritul îl duse până la 
tărâmul norilor, iar de acolo coborî cu el în Ţara de Camforă Albă, unde îl 
lăsă şi pieri. 

Încât, o, Hassane, o, tu cel de obârşie din Bassra, tu cel care odinioară 
uimeai sukurile din cetatea ta de baştină, şi care învolburai toate inimile, şi-i 
făceai pe toţi cei care te vedeau să se topească de frumuseţea ta, tu cel care 
ai trăit atâta vreme fericit lângă cele şapte domniţe şi care ai stârnit în 
sufletele lor atâta iubire şi atâta durere, iacătă că, mânat de dragostea ta 
pentru Strălucire, ai ajuns, pe aripile efritului, la Ţara aceea de Camforă 
Albă, unde ai să înfrunţi ceea ce nimenea până la tine şi nimenea după tine 
nu va mai înfrunta vreodată! 

Într-adevăr, după ce efritul îl lăsă jos în ţara aceea, Hassan porni la drum 
drept înainte, pe un pământ sclipitor şi înmiresmat. Şi merse el şi merse aşa 
multă vreme şi, într-un sfârşit, întrezări în depărtare, în mijlocul unei 
câmpii, ceva ce se asemuia cu un cort. Şi se îndreptă într-acolo şi, într-un 
sfârşit, ajunse aproape de tot de cortul acela. Ci, cum tocmai trecea printr-o 
iarbă tare deasă, lovi cu piciorul ceva ce se afla ascuns în iarba aceea; şi, 
când se uită, văzu că era ceva alb, ca o grămadă de argint, şi mare, ca un 


pilastru din cetatea Iramului. Or, era un uriaş, iar cortul pe care îl vedea 
Hassan nu era altceva decât urechea lui, care îi slujea de pavăză împotriva 
soarelui. Şi uriaşul, trezit aşa din somnul lui, se ridică mugind şi cuprins de 
o mânie atâta de năprasnică, încât i se umflă pântecul de aerul pe care îl 
înghiţi, iar fundul i se cutremură atâta de amarnic, încât începu să-i geamă 
din greu: fapt care stârni un şir de bubuituri cumplite, ca de tunet, care îl 
azvârliră pe Hassan cu faţa la pământ, pe urmă îl aruncară în sus, încât, de 
spaimă, ochii i se întoarseră peste cap! Şi, până să cadă iarăşi jos pe pământ, 
încă din zbor, uriaşul îl înhăţă de ceafă, tocmai de acolo unde este pielea 
mai moale, şi îl ţinu aşa, cu tăria braţului său, spânzurat în aer ca o vrabie în 
gheara unui vultur. Şi se pregătea, rotindu-l prin văzduh, să-l turtească de 
pământ, zobindu-i oasele şi facându-l să-şi amestece lungimea cu lăţimea. 

Când văzu ce avea să pată, Hassan începu să se zbată din toate puterile şi 
strigă: 

— Ah, cine să mă mai scape? Ah, cine să mă mai slobozească? O, 
uriaşule, fie-ţi milă de mine! 

Când auzi ţipetele acelea, uriaşul îşi zise: „Pe Allah! Nu cântă urât 
păsărică asta! Îmi place ciripitul ei. Încât am s-o duc numaidecât sultanului 
nostru!” Şi îl apucă gingaş de un picior, cu teamă să nu-l vatăme, şi intră 
într-o pădure deasă, unde, în mijlocul unui luminiş, sta sultanul uriaşilor din 
Ţara de Camforă Albă, aşezat pe o stâncă ce-i ţinea loc de jeţ. Şi era 
înconjurat de străjerii lui, cincizeci de uriaşi, fiecare înalt de cincizeci de 
coţi. lar acela care îl aducea pe Hassan se apropie de sultan şi îi zise: 

— O, doamne al nostru, ia uite o păsărică pe care am prins-o de un picior 
şi pe care ţi-o aduc pentru glasul ei frumos! Căci ciripeşte plăcut! 

Şi îl lovi pe Hassan uşurel peste nas, zicându-i: 

— Cântă oleacă dinaintea sultanului! 

lar Hassan, care nu pricepea graiul uriaşului, socoti că i-a venit ceasul cel 
de pe urmă şi începu să se zbată, ţipând: 

— Ah, cine m-o mai scăpa? Ah, cine m-o mai slobozi? 

Şi sultanul, când auzi glasul acela, se zgudui şi se bâţâi de plăcere, şi îi 
zise uriaşului: 

— Pe Allah! e minunat! Trebuie să-l duci numaidecât fiicei mele, pe care 
are s-o farmece! 

Şi adăugă, întorcându-se către uriaş: 

— Da! pune păsărica numaidecât într-o colivie şi du-te de-o atâmă în 
odaia fetei mele, lângă patul ei, ca s-o poată veseli cu cântecele şi cu 


ciripelile ei. 
În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute patra noapte 


Spuse: 


— Da! pune păsărică numaidecât într-o colivie şi du-te de-o atârnă în 
odaia fetei mele, lângă patul ei, ca s-o poată veseli cu cântecele şi cu 
ciripelile ei. 

Atunci uriaşul îl puse pe Hassan într-o colivie, cu două străchini mari, una 
pentru mâncare şi una pentru apă. Şi îi mai puse şi două stinghii, pe care să 
se poată cocoţa şi să cânte în voie; şi duse colivia în odaia fetei sultanului şi 
o atârnă la capul patului ei. 

Când îl văzu pe Hassan, fata sultanului fu ca vrăjită de chipul şi de 
înfăţişarea lui, şi începu să-i facă tot soiul de ghiduşii, şi să-l răsfeţe în toate 
felurile. Şi îi vorbea cu glas nespus de dulce, spre a-l îmblânzi, măcar că 
Hassan nu pricepea nimica din vorbele ei. Dar, cum vedea că fata nu-i vroia 
răul, încercă s-o înduioşeze faţă de soarta lui, plângând şi gemând. lar 
domniţa, de fiecare dată, îi lua gemetele şi suspinele drept nişte cântece 
gingaşe; şi simţea o plăcere până peste poate; şi nu mai putea să se despartă 
de el nici ziua, nici noaptea, o clipită măcar. Şi simţea, când se uita la el, că 
toată fiinţa ei se topea după el. Şi nu ştia ce ar putea să facă mai bine cu o 
păsărică atâta de mică, şi cum să se poarte cu ea. Şi adesea îi făcea cu 
degetul, şi îi vorbea prin semne; dar nici el nu o pricepea, şi era departe de a 
ghici tot folosul pe care l-ar fi putut dobândi de la o fată, este adevărat că 
uriaşă, dar atâta de prietenoasă. 

Or, într-o zi, fata sultanului îl scoase pe Hassan din colivie, ca să-l curețe 
şi să-i schimbe hainele. Şi, după ce îl dezbrăcă, văzu, o, minunea minunilor! 
că nu era întru nimic lipsit de ceea ce aveau uriaşii tatălui ei, măcar că toate 
celea erau, ca mărime, peste poate de micuţe. Şi fata gândi: „Pe Allah! asta- 
i întâia oară când văd o pasăre cu asemenea lucruri!” Şi începu să se joace 
cu Hassan şi să-l întoarcă şi să-l răsîntoarcă pe toate părţile, minunându-se 
de ceea ce afla la el în fiecare clipă. lar Hassan, în mâinile ei, era întocmai 
ca o vrabie în mâinile vânătorului. Şi tânăra uriaşă, dacă văzu că sub 
degetele ei castravetele se preschimba în bostan, se puse pe un râs de se 
tăvălea pe jos. Şi strigă: „Ce pasăre minunată! Cântă ca păsările, şi se poartă 
cu femeile la fel de drăguţ ca şi bărbaţii cei uriaşi!” Şi, vrând să-i răspundă 


cu drăgălăşenie la drăgălăşenie, îl lipi cu totul de ea şi începu să-l alinte 
peste tot, ca pe un bărbat, îndemnându-l în fel şi chip, nu cu vorbe, întrucât 
o pasăre nu ar fi putut să le priceapă, ci cu semne şi cu fapte, şi atâta de 
iscusit, încât, până la urmă, se purtă şi el cu ea întocmai ca un vrăbioi cu 
vrabia lui. Şi, din ceasul acela, Hassan ajunse pasărea fetei sultanului! 

Or, Hassan, oricât era de alintat şi de răsfăţat şi de giugiulit ca o pasăre, şi 
în pofida celor ce trăia între fălniciile uriaşei, fata sultanului, şi, de 
altminteri, a celor ce la rândul lui o făcea şi el să simtă, şi în ciuda deplinei 
bunăstări în care trăia în colivia sa, era departe de-a o uita pe Strălucire, 
soţia lui, fiica împăratului împăraţilor de peste Ginnistan şi de peste insulele 
Wak-Wak, ţinta călătoriei sale, de care ştia că nu mai este prea departe! Şi, 
spre a ieşi din acel bucluc, s-ar fi slujit bucuros de daireaua cea vrăjită şi de 
smocul de păr; ci, când îi schimbase hainele, fata sultanului uriaşilor îi luase 
şi acele lucruri scumpe; şi degeaba i le cerea el cu mâinile şi cu tot felul de 
semne care se fac în arăbeste, că ea nu pricepea neam ce-i cerea el, şi de 
fiecare dată socotea că îi cere să se zbenguiască. Lucru ce făcea ca, ori de 
câte ori îşi cerea el daireaua, să i se răspundă cu o desfătare; şi ori de câte 
ori cerea smocul de barbă, trebuia să se dedea unei desfătări; atâta şi-atâta, 
încât chiar că, după câteva zile, ajunse într-un hal fără de hal, şi nu mai 
cuteza să facă nimic, nici cel mai mic semn, de frică să nu vadă la lucru 
răspunsul amamicei uriaşe. 

lacă-asa! Şi starea lui Hassan nu se schimba nicicum; şi, bietul de el, se 
sfârsea şi se şofrănea în colivia lui, nemaiştiind ce hotărâre să ia, când, într- 
o zi, după alinturi mai spornice decât de obicei, uriaşa aţipi în vreme ce se 
slujea de el, şi îl lăsă să scape. Şi Hassan se repezi numaidecât la sipetul în 
care se aflau lucrurile lui cele vechi, luă smocul de barbă şi aprinse un fir de 
păr, chemându-l în gând pe şeicul Ali Părintele-Penelor. Şi iacătă... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute cincea noapte 


Spuse: 


Şi Hassan se repezi numaidecât la sipetul în care se aflau lucrurile lui cele 
vechi, luă smocul de barbă şi aprinse un fir de păr, chemându-l în gând pe 
şeicul Ali Părintele-Penelor. Şi iacătă că palatul se cutremură, iar şeicul cel 
îmbrăcat în negru ieşi din pământ dinaintea lui Hassan, care se aruncă la 
picioarele lui. Atunci şeicul îl întrebă: 


— Ce vrei, Hassane? 

Şi tânărul îi răspunse: 

— Mă rog ţie, nu face gură, că se trezeşte fata asta! Şi-atunci ajung fără de 
izbavă iarăşi în mâinile ei, ca să fac iarăşi pe pasărea! 

Şi o arătă cu degetul pe uriaşa cea adormită. Atunci şeicul îl luă de mână 
şi, cu harul puterii lui tainice, îl duse afară din palat. Pe urmă îi spuse: 

— Povesteşte-mi ce ţi s-a întâmplat. 

Şi Hassan îi povesti tot ce făcuse de când ajunsese în [ara de Camforă 
Albă, şi adăugă: 

— Şi-acuma, pe Allah! o zi de-aş mai fi rămas lângă uriaşa aceasta, mi-aş 
fi dat sufletul pe nas! 

lar şeicul spuse: 

— Eu te-am prevestit de câte o să ai de pătimit! Ci asta nu-i decât 
începutul! Şi, pe deasupra, trebuie să-ţi mai spun încă o dată, o, copile al 
meu, ca să te hotărăsc să faci cale întoarsă, că în insulele Wak-Wak vraja 
bărbii mele nu mai are nicio putere, şi acolo ai să fii lăsat numai în seama 
puterilor tale! 

Şi Hassan spuse: 

— Eu trebuie să mă duc, fie ce-o fi, după soţia mea! Şi nu-mi mai rămâne 
decât daireaua aceasta vrăjită, care mi-ar putea sluji la caz de primejdie să 
mă scape din necaz! 

lar şeicul Ali se uită la dairea şi spuse: 

— A, o ştiu! Este daireaua lui Bahram magul, un ucenic de-al meu de 
odinioară; numai el, dintre toţi ciracii mei, s-a abătut de la calea lui Allah! 
Ci, o, Hassane, află că şi daireaua aceasta, tot aşa, nu va putea să-ţi fie de 
niciun folos în insulele Wak-Wak, unde toate vrăjile se dezleagă şi unde 
ginnii de pe acele insule nu se supun decât numai domnului lor! 

Şi Hassan zise: 

— Cui îi este dat să trăiască zece ani nu are să moară în cel de al nouălea 
an! Dacă, dar, mi-o fi scrisa să mor în insulele acelea, nu-i nicio supărare! 
Mă rog, dar, ţie, o, preacinstite şeic al şeicilor, să-mi spui care este drumul 
pe care trebuie să apuc ca să ajung acolo! 

Şeicul Ali, atunci, drept orice răspuns, îl luă de mână şi îi spuse: 

— Închide ochii, şi pe urmă deschide-i! 

Şi Hassan închise ochii; pe urmă, după o clipită, îi deschise. Şi totul 
pierise, atât şeicul Părintele-Penelor, cât şi palatul fetei sultanului, şi Țara 
de Camforă Albă. Şi se pomeni pe o insulă, cu ţărmul acoperit de nestemate 


de felurite culori, şlefuite de apele mării. Şi habar nu avea că ajunsese într- 
un sfârşit la insulele cele atâta de râvnite. 

Or, nici nu apucă bine Hassan să-şi arunce un ochi la dreapta şi un ochi la 
stânga, că se şi repeziră asupra-i, ieşind din stâncile de pe mal şi din spuma 
valurilor, stoluri întregi de păsări mari şi albe, care acoperiră cerul cu un nor 
gros şi apăsător. Şi zborul vrăjmaş se năpusti înspre el ca un vârtej, cu un 
vuiet de pliscuri năprasnice şi de aripi zbătute; şi toate gâtlejurile înaripate 
scoaseră laolaltă un țipăt răguşit, repetat de mii de ori, în care Hassan 
cunoscu într-un sfârşit vorbele Wak-Wak, numele insulelor acelea! Atunci 
pricepu că ajunsese pe pământurile cele tainice şi că păsările îl vedeau că 
este străin şi căutau să-l alunge către mare. lar Hassan fugi să se 
adăpostească într-o colibă ce se ridica nu departe de acolo, şi începu să 
cugete cum stă treaba. 

Deodată auzi pământul bubuind şi simţi cum i se cutremură sub picioare; 
şi îşi ciuli urechea, ţinându-şi răsuflarea, şi văzu în depărtare îngroşându-se 
un alt nor, din care treptat-treptat se iviră în soare vârfuri de lănci şi de 
coifuri, şi străluciră cămăşile de zale. Erau amazoanele! Unde să mai fugi? 
lar galopul cel mânios, iute ca bătaia de grindină, ori ca strălucirea de 
fulger, fu lângă el cât ai clipi din ochi. Şi i se înfăţişară dinainte, strânse 
într-un pătrat mişcător şi năprasnic, războinicele călări pe nişte iepe galbene 
ca aurul străcurat, cu cozile lungi, cu armurele vânjoase, purtându-şi 
hăţurile sus şi slobode, mai iuți ca vântul de la miazănoapte când suflă cu 
urgia mării înfuriate. Şi războinicele acelea, înarmate de luptă, purtau 
fiecare câte o spadă grea la şold, câte o lancie lungă într-o mână, iar în 
mâna cealaltă câte o ghioagă care înfiora minţile; şi mai aveau, strânse la 
subţioară, patru suliţi care îşi arătau vârfurile înfricoşătoare. 

Or, de îndată ce războinicele îl zăriră pe nepoftitul de Hassan stând în 
pragul colibei, îşi struniră deodată iepele cele abraşe. Şi tot potopul de 
copite, oprindu-se, făcu să sară până în slăvile cerului pietrele de pe țărm, 
iar picioarele iepelor se afundară adânc în nisip. Şi nările lor largi şi 
fornăitoare se umflau odată cu nările fecioarelor cele războinice; şi 
chipurile dezvelite sub coifurile cu fruntarele săltate erau frumoase ca nişte 
lune; iar şoldurile lor rotunde şi grele se împreunau şi păreau totuna cu 
şoldurile cele galbene ale iepelor. Iar pletele lor lungi, galbene, negre şi 
roşcate se amestecau, unduindu-se, cu părul din cozile şi din coamele 
iepelor. Iar coifurile de oţel şi platoşele de smarald sclipeau în soare ca nişte 
giuvaieruri, şi ardeau fără să se mistuie. 


Şi-atunci, din mijlocul acelui pătrat de lumină, se desprinse o amazoană 
mai voinică decât toate celelalte... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute şasea noapte 


Spuse: 


Şi-atunci, din mijlocul acelui pătrat de lumină, se desprinse o amazoană 
mai voinică decât toate celelalte, cu faţa nedezvelită sub coif, ci acoperită 
cu totul de fruntara lăsată, şi cu pieptul îmbelşugat de nişte sâni strălucitori 
sub ocrotirea unei tunici de sârmă de aur mai strânsă ca aripile de lăcustă. Şi 
îşi opri scurt iapa la câţiva paşi de Hassan. lar Hassan, neștiind dacă îi era 
potrivnică ori binevoitoare, se aruncă dintru început dinaintea ei, cu fruntea 
în ţărână, pe urmă săltă capul şi spuse: 

— O, sultană a mea, sunt un străin pe care ursita l-a adus pe aceste 
tărâmuri, şi mă pun sub ocrotirea lui Allah şi sub pavăza ta! Nu mă izgoni! 
O, sultana mea, fie-ţi milă de un necăjit care îşi caută soţia şi copiii! 

La vorbele acestea ale lui Hassan, călăreaţa sări jos de pe cal şi, 
întorcându-se către războinicele ei, le făcu un semn să plece. Şi veni la 
Hassan, care îi sărută pe dată picioarele şi mâinile, şi îşi duse la frunte 
marginea de la mantia ei. Şi ea îl cercetă cu luare-aminte; pe urmă, 
ridicându-şi obrăzarul, i se arătă dezvelită. lar Hassan, când o văzu, scoase 
un țipăt mare şi se trase îndărăt speriat; întrucât, în loc de o tânără, pe puţin 
la fel de frumoasă ca şi fecioarele războinice pe care le văzuse, avea 
dinaintea lui o bătrână cu o înfăţişare tare urâtă, cu un nas mare cât o 
pătlăgea vânătă, cu nişte sprâncene strâmbe, cu nişte obraji scofâlciţi şi 
fleşcăiţi, cu nişte ochi care se huleau unul pe altul, şi cu câte o năpastă la 
fiecare dintre cele nouă colţuri ale chipului ei! Ceea ce o făcea să semene 
întru totul ca un mistreţ. 

Încât Hassan, ca să nu trebuiască să se mai uite la faţa aceea, îşi acoperi 
ochii cu pulpana hainei. lar baba luă acea mişcare drept semn de mare 
cinstire, socotind că Hassan nu făcuse aşa decât ca să nu pară necuviincios 
privind-o în faţă; şi fu înduioşată până peste poate de dovada aceea de 
cinstire, şi îi zise: 

— O, străinule, potoleşte-ţi spaima. Din ceasul acesta te afli sub ocrotirea 
mea! Şi îţi făgăduiesc ajutorinţă la orice nevoie! 

Pe urmă adăugă: 


— Însă, mai înainte de orice, nimenea nu trebuie să te vadă pe insula 
noastră! Drept care, şi măcar că sunt nerăbdătoare să-ţi aud povestea, am să 
dau fuga să-ţi aduc cele de trebuinţă ca să te îmbraci ca o amazoană, aşa 
încât să nu mai poţi de aci înainte să fii osebit dintre tinerele fecioare 
războinice, străjerele împăratului şi ale fetelor împăratului! 

Şi plecă, şi se întoarse peste câteva clipite cu o platoşă, o spadă, o lance, 
un coif şi alte arme întru totul asemenea cu cele pe care le purtau 


amazoanele. Şi i le dărui lui Hassan, care se împodobi cu ele. Atunci 
bătrâna îl luă de mână şi îl duse pe o stâncă înaltă de pe malul mării şi, 
şezând jos acolo împreună cu el, îi spuse: 

— Acuma, o, străinule, grăbeşte-te de-mi povesteşte pricina care te-a adus 
pe insulele noastre, unde până la tine niciun adamit n-a cutezat să pună 
piciorul! 

Şi Hassan răspunse, după ce îi mulţumi pentru bunătatea ei: 

— O, stăpână, povestea mea este povestea unui necăjit care a pierdut 
singurul bun pe care îl avea, şi care străbate pământul cu nădejdea că îşi va 
găsi bunul acela! 

Şi îi povesti păţaniile lui, fără a ocoli niciun amănunt. lar amazoana cea 
bătrână îl întrebă: 

— Şi cum o cheamă pe tânăra ta soţie? Şi cum îi cheamă pe copiii tăi? 

El spuse: 

— În ţara mea, copiii mei se numeau Nasser şi Manssur, iar soţia mea se 
numea Strălucire! Ci numele pe care îl poartă în ţara ginnilor nu-l ştiu! 

Şi Hassan, după ce sfârşi de spus totul, începu să plângă cu lacrimi 
îmbelşugate. 

Iar bătrâna, dacă auzi povestea lui Hassan şi dacă îi văzu durerea, se simţi 
cuprinsă cu totul de milă şi îi spuse: 

— Mă jur ţie, o, Hassane, că nicio mamă nu s-ar îngriji de copilul ei mai 
mult decât am să mă îngrijesc eu de soarta ta. Şi, întrucât spui că soţia ta s- 
ar putea afla printre amazoanele mele, am să te duc, chiar mâine, să le vezi 
la mare pe toate goale. Şi, pe urmă, am să le pun să treacă pe dinaintea ta, 
una câte una, ca să-mi spui dacă ai s-o cunoşti pe soţia ta printre ele! 

Aşa grăi bătrâna Maica-Lăncilor către Hassan Al-Bassri. Şi îl linişti, 
încredinţându-l că prin viclenia aceea nu vor avea cum să n-o afle pe tânăra 
Strălucire! Şi îşi petrecu ziua întreagă cu el, şi îl plimbă prin insulă; 
ducându-l să se minuneze de toate minunăţiile. Şi, până la urmă, bătrâna 
începu să-l iubească pe Hassan cu o dragoste mare, şi îi spuse: 


— Linişteşte-te, copilul meu! Te-am pus în ochii mei! Şi, chiar dacă mi-ai 
cere, pentru desfătarea ta, toate războinicele mele, care sunt toate fecioare 
tinere, ţi le-aş dărui din toată căldura inimii mele! 

Iar Hassan îi răspunse: 

— O, stăpâna mea, eu, pe Allah, nu am să te părăsesc decât atunci când m- 
o părăsi sufletul! 

Or, a doua zi, aşa cum îi făgăduise, bătrâna Maica-Lăncilor veni în fruntea 
războinicelor ei, în vuiet de dairale. Şi Hassan, îmbrăcat ca o amazoană, 
şedea pe stânca înaltă care se ridica deasupra mării. Şi, în felul acesta, 
semăna cu o fată de sultan. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute şaptea noapte 


Spuse: 


Or, a doua zi, aşa cum îi făgăduise, bătrâna Maica-Lăncilor veni în fruntea 
războinicelor ei, în vuiet de dairale. Şi Hassan, îmbrăcat ca o amazoană, 
şedea pe stânca înaltă care se ridica deasupra mării. Şi, în felul acesta, 
semăna cu o fată de sultan. 

Estimp, fecioarele cele războinice, descălecând de pe iepele lor, la un semn 
făcut de bătrâna Maica-Lăncilor care le era căpetenie, îşi lepădară armele şi 
platoşele. Şi, subţiri şi strălucitoare, se iviră, o, aiurire de crini şi de 
trandafiri! ca nişte crini dintre frunzele lor, şi ca nişte trandafiri dintre 
ghimpii lor. Şi, albe şi uşoare, coborâră în mare. Şi spuma apei se amestecă 
cu pletele lor slobode şi despletite, ori împletite şi înalte ca nişte turle. Şi 
zbaterea talazurilor repeta zbaterea şoldurilor lor de fecioare. Şi erau ca 
nişte flori deschise pe ape. 

Ci, printre atâtea fete ca luna şi printre atâtea boiuri mlădioase, printre 
atâţia ochi negri şi printre atâţia dinţi albi, printre atâtea plete de felurite 
culori şi printre atâtea binecuvântate şolduri, degeaba se tot uită Hassan, că 
nu văzu frumuseţea cea fără de asemuire a mult-iubitei lui Strălucire. Şi îi 
spuse bătrânei: 

— O, maică bună, Strălucire nu se află printre ele! 

lar bătrâna amazoană răspunse: 

— Cine ştie, fiul meu? Poate că depărtarea nu îţi îngăduie să judeci bine! 

Şi bătu din palme, şi toate fetele ieşiră din apă şi veniră să se înşire pe 
nisip, încă jilave de boabele de apă, ca de nişte nestemate. Şi, una după alta, 


mlădii şi legănate, trecură pe dinaintea stâncii pe care sta Hassan cu Maica- 
Lăncilor, neavând pe ele, drept orice armură, decât pletele lor atârnând pe 
spate, şi grele numai de giuvaierurile trupului lor gol. 

Şi-atunci văzuşi tu, o, Hassane, ceea ce văzuşi! O, voi, iepuriţe de toate 
culorile şi de toate soiurile, între coapsele acelor fetişcane, copile de crai! 
Eraţi şi grase, şi rotunde, şi dolofane, şi bălaie, şi ca nişte bolte, şi voinice, 
şi arcuite, şi înalte, şi netede, şi umflate, şi strânse, şi neatinse, şi ca nişte 
jeţuri, şi ca nişte scoici, şi grele, şi mofluze, şi mute, şi ca nişte cuiburi, şi 
fără de urechi, şi calde, şi ca nişte corturi, şi fără de păr, şi botoase, şi 
sumese, şi ghemuite, şi mici, şi gâdilicioase, şi genuni, şi uscate, şi 
minunate, însă, fără de nicio îndoială, nu eraţi întru nimic asemenea cu 
iepuriţa mult-iubitei Strălucire! 

Încât Hassan lăsă toate fetele să treacă, şi grăi către bătrâna Maica- 
Lăncilor: 

— O, stăpână a mea, viaţa ta fie cu mine! nu se află niciuna printre toate 
aceste fete tinere care, cât de cât, să se asemuie cu Strălucire! 

Iar bătrâna războinică, nedumerită, îi zise: 

— Atunci, o, Hassane, după toate acestea pe care le-ai văzut, nu mai 
rămân decât cele şapte fete ale împăratului nostru! Binevoieşte să-mi spui 
după ce semn aş putea, cu vreun prilej, s-o cunosc pe soţia ta, şi zugrăveşte- 
mi-o cu ce are ea mai aparte! lar eu am să-mi însemnez totul în minte! Şi îţi 
făgăduiesc că, ştiind în felul acesta totul, nu am să zăbovesc mult până s-o 
găsesc pe aceea după care umbli! 

Şi Hassan răspunse: 

— Să ţi-o zugrăvesc, o, stăpână a mea, ar fi să mor fără a izbuti; căci nu 
este limbă care să poată spune toate desăvârşirile ei. Ci am să mă străduiesc 
să-ţi arăt măcar cam cum aduce. Are un chip, o, stăpână a mea, ca o zi 
binecuvântată; un mijlocel atâta de subţire, încât soarele n-ar putea să-i 
aştearnă umbra pe pământ; un păr negru şi lung, atârnând pe spate, ca 
noaptea peste zi; nişte sâni care sfredelesc până şi haina cea mai tare; o 
limbă ca de albină; o miere în gură ca apa din fântâna Salsabil; nişte ochi ca 


izvorul Kausar ; este mlădie ca firul de iasomie; dinţii-i sunt ca nişte boabe 
de grindină; are o aluniţă pe obrazul drept, şi un neg sub buric; o gură ca o 
cornalină, de nu-ţi mai trebuie nici cupă, nici ibric; nişte obraji ca bujorii 
din Neman; un pântec mlădios şi vrăjitor, aidoma de larg şi de alb ca o cadă 
de marmură; şalele mai voinice şi mai straşnic zidite decât bolta templului 
din Iram; nişte coapse întocmite în tiparul desăvârşirii, dulci ca zilele 


regăsirii după amara despărţire, între care domneşte jeţul califului, altarul 
tihnei şi al beţiei, al cărui logogrif. a fost înfăţişat de poet aşa: 


Numele meu — care-i prileju-atâtor 
Fiori şi tulburări — este uşor, 

Că-i doar din două litere vestite 
Alcătuit; pe-ntâia, pasămite, 

O afli înmulţindu-le-ntre ele 

Pe cinci cu patru; iar pe-a doua, tot 
Numa-nmulţind la fel şase cu zece! 
Aşa ajungi la tâlcurile mele, 

Şi-n felu-acesta-i dat să se dezlege 
Cuvântul ce-l închipui eu, socot! 


Şi, după ce spuse vorbele acestea, Hassan nu-şi putu ţine mai mult 
lacrimile, şi începu să plângă. Pe urmă strigă: 

— Jalea mea, o, Strălucire, este amară ca jalea unui derviş care şi-a pierdut 
strachina, ori cumu-i chinul unui hagiu care are o bubă în călcâi, ori cumu-i 
durerea unuia căruia i s-au tăiat mâinile şi picioarele! 

După ce ascultă toate astea, bătrâna amazoană lăsă capu-n jos o clipă, 
cufundându-se într-o cugetare adâncă; pe urmă îi spuse lui Hassan: 

— Ce năpastă, o, Hassane! Te pierzi fără de izbavă, şi mă pierzi şi pe mine 
odată cu tine! Căci fetişcana pe care mi-o zugrăveşti tu este, fără de nicio 
îndoială, una dintre cele şapte fete ale împăratului nostru preaputermic! Ce 
nălucă mai ai şi tu, şi ce smintită cutezantă te bântuie! Între tine şi ea este o 
depărtare ca de la pământ la cer! Şi dacă stărui în dorinţa ta, către pieirea ta 
zoreşti! Ascultă-mă, dar, Hassane! Leapădă-te de gândul acesta nesăbuit, şi 
nu-ţi da sufletul pierzării! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute opta noapte 


Spuse: 


„„„Ascultă-mă, dar, Hassane! Leapădă-te de gândul acesta nesăbuit, şi nu-ţi 
da sufletul pierzării! 

La vorbele acestea ale bătrânei, Hassan fu aşa de tulburat, încât se prăbuşi 
fără de simţire; şi, când îşi veni iarăşi în fire, se porni pe un plâns atâta de 


amarnic de i se scăldară hainele în lacrimile ce le vărsa, şi, peste poate de 
deznădăjduit, strigă: 

— lacătă, dar, o, tuşă a mea plină de milă, că trebuie să mă întorc 
deznădăjduit, după ce am bătut atâta cale, chiar în clipa în care sunt aproape 
să ajung la ţintă! Cum aş mai fi putut să mă îndoiesc, după încredințarea ce 
mi-ai dat, de izbânda încercării mele şi de atotputerea ta? Au nu chiar tu 
porunceşti şi eşti căpetenie peste ostile din cele Şapte Insule, şi pentru care 
nicio încercare de felul acesta nu este cu neputinţă? 

Ea răspunse: 

— De bună seamă, fiul meu, pot multe asupra oştilor mele, precum şi 
asupra fiecărei amazoane din aceste oşti! Încât, ca să te întorc de la gândul 
tău cel nesocotit, îţi dau să-ţi alegi, dintre toate aceste fecioare războinice, 
pe aceea care ţi-o plăcea cel mai mult: ia-o din partea mea în locul soţiei 
tale! Şi pe urmă întoarce-te cu ea în ţara ta, şi ai să fii la adăpost de mânia 
împăratului nostru! Altminteri pieirea mea şi pieirea ta sunt de neînlăturat! 

Hassan însă nu răspunse la sfatul bătrânei decât cu alte lacrimi şi cu alte 
suspine. lar bătrâna, înduioşată de atâta prisos de iubire, îi spuse: 

— Allah fie cu tine, o, Hassane! Ce vrei, dar, să fac eu pentru tine? Dacă s- 
ar afla că te-am lăsat să pui piciorul pe insulele noastre, capul meu nu ar 
mai zăbovi pe umerii mei. Şi dacă s-ar afla vreodată că te-am dus să le vezi 
la scaldă, goale, pe toate războinicele mele, tinere fecioare pe care nicio 
privire de bărbat nu le-a întrezărit şi pe care niciun deget de om nu le-a 
atins, sufletul meu nu ar mai fi al meu! 

Şi Hassan strigă: 

— Pe Allah, o, stăpână a mea, te încredinţez că eu nu m-am uitat la fetele 
acelea în chip necuviincios, şi nu am prea luat seama la goliciunea lor! 

Iar bătrâna spuse: 

— Păi chiar că rău ai făcut, o, Hassane, întrucât în toată viaţa ta nu ai să 
mai vezi asemenea privelişte! Oricum, dacă niciuna dintre acele fecioare nu 
te ispiteşte, ca să te hotărăsc să te întorci în tara ta şi să-ţi mântuiesti astfel 
sufletul, am să te încarc cu bogății şi cu scumpele roade din insulele 
noastre, şi am să te acopăr cu bunuri care au să te facă bogat şi fericit pentru 
toate zilele câte le mai ai de trăit! 

Ci Hassan se aruncă la picioarele bătrânei, îi sărută genunchii şi zise 
plângând: 

— O, binefăcătoarea mea, o, lumină a ochilor mei, o, sultana mea, cum aş 
putea să mă întorc în ţara mea după ce am îndurat atâtea strădanii şi am 


înfruntat atâtea primejdii? Cum aş putea să plec de pe insula aceasta, fără s- 
o văd pe mult-iubita mea, când dragostea pentru ea m-a adus până aici? Ah, 
gândeşte-te, o, stăpână a mea, că poate-i voia sorții ca s-o găsesc pe soţia 
mea, după toate suferinţele câte le-am îndurat! 

Şi, după ce rosti vorbele acestea, Hassan nu mai putu să-şi stăpânească 
aleanul din suflet şi ticlui stihurile acestea: 


Sultană-a frumuseţii, fie-ţi milă 
De cel robit de pleopele-ţi nurlii 
Ce subjugară ţara lui Khosroe 
Şi lumea-ntregii lui împărăţii! 


Nici nardurile tari, nici trandafirii, 
Nici cele mai alese mirodenii, 

Pe lângă răsuflarea ta nu-nseamnă 
Decât o-ntruchipare de sluţenii. 


Iar boarea care-adie-nmireasmată 
Prin florile grădinilor din rai 

E toată-n pârul tău, să-i fericească 
Pe cei alăturea de care stai. 


Pleiadele când se aprind pe ceruri, 
Din ochii tăi iau calda lor scânteie! 
Şi stelele doar ţi-ar putea fi salbă 
La gâtul alb, o, tânără femeie! 


Când bătrâna amazoană auzi versurile acestea ale lui Hassan, văzu că ar fi 
într-adevăr o răutate să-i ia pe totdeauna nădejdea de a-şi mai găsi soţia, şi îi 
înţelese durerea, şi îi zise: 

— Fiul meu, alungă-ţi din gânduri întristarea şi deznădejdea. Căci sunt pe 
deplin hotărâtă acuma să încerc totul ca să-ţi dau soţia îndărăt! 

Pe urmă adăugă: 

— Am să mă apuc numaidecât să mă îngrijesc cu tot sufletul de treburile 
tale, o, săracul de tine! Căci văd limpede că îndrăgostitul nici nu aude, nici 
nu pricepe nimic! Te las, dar, şi mă duc la palatul împărăției de pe insula 
aceasta pe care ne aflăm, şi, care-i una dintre cele şapte insule Wak-Wak. 
Căci cată să ştii că fiecare dintre aceste şapte insule este locuită şi stăpânită 


de una dintre cele şapte fete ale împăratului nostru, surori între ele după 
tată, dar nu şi după mamă. lar aceea care este stăpână aici peste noi este cea 
mai mare dintre surori, şi o cheamă domniţa Nur Al-Huda. lar eu am să mă 
duc s-o caut şi să-i vorbesc în folosul tău. Potoleste-ti, dar, sufletul, 
înseninează-ţi ochii, şi aşteaptă-mă cu inimă liniştită, până ce mă întorc! 

Şi îşi luă rămas-bun de la el, şi se îndreptă înspre palatul domniţei Nur Al- 
Huda. 

Odată ajunsă în faţa domniţei, bătrâna amazoană, care era cinstită şi iubită 
de fetele împăratului şi de însuşi împăratul pentru înţelepciunea ei şi pentru 
creşterea şi îngrijirea pe care le dăduse tinerelor domniţe, se ploconi şi 
sărută pământul dintre mâinile domniţei Nur Al-Huda. Şi domniţa se ridică 
numaidecât în cinstea ei, şi o îmbrăţişă, şi o pofti să şadă jos lângă ea; şi îi 
zise: 

— Inşallah! Fie ca ştirile pe care mi le aduci să fie vestitoare de bine! Iar 
de ai să-mi faci vreo rugăminte, ori să-mi ceri vreun hatâr, grăieşte! lată-mă 
gata să te ascult... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute noua noapte 


Spuse: 


„.„.grăieşte! lată-mă gata să te ascult! 

Bătrâna Maica-Lăncilor răspunse: 

— O, împărătiţa a veacului şi a vremii noastre, o, fiica mea, vin la tine ca 
să-ţi povestesc o întâmplare cum nu s-a mai pomenit, şi care nădăjduiesc că 
are să-ţi placă şi să te veselească. Află, dar, că am găsit pe malul insulei 
noastre, aruncat de valuri, un bărbat tânăr, de o frumuseţe vrăjită, care 
plângea cu amar. Şi când l-am întrebat ce-i cu el, mi-a răspuns că l-a 
aruncat ursita pe țărmurile noastre, pe când se afla în căutarea soţiei lui! Şi 
când l-am rugat să-mi spună cine este soţia lui, mi-a zugrăvit-o într-un chip 
atâta de uluitor, încât m-a cufundat într-o mare spaimă în privinţa ta şi în 
privinţa celorlalte domniţe, surorile tale! Şi mai trebuie să-ţi arăt, o, 
împărătiţa mea, ca să spun tot adevărul, că ochii mei n-au mai văzut 
vreodată, nici printre ginni, nici printre efriţi, un flăcău aşa de frumos ca 
flăcăul acesta! 

Când auzi cele ce spunea bătrâna, domniţa Nur Al-Huda fu cuprinsă de o 
mânie cumplită şi ţipă la bătrâna amazoană: 


— O, bătrână a blestemului, o, ploditură dintr-o liotă de încormoraţi ai 
ticăloşiei, cum ai făcut de-ai strecurat un bărbat printre fecioarele noastre, 
pe tărâmurile noastre? A, plod al neruşinării, cine-o să-mi dea să beau o 
înghiţitură din sângele tău, ori să mănânc o îmbucătură din carnea ta? 

Şi bătrâna războinică începu să tremure ca o trestie în furtună, şi căzu în 
genunchi la picioarele domniţei, care îi strigă: 

— Au ţie nu ţi-e frică de osânda care te paşte de la răzbunarea şi de la 
mânia mea? Pe capul tatălui meu, împăratul cel mare al ginnilor! nu ştiu ce 
mă ţine de nu poruncesc să fii tăiată bucăţi, ca să slujeşti de pildă pe viitor 
călăuzilor întru ticăloşie, care ar mai vrea să strecoare vreun străin în 
insulele noastre! 

Pe urmă adăugă: 

— Ci, înainte de toate, dă fuga de mi-l adu pe adamitul acela îndrăzneţ, 
care a cutezat să încalce hotarele noastre! 

Şi bătrâna se ridică, nemaiştiind, în spaima ei, nici să-şi deosebească mâna 
dreaptă de mâna stângă, şi se duse să-l caute pe Hassan. Şi gândea: 
„Năpasta aceasta amarmnică, pe care mi-o trimite Allah prin mijlocirea 
domniţei, îmi e pricinuită numai de tânărul Hassan! De ce nu l-oi fi silit eu 
mai degrabă să plece de pe insulă şi să ne arate lăţimea dosului său?” 

Şi-aşa ajunse la locul unde se afla Hassan; şi, de cum îl zări, îi spuse: 

— Ridică-te, o, tu, cel al cărui soroc de pe urmă este aproape! Şi hai cu 
mine la împărătiţa, că vrea să-ţi vorbească! 

Şi Hassan porni după bătrână, zicându-şi: „Ya salam! În ce prăpastie am să 
mă prăvălesc!” Şi-aşa ajunse la palat, dinaintea domniţei. Şi ea îl primi, 
stând în jeţul ei şi cu faţa acoperită întru totul de iaşmac. Şi Hassan nu găsi 
nimic mai bun de făcut, în acea împrejurare cumplită, decât să se apuce să 
sărute pământul dinaintea jeţului şi, după salamalecul de cuviinţă, să-i înalțe 
domniţei o laudă în versuri. Ea atunci se întoarse înspre bătrână şi îi făcu un 
semn care vroia să însemne: „Întreabă-l!” Şi bătrâna îi spuse lui Hassan: 

— Preaputernica noastră împărătiţa îţi răspunde la salamalec şi te întreabă, 
ca să-i răspunzi: „Cum te cheamă, care-i ţara ta de baştină, cum o cheamă 
pe soţia ta şi cum îi cheamă pe copiii tăi!” 

Şi Hassan, ajutat de ursita lui, răspunse, întorcându-se către domniţă: 

— Împărătiţa a lumilor, sultană a veacului şi a vremilor, o, tu, cum alta nu- 
i nici în timp, nici în răstimp, în ce priveşte numele meu cel ticălos mă 
numesc Hassan cel plin de necazuri, de obârşie din cetatea Bassra, din Irak. 


Îar în ce o priveşte pe soţia mea, nu-i ştiu numele! Iar copiii mei, pe unul îl 
cheamă Nasser, pe celălalt Manssur! 

Împărătiţa îl întrebă, prin mijlocirea bătrânei: 

— Şi pentru ce te-a părăsit soţia ta? 

El spuse: 

— Pe Allah, nu ştiu! Dar trebuie să fi fost fără de voia ei! 

Ea îl întrebă: 

— De unde a plecat? Şi cum? 

El spuse: 

— A plecat din Bagdad, chiar din palatul califului Harun Al-Raşid, emirul 
drept-credincioşilor! Şi, pentru aceasta, nu a avut decât să se îmbrace cu 
mantia ei de pene şi să se ridice în văzduh! 

Ea întrebă: 

— Şi nu ţi-a spus nimic când a plecat? 

El răspunse: 

— l-a spus mamei mele: „Dacă fiul tău, chinuit de durerea lipsei mele, va 
vrea vreodată să mă mai vadă, nu are decât să vină să mă caute în insulele 
Wak-Wak! Şi-acuma, bun-rămas, o, maică a lui Hassan! Hotărât că tare mă 
întristează să plec aşa, şi mă mâhnesc în sufletul meu, căci zilele despărțirii 
au să-mi sfâşie inima şi au să vă înnegureze viaţa; ci, vai! nu pot nimic! 
Simt dorul zborului cum îmi năpădeşte sufletul, şi trebuie să mă ridic în 
văzduh!” Aşa a grăit soţia mea! Şi s-a dus în zbor! Şi de-atunci lumea este 
neagră dinaintea ochilor mei, iar pieptul mi s-a umplut de jale! 

Domnița Nur Al-Huda răspunse, clătinând din cap: 

— Pe Allah! e neîndoielnic că dacă soţia ta nu ar fi vrut să te mai vadă, nu 
i-ar fi dezvăluit mamei tale locul unde pleca! Pe de altă parte însă, dacă te- 
ar fi iubit cu adevărat, nu te-ar fi părăsit aşa! 

Hassan se jură atunci, cu jurămintele cele mai grele, că soţia sa îl iubea cu 
adevărat, că îi dăduse o sumedenie de dovezi despre dragostea şi despre 
credinţa ei, dar că nu putuse să-şi înfrâne chemarea către văzduh şi pe cea a 
deprinderii ei dintâi, care este zborul păsărilor! Şi adăugă: 

— O, Măria Ta, ţi-am povestit jalnica mea poveste! Şi iacătă-mă dinaintea 
ta, cerându-ţi din suflet milă şi îndurare pentru jalba mea prea îndrăzneață 
de a mă ajuta să-mi găsesc soţia şi copiii! Allah fie cu tine, o, sultana mea, 
nu mă alunga! 

Când auzi vorbele acestea ale lui Hassan, domniţa Nur Al-Huda cugetă 
preţ de un ceas; pe urmă săltă capul şi îi spuse lui Hassan: 


— Am cugetat mult ce fel de chin ţi se cuvine, şi nu găsesc niciunul care 
să fie îndeajuns spre a-ţi pedepsi cutezanta! 

Atunci bătrâna, măcar că era tare înfricoşată, se aruncă la picioarele 
stăpânei sale şi îi luă pulpana rochiei, cu care îşi acoperi capul, şi îi spuse: 

— O, preafalnică împărătiţa... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute zecea noapte 


Spuse: 


Atunci bătrâna, măcar că era tare înfricoşată, se aruncă la picioarele 
stăpânei sale şi îi luă pulpana rochiei, cu care îşi acoperi capul, şi îi spuse: 

— O, preafalnică împărătiţa, pe vredniciile mele de doică ce te-a crescut, 
nu te zori să-l osândeşti, mai cu seamă acuma când ştii că este un biet străin 
care a înfruntat potop de primejdii şi a îndurat sodom de amaruri! Şi numai 
datorită vieţii multe pe care i-a hărăzit-o ursitoarea a putut să îndure 
necazurile prin câte a trecut. Şi-i mai pe măsura ta, şi mai vrednic de stirpea 
ta, o, Măria Ta, să-l ierti şi să nu încâlci cumva, în dauna lui, legile 
găzduirii! Şi-apoi, socoate şi Măria Ta că numai dragostea l-a aruncat în 
această încercare năprasnică, şi că mult trebuie să li se ierte celor care 
iubesc. Într-un sfârşit, o, stăpână a mea şi cunună pe capetele noastre, află 
că, dacă am cutezat să vin şi să-ţi vorbesc despre tânărul acesta atâta de 
frumos, am facut-o din pricină că nimenea nu ştie mai bine ca el, printre fiii 
oamenilor, să ticluiască versuri şi să izvodească laude. Şi, ca să te 
încredinţezi de spusele mele, nu ai decât să-i arăţi chipul tău dezvelit, şi ai 
să vezi cum are să ştie a-i preamări frumuseţea! 

La vorbele acestea ale bătrânei, domniţa zâmbi a râde şi spuse: 

— Chiar că numai atât îi mai lipsea ca să treacă orice măsură! 

Ci, tainic, domniţa Nur, cu toată asprimea pe care o arăta, fusese tulburată 
înlăuntrurile ei de frumuseţea lui Hassan, şi nu cerea mai mult decât să-i 
pună la încercare virtutea şi la stihuri şi la ceea ce urmează totdeauna după 
stihuri. Aşa că se prefăcu a se lăsa înduplecată de vorbele doicii şi, 
ridicându-şi iaşmacul, îşi arătă chipul dezvelit. 

Când o văzu aşa, Hassan scoase un țipăt lung de vui tot palatul, şi căzu 
fără de simţire. lar bătrâna îi dădu îngrijirile de trebuinţă şi îl aduse în sine; 
pe urmă îl întrebă: 

— Ce-ai păţit, fiul meu? Şi ce-ai văzut de te-ai tulburat aşa? 


Şi Hassan răspunse: 

— Ah, ce-am văzut, ya Allah? Domnița este chiar soţia mea, ori măcar 
seamănă cu soţia mea aşa cum o jumătate de păstaie seamănă aidoma cu 
cealaltă jumătate soră cu ea! 

Iar domniţa, când auzi vorbele acestea, se puse pe un râs de se prăbuşi într- 
un peş, şi zise: 

— Tânărul acesta este nebun! Eu sunt soţia lui? Pe Allah, da de când 
plodesc fecioarele fără de ajutorul bărbatului, şi de când nasc copii cu 
văzduhul vremii? 

Pe urmă se întoarse către Hassan şi îi spuse râzând: 

— O, dragul meu, vrei măcar să-mi spui, ca să aflu şi eu, în ce seamăn cu 
soţia ta, şi în ce nu seamăn? Întrucât văd că deocamdată eşti tare nedumerit 
în privinţa mea! 

El răspunse: 

— O, sultană a împăraţilor, o, adăpost al celor mari şi al celor mici, numai 
frumuseţea ta m-a înnebunit! Căci te asemeni cu soţia mea la ochii mai 
luminoşi decât stelele, la frăgezimea pielii, la îmbujorarea din obraji, la 
forma dreaptă a sânilor frumoşi, la dulceaţa glasului, la mlădierea şi la 
subţirimea mijlocului, şi la mulţi alţi nuri, pe care nu am să-i spun, din 
sfială faţă de ceea ce este ascuns! Ci, dacă mă uit mai bine la farmecele tale, 
văd că între tine şi ea este o osebire, pe care numai ochii mei de îndrăgostit 
o pot vedea, şi pe care nu pot s-o zugrăvesc cu vorba! 

Când auzi vorbele acestea ale lui Hassan, domniţa Nur Al-Huda pricepu că 
inima lui nu are să se lipească niciodată de ea; şi o cuprinse o ciudă 
năprasnică, şi se jură că are să afle care-i aceea dintre domniţe, surorile ei, 
care se măritase cu Hassan, fără de învoirea împăratului, tatăl lor! Şi îşi 
zise: „Am să-i pedepsesc, în felul acesta, şi pe Hassan şi pe soţia lui, 
potolindu-mi astfel toată ciuda mea cea întemeiată!” Ci îşi ascunse aceste 
gânduri în adâncul cugetului şi, întorcându-se către bătrână, spuse: 


— O, doică, du-te degrabă după cele şase surori ale mele, pe rând, în 
insula în care se află fiecare, şi spune-le că despărţirea de ele mă apasă până 
peste poate, de mai bine de doi ani de când nu au mai fost pe la mine. Şi 
pofteşte-le din partea mea să vină să mă vadă, şi adu-le cu tine! Ci mai ales 
ia seama bine să nu le spui vreo vorbă despre ce s-a întâmplat, ori să le 
vesteşti despre sosirea la noi a unui tânăr străin care îşi caută soţia! Du-te, şi 
nu zăbovi! 


Numaidecât bătrâna, care nu avea de ce să pună la îndoială gândurile 
domniţei, ieşi din palat şi zbură, iute ca fulgerul, pe la insulele în care se 
aflau cele şase domniţe, surorile împărătiţei Nur Al-Huda. Şi izbuti, fără de 
nicio greutate, să le hotărască pe cele dintâi cinci să vină cu ea. De când 
ajunse la cea de a şaptea insulă, unde locuia domniţa cea mai mică laolaltă 
cu tatăl ei, împăratul ginnilor, întâmpină destul de multă împotrivire până s- 
o facă să se supună dorinţei domniţei Nur Al-Huda. Într-adevăr, atunci când 
domniţa cea mai mică, la sfatul bătrânei, se duse să ceară de la tatăl ei 
îngăduinţa de a pleca, împreună cu Maica-Lăncilor, s-o vadă pe sora cea 
mai mare, împăratul, tulburat până peste marginile tulburării de o asemenea 
cerere, strigă: 

— Ah, fata mea cea mult iubită, comoara inimii mele, am în sufletul meu 
ceva care îmi spune că nu am să te mai văd, dacă ai să te îndepărtezi de 
palatul meu. Şi-apoi am mai şi avut în noaptea aceasta un vis înfricoşător, 
pe care am să ţi-l povesesc. Află, dar, o, fata mea, o, lumină a ochilor mei... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute unsprezecea noapte 


Spuse: 


... Află, dar, fata mea, o, lumină a ochilor mei, că un vis mi-a împovărat 
somnul şi mi-a apăsat pieptul în noaptea aceasta. Se făcea, în visul meu, că 
mă preumblam printr-o vistierie ascunsă de orice privire şi plină cu nişte 
bogății care nu se arătau decât numai ochilor mei. Şi mă minunam de toate 
câte le vedeam; ci privirile mele nu se opreau decât la şapte pietre 
nestemate, care sclipeau între toate celelalte cu o strălucire minunată. lar 
cea mai frumoasă şi mai ispititoare era tocmai cea mai mică dintre ele. 
Încât, ca să mă pot bucura mai bine de ea şi ca s-o pun la adăpost de alte 
priviri, am cuprins-o în palmă, am strâns-o la inima mea şi, luând-o cu 
mine, am ieşit din vistierie. Şi, cum o ţineam dinaintea ochilor mei, sub 
razele soarelui, dintr-odată o pasăre, dintr-un soi neobişnuit şi cum nu se 
văd niciodată pe insulele noastre, s-a repezit la mine, mi-a smuls piatra cea 
scumpă şi a pierit în zbor. 

Iar eu am rămas cufundat în uluire şi în cea mai vie durere. Şi, când m-am 
deşteptat din somn, după o noapte întreagă de zbucium, am chemat la mine 
pe tălmăcitorii de vise şi le-am cerut să-mi tălmăcească tot ce văzusem în 
vis. Şi ei mi-au răspuns: „O, rege al nostru, pietrele nestemate sunt cele 


şapte fete ale Măriei Tale, iar piatra cea mai mică, pe care pasărea a răpit-o 
din mâinile tale, este fata ta cea mai mică, şi care are să fie răpită cu sila de 
la dragostea ta!” Or, mie, acuma, fata mea, tare mi-e frică să te las să pleci 
cu surorile tale şi cu Maica-Lăncilor, şi să te duci la Nur Al-Huda, sora ta 
cea mai mare; căci nu ştiu ce necaz ţi se poate întâmpla la drumul acesta, fie 
la dus, fie la întors! 

Şi Strălucire (căci chiar ea era, soţia lui Hassan) răspunse: 

— O, doamne şi părinte al meu, o, preamăritule împărate, tu nu ştii că sora 
mea cea mai mare, Nur Al-Huda, a pregătit pentru mine un ospăț şi mă 
aşteaptă cu cea mai fierbinte nerăbdare! Şi iacătă-s doi ani şi mai bine de 
când mă tot gândesc să mă duc s-o văd, fără ca acest lucru să-mi fi fost 
îngăduit; iar acuma ea trebuie să aibă tot felul de pricini să fie cam 
nemulțumită de purtarea mea. Ci nu-ţi face griji, o, părintele meu! Şi nu uita 
că nu de mult, atunci când am făcut o călătorie mai depărtată cu tovarăşele 
mele, tu m-ai crezut pierdută pe totdeauna şi îţi şi puseseşi hainele de jale 
după mine. Ci eu tot m-am întors, fără de niciun necaz şi bine sănătoasă! 
Tot aşa şi de data aceasta, nu am să lipsesc mai mult de o lună, după care 
am să mă întorc iar la tine, cu voia lui Allah! Şi-apoi, de m-aş duce undeva 
departe de împărăţia noastră, aş înţelege spaima ta; da aici, în insulele 
noastre, de ce vrăjmaş să mă tem? Cine ar putea să ajungă până la insulele 
Wak-Wak, după ce ar străbate Muntele-Norilor, Munţii Albaştri, Munţii 
Negri, Cele Şapte Văi şi Ţara de Camforă Albă, fără a-şi da de o mie de ori 
duhul pe drum? Alungă-ţi, dar, din minte orice îngrijorare, o, părinte al 
meu, înseninează-ţi ochii şi linişteşte-ţi inima! 

Dacă auzi vorbele acestea ale fiicei lui, împăratul ginnilor binevoi să 
îngăduie a o lăsa să plece; ci numai cu multă părere de rău, şi numai după 
ce o puse să-i făgăduie că nu are să stea decât câteva zile la sora ei. Şi îi 
dădu o pază de o mie de amazoane, şi o sărută cu dragoste. Iar Strălucire îşi 
luă rămas-bun de la el; după care se strecură la locul unde îi ascunsese, la 
adăpost de orice primejdie, pe cei doi copii ai săi, ca să-i sărute şi pe ei, 
despre care nimeni nu ştia nimic, întrucât, de cum se întorsese, îi trecuse în 
grija a două roabe de credinţă ale ei; pe urmă plecă laolaltă cu bătrâna şi cu 
cele cinci surori ale sale spre insula unde domnea Nur Al-Huda. 

Or, pentru a-şi primi surorile, Nur Al-Huda se îmbrăcase cu o rochie de 
mătase roşie, împodobită cu nişte păsări de aur care aveau ochii, ciocul şi 
ghearele făcute din rubine şi din smaralde; şi, încărcată de podoabe şi de 
nestemate, sta în jeţul ei din sala de primire. Iar dinaintea ei şedea Hassan în 


picioare; iar de-a dreapta-i şedeau înşiruite nişte fete cu spadele trase; iar 
de-a stânga-i alte fete ţineau nişte lănci lungi şi ascutite. 

Tocmai atunci iată că sosi Maica-Lăncilor cu cele şase domniţe. Şi ceru să 
intre în sala de primire; iar împărătiţa îi porunci s-o aducă înlăuntru mai 
întâi pe cea mai mare dintre cele şase domniţe, care se numea Fala- 
Neamului. Şi domniţa aceea era îmbrăcată cu o rochie de mătasă albastră, şi 
era şi mai frumoasă decât Nur Al-Huda. Şi veni lângă jeţ, şi sărută mâna 
surorii ei, care se ridică în cinstea sa şi o sărută şi o pofti să stea lângă ea. 
Pe urmă se întoarse înspre Hassan şi îi zise: 

— Spune-mi, o, adamitule, aceasta-i soţia ta? 

Şi Hassan răspunse: 

— Pe Allah, o, stăpână a mea! domniţa aceasta este minunată, şi-i 
frumoasă ca luna când răsare; are părul de cărbune, obrajii gingaşi, gura 
zâmbitoare, sânii drepţi, încheieturile subţiri, şi totul în ea-i plin de farmec; 
iar ca s-o preamăresc în stihuri, voi spune: 


Ea se iveşte, minunată, 

În haină-albastră îmbrăcată 
Şi-asemeni unui giuvaier! 
Şi-i ruptă pare că din cer! 
Ah, buza ei, numai plăcere, 

E fagure bogat de miere! 
Obraji-i dulci şi zâmbitori 
Sunt strat înmiresmat de flori! 
Iar trupu-i, cum se înmlădie, 
E-un fir înalt de iasomie! 
Privind mijlocu-i subţirel 

Şi spatele-i cât un crenel, 

O trestie-i — îţi vine-a spune — 
Înfiptă-n vârful unei dune! 


Aşa o văd eu, o, stăpână a mea! Ci între ea şi soţia mea este o osebire pe 
care limba mea se opreşte s-o rostească! 

Atunci Nur Al-Huda făcu semn bătrânei doici s-o aducă înlăuntru pe cea 
de a doua soră. Şi domniţa intră, îmbrăcată într-o rochie de mătasă de 
culoarea caisei. Şi era şi mai frumoasă decât cea dintâi; şi se numea 
Fericirea-Casei. lar sora ei, după ce o sărută, o pofti să stea jos lângă 
cealaltă, şi îl întrebă pe Hassan dacă o cunoştea în ea pe soţia lui. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute douăsprezecea noapte 


Spuse: 


„„.Şi îl întrebă pe Hassan dacă o cunoştea în ea pe soţia lui. Şi Hassan 
răspunse: 

— O, sultana mea, aceasta răpeşte minţile celor care o privesc, şi înlănţuie 
inimile celor care se apropie de ea; şi iată ce stihuri îmi stârneste: 


Nici luna de pe-un cer de vară, 
Când s-ar ivi cumva vreodată 
Pe bolta iernii-nvălmăşite, 

În toi de noapte-ntunecată, 

N-ar fi, o, n-ar fi mai frumoasă, 
Nu poate fi mai minunată 

Decât ivirea ta de-acuma, 

O, sultăniţă fermecată! 

Iar pletele-ţi ca nişte neguri 
Lăsate-n voia lor să cadă, 

Jos, păn” la gleznele gingaşe, 

Şi panglica aceea lată 

Cu care-ai prins cunună neagră 
Pe fruntea ta ca de zăpadă — 
Privindu-le cu minunare, 
Mă-ndeamnă să-ţi şoptesc deodată: 
„Tu adumbreşti cu-aripa nopţii 
Lumina zorilor curată!” 

Ci tu, la şoapta mea fierbinte, 
Răspunzi cu şoaptă-nmiresmată: 
„Nu! Nu! E doar un nor ce-ascunde 
Al lunii chip, când se arată!” 


Aşa o văd eu, o, sultana mea! Ci între ea şi soţia mea este o osebire pe care 
limba mea nu este în stare s-o zugrăvească! 

Atunci Nur Al-Huda făcu semn Maicii-Lăncilor, care o aduse degrabă pe 
cea de a treia soră. Şi domniţa intră îmbrăcată într-o rochie de mătasă 


vişinie; şi era şi mai frumoasă decât cele două dintâi, şi o chema Sclipirea- 
Nopţii. lar sora ei, după ce o sărută, o pofti să stea lângă cea de dinainte, şi 
îl întrebă pe Hassan dacă o cunoştea în ea pe soţia lui. Şi Hassan răspunse: 

— O, împărătiţa mea şi cunună a capului meu, hotărât! aceasta face să 
zboare şi minţile celor mai înţelepţi, iar minunarea mea faţă de ea mă face 
să ticluiesc stihurile acestea: 


O, tu, cea înmuiată-n vrajă, 
Tu, care-n mers te înmlădii 
Uşoară, lin, ca o gazelă, 

Şi care-n pieptul celor vii 
Arunci din ploapele-ţi arcate, 
Cu o mişcare ce-o-ntârzii, 
Potopul de săgeți măiastre, 
Ucigătoare şi nurlii! 

O, soare-al frumuseţii-ntâie, 
Ivirea ta, atunci când vii, 

Şi ceruri şi pământuri umple 
De slavă şi de bucurii, 

Iar când te duci îşi pune noaptea 
Pe lumea-ntreagă temelii! 


Aşa o văd eu, o, împărătiţa a vremilor. Ci sufletul meu tot nu vrea să 
cunoască în ea pe soţia mea, în ciuda asemănării desăvârşite dintre 
trăsăturile şi călcătura lor! 

Atunci amazoana cea bătrână, la un semn al împărătiţei Nur Al-Huda, o 
aduse înlăuntru pe cea de a patra soră, pe care o chema Neprihana-Cerului. 
Şi domniţa era îmbrăcată într-o rochie de mătasă galbenă, cu dungi de aur în 
lat şi în lung. Şi o sărută pe sora ei, care o pofti să şadă lângă celelalte. Şi 
Hassan, când o văzu, ticlui aceste stihuri: 


Ea se iveşte, precum luna plină 

În noaptea fericită şi senină. 

Vrăjita ei privire luminează 

Cărarea noastră-n neguri, ca o rază. 
La flacăra din ochiul ei ceresc 

Când vreau să vin şi să mă încălzesc, 
Numaidecât m-alungă hăt-departe, 


Cu-o suliță ce scapără şi arde, 
Străjerii-i falnici: sănii ei vârtoşi, 
Mai tari ca piatra, şi mai nemiloşi! 


Şi nu o zugrăvesc întru totul, căci pentru aceasta s-ar cere o cântare cu 
mult mai lungă. Ci, o, stăpână a mea, trebuie să-ţi spun că nu este soţia mea, 
măcar că asemănarea dintre ele este izbitoare în multe! 

Atunci Nur Al-Huda porunci să fie adusă înlăuntru cea de a cincea soră a 
ei, care se numea Ziurea-de-Ziuă, şi care se apropie legănându-şi şoldurile; 
şi era mlădie ca o ramură de ban, şi uşoară ca un pui de căprioară. Şi, după 
ce o sărută pe sora ei cea mare, şezu pe locul care i se arătă, lângă celelalte, 
şi îşi potrivi cutele rochiei de mătasă verde cusută cu fir de aur. Şi Hassan, 
când o văzu, ticlui stihurile acestea: 


Nici floarea purpurie de granată, 

În frunzele ei verzi, nu-i mai măiastră 
Şi nu e mai gingaş înfăşurată 

Decât eşti tu, o, tânără domniţă 

În rochia aceasta fermecată! 

Iar dacă te întreb: „Care e haina 

Cea mai aleasă şi mai minunată 
Pentru obrajii tăi cei rupţi din soare?” 
Tu-mi dai răspunsu-atunci, îmbujorată: 
„Nu are niciun nume haina ceea, 
Pentru că-i sub cămaşa-mi fără pată!” 
Atunci eu strig cu deznădejde mare: 

O, ce cămaşă, o, ce blestemată, 

De-i pricină atâtor răni de moarte! 

Am s-o numesc cămaşa ne-ndurată! 

Au nu eşti tu, o, tânără domniță, 

Cum nu-i pe lume nicio altă fată? 
Când te ridici, în mândra-ţi frumuseţe, 
Să tulburi ochii tuturor, pe dată 

Spun şoldurile-ţi: „Stai! Stai! Nu e bine! 
Cea care peste noi vrea să se-abată 

E mult prea grea pentru puterea noastră!” 
Dar dacă mă apropiu, cu-nfocată 
Şi-adâncă rugă, frumuseţea-ţi caldă 


Imi spune-atunci: „Hai! Fă-o! Fă-o-ndată. 
Ci, când dau să te-ascult, atunci sfiala-ţi 
Imi strigă-amarnic: „Nu! Nu! Niciodată!” 


După ce Hassan rosti versurile acestea, toate cele ce se aflau de faţă 
rămaseră înmărmurite de harul lui; şi până şi împărătiţa, cu toată ciuda ei, 
nu se putu opri să nu-i arate prețuirea. Încât amazoana cea bătrână, 
ocrotitoarea lui Hassan, se prilejui de întorsătura cea bună pe care o luau 
lucrurile, spre a încerca să-l ridice iarăşi pe Hassan în bunăvoința domniţei 
zăcaşnice: 

— O, sultana mea, te-am amăgit oare atunci când ţi-am spus despre 
priceperea minunată a acestui tânăr la întocmirea de stihuri? Şi nu-i el atâta 
de gingaş şi de sfios în izvodirile sale? Te rog, dar, să uiţi cu totul 
îndrăzneala încercărilor lui, şi să ţi-l iei de acuma înainte pe lângă tine ca 
poet, şi să te slujeşti de harul lui, la ospeţele şi la prilejurile cele mari! 

Împărătiţa îi răspunse: 

— Da! Mai întâi însă aş vrea să sfârşim cercetarea! Adu numaidecât aici 
pe sora mea cea mică! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute treisprezecea noapte 


Spuse: 


— Da! Mai întâi însă as vrea să sfârşim cercetarea! Adu numaidecât aici 
pe sora mea cea mică! 

Şi bătrâna ieşi afară, apoi, într-o clipită, se şi întoarse, ţinând-o de mână pe 
fata cea mai mică, şi pe care o chema Podoaba-Lumii, şi care nu era alta 
decât Strălucire! 

Încât intraşi şi tu, o, Strălucire, şi nu erai îmbrăcată decât numai cu 
frumuseţea ta, nepăsătoare la găteli şi la văluri amăgitoare! Da ce ursită 
plină de năpaste îţi însoțea paşii! Habar nu aveai, neştiind încă ce fusese 
scris pentru tine în cartea sorții! 

Iar când Hassan, care sta în picioare în mijlocul sălii, o văzu pe Strălucire, 
scoase un țipăt mare şi căzu la pământ, fără de simţire. lar Strălucire, dacă 
auzi strigătul acela, se întoarse şi îl cunoscu pe Hassan. Şi, uluită că îl vedea 
pe soţul ei pe care îl credea aşa de departe, se întinse cât era de lungă, fără 
de simtire, răspunzând cu un alt țipăt la ţipătul lui Hassan. 


Dacă văzu acestea, împărătiţa Nur Al-Huda nu se mai îndoi o clipită că n- 
ar fi aceasta sora care ajunsese soţia lui Hassan, şi nu mai putu să-şi 
ascundă pizma şi mânia. Şi strigă către amazoanele ei: 

— Înşfăcaţi-l pe adamitul acesta şi duceţi-l de-l lepădaţi afară din cetate! 

Şi străjerele îndepliniră porunca şi îl luară pe Hassan şi se duseră de-l 
aruncară pe țărm, afară din cetate. Pe urmă împărătiţa se întoarse înspre 
sora ei, care fusese trezită din leşin, şi ţipă la ea: 

— O, dezmăţato! cum ai făcut de l-ai cunoscut pe adamitul acesta? Şi cum 
de te-ai purtat atâta de nelegiuit, în toate chipurile? Nu numai că te-ai 
măritat cu el fără îngăduinţa tatălui tău şi a rudelor tale, da l-ai mai şi 
părăsit pe soţul tău şi ai fugit din casa lui! Şi, în felul acesta, ţi-ai necinstit şi 
neamul şi fala neamului tău! Or, o ticăloşie ca aceasta nu poate fi spălată 
decât cu sângele tău! 

Şi ţipă către slujitoarele ei: 

— Aduceţi o scară şi spânzuraţi-o de ea pe nelegiuita aceasta, chiar cu 
pletele ei cele lungi, şi bateţi-o până la sânge cu vergile! 

Pe urmă ieşi din sala de primire împreună cu celelalte surori şi se duse în 
iatacul ei să-i scrie lui tătâne-său, împăratul, o scrisoare în care îl vestea, cu 
toate amănuntele ştiute, de povestea cu Hassan şi sora cea mică şi îi mai 
vestea, odată cu necinstea ce se abătuse asupra întregului neam al ginnilor, 
şi osânda cu care socotise de datoria ei s-o pedepsească pe vinovată. Şi îşi 
sfârşea scrisoarea cerând lui tătâne-său să-i răspundă cât mai degrabă, spre 
a-i spune care socoate el a fi pedeapsa deplină cu care să fie pedepsită 
ticăloasa. Şi înmână scrisoarea unei crainice sprintene, care zori s-o ia şi s-o 
ducă împăratului. 

lar când citi scrisoarea de la Nur Al-Huda, împăratul văzu lumea 
înnegurându-se dinaintea ochilor lui şi, mâniat până peste marginile mâniei 
de purtarea fetei lui mezine, îi răspunse fetei celei mai mari că orice 
pedeapsă este mică faţă de nelegiuirea săvârşită, şi că păcătoasa trebuie să 
fie dată morţii, însă că îi lasă ei întru totul grija de a îndeplini porunca, după 
înţelepciunea şi judecata ei. 

Or, în vreme ce Strălucire, lăsată în felul acesta pe mâinile surorii ei, 
gemea spânzurată cu pletele de scară şi îşi aştepta caznele, Hassan, care 
fusese aruncat pe țărm, se trezi până la urmă din leşin; se trezi însă numai 
spre a cugeta la amarul nenorocirii lui, despre care de altminteri nici habar 
nu avea câtu-i de mare. Ce mai putea el să nădăjduiască? Acuma, când nicio 
putere nu mai putea să-l ajute, ce mai putea el să încerce, şi pe unde să mai 


caute vreo ieşire de pe insula aceea blestemată? Şi se ridică, pradă 
deznădejdii, şi porni să rătăcească de-a lungul mării, nădăjduind încă să afle 
vreun leac năpastelor lui. Şi atunci îi veniră în minte versurile acestea ale 
poetului: 


Când nu erai decât un sâmbure 
În sânul cald al mamei tale, 

În sânu-mi ţi-am durat ursita 
Şi i-am menit un tâlc şi-o cale, 
În rostul Cugetării Mele 

Şi peste-a Plângerilor Vale. 


Deci lasă-a vieţii întâmplare 
Să-şi meargă drumul mai departe: 
Nu poţi să-ntorci cărarea care 
Ţi-a fost menită să te poarte. 

Iar când se-abate peste tine 
Năpasta unor vremi deşarte, 

Tu lasă-i sorții tale grija 

De-a te-ndrepta în altă parte. 


Acest sfat înţelept îi mai însufleţi curajul oleacă lui Hassan, care, rătăcind 
mai departe la întâmplare pe țărm, se străduia să-şi închipuie ce s-o fi putut 
întâmpla pe când era leşinat, şi pentru ce fusese lăsat în părăsire pe prundul 
mării. Şi, pe când cugeta el în felul acesta, întâlni două copile amazoane, ca 
de vreo zece anişori, care se băteau pe nisip cu lovituri amarnice de pumni. 
Şi văzu, nu departe de ele, aruncată pe jos, o tichie de piele pe care erau 
scrise nişte chipuri şi nişte litere. Şi se apropie de fetiţele acelea, încercă să 
le despartă, şi le întrebă pentru care pricină se ceartă. Iar ele îi spuseră că se 
certau a cui să fie tichia aceea! Atunci Hassan le întrebă dacă nu vroiau să 
primească a le fi el judecător şi să-l lase să hotărască el a cui să fie tichia. Şi 
fetiţele primiră, iar Hassan luă de jos tichia şi le spuse: 

— Ei bine! am să arunc o piatră în sus, şi care are să mi-o aducă dintre voi 
două, aceea are să capete tichia. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a şase sute paisprezecea noapte 


Spuse: 


— Ei bine! am să arunc o piatră în sus, şi care are să mi-o aducă dintre voi 
două, aceea are să capete tichia. 

Şi fetiţele spuseră: 

— Este minunat! 

Atunci Hassan luă o piatră de pe prund şi o azvârli din toate puterile lui cât 
mai departe. Şi, pe când fetiţele fugeau după piatră, Hassan îşi puse tichia 
pe cap, de încercare, şi o lăsă aşa. Or, peste un timp, fetiţele se întoarseră, 
iar aceea care găsise piatra strigă: 

— Unde eşti, măi omule? lată, am câştigat! 

Şi ajunse la locul unde sta Hassan şi începu să se uite în toate părţile, fără 
a-l vedea pe acesta. Iar sora ei se uita şi ea la fel de jur împrejur, în toate 
părţile, ci nu îl vedea nicăieri. lar Hassan se întreba: „Doar nu-s oarbe, 
amazonuţele astea! Cum se face, oare, de nu mă văd?” Şi strigă: 

— Sunt aici! Haideţi odată! 

Şi micuţele priviră înspre locul de unde venea glasul, ci nu-l văzură pe 
Hassan; şi li se făcu frică, şi începură să plângă. lar Hassan se apropie de 
ele şi le puse mâna pe umăr şi le spuse: 

— lacătă-mă! De ce plângeţi, micuţelor? 

Şi fetiţele ridicară capul, ci nu-l văzură. Şi-aşa de tare se speriară, încât o 
luară la fugă din toate puterile lor, ţipând amarnic, de parcă ar fi fost 
fugărite de vreun ginn din soiul celor răufăcători. 

Şi Hassan îşi zise atunci: „Nu mai încape nicio îndoială! Tichia aceasta 
este fermecată! Şi vraja ei stă în aceea că îl face nevăzut pe cel care o poartă 
pe cap!” Şi începu să joace de bucurie, zicându-şi: „Allah mi-a trimis-o! 
Căci, cu tichia aceasta pe cap, am să pot da fuga s-o văd pe soţia mea, fără 
ca nimenea să mă vadă!” Şi se întoarse pe dată la cetate şi, ca să se 
încredințeze mai bine de virtuțile acelei tichii, vru să-i încerce puterea 
dinaintea amazoanei celei bătrâne. Şi o căută pe bătrână peste tot şi, până la 
urmă, o găsi într-o odaie din palat, legată în lanţuri, din porunca domniei, 
la o verigă înfiptă în perete. Atunci, ca să se încredinţeze că este cu adevărat 
nevăzut, se apropie de un raft pe care erau rânduite nişte vase de porțelan, şi 
făcu să cadă pe jos vasul cel mai mare, care căzu şi se sparse la picioarele 
bătrânei. lar bătrâna scoase atunci un țipăt de spaimă, gândind că o fi vreo 
poznă pe care i-o joacă vreunul dintre efriţii cei răi, credincioşi poruncilor 
împărătiţei Nur Al-Huda. Şi se aşeză după datină să rostească descântecele 
alungătoare de duhuri, şi spuse: 


— O, efritule, îţi poruncesc, întru numele săpat pe gemma de la pecetea lui 
Soleiman, să-mi spui cum te cheamă! 

Şi Hassan răspunse: 

— Nu sunt niciun efrit, ci sunt Hassan Al-Bassri cel pe care îl ocroteşti tu! 
Şi am venit ca să te slobozesc! 

Şi, spunând aceste vorbe, îşi scoase tichia cea năzdrăvană şi se făcu văzut 
şi cunoscut! lar bătrâna strigă: 

— Of, vai de tine, of, amărâtule Hassane! că tu nu ştii că împărătiţa se 
căieşte că nu te-a dat dintru început morţii, sub ochii ei, şi nu stii că si-a 
trimis roabele în toate părţile să te caute, făgăduind un chintal de aur drept 
răsplată aceleia care te-o aduce îndărăt la ea, mort sau viu! Nu mai zăbovi, 
dar, nicio clipită, şi scapă-ţi capul cu fuga! 

Pe urmă îi povesti lui Hassan ce cazne cumplite punea la cale împărătiţa ca 
s-o omoare pe sora ei, cu îngăduinţa împăratului ginnilor. Ci Hassan 
răspunse: 

— Allah are s-o scape şi are să ne scape şi pe noi pe toţi din mâinile 
acestei domniţe crunte! Ia uită-te la tichia aceasta! Este fermecată! Şi 
datorită ei pot să mă fac nevăzut! 

Şi bătrâna strigă: 

— Slavă lui Allah, o, Hassane, care poate să dea viaţă şi osemintelor 
morţilor, şi care ti-a trimis tichia aceasta spre mântuirea noastră! Grăbeşte- 
te de mă dezleagă, ca să-ţi arăt chilia unde este închisă soţia ta! 

Şi Hassan reteză legăturile în care se afla bătrâna, şi o luă de mână, şi îşi 
puse pe cap tichia fermecată. Şi pe dată se făcură amândoi nevăzuţi. lar 
bătrâna îl duse la temniţa unde zăcea Strălucire, soţia lui, legată cu pletele 
de o scară şi aşteptându-şi cu fiecare clipită moartea în cazne grele. Şi o 
auzi cum spunea în şoaptă versurile acestea: 


Ce jalnică singurătate! 

Ce neagră noapte fără stele! 
Vai, ochii mei, lăsaţi să curgă 
Izvorul lacrimilor mele! 

Iubitul meu e-acum departe! 
De unde să mai am nădejde, 
Când inima mea şi nădejdea-mi 
Nu-l ştiu pe unde pribegeşte? 
O, lacrimile mele, curgeţi 


Din ochii-mi arşi, pe mai departe! 
Ci o să izbutiţi vreodată 

Să stingeţi focul ce mă arde? 
Iubitule pierdut, o, scumpe, 

Te port în suflet şi în gând, 

Şi chipul tău nu mi-l va şterge 
Nici stihul trist de pe mormânt! 


Şi Hassan, măcar că n-ar fi vrut să se arate aşa dintr-odată, ca s-o ferească 
de vreo tulburare prea mare pe soţia lui, nu putu, când o auzi şi când o văzu 
pe Strălucire, multiubita lui, să mai îndure zbuciumul care îl frământa, ci îşi 
scoase tichia şi se repezi la ea s-o ia în braţe. Iar ea îl cunoscu, şi se topi la 
pieptul lui. Iar Hassan, ajutat de bătrână, îi dezlegă legăturile, şi o aduse 
încetişor la viaţă, şi o luă pe genunchi facându-i vânt cu mâinile. lar ea 
deschise ochii şi, cu lacrimile pe obraji, îl întrebă: 

— Ai coborât din cer ori ai ieşit din sânul pământului? O, soţul meu, vai, 
vai! ce putem noi împotriva sorții? Ceea ce este scris trebuie să se întâmple! 
Grăbeşte-te, dar, şi fugi până a nu fi găsit aici, şi lasă soarta mea să-şi 
urmeze calea, iar tu întoarce-te pe unde ai venit, ca să nu-mi mai 
pricinuieşti durerea de a te vedea şi pe tine căzut pradă cruzimii surorii 
mele! 

Ci Hassan răspunse: 

— O, mult-iubita mea, o, lumină a ochilor mei, am venit ca să te slobozesc 
şi să te iau cu mine la Bagdad, departe de ţara aceasta crudă! 

Ci ea strigă: 

— Ah, Hassane, ce nesocotinţă mai vrei să săvârşeşti? Fie-ţi milă! du-te, şi 
nu mai spori chinurile mele şi cu cele ale tale! 

Ci Hassan răspunse: 

— O, Strălucire, o, sufletul meu, află că n-am să ies din palatul acesta 
decât împreună cu tine şi cu ocrotitoarea noastră, mătuşa cea bună de colea. 
Şi, de-ai să mă întrebi ce mijloc socot să folosesc, am să-ţi arăt tichia 
aceasta. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute cincisprezecea noapte 


Spuse: 


„„.Şi, de-ai să mă întrebi ce mijloc socot să folosesc, am să-ţi arăt tichia 
aceasta. 

Şi Hassan îi arătă tichia cea fermecată, o puse pe cap dinaintea ei, pierind 
numaidecât; pe urmă îi povesti cum i-o scosese Allah în cale, spre a le fi de 
mântuire! Şi Strălucire, cu obrajii scăldaţi în lacrimi de bucurie şi de căinţă, 
îi spuse lui Hassan: 

— Ah, toate relele pe care le-am îndurat nu vin decât de la greşeala pe care 
am săvârşit-o eu, când am părăsit casa noastră din Bagdad, fără de 
îngăduinţa ta! O, stăpânul meu preaiubit, fie-ţi milă şi cruţă-mă de 
dojenelile care mi se cuvin, căci văd şi eu acuma că o femeie trebuie să 
înveţe a-şi preţui soţul! Şi iartă-mi greşeala, pentru care mă rog de ispaşă 
dinaintea lui Allah şi dinaintea ta! Şi încearcă să mă înţelegi cât de cât, 
întrucât sufletul meu n-a fost în stare să nu asculte de îndemnul care l-a 
năpădit atunci când a văzut mantia de pene! 

Şi Hassan răspunse: 

— Pe Allah, o, Strălucire, numai eu sunt vinovat că te-am lăsat singură la 
Bagdad. Ar fi trebuit să te iau cu mine totdeauna! Da de-acuma-nainte aşa 
am să fac, poţi să fii liniştită! 

Şi, după ce spuse vorbele acestea, o aburcă în cârcă, o luă pe bătrână de 
mână, şi îşi coperi capul cu tichia. Şi tustrei se făcură nevăzuţi. Şi ieşiră din 
palat, şi se îndreptară în goana mare înspre cea de a şaptea insulă, unde se 
aflau ascunşi cei doi copilaşi ai lor, Nasser şi Manssur. 

Atunci Hassan, măcar că fu până peste poate de tulburat când îşi văzu 
iarăşi cei doi copii teferi şi sănătoşi, nu vroi să mai piardă vremea cu 
îmbrăţişări de dragoste, ci pe amândoi micuţii îi încredinţă bătrânei, care îi 
luă călare pe umerii ei. Pe urmă, fără a fi văzută de nimeni, Strălucire izbuti 
să ia trei mantii de pene, noi-noute; şi se îmbrăcară cu ele. Pe urmă se luară 
tustrei de mână şi, părăsind fără părere de rău insulele Wak-Wak, porniră în 
zbor către Bagdad. 

Or, Allah le meni bună pace şi, după o călătorie cu popasuri scurte, 
ajunseră într-o dimineaţă în Cetatea Păcii. Şi se lăsară pe terasa casei lor, şi 
coborâră scara, şi intrară în sala unde şedea biata maică a lui Hassan, pe 
care, de mult durerea şi gândurile o betejiseră şi o orbiseră aproape de tot. 
Şi Hassan ascultă o clipită la uşă, şi o auzi înlăuntru pe săraca femeie cum 
gemea şi cum se jeluia. Atunci bătu în uşă, şi glasul bătrânei întrebă: 

— Cine este la usă? 

Hassan răspunse: 


— O, maică a mea, este ursita care vrea să-şi îndrepte asprimile! 

La vorbele acestea, mama lui Hassan, neştiind încă dacă nu era o nălucire 
ori adevăr-adevărat, dete fuga, pe bietele ei picioare, să deschidă uşa. Şi îl 
văzu pe fiul ei, Hassan, cu soţia şi cu copiii lui, şi cu amazoana cea bătrână, 
care sta la spatele lor, cuviincioasă. Şi tulburarea fiind prea tare pentru ea, 
căzu leşinată în braţele lor. Şi Hassan o ajută să-şi vină iarăşi în simtire, 
scăldând-o cu lacrimile, şi o strânse cu drag la piept. Iar Strălucire veni la 
ea şi o acoperi cu un potop de mângâieri, cerându-i iertare că se lăsase 
biruită de pornirea ei din născare. Pe urmă o poftiră şi pe Maica-Lăncilor şi 
i-o înfăţişară ca pe ocrotitoarea şi pe izbăvitoarea lor. Şi-atunci Hassan îi 
povesti maică-sii toate întâmplările cele de pomină câte le păţise, şi pe care 
nu ar avea niciun rost să le mai spunem o dată. 

Şi îl preamăriră laolaltă pe Cel-Preaînalt, carele îngăduise să se vadă iarăşi 
la un loc. 

Şi de-atunci trăiră cu toţii împreună în viaţa cea mai desfătată şi cea mai 
plină de fericire. Şi, în fiecare an, nu lipsiră o dată să se ducă toţi, cu 
caravana chemată de daireaua cea vrăjită, să le vadă pe cele şapte domniţe, 
surorile lui Hassan, în palatul cel cu bolta verde, de pe Muntii-Norilor. 

Şi-aşa că numai după tare mulţi ani veni să-i caute Sfarâmătoarea cea de 
neoprit a bucuriilor şi a desfătărilor! Ci mărire şi slavă Aceluia carele 
stăpâneşte peste împărăţia văzutelor şi a nevăzutelor, Cel pururea viu, Cel 
veşnic, şi carele nu cunoaşte moarte! 


După ce Şeherezada povesti astfel povestea aceasta fără de asemuire, micuța Doniazada îi sări de 
gât, şi o sărută pe gură, şi îi zise: 

— O, sora mea, ce minunată-i povestea aceasta, şi ce plină de miez, şi ce fermecătoare, şi ce plăcută 
este! Ah, ce tare mi-e drag de Boboc-de-Trandafir, şi ce rău îmi pare că Hassan nu a luat-o şi pe ea de 
soţie, laolaltă cu Strălucire! 

Iar sultanul Şahriar spuse: 

— Şeherezada, povestea aceasta este uluitoare! Şi era aproape să mă facă să uit o mulţime de 
treburi pe care, mâine chiar, am să pun să se îndeplinească! 

Iar Şeherezada spuse: 

— Da, o, Măria Ta, ci ea nu-i nimic pe lângă aceea pe care vreau să ţi-o mai povestesc, despre 
bubuitura de pomină. 

Iar sultanul Şahriar strigă: 

— Ce tot spui tu, Şeherezada? Şi ce bubuitură de pomină este aceea, de care eu habar nu am? 

Şeherezada spuse: 

— Este aceea pe care am să i-o spun mâine sultanului, dacă am să mai fiu în viaţă! 

Iar sultanul Şahriar îşi zise: „Hotărât! nu am s-o omor decât după ce are să mă lămurească despre 
ce-i vorba!” 

În clipita aceasta a istorisirii sale, Şeherezada văzu că se luminează de ziuă şi tăcu sfioasă. 


DIVANUL OAMENILOR DE RÂS ŞI DE BATJOCURĂ 


Bubuitura de pomină 


Se povesteşte — ci Allah este mai ştiutor! — că a fost odată în cetatea 
Kokaban, din Yaman, un beduin din tribul fazii, pe care îl chema Abul- 
Hossein şi care, cu mulţi ani în urmă, părăsise viaţa de beduin şi ajunsese 
un târgoveţ de vază şi un neguţător dintre neguțătorii cei mai bogaţi. Şi, 
întâia oară, se însurase pe vremea tinereţii sale! Ci Allah o chemase pe 
nevastă-sa întru mila sa, după un an de căsnicie. Încât prietenii lui Abul- 
Hossein nu mai conteneau să-l tot îndemne să se însoare iar, procitindu-i 
vorbele poetului: 


Ridică-te odată, prietene-al meu drag! 

Nu aştepta să-ţi treacă voioasa primăvară — 
Ia uite ce copile frumoase! Hai, te-nsoară! 
Tu nu ştii că femeia, pe după-al casei prag, 
E-un almanah măiestru cu care anul zboară? 


Şi Abul-Hossein, până la urmă, nemaiputând să înfrunte îndemnurile 
prietenilor săi, se hotărî să înnădească nişte vorbe cu bătrânele peţitoare; şi 
se însură într-un sfârşit cu o fetişcană frumoasă ca luna când străluceşte 
peste mare. Şi, de nuntă, orândui ospeţe mari la care îi pofti pe toţi prietenii 
şi pe toţi câţi îi cunoştea, precum şi ulemalele, fachirii, dervişii şi cuvioşii. 
Şi deschise larg toate uşile casei sale, şi orândui să li se dea musafirilor 
mâncăruri de toate felurile, şi, printre altele, orez de şapte soiuri osebite, şi 
sorbeturi, şi miei umpluţi cu alune, cu migdale, cu fistic şi cu stafide, şi o 
cămilă tânără friptă întreagă şi pusă la masă netăiată. Şi toată lumea mâncă 
şi bău şi fu cuprinsă de veselie, de bucurie şi de mulţumire. Şi mireasa fu 
plimbată şi arătată tuturora de şapte ori pe rând, îmbrăcată de fiecare dată 
cu altă rochie, mai frumoasă decât cea de dinainte. Ba o plimbară şi-a opta 
oară printre musafiri, spre deplina mulţumire a celor care nu izbutiseră să-şi 
sature ochii cu vederea ei. După care muierile cele bătrâne o duseră în odaia 


de nuntă şi o culcară într-un pat înalt ca un crivat împărătesc, şi o pregătiră 
în toate privinţele pentru sosirea mirelui. 

Atunci Abul-Hossein, în mijlocul alaiului, intră la soţia sa, călcând rar şi 
falnic. Şi se aşeză o clipă pe divan, ca să-şi dovedească sieşi şi ca să arate 
soţiei sale şi femeilor din alai cât de plin este el de gingăşie şi de măsură. Pe 
urmă se ridică măreț, spre a primi urările femeilor şi a-şi lua rămas-bun de 
la ele, înainte de a se apropia de patul în care fetişcana îl aştepta sfioasă; 
când, deodată, iacătă! slobozi, o, păcatele lui! din pântecele-i prea plin de 
cărnuri grele şi de băuturi, o răsuflătură până peste poate de bubuitoare, 
cumplită şi mare! Ferească-ne Allah de Cel-Rău! 

La bubuitul acela, fiecare femeie se întoarse înspre vecina ei, vorbind cu 
glas tare şi făcându-se că n-ar fi auzit nimic; iar fetişcana la fel şi ea, în loc 
să râdă ori să-şi bată joc, începu să-şi zdrăngănească brăţările. Ci Abul- 
Hossein, fâstâcit până peste poate, se prefăcu a fi chemat de nişte treburi 
grabnice şi, cu ocara în inimă, coborî în curte, puse şaua pe iapă, sări în 
spinarea ei şi, lăsând şi casă şi nuntă şi soţie, fugi mistuindu-se în negurile 
nopţii. Şi ieşi din cetate şi se afundă în pustie. Şi ajunse la ţărmul mării, 
unde văzu o corabie gata de plecare spre India. Şi se îmbarcă pe corabia 
aceea şi ajunse pe coasta Malabarului. 


Acolo, cunoscu câţiva insi, băştinaşi din Yaman, care îl duseră şi îl 
înfăţişară sultanului acelei tări. Şi sultanul îl puse într-o slujbă de încredere 
şi îl numi cap peste străjile sale. Şi Abul-Hossein rămase în ţara aceea zece 
ani, cinstit şi respectat, şi în tihna unei vieţi huzurite. 

Şi de fiecare dată când îşi aducea aminte de bubuitura cea păcătoasă, îşi 
alunga gândul acela aşa cum se alungă miasmele cele urâte. 

Ci, după ce trecură cei zece ani, fu cuprins de tristeţea dorului de ţara 
părintească; şi încet-încet ajunse să gogească de alean; şi ofta fără 
contenire, gândindu-se la casa şi la cetatea lui; şi simţea că moare de dorul 
acela înăbuşit. Ci, într-o zi, nemaiputând să-şi îndure chinurile sufletului, 
nu-şi mai luă nici măcar bun-rămas de la sultan, şi fugi şi se întoarse în ţara 
Hadramut, din Yaman. Acolo se îmbarcă teptil în straie de derviş şi plecă pe 
jos înspre cetatea Kokaban; şi ajunse astfel, tăinuindu-şi numele şi necazul, 
pe dealul care străjuieşte cetatea. Şi, cu lacrimi în ochi, văzu terasa bătrânei 
sale case şi terasele învecinate, şi zise: „De nu m-ar cunoaşte careva! Deie 
Allah să fi uitat cu toţii povestea mea!” Şi, cugetând aşa, coborî dealul şi o 
apucă pe drumuri ocolite înspre casa lui. Şi, din drum, văzu stând jos, în 

Când auzi vorbele acelea, amărâtul de Abul-Hossein făcu cale întoarsă şi o 
luă la fugă, aruncându-şi picioarele în vânt. Şi îşi zicea: „lacătă că bubuitura 
ta a ajuns o zi de pomenire în hronici! Şi are să dăinuiască prin veacuri, 
atâta cât s-or împodobi cu flori palmierii!” Şi nu se mai opri din fugă şi din 
umblet decât atunci când ajunse în ţara Indiei. Şi trăi cu amar în surghiun 
până la moarte. Cu el fie îndurarea şi mila lui Allah! 


Pe urmă Şeherezada, în noaptea aceea, mai spuse: 


Cei doi poznaşi 


Tot aşa am auzit, o, norocitule sultan, că au fost odată în cetatea 
Damascului, în Siria, un om ajuns de pomină din pricina renghiurilor, a 
tertipurilor şi a poznelor lui, şi un altul la Cairo, tot atâta de vestit pentru 
aceleaşi virtuţi. Or, pezevenghiul de la Damasc, care adeseori auzise 
vorbindu-se despre semenul lui de la Cairo, ar fi dorit să-l cunoască pe 
acela, cu atât mai mult cu cât muşteriii săi obişnuiţi îi spuneau fără încetare: 

— Nu încape îndoială! hotărât că egipteanul este mult mai viclean, mai 
istet, mai bine dăruit şi mai pişicher decât tine! Iar tovărăşia lui este cu mult 
mai înveselitoare decât a ta. De altminteri, dacă nu vrei să ne crezi, nu ai 
decât să te duci să-l vezi la treabă, la Cairo, şi ai să te încredinţezi că te 
întrece! 

Şi atâta îl zădărâră, până ce omul îşi zise: „Pe Allah! Nu-mi mai rămâne 
decât să mă duc la Cairo, ca să văd cu ochii mei cele ce se spun despre el!” 
Şi îşi făcu pregătirile şi plecă din Damasc, cetatea lui, şi porni la drum spre 
Cairo, unde ajunse, cu voia lui Allah, bine şi sănătos. Şi întrebă, fără să 
piardă vremea, de casa semenului său, şi se duse la el în ospeţie. Şi fu 
primit cu toată strălucirea unei ospeţii cât se poate de alese, şi fu cinstit şi 
găzduit, după urările de bun venit cele mai prieteneşti. Pe urmă amândoi 
începură să-şi povestească întâmplările mai de seamă de pe lume, şi îşi 
petrecură noaptea tăifăsuind plăcut. Or, a doua zi, cel de la Damasc îi spuse 
celui de la Cairo: 

— Pe Allah, o, tovarăşe al meu, nu am venit de la Damasc la Cairo decât 
ca să judec cu ochii mei renghiurile şi poznele pe care le joci fără încetare 
în cetate! Şi nu aş vrea să mă întorc în ţara mea decât îmbogăţit cu 
învăţătură! Vrei, dar, să mă faci martor la ceea ce atâta de fierbinte doresc 
să văd? 

Celălalt spuse: 

— Pe Allah! o, tovarăşe al meu, cei care ti-au vorbit despre mine te-au 
amăgit, fără îndoială! Eu de-abia dacă ştiu să deosebesc mâna mea stângă 
de mâna mea dreaptă! Cum să ştiu, dar, să dau lecţii de subţirime şi de 
deşteptăciune unui damaschin ales, cum eşti tu? Dar, întrucât este de datoria 
mea de gazdă să te duc să vezi lucrurile frumoase din cetatea noastră, hai să 
mergem să facem o plimbare! 

Aşadar, ieşi cu el şi îl duse, înainte de toate, să vadă moscheea Al-Azhar, 
pentru ca să poată povesti locuitorilor din Damasc minunile învăţăturii şi 


ale ştiinţei. 

Şi pe drum, trecând pe lângă neguţătorii de flori, îşi întocmi un buchet din 
ierburi frumos mirositoare, din maci, din trandafiri, din busuioc, din 
iasomii, din fire de romaniţă şi de măghiran. Şi aşa ajunseră amândoi la 
moschee şi intrară în curte. Or, când intrară acolo, zăriră în faţa fântânii 
unde se făceau spălările cele cerute de datină, ciuciţi în umblătoare, pe cei 
care îşi uşurau nişte nevoi grabnice. Şi insul de la Cairo zise către cel de la 
Damasc: 

— Ei bine, prietene, dacă ai vrea să le faci o poznă inşilor aceştia ciuciti la 
rând, cum ai ticlui lucrurile? 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute optsprezecea noapte 


Spuse: 


— Ei bine, prietene, dacă ai vrea să le faci o poznă inşilor aceştia ciuciti la 
rând, cum ai ticlui lucrurile? 

Celălalt răspunse: 

— Lucrul este cât se poate de la îndemână. Aş trece pe la spatele lor cu o 
mătură de mărăcini şi, ca din greşeală, măturând înainte, i-aş înţepa în fund. 

Cel din Cairo spuse: 

— Felul acesta de pozne este cam vârtos şi cam mocofan, prietene! Ba o 
atare glumă e chiar şi lipsită de gingăşie! Iată ce aş face eu! 

Şi, vorbind astfel, se apropie cu o înfăţişare prietenească şi îndatoritoare de 
cei care şedeau ciuciţi în umblătoare şi îi îmbie pe toţi pe rând cu câte un 
mănunchi de flori, zicând: 

— Cu îngăduinţa ta, o, stăpâne al meu! 

Şi fiecare îi răspundea, tulburat şi mâniat până peste poate: 

— Prăpădi-ţi-ar casa Allah, o, fecior de codoş! Ce, aici suntem la ospăț? 

Şi toţi cei ce se aflau strânsi în curtea moscheii, văzând chipurile mofluze 
ale inşilor cu pricina, râdeau de nu mai puteau. 

Aşa că, după ce văzu toate astea cu chiar ochii lui, păcăliciul de la Damasc 
se întoarse înspre cel de la Cairo şi îi spuse: 

— Pe Allah, m-ai biruit, o, şeicule al păcălicilor! Şi are dreptate zicala care 
spune: „Şiret ca un egiptean care trece şi prin gaură de ac!” 


Pe urmă Şeherezada, în noaptea aceea, mai spuse: 


Viclenie muierească 


Mi s-a povestit, o, norocitule sultan, că într-o cetate ca toate cetăţile, o 
nevastă tânără, de neam mare, al cărei soţ lipsea adeseori plecând în 
călătorii mai apropiate ori mai depărtate, până la urmă nu a mai putut să 
îndure ghiesurile clocotului din ea şi şi-a ales, ca balsam alinător, un 
flăcăiandru care nu-şi avea semăn printre flăcăiandrii acelei vremi. Şi 
amândoi se iubiră cu o dragoste nemaipomenită; şi se simțeau mulţumiţi 
unul cu celălalt, în toată voioşia şi în toată tihna, sculându-se ca să 
mănânce, mâncând ca să se culce, şi culcându-se ca să se zbeguiască. Şi 
trăiră aşa o bună bucată de vreme. 

Or, într-o zi, flăcăul fu luat pieptiş de un şeic cu barbă albă, un stricat cu 
două feţe, întocmai ca şi cuțitul cu două tăişuri al vânzătorilor de colocase. 
Ci flăcăul nu vroi nicicum să se supună la ceea ce îi cerea celalalt şi, 
luându-se la ceartă cu el, îl lovi vârtos peste faţă şi îi smulse ticăloasa de 
barbă. lar şeicul se duse şi se plânse valiului cetăţii de bătaia pe care o 
îndurase; şi valiul porunci ca flăcăul să fie priponit şi aruncat în temniţă. 

Estimp, nevestica află ce păţise drăguţul ei şi, ştiindu-l la popreală, fu 
cuprinsă de o ciudă amarnică, încât nu zăbovi să ticluiască un plan spre a-şi 
slobozi iubitul şi, împodobindu-se cu cele mai frumoase haine ale ei, se 
duse la palatul valiului, ceru să fie primită de el şi fu poftită în sala de 
judecată. Or, pe Allah! numai arătându-se aşa, în toată frumuseţea ei, 
nevestica ar fi şi dobândit de la bun început câştig la toate judecăţile de pe 
tot pământul în lung şi-n lat. Într-adevăr, după salamalecuri, îi spuse 
valiului: 

— O, valiule, stăpâne al nostru, flăcăul Cutare, pe care ai poruncit să-l 
bage la opriş, este chiar fratele meu şi stâlpul casei mele. Şi a fost învinuit 
pe nedrept de martorii şeicului şi de şeic, care este un ticălos şi un dezmăţat. 
Vin, dar, să cer de la dreptatea ta să-l slobozeşti, altminteri casa mea are să 
cadă în prăpăd; iar eu as muri de foame! 

Or, de cum o văzu pe tinerică, inima valiului începu să fiarbă straşnic de 
dragul ei; şi, împătimit după nevestică, îi zise: 

— Hotărât! sunt gata să-l slobozesc pe fratele tău! Ci, mai întâi, intră în 
haremul casei mele şi, când s-or sfârşi judecăţile, am să vin la tine ca să 
stăm de vorbă mai pe îndelete! 

Ea însă, pricepând ce vrea valiul, îşi zise: „Pe Allah! O, barbă de catran, n- 
ai să mă atingi tu decât când o face plopul mere!” Şi răspunse: 


— O, valiule, stăpâne al nostru, este mai bine să vii tu la mine acasă, unde 
am avea tot răgazul să vorbim despre toate, mai în tihnă decât aici unde eu 
nu sunt decât o străină. 

Şi valiul, bucuros până peste poate, o întrebă: 

— Şi unde se află casa ta? 

Ea spuse: 

— În cutare loc! Şi am să te aştept acolo, în seara aceasta, pe la scăpătat de 
soare! 

Şi plecă de la valiu, pe care îl lăsă cufundat într-o mare zbuciumată, şi se 
duse să-l caute şi pe cadiul cetătii. 

Intră, aşadar, în casa cadiului, care era un om în vârstă, şi îi spuse: 

— O, cadiule, stăpâne al nostru! 

El spuse: 

— Da! 

Ea urmă: 

— Mă rog ţie să-ţi arunci privirile asupra necazului meu, şi Allah are să se 
bucure de tine! 

El întrebă: 

— Cine te-a asuprit? 

Ea răspunse: 

— Un ticălos de şeic care, cu ajutorul martorilor lui mincinoşi, a izbutit să- 
| bage la temniţă pe fratele meu, singurul stâlp al casei mele. Şi vin ca să te 
rog să mijloceşti pe lângă valiu să-i dea drumul fratelui meu! 

Or, când cadiul o văzu şi o auzi pe tinerică, căzu îndrăgostit de ea 
nebuneşte, şi îi zise: 

— Hotărât! am să mă îngrijesc de fratele tău. Ci, până una alta, intră colea 
în haremul meu şi aşteaptă-mă acolo. Şi avem să tăinuim cum stă treaba. Şi 
ai să ajungi să-ţi izbândeşti dorinţa! 

Şi tinerica îşi zise: „A! fiu de codoş, ai să mă ai când o face plopul mere 
Şi răspunse: 

— O, stăpâne al nostru, ar fi mai bine să te aştept la mine acasă, unde 
nimenea nu ne-ar supăra! 

El întrebă: 

— Şi unde se află casa ta? 

Ea spuse: 

— În cutare loc! Şi am să te aştept acolo, chiar în seara aceasta, după 
scăpătatul soarelui! 


[> 


Şi plecă de la cadiu şi se duse să-l caute pe vizirul sultanului. 

Când ajunse dinaintea vizirului, îi povesti despre întemnițarea flăcăului, pe 
care îl da drept fratele ei, şi îl rugă să poruncească a fi slobozit. Şi vizirul îi 
spuse: 

— Nu este nimic împotrivă! Ci, până atunci, intră colea în haremul meu, 
unde am să vin la tine, ca să stăm de vorbă despre treaba aceasta! 

Ea spuse: 

— Pe viaţa capului tău, o, stăpâne al nostru, eu sunt tare ruşinoasă şi nu aş 
şti nici măcar pe unde să umblu prin haremul Măriei Tale. Casa mea însă 
este mult mai potrivită pentru taifasuri de soiul acesta şi am să te aştept 
acolo chiar în seara aceasta, la un ceas după scăpătatul soarelui! 

Şi îi spuse în ce loc se afla casa ei, şi plecă de la el ca să se ducă la palat la 
sultanul cetăţii. 

Or, când intră în sala împărătească, sultanul, uimit de frumuseţea ei, îşi 
zise: „Pe Allah! ce bucăţică bună de înfulecat caldă încă şi pe nemâncate!” 
Şi o întrebă: 

— Cine te-a asuprit? 

Ea spuse: 

— Nu sunt asuprită, întrucât mai este şi dreptatea sultanului! 

El zise: 

— Allah singur este drept! Dar ce pot să fac eu pentru tine? 

Ea spuse: 

— Să dai poruncă să i se dea drumul fratelui meu întemnițat pe nedrept! 

El spuse: 

— Lucru-i uşor! Du-te, copila mea, şi aşteaptă-mă în harem! Şi nu are să 
se întâmple decât ceea ce te poate mulţumi! 

Ea spuse: 

— Dacă-i aşa, o, Măria Ta, m-aş duce să te aştept mai degrabă acasă la 
mine. Căci sultanul nostru ştie că pentru lucruri de soiul acesta este nevoie 
de multe gătiri, ca de pildă de o baie, de primeneli şi de altele asemenea. Şi 
toate acestea nu aş putea să le fac cum se cuvine decât în casa mea, care, 
de-ar fi călcată de paşii sultanului nostru, ar fi pe veci cinstită şi 
binecuvântată! 

Sultanul spuse: 

— Atunci fie aşa! 

Şi amândoi se învoiră în privinţa ceasului şi a locului de întâlnire. Şi 
tinerica plecă de la sarai şi se duse să caute un tâmplar... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute douăzecea noapte 


Spuse: 


Şi tinerica plecă de la sarai şi se duse să caute un tâmplar. Şi îi spuse: 

— Să-mi trimiţi în seara aceasta acasă un dulap mare, cu patru despărţituri 
puse una peste alta, şi fiecare despărţitură având o uşă aparte care să se 
închidă straşnic cu un lacăt! 

Tâmplarul răspunse: 

— Pe Allah! o, stăpână a mea, lucrul nu se poate face până-n seară! 

Ea spuse: 

— Am să-ţi plătesc orice ai să-mi ceri! 

El spuse: 

— Dacă-i aşa, are să fie gata. Nu îţi cer însă ca preţ nici aur, nici argint, o, 
stăpână a mea, ci numai ceea ce ştii şi tu! Intră, dar, în odaia din fund, ca să 
pot să stau de vorbă cu tine! 

La vorbele acestea ale tâmplarului, nevestica răspunse: 

— O, tâmplar al binecuvântării, ce om lipsit de pricepere mai eşti şi tu! Pe 
Allah! oare acea prăpădită de odaie din fundul prăvăliei tale se poate potrivi 
cu o tăifăsuială de soiul celei cum vrei tu să tăifasuieşti? Mai degrabă vino 
în seara aceasta acasă la mine, de îndată ce ai să-mi trimiti dulapul, şi ai să 
mă găseşti gata să stau de vorbă cu tine până dimineaţa! 

Şi tâmplarul răspunse: 

— Cu toată dragostea inimii şi ca o cinstire datorată! 

Şi nevestica urmă: 

— Da atunci, să nu-mi mai faci un dulap cu patru despărţituri, ci unul cu 
cinci! Întrucât îmi trebuie chiar unul cu cinci despărţituri, ca să strâng în el 
tot ceea ce am de strâns! 

Şi după ce îi spuse unde şade, plecă şi se întoarse acasă la ea. 

Acolo scoase dintr-o ladă cinci rochii, de croieli şi de culori osebite, le 
orândui cu grijă, şi puse de pregăti mâncărurile şi băuturile, şi orândui 
florile, apoi aprinse mirodenii. Şi aşteptă sosirea oaspeţilor săi. 

Or, pe înserate, hamalii tâmplarului aduseră dulapul cu pricina; şi 
nevestica le spuse să-l aşeze în odaia de primire. Pe urmă îi lăsă pe hamali 
să plece şi, până să aibă ea răgazul să cerceteze lacătele dulapului, se şi 
auziră bătăi la uşă. Şi, numaidecât după aceea, cel dintâi dintre oaspeţi se şi 


ivi, anume valiul cetăţii. Şi ea se ridică în cinstea sa, şi sărută pământul 
dintre mâinile lui, şi îl pofti să guste din răcoritoare. Pe urmă începu să 
lunece înspre el nişte ochi lungi de-o palmă, şi să-i arunce nişte priviri 
arzătoare, aşa de iscusit încât valiul se ridică de mijloc şi, cu mişcări 
repezite şi cutremurate, vru să se bucure de ea pe dată. Ci muieruşca, 
desfăcându-se din strânsoare, îi spuse: 

— O, stăpâne al meu, ce lipsit eşti de iscusinţă! Mai întâi începe prin a te 
dezbrăca, spre a fi slobod în mişcări! 

Iar valiul spuse: 

— Nu am nimica împotrivă! 

Şi îşi scoase hainele. lar muieruşca îi întinse, aşa cum se face de obicei la 
petrecerile muieraticilor, în locul hainelor lui de culoare întunecată, o rochie 
de mătasă galbenă şi de o croială ciudată, şi o tichie de aceeaşi culoare. Şi 
valiul se împopoţonă cu rochia cea galbenă şi cu tichia cea galbenă, şi se 
pregătea să se veselească. Ci, tot atunci, se auzi o bătaie repezită la uşă. Şi 
valiul, tare îmbufnat, întrebă: 

— Aşteptai vreo vecină, ori vreo ghicitoare? 

Ea răspunse, speriată: 

— Nu, pe Allah! ci am uitat că soţul meu se întoarce în seara aceasta din 
călătorie! Şi chiar el bate acuma la uşă! 

El întrebă: 

— Şi-acu ce are să fie cu mine? Şi ce să fac? 

Ea spuse: 

— Nu e decât o cale de scăpare, şi-anume să intri în dulapul de colea! 

Şi deschise uşa de la întâia despărţitură a dulapului, şi îi spuse valiului: 

— Intră înlăuntru! 

El spuse: 

— Păi cum să fac? 

Ea spuse: 

— Să te ghemuieşti pe vine! 

Şi valiul, frânt în două, se ciuci în dulap. lar nevestica încuie uşa cu cheia 
şi se duse să deschidă celui care bătea. 

Or, acesta era cadiul. Şi femeia îl primi întocmai cum îl primise şi pe valiu, 
şi, la ceasul potrivit, îl înveşmântă într-o rochie roşie, de o croială 
nemaipomenită, şi cu o tichie de aceeaşi culoare; şi, cum el vroia să se 
repeadă la ea, îi zise: 


— Nu, pe Allah! nu mai înainte de a-mi scrie un bilet în care să porunceşti 
slobozirea fratelui meu! 

Şi cadiul îi scrise biletul cerut, şi i-l înmână chiar în clipita când se auziră 
bătăi la uşă. Şi tânăra nevastă, cu un chip speriat, strigă: 

— Este soţul meu, care se întoarce din călătorie! 

Şi îl puse pe cadiu să se cocoţeze în cel de al doilea cat al dulapului, şi se 
duse să-i deschidă celui care bătea la usă. 

Şi era însuşi vizirul. Şi păţi şi el ceea ce păţiseră şi ceilalţi doi; şi, gătit cu 
o rochie verde şi cu o tichie verde, fu înghesuit la cel de al treilea cat al 
dulapului, în clipa în care sosea la rându-i sultanul cetăţii. Şi sultanul, în 
acelaşi chip, fu dichisit cu o rochie albastră şi cu o tichie albastră şi, în clipa 
când da să facă lucrul pentru care venise, uşa răsună iarăşi, şi, văzând 
spaima tinerei neveste, fu nevoit şi el să se ghemuiască tare anevoie, 
întrucât era dolofan până peste poate. 

Atunci intră tâmplarul, cu nişte ochi mistuitori şi, drept preţ pentru dulap, 
vru numaidecât să se repeadă la tinerică. Ea însă îi zise: 

— O, tâmplarule, de ce ai făcut aşa de strâmt cel de al cincilea cat al 
dulapului? De-abia dacă se poate vâri în el atâta cât încape într-o lădiţă! 

El spuse: 

— Pe Allah! catul acela poate să cuprindă şi patru inşi chiar mai mari 
decât mine! 

Ea spuse: 

— Încearcă, să văd şi eu dacă poţi să intri! 

Şi tâmplarul, cocoţându-se pe nişte scăunaşe puse unul peste altul, intră în 
cea de a cincea despărţitură, unde fu numaidecât încuiat cu cheia. 

Pe dată, luând biletul pe care i-l scrisese cadiul, nevestica se duse la 
paznicii temniţei, care, când văzură pecetea pusă în josul scrisului, îl 
sloboziră pe flăcău. Atunci amândoi se întoarseră acasă în graba mare şi, de 
bucurie, ca să-şi sărbătorească întâlnişul, se zbenguiră vârtos şi îndelung, cu 
zarvă şi cu gâfâieli straşnice. Şi, înlăuntrul dulapului, cei cinci încuiaţi 
auzeau toate acelea, ci nu cutezau şi nici nu puteau să crâcnească. Şi, 
ghemuiţi unul deasupra altuia în cele cinci caturi, habar nu aveau când o să 
fie scoşi de acolo. 

Or, după ce tinerica şi flăcăul îşi sfârşiră zbegurile, strânseră de prin casă 
tot ce putură să strângă din lucrurile mai de preţ, puseră totul într-o ladă, 
vândură lucrurile celelalte, şi plecară din cetatea aceea, mutându-se în altă 
cetate din altă împărăție. Şi-atâta cu ei! 


Ci, în ceea ce îi priveşte pe cei cinci, iacătă! Când se împliniră două zile de 
când se aflau acolo, fură cuprinşi tuscinci de o nevoie amamică de a se 
uşura. Şi cel dintâi dintre ei care îşi slobozi udul fu dulgherul. Şi, cum se 
uşura aşa, udul începu să curgă în capul sultanului. Iar sultanul, tot atunci, 
se slobozi şi el în capul vizirului, care se slobozi în capul cadiului, care se 
slobozi în capul valiului. Atunci toţi dădură glas, afară de sultan şi de 
tâmplar, strigând: 

— O, ce porcărie! 

Şi cadiul cunoscu glasul vizirului, care cunoscu şi el glasul cadiului. Şi îşi 
spuseră între ei: 

— lacătă-ne că am căzut în lat! Noroc că sultanul a scăpat! 

Ci, în clipita aceea, sultanul, care tăcuse din mândrie, strigă: 

— Tăceţi odată! Sunt aici! Şi habar nu am cine s-a uşurat în capul meu! 

Atunci tâmplarul strigă: 

— Înalte Allah fala sultanului! Tare socot că eu sunt acela! Căci eu mă 
aflu în cel de al cincilea cat! 

Pe urmă adăugă: 

— Pe Allah! eu sunt pricina tuturor năpastelor acestea, întrucât dulapu-i 
lucrat de mine! 

Estimp, soţul muieruştii se întoarse din călătorie; şi vecinii, care nu 
băgaseră de seamă plecarea femeii, îl văzură cum bătea la uşa lui zadarnic. 
Şi îi întrebă de ce nu răspunde nimeni. lar ei nu ştiură să-i spună nimic. 
Atunci cu toţii laolaltă, după ce aşteptară destul, sparseră uşa şi intrară în 
casă; ci văzură casa goală, şi fără nimic altceva în ea decât dulapul cu 
pricina. Şi auziră dinlăuntrul dulapului glasuri de oameni. Şi nu socotiră alta 
decât că dulapul trebuie să fie năpădit de niscaiva ginni. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute douăzeci şi doua noapte 


Spuse: 


Şi auziră dinlăuntrul dulapului glasuri de oameni. Şi nu socotiră alta decât 
că dulapul trebuie să fie năpădit de niscaiva ginni. 

Şi hotărâră, cu glas mare, să dea foc dulapului şi să-l ardă cu tot ce s-o fi 
aflând în el. Şi, cum se pregăteau să-şi ducă planul la îndeplinire, se auzi 
glasul cadiului din adâncul dulapului, strigând: 


— Opriţi-vă, oameni buni! Nu suntem nici ginni, nici hoţi! Ci suntem 
Cutare şi Cutare! 

Şi, în câteva vorbe, le povesti toată viclenia care îi dăulase. Atunci vecinii, 
cu soţul în cap, sfărâmară lacătele şi îi sloboziră pe cei cinci încuiaţi, pe 
care îi găsiră împopoţonaţi cu hainele acelea ciudate pe care îi pusese 
tinerica să le îmbrace. Acu, dacă îi văzură aşa, nimenea nu mai putu să nu 
râdă de acea pătăranie. Iar sultanul, ca să-l aline pe soţ de fuga soţiei, îi 
zise: 

— Te căftănesc al doilea vizir al meu! 

Şi-aşa cu povestea aceasta. Ci Allah este mai ştiutor! 


Şi, sfârşind, Şeherezada îi spuse sultanului Şahriar: 
— Ci nu care cumva să crezi, o, Măria Ta, că toate acestea pot să fie asemuite cu Povestea 


Adormitului treaz! 
Şi, întrucât sultanul îşi împreunase sprâncenele la auzul numelui acelei poveşti despre care nu ştia 
nimic, Şeherezada, fără a zăbovi mai mult, spuse: 


POVESTEA CU ADORMITUL TREAZ” 


Mi s-a povestit, o, norocitule sultan, că a fost odinioară la Bagdad, pe 
vremea califului Harun Al-Raşid, un tânăr, holtei, pe care îl chema Abul- 
Hassan, şi care ducea o viaţă tare ciudată şi tare anapoda. Într-adevăr, 
vecinii lui nu-l vedeau niciodată să primească două zile la rând acelaşi om, 
sau să poftească în casa lui vreun locuitor din Bagdad; căci toţi cei care 
veneau la el erau străini, încât oamenii din mahalaua lui, nepricepând 
nimica din tot ce putea să facă acesta, îl porecliseră Abul-Hassan cel 
Dezmăţat. 

În fiecare seară, Abul-Hassan avea obiceiul să se ducă la capătul podului 
din Bagdad şi acolo aştepta să se ivească vreun străin şi, de cum zărea 
vreunul, fie bogat, fie sărac, fie tânăr ori bătrân, se îndrepta către el, 
zâmbitor şi plin de curtenie şi, după salamalecuri şi urări de bun venit, îl 
poftea să primească a fi găzduit în casa lui pentru cea dintâi noapte a 
aceluia la Bagdad. Şi îl ducea la el acasă şi îl ospăta cât putea mai bine; şi, 
cum era tare prietenos şi avea o fire plăcută, îi ţinea tovărăşie oaspetelui 
toată noaptea şi nu precupeţea nimic spre a-i da cea mai bună părere despre 
mărinimia sa. A doua zi însă îi spunea: 

— O, oaspetele meu, să ştii că dacă te-am poftit la mine, atunci când în 
cetatea aceasta numai Allah te cunoştea, am făcut-o pentru că aveam 
pricinile mele să mă port aşa. Ci m-am juruit să nu găzduiesc niciodată 
două zile la rând acelaşi străin, de-ar fi el cel mai minunat şi cel mai plăcut 
dintre fiii oamenilor. Încât, aşadar, iată-mă nevoit să mă despart de tine; şi 
chiar te rog, dacă mă întâlneşti vreodată pe ulițele Bagdadului, să te faci că 
nu mă cunoşti, ca să nu mă silesti cumva să te ocolesc! 

Şi, vorbindu-i astfel, Abul-Hassan îşi ducea oaspetele la vreun han din 
cetate, îi da toate sfaturile de care acela s-ar fi putut să aibă trebuinţă, îşi lua 
bun-rămas de la el şi nu-l mai vedea. Şi dacă, din întâmplare, se nimerea să 
întâlnească prin sukuri pe vreunul dintre străinii pe care îi găzduise, se 
prefăcea a nu-l cunoaşte, spre a nu fi nevoit cumva să se oprească şi să-i dea 
bineţe. Şi tot aşa se purta mai departe, fără a pregeta nici măcar o seară să 
aducă în casa lui un alt străin. 


Or, într-o seară, pe la scăpătatul soarelui, cum sta el aşa, după obiceiul său, 
la capul podului de la Bagdad, aştepând sosirea vreunui străin, văzu că 
venea către el un negustor bogat, îmbrăcat în felul negustorilor de la Mossul 
şi urmat de un rob înalt şi cu înfăţişare falnică. 

Or, era însuşi califul Harun Al-Raşid, îmbrăcat teptil, cum avea el obiceiul 
să facă în fiecare lună, ca să vadă şi să cerceteze cu chiar ochii lui cele ce se 
petreceau prin Bagdad. Şi Abul-Hassan, când îl văzu, fu departe de a ghici 
cine era; şi se ridică din locul unde şedea, şi se îndreptă înspre el, şi, după 
salamalecul cel mai gingaş şi după urarea de bun venit, îi spuse: 

— O, stăpâne al meu, binecuvântată să fie sosirea ta printre noi! Fă-mi 
hatârul de a primi în noaptea aceasta găzduirea mea, în loc să te duci să 
dormi la han. Şi mâine dimineaţă o să fie vreme să-ţi cauţi în tihnă o 
locuinţă după placul tău! 

Şi, spre a-l hotărî să primească, îi povesti în câteva cuvinte că de multă 
vreme avea obiceiul să dea găzduire, numai pentru o noapte, celui dintâi 
străin pe care îl vedea trecând pe pod. Pe urmă adăugă: 

— Allah este darnic, o, stăpâne al meu! În casa mea ai să găseşti o 
găzduire deplină, pâine caldă şi vin limpede! 

Când auzi vorbele lui Abul-Hassan, califului i se păru întâmplarea atâta de 
ciudată şi Abul-Hassan atâta de fistichiu, încât nu şovăi o clipă să-şi urmeze 
ispita de a-l cunoaşte. Încât, după ce se lăsă rugat oleacă, numai aşa, de 
ochii lumii şi ca să nu pară a fi un om prost crescut, primi rugămintea, 
zicând: 

— Pe capul şi pe ochii mei! Allah să-şi sporească binefacerile asupra ta, o, 
stăpâne al meu! lată-mă gata să te urmez! 

Şi Abul-Hassan îi arătă oaspetelui drumul şi îl duse la casa lui, tăinuind cu 
el întruna foarte plăcut. 

Or, mama lui Hassan, în seara aceea, gătise o masă minunată. Le aduse 
mai întâi nişte gogoşi prăjite în unt şi umplute cu carne tocată şi cu sâmburi 
de pin, pe urmă un clapon tare gras, împresurat de patru pui mari de găină, 
pe urmă o gâscă umplută cu stafide şi cu fistic, şi la sfârşit o tocăniţă de 
porumbei. Şi toate astea, într-adevăr, erau alese la gust şi plăcute la vedere. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute douăzeci şi patra noapte 


Spuse: 


Şi toate astea, într-adevăr, erau alese la gust şi plăcute la vedere. Aşa că 
amândoi, aşezându-se dinaintea tablalelor, mâncară cu mare poftă; şi Abul- 
Hassan alegea, ca să le dea oaspetelui său, bucăţile cele mai bune. Pe urmă, 
când sfârşiră de mâncat, robul le aduse ibricul şi ligheanul; şi se spălară pe 
mâini, în vreme ce mama lui Hassan strângea tăvile de mâncăruri, spre a 
servi castroanele cu fructe, pline de struguri, şi curmale, şi pere, precum şi 
alte tablale pe care se aflau tăvile pline cu prăjituri, cu magiun şi migdale şi 
cu tot felul de zumaricale. Şi mâncară pe săturate, după care începură să 
bea. 

Atunci Abul-Hassan umplu cu vin cupa de ospăț şi, ţinând-o în mână, se 
întoarse înspre oaspetele său şi îi spuse: 

— O, oaspete al meu, tu ştii că niciodată cocoşul nu bea mai înainte de a fi 
chemat şi găinile, cu cotcodăceli dulci, să vină să bea cu el. Or eu, dacă ar 
trebui să duc cupa aceasta la buze ca să beau de unul singur, băutura mi s-ar 
opri în gât, şi de bună seamă că aş muri. Te rog, dar, pentru noaptea aceasta, 
să laşi cumpătarea pe seama inşilor cu inima rea, şi să cauţi bucuria 
împreună cu mine în fundul cupei. Căci, cu adevărat, o, oaspete al meu, 
fericirea mi-e peste poate să am în casa mea un om atâta de strălucit ca tine! 

Şi califul, care nu vroia nicidecum să-l supere, şi care pe deasupra dorea 
să-l facă să vorbească, nu depărtă cupa, ci începu să bea laolaltă cu el. Şi 
când vinul începu să le uşureze sufletele, califul îi spuse lui Abul-Hassan: 

— O, stăpâne al meu, acuma, când ne-am împărtăşit cu pâinea şi cu sarea, 
nu vrei să-mi spui care este pricina de te porţi aşa faţă de străinii pe care nu- 
i cunoşti, şi nu vrei să-mi povesteşti, ca s-o ştiu şi eu, povestea ta, care 
trebuie să fie uimitoare? 

Şi Abul-Hassan răspunse: 

— Află, o, oaspete al meu, că povestea mea nu este deloc uimitoare, ci 
numai plină de învăţăminte. Mă numesc Abul-Hassan, şi sunt fiul unui 
negustor care, la moartea lui, mi-a lăsat cu ce să trăiesc din belşug în 
Bagdad, cetatea noastră. Or, întrucât fusesem ţinut tare din scurt pe când 
trăia taică-meu, mă grăbii să fac tot ce-mi sta în putere pentru ca, în puţină 
vreme, să ajung din urmă timpul pierdut în tinereţele mele. Ci, întrucât am 
fost dăruit din fire cu înţelepciune, am avut grijă să-mi împart moştenirea în 
două părţi, una pe care am schimbat-o în aur, şi alta pe care am păstrat-o în 
bunuri. Şi luai aurul pe care îl dobândisem de la partea dintâi, şi mă apucai 
să-l cheltuiesc, cu mână spartă, în tovărăşia unor tineri de vârsta mea, pe 
care îi ospătam şi îi ţineam pe seama mea şi pentru plăcerea mea, cu o 


dărnicie şi o mărinimie de emir. Şi nu precupeţii nimic pentru ca viaţa 
noastră să fie plină de plăceri şi de bucurie. Or, făcând aşa, mă pomenii că 
după un an nu-mi mai rămăsese nici măcar un singur dinar pe fundul 
bisactelei mele, şi mă întorsei către prietenii mei, ci ei pieriseră. Atunci mă 
apucai să-i caut şi să le cer la rândul meu să mă ajute în împrejurarea în care 
mă vedeam. Ci toţi, unul după altul, îmi ticluiră vreo pricină care nu le 
îngăduia să-mi dea cu ce să trăiesc măcar pentru o zi. Eu, atunci, mă 
întorsei în mine şi pricepui câtă dreptate avusese tătâne-meu, răposatul, să 
mă crească aspru. Şi mă întorsei acasă la mine şi începui să cuget la ce îmi 
mai rămânea de făcut. Şi atunci mă oprii la o hotărâre pe care din ziua aceea 
o ţin neabătut. M-am jurat, întradevăr, dinaintea lui Allah, să nu mai am de- 
a face cu niciun om din ţara mea şi să nu mai găzduiesc în casa mea decât 
străini; şi, pe deasupra, necazul m-a învăţat că prietenia scurtă şi caldă este 
cu mult mai de dorit decât prietenia lungă şi care se sfârşeşte rău, şi mă 
legai să nu stau două zile la rând cu acelaşi străin poftit în casa mea, de-ar fi 
el cel mai minunat şi cel mai plăcut dintre fiii oamenilor! Căci simţisem 
amarnic cât de crude sunt legăturile sufletului şi cum te opresc ele să guşti 
pe deplin bucuriile prieteniei. Aşa că, o, oaspete al meu, să nu te minunezi 
cumva mâine de dimineaţă, după noaptea aceasta în care prietenia ni se 
arată sub înfăţişarea ei cea mai îndatoritoare, dacă am să fiu nevoit să-mi 
iau rămas-bun de la tine. Şi chiar dacă mai târziu ai să mă întâlneşti pe 
ulițele Bagdadului, să nu ţi se pară urât din partea mea că nu am să te mai 
cunosc! 

Când auzi povestea aceasta a lui Abul-Hassan, califul îi spuse: 

— Pe Allah! purtarea ta este o purtare minunată, şi în viaţa mea nu am 
văzut un petrecăreţ purtându-se cu atâta înţelepciune ca tine! Încât prețuirea 
mea faţă de tine este până peste poate; tu ai ştiut, cu bunurile pe care le-ai 
păstrat din cea de a doua parte a moştenirii tale, să duci o viaţă cuminte, 
care îţi îngăduie să ai în fiecare noapte tovărăşia unui alt om cu care poţi 
totdeauna să-ţi înnoieşti plăcerile şi taifasurile, şi de care nu ai nici cum să 
te sastiseşti, nici cum să suferi vreo dezamăgire. 

Pe urmă adăugă: 

— Ci, o, stăpâne al meu, ceea ce mi-ai spus în privinţa despărțirii noastre 
de mâine îmi pricinuieşte o supărare până peste poate. Întrucât aş fi vrut să- 
ţi răsplătesc în vreun fel facerea de bine faţă de mine şi găzduirea din 
noaptea aceasta. Te rog, dar, să-mi spui acum o dorinţă şi, îţi jur pe Kaaba 
cea sfântă, că mă leg să ţi-o îndeplinesc. Rosteşte-te, aşadar, deschis, şi să 


nu te sfieşti cumva să-mi ceri cât de mult, căci bunurile lui Allah se află cu 
prisosinţă asupra negustorului care sunt, şi nimic nu are să-mi fie greu de 
îndeplinit, cu voia lui Allah. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute douăzeci şi cincea noapte 


Spuse: 


„„.Şi nimic nu are să-mi fie greu de îndeplinit, cu voia lui Allah. 

La vorbele acestea ale califului străvestit în neguţător, Abul-Hassan, fără a 
se tulbura ori a arăta nici cea mai mică uimire, răspunse: 

— Pe Allah! o, oaspete al meu, ochiul meu este răsplătit din plin cu 
vederea ta, iar binefacerile tale ar fi pe deasupra. Îţi mulţumesc, dar, pentru 
grija ta faţă de mine; ci, cum nu am nicio dorinţă de jinduit şi nicio râvnă de 
împlinit, sunt tare încurcat cum să răspund la gândurile tale! Întrucât soarta 
mea îmi ajunge, şi nu mai doresc nimic alta decât să trăiesc aşa cum trăiesc, 
fără a avea vreodată nevoie de cineva! 

Ci califul spuse iar: 

— Allah fie cu tine, o, stăpâne al meu, nu-mi strica bucuria şi lasă-ţi 
sufletul să-mi spună o dorinţă, ca să ţi-o îndeplinesc! Altminteri aş pleca de 
aici cu inima tare chinuită şi tare umilită! Întrucât o facere de bine pe care ai 
primit-o este mai grea de purtat decât o răutate, iar omul cu suflet ales 
trebuie să plătească totdeauna îndoit binele! Aşa că vorbeşte şi nu te teme 
că m-ai sili cumva! 

Atunci Abul-Hassan, văzând că nu poate să facă altfel, lăsă capu-n jos şi 
începu să cugete adânc la dorinţa pe care se vedea silit s-o aibă; pe urmă, 
deodată, ridică fruntea şi grăi: 

— Ei bine, am găsit! Da asta-i dorinţa unui nebun, fără de nicio îndoială. 
Şi tare socotesc că nu ar fi să ţi-o spun, ca să nu ne despărţim lăsându-ţi un 
gând aşa de urât despre mine! 

Califul spuse: 

— Pe viaţa capului meu! Da cine poate să spună dintru început dacă un 
gând este nebun ori cuminte? Eu, ce-i drept, nu sunt decât un negustor, însă 
pot să fac cu mult mai mult decât ar lăsa de crezut despre puterea mea 
lefteria pe care o am! Grăbeşte, dar, şi spune! 

Abul-Hassan răspunse: 


— Am să spun, o, stăpâne al meu, ci îţi jur pe virtuțile Profetului nostru 
(cu el fie pacea şi rugăciunea!) că numai califul ar putea să împlinească 
ceea ce vreau eu! Ori ar trebui să fiu eu calif, măcar pe-o zi, în locul 
stăpânului nostru emirul drept-credinciosilor, Harun Al-Raşid! 

Califul întrebă: 

— Da la urma urmei, ya Abul-Hassan, ce ai face tu dacă ai fi calif măcar o 
zi? 

El răspunse: 

— lacătă! 

Şi Abul-Hassan se opri o clipă, pe urmă spuse: 

— Află, o, stăpâne al meu, că cetatea Bagdadului este împărțită în 
mahalale, şi că fiecare mahala are în fruntea ei câte un şeic care se numeşte 
şeicul al-balad. Or, spre pacostea mahalalei în care locuiesc eu, şeicul al- 
balad de aici este un om atâta de balcâz şi de plin de silă, încât pesemne că 
s-o fi născut, fără de nicio îndoială, din împreunarea vreunei hiene cu vreun 
mascur. Apropierea lui duhneşte, căci gura-i nu este nicidecum o gură ca 
oricare, ci un găoz îngălat, ca o gaură de umblătoare; ochii lui, de culoarea 
peştelui, bat în lături şi stau gata să-i cadă la picioare; buzele-i umflate 
seamănă cu o bubă rea, iar când vorbeşte aruncă fleoaşte de scuipat; 
urechile-i sunt ca nişte urechi de porc; obrajii fleşcăiţi şi puhavi seamănă cu 
fundul unei maimute bătrâne; fălcile-i au rămas fără dinţi, de câte scârne au 
mestecat; trupu-i este ros de toate beteşugurile; în ce-i priveşte dedesubtul, 
n-a mai rămas nimica din el: atâta a slujit de cloacă năsărâmbelor de 
măgărari, de haznalagii şi de măturători; încât a ajuns o putreziciune, şi- 
acum în locul lui nu mai sunt decât nişte ghemotoace de lână care-i ţin 
măruntaiele să nu se povârne. 

Or, tocmai ticălosul acela dezmăţat, ajutat de alţi doi dezmăţaţi, pe care am 
să ţi-i zugrăvesc, îşi îngăduie să stârnească tulburare în toată mahalaua. Că 
nu este mârşăvie pe care să n-o săvârşească şi nu este clevetire pe care să n- 
o vânture; şi, cum are un suflet scârnav, îşi varsă răutăţile de muiere bătrână 
tocmai împotriva oamenilor de treabă, liniştiţi şi curaţi. Ci, întrucât nu poate 
să umble singur peste tot ca să împută mahalaua cu duhorile lui, are în 
slujba sa doi ciraci, tot atâta de mişei ca şi el. Cel dintâi dintre aceşti mişei 
este un rob spân la chip ca un hadâmb, cu ochii galbeni şi cu un glas la fel 
de greţos ca sunetele scăpate din fundurile măgarilor. Şi robul acela, fiu de 
târfoştină şi plod de câine, se dă drept arab sadea, măcar că nu este decât un 
rum dintre cei mai ticăloşi şi din cel mai nevolnic soi. Meseria lui este de a 


se duce să se încârduie cu bucătarii, cu slugile şi cu hadâmbii de pe la 
casele vizirilor şi ale mai-marilor împărăției, ca să dibuiască tainele 
stăpânilor şi să le ducă dascălului său, şeicul al-balad, şi să le împrăştie pe 
la cârciumi şi prin tot felul de locuri păcătoase. Nu-i e silă de nicio 
murdărie, şi linge orice fund, dacă pe fundul pe care îl linge poate să 
găsească un dinar de aur. În ce-l priveşte pe cel de al doilea ticălos, apoi 
acela este un fel de râsul-lumii, cu nişte ochi bulbucaţi, a cărui îndeletnicire 
este să spună tot soiul de măscări şi de blestemăţii prin sukuri, unde-i sunt 
vestite şi ţeasta capului chel ca o coajă de ceapă şi behăiturile-i atâta de 
urâte încât, la fiecare vorbă pe care o scoate, ai zice că stă să-şi sloboadă 
maţele. De altminteri, niciun neguţător nu îl pofteşte să vină şi să şadă în 
prăvălia lui, din pricină că-i atâta de greoi şi de mare încât, dacă se aşază pe 
un scaun, scaunul numaidecât se face ţăndări sub greutatea lui! Or, acesta 
nu este chiar la fel de ticălos cum este cel dintâi, da este mult mai nărod! 
Dacă, dar, o, stăpâne al meu, aş ajunge numai pe-o zi emir al drept- 
credincioşilor, nu aş căuta nici să mă îmbogăţesc pe mine, nici să-mi 
îmbogăţesc neamurile, ci nu aş zăbovi să izbăvesc mahalaua noastră de 
nememicii aceştia trei, şi i-aş mătura la groapa cu murdării, după ce l-aş 
pedepsi pe fiecare după măsura spurcăciunii lui. Şi, în felul acesta, aş da 
îndărăt liniştea locuitorilor din mahalaua noastră. Şi-asta-i tot ceea ce 
doresc. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute douăzeci şi şaptea noapte 


Spuse: 


„.„.Şi, în felul acesta, aş da îndărăt liniştea locuitorilor din mahalaua 
noastră. Şi-asta-i tot ceea ce doresc. 

Când auzi vorbele acestea ale lui Abul-Hassan, califul îi zise: 

— Într-adevăr, ya Abul-Hassan, dorinţa ta este dorinţa unui om care se află 
pe calea cea dreaptă, şi a unei inimi care este o inimă minunată, căci numai 
oamenii cei drepţi şi inimile minunate nu pot să îndure ca nepedeapsa să fie 
norocul celor răi. Ci să nu socoti că dorinţa ta ar fi atâta de anevoioasă pe 
cât îmi dădeai tu de gândit; întrucât tare sunt încredinţat că dacă emirul 
drept-credincioşilor ar auzi de ea, el, care nu îndrăgeşte nimic mai mult 
decât întâmplările cele ciudate, s-ar bucura să-şi lase puterea în mâinile tale 
pe o zi şi-o noapte! 


Ci Abul-Hassan se puse pe râs şi zise: 

— Pe Allah! văd bine acuma că tot ce vorbirăm noi nu fu alta decât o 
glumă. Şi sunt încredinţat la rându-mi că dacă ar auzi de năzdrăvănia mea, 
califul ar da poruncă să fiu închis la casa de nebuni! Aşa că, mă rog ţie, 
dacă întâmplarea te-o duce prin preajma oamenilor de la sarai, să nu care 
cumva să pomeneşti vreodată despre cele ce tăinuirăm noi colea, în aburii 
băuturii! 

Şi califul, ca să nu-şi supere gazda, îi spuse: 

— Mă jur că n-am să pomenesc despre asta nimănuia! 

Ci, în sinea lui, se jură că nu are să lase să-i scape prilejul de a se veseli 
aşa cum niciodată nu se mai veselise de când îşi străbătea cetatea îmbrăcat 
străvestit în tot felul de teptiluri. Şi îi spuse lui Abul-Hassan: 

— O, gazdă a mea, acuma se cade să-ţi torn şi eu să bei, căci până acuma 
numai tu te-ai ostenit să-mi torni mie! 

Şi luă bărdaca şi cupa, turmnă vin în cupă, strecurând în ea şi un strop de 
bang cretan curat, şi îi întinse cupa lui Abul-Hassan, spunându-i: 

— Să-ţi fie cu noroc şi cu sănătate! 

Iar Abul-Hassan răspunse: 

— Se poate oare să nu primesc băutura pe care ne-o dă musafirul nostru? 
Ci, Allah fie cu tine, o, stăpâne al meu! Întrucât mâine de dimineaţă nu am 
să pot să mă scol ca să te însoțesc la plecarea din casa mea, te rog să nu uiţi, 
când pleci, să închizi uşa bine în urma ta! 

Şi califul îi făgădui că aşa are să facă. Iar Abul-Hassan, liniştit în privinţa 
aceasta, luă cupa şi o goli dintr-o înghiţitură. Ci pe dată bangul îşi îndeplini 
rostul, şi Abul-Hassan se prăvăli pe jos, cu capul dinaintea picioarelor, într- 
un chip atâta de fulgerător, încât califul începu să râdă. După care îl chemă 
pe robul ce rămăsese la poruncile sale şi îi spuse: 

— [a-l în spinare şi vino după mine! 

lar robul se supuse şi, luându-l pe Abul-Hassan în spinare, pomi, după 
calif, care îi zise: 

— la seama bine unde se află casa aceasta, încât să poţi s-o găseşti atunci 
când am să-ţi poruncesc! 

Şi ieşiră în uliţă, uitând să închidă uşa după ei, în ciuda rugăminţii lui 
Abul-Hassan. 

Când ajunseră la sarai, intrară înlăuntru pe uşa cea tainică şi se duseră în 
iatacul califului, unde se afla odaia de culcare. Iar califul îi spuse robului: 


— Scoate-i hainele, îmbracă-l cu hainele mele de noapte, şi întinde-l în 
patul meu! 

Şi, după ce robul îndeplini porunca, califul îl trimise să-i aducă acolo pe 
toţi dregătorii de la palat, pe viziri, pe musaipi şi pe hadâmbi, precum şi pe 
toate femeile din harem; şi când toţi se aflară dinaintea lui le spune: 

— Mâine de dimineaţă să fiţi cu toţii în odaia aceasta şi fiecare dintre voi 
să staţi zornici la poruncile omului acesta care se află culcat aci în patul 
meu, îmbrăcat cu hainele mele. Şi să nu pregetaţi să-i arătaţi aceleaşi 
cinstiri pe care le aveţi faţă de mine şi să vă purtaţi faţă de el, la orice-ar fi, 
întocmai ca şi cum el as fi chiar eu. Şi, când aveţi să răspundeţi la 
întrebările lui, să-l numiţi emir al drept-credincioşilor, şi să luaţi seama să 
nu care cumva să vă împotriviţi la vreuna dintre dorinţele lui. Întrucât dacă 
vreunul dintre voi, de-ar fi el chiar şi fiul meu, s-ar cugeta să nu ia în seamă 
poruncile pe care vi le dau, are să fie spânzurat pe clipă pe dată la poarta 
cea mare a palatului! 

La vorbele acestea ale califului, toţi cei de fată răspunseră: 

— A auzi înseamnă a ne supune! 

Şi, la un semn al vizirului, ieşiră toţi, în tăcere, pricepând că emirul drept- 
credincioşilor, dacă le dăduse acele porunci, avea de gând să se veselească 
într-un chip fără de pereche. 

După ce plecară, Al-Raşid se întoarse înspre Giafar şi înspre spătarul 
Massrur, care rămăseseră în sală, şi le zise: 

— Aţi auzit ce-am spus. Ei bine! mâine trebuie ca voi să vă sculaţi cei 
dintâi şi să veniţi cei dintâi în odaia aceasta, ca să staţi la poruncile acestuia 
care îmi va ţine locul! Şi să nu vă arătaţi nedumeriţi de niciuna din 
poruncile pe care vi le-o da; şi să vă prefaceţi că îl luaţi drept însuşi califul, 
orice v-ar spune el spre a vă scoate din greşeala voastră prefăcută. Şi să 
faceţi orice cheltuială pe care v-ar pune s-o faceţi, de-ar fi să vântuiţi toată 
haznaua împărăției; şi să răsplătiți, şi să pedepsiţi, şi să spânzurați, şi să 
omorâţi, şi să căftăniţi, şi să maziliţi, întocmai cum are să vă ceară el. Şi să 
nu vă îngrijiţi cumva să veniţi mai întâi să mă întrebaţi pe mine. De 
altminteri am să fiu şi eu ascuns pe undeva pe-aproape, şi am să văd şi să 
aud tot ce are să se petreacă! Şi mai cu seamă să faceţi în aşa fel încât să nu- 
i dea nicicum prin cap nicio clipă că tot ce i se întâmplă ar fi vreo petrecere 
ticluită la poruncile mele! Asta-i tot! Şi-aşa să fie! 

Pe urmă adăugă: 


— Nu cumva să uitati, când vă treziti, să veniţi să mă sculaţi şi pe mine, la 
ceasul rugăciunii de dimineaţă! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute douăzeci şi noua noapte 


Spuse: 


— Nu cumva să uitaţi, când vă treziţi, să veniţi să mă sculaţi şi pe mine, la 
ceasul rugăciunii de dimineaţă! 

Or, a doua zi, la ceasul hotărât, Giafar şi Massrur nu zăboviră să vină şi să- 
| scoale pe calif, care îndată dădu fuga să se ascundă pe după o perdea din 
odaia în care dormea Abul-Hassan. Şi de acolo putea să audă şi să vadă tot 
ce avea să se întâmple, fără a fi în primejdie de a-l băga de seamă nici Abul 
Hassan, nici ceilalţi care se aflau de faţă. 

Atunci Giafar şi Massrur intrară, dimpreună cu toţi dregătorii, cu toate 
femeile şi cu toţi robii; şi toţi se aşezară, după cinuri, la locurile lor 
obişnuite. Şi domnea în odaie o rânduială şi o tăcere, întocmai de parcă ar fi 
fost vorba de scularea emirului drept-credincioşilor. Şi când toţi se aşezară 
aşa după rânduială, robul ce fusese hotărât de mai înainte se apropie de 
Abul-Hassan, încă adormit, şi îi puse sub nas un ghemotoc îmbibat cu oţet. 
Şi numaidecât Abul-Hassan strănută o dată, a doua oară şi a treia oară, 
zvârlind pe nas nişte murdării lungi, pricinuite de bang. Iar robul culese 
acele murdării pe o tavă de aur, ca să nu cadă pe pat ori pe covor; pe urmă 
şterse nasul şi faţa lui Abul-Hassan şi îl stropi cu apă de trandafiri. lar Abul- 
Hassan se dezmetici până la urmă din toropeala lui şi, trezindu-se, deschise 
ochii. 

Şi se văzu mai întâi într-un crivat falnic, cu un polog de atlaz roşu dauriu, 
înstelat cu mărgăritare şi cu nestemate! Şi îşi ridică ochii şi se văzu într-o 
sală mare şi cu tavanul îmbrăcat cu mătăsuri de zarafir, cu uşile perdeluite 
cu zarpale, iar în colţuri cu nişte oluri mari de aur şi de cleştar! Şi îşi aruncă 
ochii împrejur şi se văzu înconjurat de nişte fetişcane şi de nişte roabe tinere 
stând plecate, de o frumuseţe răpitoare; şi, în spatele lor, zări mulţimea de 
viziri, de emiri, de musaipi, de arapi hadâmbi şi de lăutărese gata să atingă 
strunele cele vuitoare şi să cânte laolaltă cu cântăreţele care şedeau roată pe 
podină. Şi, lângă el, pe un scăunaş, cunoscu, după culoarea lor, hainele, 
caftanul şi turbanul emirului drept-credincioşilor. 


După ce văzu toate astea, Abul-Hassan închise ochii la loc, ca să adoarmă 
iar, atâta de încredinţat fu că se afla în vraja vreunui vis. Ci tot atunci vizirul 
cel mare Giafar se apropie de el şi, după ce sărută de trei ori pământul, îi 
spuse cu un glas supus: 

— O, emire al drept-credincioşilor, îngăduie robului tău să te îmbrace, 
întrucât este ceasul rugăciunii de dimineaţă! 

La vorbele acestea ale lui Giafar, Abul-Hassan se frecă la ochi de mai 
multe ori, pe urmă îşi ciupi braţul cu atâta mânie, încât scoase un țipăt de 
durere, şi îşi zise: „Nu, pe Allah! nu visez! lacătă că am ajuns calif!” Da tot 
mai şovăia, şi spuse cu glas tare: 

— Pe, Allah! toate astea-s o închipuire a minţilor mele ameţite de 
băuturile pe care le-am băut az-noapte cu negustorul de la Mossul, şi-s şi 
urmarea celor ce am vorbit cu el ca un nebun! 

Şi se întoarse cu faţa înspre perete, ca să adoarmă iar. Şi, întrucât nu se mai 
clinti deloc, Giafar se apropie şi mai mult de el şi îi zise: 

— O, emire al drept-credincioşilor, îngăduie-i robului tău să se minuneze 
că îl vede pe domnul lui cum se abate de la datina de a se scula pentru 
rugăciune! 

Şi tot atunci, la un semn al lui Giafar, lăutăresele începură un cântec de 
harpe, de lăute şi de ţimbale, şi glasurile cântăreţelor răsunară dulce. Şi 
Abul-Hassan se întoarse înspre cântărețe, zicându-şi cu glas tare: 

— Da de când, ya Abul-Hassan, cei care dorm aud ceea ce auzi şi văd ceea 
ce vezi? 

Şi se ridică de mijloc, până peste poate de uluit şi de minunat, ci tot 
îndoindu-se că ar fi aievea toate acelea. Şi îşi puse mâinile deasupra ochilor, 
ca să poată vedea mai bine şi ca să-şi dovedească mai bine cele ce trăia, şi 
îşi zise: „Uallah! Au nu-i ciudat? Au nu-i de-a mirările? Unde eşti, dară, 
Abul-Hassan, o, fiu al maicii tale? Visezi ori nu visezi? De când palatul 
acesta, patul acesta, dregătorii aceştia, hadâmbii aceştia, femeile acestea 
minunate, lăutăresele acestea, cântăreţele acestea fermecătoare, şi toate 
astea, şi toate alea?” Ci, în clipa acea, muzica se opri, şi Massrur spătarul se 
apropie de pat, sărută pământul de trei ori la rând şi, ridicându-se, îi spuse 
lui Abul-Hassan: 

— O, emire al drept-credincioşilor, îngăduie-i robului tău cel mai de pe 
urmă să-ţi spună că a şi trecut ceasul rugăciunii şi că este vremea să vii la 
divan pentru treburile împărăției! 


lar Abul-Hassan, tot mai năuc şi nemaiştiind, în buimăceala lui, ce 
hotărâre să ia, îl privi până la urmă pe Massrur între cei doi ochi şi îi spuse 
cu mânie: 

— Cine eşti, mă, tu? Şi eu cine sunt, mă? 

Massrur răspunse cu glas supus: 

— Tu eşti stăpânul nostru, emirul drept-credincioşilor, califul Harun Al- 
Raşid, al cincilea din neamul lui Bani-Abbas, coborâtorul din moşul 
Profetului (cu el fie rugăciunea şi pacea!). lar robul care îţi vorbeşte este 
bietul, săracul, umilitul, nimicul-nimicului, Massrur, cel cinstit cu slujba 
împărătească de a purta spada voinţei domnului nostru. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute treizecea noapte 


Spuse: 


„„„lar robul care îţi vorbeşte este bietul, săracul, umilitul, nimicul- 
nimicului, Massrur, cel cinstit cu slujba împărătească de a purta spada 
voinţei domnului nostru. 

Auzind vorbele acestea ale lui Massrur, Abul-Hassan strigă: 

— Mintį, fecior dintr-o mie de încomoraţi! 

Ci Massrur, fără a se tulbura, răspunse: 

— O, stăpâne al meu, hotărât! altul în locul meu, dacă l-ar auzi pe calif că- 
i vorbeşte aşa, ar muri de durere! Ci eu, bătrânul tău rob, care sunt de atâţia 
ani în slujba ta şi care trăiesc în umbra binefacerilor tale şi a bunătătii tale, 
eu ştiu că loctiitorul Profetului nu îmi vorbeşte aşa decât ca să-mi pună 
credinţa la încercare! Fie-ţi, dar, milă, o, stăpâne al meu, şi, mă rog ţie, nu 
mă pune prea îndelung la încercare! Sau, mai degrabă, dacă vreun vis urât 
ţi-a frământat somnul, scutură-te de el şi dă-i linişte robului tău cel îngrijat! 

La cuvântarea aceasta a lui Massrur, Abul-Hassan nu putu să se 
stăpânească mai mult şi, pufnind într-un hohot năprasnic de râs, se răsturnă 
în pat şi începu să se rostogolească zvârcolindu-se printre pături şi 
aruncându-şi picioarele peste cap. Şi, de după perdea, Harun Al-Raşid, care 
auzea şi vedea tot, îşi umfla bucile obrajilor ca să-şi înăbuşe râsul ce-l 
scutura. 

După ce râse aşa vreme de un ceas, Abul-Hassan, într-un sfârşit, se mai 
potoli oleacă şi, ridicându-se de mijloc, îi facu semn unui rob micuţ şi negru 
să se apropie, şi îi zise: 


— Ia spune-mi, ţâcă, mă cunoşti? 

Micuţul lăsă ochii în jos cu supuşenie şi cu sfială, şi răspunse: 

— Eşti stăpânul nostru, emirul drept-credincioşilor, Harun Al-Raşid, 
califul Profetului (binecuvântat fie el!) şi locţiitorul pe pământ al Domnului 
Pământului şi al Cerului. 

Abul-Hassan îi strigă însă: 

— Minţi, o, chip de catran, o, plod dintr-o mie de codoşi! 

Se întoarse apoi înspre una dintre roabele cele tinere care se aflau de faţă 
şi, facându-i semn să se apropie, îi întinse un deget spunându-i: 

— Muşcă-mă de degetul ăsta! Am să mă dumiresc mai bine dacă dorm sau 
dacă sunt treaz! 

Şi fetişcana, care ştia că şi califul vede şi aude tot ce se petrece, îşi zise în 
sine: „lacătă prilejul pentru mine să-i arăt emirului drept-credincioşilor ce 
ştiu să fac eu spre a-l veseli!” Şi, strângând din dinţi cu toate puterile ei, 
muşcă până la os. Şi Abul-Hassan, scoțând un urlet de durere, strigă: 

— Au! Ah! Văd bine că nu dorm! Hotărât! nu dorm! 

Şi o întrebă tot pe tinerica aceea: 

— Poţi tu să-mi spui dacă mă cunoşti şi dacă sunt cu adevărat acela care se 
spune? 

Şi roaba răspunse, întinzând mâinile: 

— Numele lui Allah fie asupra califului şi împrejurul lui! Eşti, o, stăpâne 
al meu, emirul drept-credincioşilor, Harun Al-Raşid, locţiitorul lui Allah! 

La vorbele acestea, Abul-Hassan strigă: 

— lată-te că ai ajuns într-o noapte locţiitorul lui Allah, o, Abul-Hassan, o, 
fiule al maicii tale! 

Pe urmă, scuturăndu-se, strigă la tânăra roabă: 

— Minti, o, tearfo ce eşti! Au nu ştiu eu cel mai bine cine sunt? 

Ci tot atunci căpetenia hadâmbilor se apropie de pat şi, după ce sărută de 
trei ori pământul, se ridică şi, frânt în două, îi spuse lui Abul-Hassan: 

— Să mă ierte stăpânul nostru! Da este ceasul la care stăpânul nostru 
merge la umblătoare să-şi uşureze trupul! 

Şi îşi petrecu braţele pe sub subţiorile lui, şi îl ajută să se dea jos din pat. 
Şi, de îndată ce se ridică, drept pe picioare, sala şi saraiul răsunară de 
strigătul cu care toţi cei de faţă îl întâmpinară: 

— Allah să dea biruinţă califului! 

Şi Abul-Hassan gândi: „Pe Allah! au nu-i ăsta un lucru de-a minunelea! 
Ieri eram Abul-Hassan! Şi astăzi sunt Harun Al-Raşid!” Pe urmă îşi zise: 


„De vreme ce este ceasul să mă duc să mă uşurez, hai să mă uşurez! Ci nu 
sunt tocmai lămurit acuma dacă acesta este ceasul pentru amândouă felurile 
de uşurare!” Ci fu smuls din aceste cugetări de către căpetenia hadâmbilor, 
care îi întinse o pereche de iminei chindisiţi cu aur şi cu mărgăritare, iminei 
care, fiind înalţi la călcâi, erau meniţi anume spre a fi încălţaţi la 
umblătoare. Ci Abul-Hassan, care în viaţa lui nu mai văzuse asemenea 
iminei, îi luă şi, socotind că sunt niscaiva lucruri scumpe ce i se aduceau în 
dar, îi puse în una din mânecile cele largi ale caftanului de pe el! 

Când văzură şi asta, cei de faţă, care până aci izbutiseră să-şi stăpânească 
râsul, nu putură să-şi înnăbuşe veselia mai mult. Şi unii întoarseră capul, pe 
când alţii, prefăcându-se că sărută pământul dinaintea strălucirii califului, se 
prăbuşiră pe covoare, icnind. Şi, de după perdea, califul fusese cuprins de 
un râs înfundat atâta de amarnic, încât căzuse într-un peş, întins pe jos. 

Estimp, căpetenia hadâmbilor, ţinându-l pe Abul-Hassan pe după umeri, îl 
duse la o umblătoare pardosită cu marmură albă, pe când toate celelalte odăi 
din sarai erau coperite cu chilimuri bogate. După care îl aduse îndărăt în 
odaia de culcare, între dregători şi femei, toţi aşezaţi în două şiruri. Şi 
numaidecât alti robi se apropiară, anume însărcinaţi cu îmbrăcarea, şi 
scoaseră de pe el hainele de noapte şi îi aduseră ligheanul de aur, umplut cu 
apă de trandafiri, pentru spălările cele de datină. Şi, după ce se spălă, 
trăgând cu poftă pe nas apa înmiresmată, îl îmbrăcară cu hainele 
împărăteşti, îi puseră cununa şi îi înmânară schiptrul de aur. 

Dacă văzu aşa, Abul-Hassan gândi: „Să vedem! Sunt eu sau nu sunt Abul- 
Hassan?” Şi cugetă o clipă şi, cu un glas hotărât, strigă tare, în aşa fel ca să 
fie auzit de toţi cei de fată: 

— Nu sunt Abul-Hassan! Cel care are să spună că sunt Abul-Hassan are să 
fie tras în ţeapă! Sunt însuşi Harun Al-Raşid! 

Şi, după ce rosti aceste cuvinte, Abul-Hassan, cu un glas poruncitor şi 
stăpân pe sine de parcă s-ar fi născut în scaunul de domnie, porunci: 

— Porniţi! 

Şi numaidecât alaiul se alcătui; şi Abul-Hassan, trecând la urmă, porni 
după alaiul care îl duse la sala împărătească. Şi Massrur îl ajută să se urce 
pe tron, unde se aşeză, în uralele tuturor celor de faţă. Şi îşi puse schiptrul 
pe genunchi, şi privi împrejur. Şi văzu că toată lumea era aşezată în bună 
rânduială în sala cea cu patruzeci de uşi; şi văzu străjile cu spade 
strălucitoare, şi vizirii, şi emirii, şi navabii, mai-marii tuturor neamurilor din 
împărăție, şi alţii încă, fără de număr. Şi cunoscu, în mulţimea tăcută, 


chipuri pe care le ştia bine: vizirul Giafar, Abu-Nuwas, Al-Ijli, Al-Racaşi, 
Ibdan, Al-Farazdac, Al-Loz, Al-Sacar, Omar Al-Iartis, Abu-lsac, Al-Calia 
şi Jadim. 

Or, pe când îşi plimba el în felul acesta privirile peste fiecare chip, Giafar 
înainta, urmat de dregătorii cei mai de seamă, toţi îmbrăcaţi în haine 
strălucite; şi, ajungând dinaintea tronului, se ploconiră cu faţa la pământ şi 
rămaseră aşa până ce le porunci el să se ridice. Giafar atunci trase de sub 
mantie un sul mare pe care îl desfăşură şi din care scoase un teanc de hârtii, 
pe care începu să le citească una câte una, şi care erau judecăţile din ziua 
aceea. Şi Abul-Hassan, măcar că nu mai avusese niciodată până atunci 
prilejul nici barem să audă despre asemenea treburi, nu fu nicio clipă 
încurcat; şi se rosti asupra fiecăreia dintre pricinile ce i se înfăţişară cu atâta 
iscusinţă şi dreptate, încât califul, care venise de se ascunsese după o perdea 
din sala tronului, rămase cu totul minunat. 

Când Giafar sfârşi de citit, Abul-Hassan îl întrebă: 

— Unde este căpetenia agiei? 

Şi Giafar i-l arătă cu degetul pe Ahmad-cel-Hoţoman, căpetenia agiei, şi îi 
zise: 

— Acela-i, o, emire al drept-credincioşilor! 

lar căpetenia agiei, dacă se văzu arătat, ieşi numaidecât de la locul unde se 
afla şi se apropie falnic de tron, şi se ploconi la picioarele lui, cu faţa la 
pământ. Şi Abul-Hassan, după ce îi îngădui să se ridice, îi spuse: 

— O, căpetenie a agiei, ia cu tine zece străjeri şi du-te pe dată în cutare 
mahala, pe cutare uliţă, la cutare casă! Acolo ai să găseşti un porc gretos 
care este şeicul al-balad al mahalalei, şi ai să-l vezi stând între cei doi ciraci 
ai lui, doi nemernici nu mai puţin ticăloşi decât el. Zebereşte-i numaidecât, 
şi începe, ca să-i deprinzi cu ceea ce au să îndure, prin a le trage câte patru 
sute de lovituri de vargă la tălpi la fiecare... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute treizeci şi doua noapte 


Spuse: 


...Zebereşte-i numaidecât, şi începe, ca să-i deprinzi cu ceea ce au să 
îndure, prin a le trage câte patru sute de lovituri de vargă la tălpi la fiecare. 
După care să-i sui pe o cămilă râioasă, îmbrăcaţi în zdrenţe şi cu faţa 
întoarsă înspre coada cămilei, şi să-i plimbi prin toate mahalalele cetăţii, 


punând pristavul să strige: „lată începutul osândei clevetitorilor, al 
spurcătorilor de femei, al celor care tulbură vecinii şi îşi varsă balele asupra 
oamenilor cumsecade!” După care să pui să fie tras şeicul al-balad în ţeapă 
prin gură, întrucât pe acolo a păcătuit şi întrucât fund nici nu mai are; şi să-i 
arunci hoitul putred drept hrană câinilor. Pe urmă să-l iei pe cel spân şi cu 
ochii galbeni, cel mai ticălos dintre cei doi ciraci care îl ajutau pe şeicul al- 
balad la treaba lui cea spurcată, şi să pui să fie înecat în groapa cu scârne a 
casei lui Abul-Hassan, vecinul său. Pe urmă are să vie rândul celuilalt cirac! 
Aceluia, care e un măscărici şi un nărod de râsul lumii, să nu-i dai altă 
pedeapsă decât aceasta: să-l pui pe un tâmplar dibaci să facă un scaun durat 
în aşa fel încât să se sfarme cu trosnet de fiecare dată când insul cu pricina 
are să vrea să se aşeze pe el, şi să-l osândeşti pe măscăros să se aşeze toată 
viaţa lui pe scaunul acela! Du-te! Şi îndeplineşte poruncile mele! 

Dacă auzi cuvintele acestea, căpetenia de agie Ahmad-cel-Hoţoman, care 
primise de la Giafar porunca să îndeplinească toate câte îi va cere Abul- 
Hassan, îşi puse mâna în cap, ca să arate limpede că e gata să-şi dea el 
însuşi capul dacă nu are să îndeplinească întocmai poruncile primite. Pe 
urmă sărută încă o dată pământul dintre mâinile lui Abul-Hassan şi iesi din 
sala tronului. 

Şi-aşa! Iar califul, când îl văzu pe Abul-Hassan îndeplinindu-şi cu atâta 
măreție sarcinile împărăteşti, se simţi cuprins de o mare desfătare. Iar Abul- 
Hassan îşi văzu mai departe de judecăţi, de căftăniri, de maziliri şi de 
încheierea treburilor domneşti, până ce căpetenia agiei se întoarse la 
picioarele tronului. Şi Abul-Hassan îl întrebă: 

— Ai îndeplinit poruncile mele? 

lar căpetenia agiei, după ce se temeni ca de obicei, scoase o hârtie din sân 
şi i-o întinse lui Abul-Hassan, care o despături şi o citi în întregime. Or, 
hârtia era chiar senetul în care se arăta osânda dobândită de cei trei cumetri, 
iscălit de martori domneşti şi de oameni binecunoscuţi din mahala. Şi Abul- 
Hassan spuse: 

— E bine! Sunt mulţumit! Aşa să fie pedepsiţi totdeauna clevetitorii, 
spurcătorii de femei şi toţi cei care se bagă în treburile altuia! 

După care Abul-Hassan făcu semn căpeteniei vistieriei să se apropie şi îi 
spuse: 

— Ia numaidecât din vistierie o pungă cu o mie de dinari de aur, du-te în 
mahalaua în care am trimis-o pe căpetenia agiei, întreabă unde se află casa 
lui Abul-Hassan, acela care este poreclit Dezmăţatul. Şi întrucât acel Abul- 


Hassan, departe de a fi dezmăţat, este mai degrabă un om minunat şi un 
tovarăş de inimă şi, cum este bine cunoscut în mahalaua sa, toată lumea are 
să se grăbească să-ţi arate casa lui. Atunci să intri în casă şi să ceri să 
vorbeşti cu bătrâna şi vrednica lui mamă; şi, după salamalecurile şi 
cinstirile datorate acelei bătrâne minunate, să-i spui: „O, mamă a lui Abul- 
Hassan, iată o pungă cu o mie de dinari de aur pe care ţi-i trimite stăpânul 
nostru califul. Iar acest dar nu este nimic faţă de vredniciiile tale. Ci 
vistieria, la vremea aceasta este goală, şi califului îi pare rău că nu poate 
astăzi să facă mai mult pentru tine.” Şi, fără să mai aştepţi, să-i întinzi 
punga şi să te întorci să-mi dai seamă ce-ai făcut. 

Şi căpetenia vistieriei răspunse că ascultă şi că se supune, şi zori să ducă la 
îndeplinire porunca. 

După asta, Abul-Hassan arătă, cu un semn, că marele vizir Giafar trebuie 
să închidă divanul. Şi Giafar trecu semnul mai departe vizirilor, emirilor, 
dregătorilor şi tuturor celor de faţă, şi toţi, după ce se temeniră la picioarele 
scaunului domnesc, ieşiră în aceeaşi rânduială în care veniseră. Şi nu mai 
rămaseră lângă Abul-Hassan decât marele vizir Giafar şi spătarul Massrur, 
care se apropiară de el şi îl ajutară să se ridice, luându-l unul de sub braţul 
drept, iar celălalt de sub braţul stâng. Şi îl duseră în sarai, la iatacurile cele 
dinăuntru ale femeilor, unde era pregătit ospăţul acelei zile. Şi femeile de 
slujbă veniră numaidecât să ia pe lângă el locul lui Giafar şi a lui Massrur şi 
îl duseră în sufragerie. 

Pe dată se auzi un zvon de alăute, de cobze, de timbale, de fluiere, de 
clarenete şi de cavale, care însoțeau glasurile proaspete de fetişcane, cu 
atâta farmec, cu atâta dulceaţă şi cu atâta limpezime, încât Abul-Hassan, 
sfârşit, îşi zise:, Acuma nu am cum să mă mai îndoiesc! Sunt cum nu se 
poate mai aievea emirul dreptcredincioşilor, Harun Al-Raşid. Căci toate 
astea nu pot fi vis! Întrucât altminteri cum aş putea să văd, să aud, să simt şi 
să umblu aşa cum fac? Hârtia asta, cu senetul de osândire al celor trei 
ticăloşi, o ţin în mână; cântecele acestea, glasurile acestea, le aud; şi toate 
celelalte, şi cinstirile acestea sunt pentru mine! Sunt califul, ce mai!” 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute treizeci şi patra noapte 


Spuse: 


...Sunt califul, ce mai! 

Şi se uită la dreapta, şi se uită la stânga, şi ceea ce văzu îl întări şi mai mult 
în credinţa fălniciei sale. Era în mijlocul unei săli minunate în care aurul 
ardea pe toţi pereţii, în care culorile cele mai vrăjitoare străluceau în felurite 
chipuri pe perdele şi pe chilimuri, şi în care, spânzurând din tavanul de azur, 
şapte policandre de aur, cu şapte braţe, aşterneau o strălucire fără seamăn. 
Şi în mijlocul sălii, pe nişte sofrăţele, se aflau şapte tablale mari, de aur 
greu, pline cu mâncăruri minunate, al căror abur îmbălsăma aerul cu ambră 
şi cu mirodenii. 

Iar împrejurul acelor sofrale stăteau în picioare, aşteptând un semn, şapte 
fetişcane, de o frumuseţe fără de pereche, înveşmântate în haine de culori şi 
de croieli felurite. Şi fiecare ţinea în mână câte un evantai, gata să învioreze 
aerul în jurul lui Abul-Hassan. 

Atunci Abul-Hassan, care din ajun nu mai mâncase nimic, se aşeză 
dinaintea tablalelor; şi numaidecât cele şapte fetişcane începură toate 
deodată să vânture evantaiele, ca să facă răcoare în preajma lui. Ci, cum nu 
era încă deprins să se bucure de atâta vânturătură în vreme ce mânca, le 
privi pe cele şapte fetişcane pe rând, cu un zâmbet dulce, şi le spuse: 

— Pe Allah, o, fetelor, socot că una singură ar fi de-ajuns să-mi facă vânt. 
Veniţi, dar, toate, şi aşezaţi-vă împrejurul meu, ca să-mi ţineţi tovărăşie. Şi 
spuneţi-i arăpoaicei de colo să vină să ne facă ea vânt! 

Şi le sili să vină şi să se aşeze la dreapta, la stânga şi dinaintea lui, în aşa 
fel încât, înspre orice parte s-ar fi întors, să aibă dinaintea ochilor o 
privelişte ispititoare. 

Atunci începu să mănânce; ci, peste câteva clipite, băgă de seamă că fetele 
nu cutezau să se atingă de mâncare, din supuşenie faţă de el; şi le îmbie de 
mai multe dăţi să mănânce fără sfială, şi le dădu cu chiar mâna lui câteva 
bucăţi alese. Pe urmă le iscodi pe fiecare în parte cum le cheamă; şi ele îi 
răspunseră: 

— Ne cheamă Boabă-de-Mosc, Gât-de-Alabastru, Foaie-de-Trandafir, 
Inimă-de-Rodie, Gură-de-Mărgean, Nucşoară-Înmiresmată şi Trestie-de- 
Zahăr! 

Când auzi numele cele atâta de gingaşe, Abul-Hassan strigă: 

— Pe Allah! numele acestea vi se potrivesc, o, fetelor! Căci nici moscul, 
nici alabastrul, nici trandafirul, nici mărgeanul, nici nucşoara cea 
înmiresmată, nici trestia-de-zahăr nu-şi pierd harurile trecând în gingăşia 
voastră! 


Şi, cât tinu masa, le spuse aşa mai departe cuvinte atâta de frumoase, încât 
califul, ascuns pe după perdea, şi care îl veghea cu mare luare-aminte, se 
firitisea tot mai tare că pusese la cale o petrecere ca aceea. Când masa se 
sfârşi, fetele îi vestiră pe hadâmbi, care numaidecât aduseră cele de 
trebuință pentru spălarea mâinilor. Şi fetişcanele se repeziră şi luară din 
mâinile lor ligheanul de aur, ibricul şi ştergarele şi, îngenunchind dinaintea 
lui Abul-Hassan, îi turnară apă în mâini. Pe urmă îl ajutară să se spele; şi 
hadâmbii, dând în lături o perdea mare, îl poftiră în altă sală, în care erau 
orânduite poame pe nişte tablale de aur. Şi fetele îl însoţiră până la usa 
acelei săli, de unde se traseră îndărăt. 

Atunci Abul-Hassan, sprijinit de doi hadâmbi, intră în sala aceea, care era 
încă şi mai frumoasă şi mai falnic împodobită decât cea dintâi. Şi, de îndată 
ce şezu jos, alte cântece, cântate de un taraf de lăutărese şi de cântărețe din 
gură, se auziră răsunând minunat. Şi Abul-Hassan, răpit cu totul, zări pe 
tablale zece rânduri de poame dintre cele mai rare şi mai alese; şi erau acolo 
şapte tablale; şi fiecare tabla se afla sub un policandru spânzurat în tavan; şi 
dinaintea fiecărei tablale şedea câte o fetişcană, încă mai frumoasă şi mai 
împodobită decât cele de dinainte; şi fiecare avea, tot aşa, câte un evantai. 

Şi Abul-Hassan le cercetă rând pe rând şi fu vrăjit de frumuseţea lor. Şi le 
pofti să şadă jos împrejurul lui; şi, spre a le face curaj să mănânce, nu 
pregetă să le dea cu chiar mâna lui, în loc să le lase pe ele să-l slujească. Şi 
le întrebă cum le cheamă, şi spuse fiecăreia câte o drăgălăşenie potrivită, 
îmbiindu-le fie cu o smochină, fie cu un ciorchin de strugure, fie cu o felie 
de lubeniţă, fie cu o banană. Şi califul, care îl auzea, se veselea până peste 
poate şi era tot mai mulţumit să vadă de fiecare dată măsura pe care Abul- 
Hassan putea s-o dea. 

După ce Abul-Hassan gustă din toate poamele ce se aflau pe tablale, şi 
după ce le dădu şi fetelor să guste, se ridică, ajutat de hadâmbi, care îl 
duseră în a treia sală, încă şi mai frumoasă decât cele două de mai înainte. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute treizeci şi şasea noapte 


Spuse: 


„„„se ridică, ajutat de hadâmbi, care îl duseră în a treia sală, încă şi mai 
frumoasă decât cele două de mai înainte. Or, aceea era sala pentru dulciuri. 
Se aflau acolo, într-adevăr, şapte sofrale, fiecare sub câte un policandru, şi 


dinaintea fiecărei sofrale sta o fetişcană în picioare; şi pe sofralele acelea se 
aflau tăvi cu vase de cleştar şi castroane zmălţuite pline cu prăjituri 
minunate. Şi erau de toate culorile şi de toate felurile. Erau prăjituri moi, şi 
prăjituri uscate, şi plăcinte de foi, şi de toate! Şi Abul-Hassan, împresurat de 
alte cântece şi de zvoana altor lăute, gustă câte oleacă din toate dulciurile 
acelea înmiresmate, şi le puse să guste şi pe fete, pe care le pofti, în acelaşi 
chip, să-i ţină tovărăşie. Şi ştiu să spună fiecăreia câte o vorbă dulce, 
întrebând-o cum o cheamă. 

numai cu o cămaşă de mătasă, şi erau de neamuri osebite şi de înfăţişări 
osebite: cea dintâi era smeadă, cea de a doua neagră, cea de a treia albă, cea 
de a patra bălaie, cea de a cincea grasă, cea de a şasea slabă şi cea de a 
şaptea roşcovană. Şi Abul-Hassan le cercetă cu atât mai multă plăcere şi 
luare-aminte cu cât putea să judece în voie şi asupra formelor şi asupra 
nurilor lor, prin străvezimea mătăsurilor subţiri. Şi le pofti cu o plăcere până 
peste poate să şadă jos împrejurul lui şi să-i toare de băut. Şi începu să le 
întrebe pe rând cum le cheamă, pe măsură ce îi dădeau cupa să bea. Şi de 
fiecare dată când golea o cupă, fura de la fetişcană ba un sărut, ba o 
muşcătură, ba o ciupitură de bucă. Şi se jucă aşa cu ele mai departe, până ce 
copilul cel moştenit începu să tipe. Atunci, ca să-l potolească, le întrebă pe 
cele şapte fetişcane: 

— Pe viaţa mea! care dintre voi vrea să aibă grijă de copilul ăsta afurisit? 

Şi cele şapte fetişcane, la întrebarea aceea, drept orice răspuns, se repeziră 
la sugar şi vrură să-l alăpteze. Şi fiecare îl trăgea spre ea dintr-o parte şi din 
cealaltă, râzând şi chicotind, până ce tatăl copilului, nemaiştiind nici să 
aştepte, nici ce să dorească, îl ghemui la sânu-i, spunând: 

— A adormit iar! 

Si-asa! 

lar califul, care se ţinea peste tot după Abul-Hassan, ascunzându-se de 
după perdele, se bucura în tăcere de ceea ce vedea şi auzea, şi binecuvânta 
soarta care îi scosese în cale un om ca acela. 

Ci, estimp, una dintre fetişcane, care primise de la Giafar poruncile de 
cuviinţă, luă o cupă şi aruncă în ea cu dibăcie un strop de faină adormitoare 
din aceea de care califul se folosise în noaptea dinainte ca să-l adoarmă pe 
Abul-Hassan, şi îi zise: 

— O, emire al drept-credincioşilor, mă rog ţie, mai bea şi cupa aceasta, 
care poate că are să trezească iar băiatul cel drag! 

Şi Abul-Hassan, izbucnind în râs, răspunse: 

— He, uallah! 

Şi luă cupa pe care i-o întindea fetişcana, şi o bău dintr-o sorbitură. Pe 
urmă se întoarse înspre fata care îl îmbiase şi vru să-i vorbească, ci nu mai 
izbuti să deschidă gura, bâigui ceva şi se rostogoli deodată cu capu-înaintea 
picioarelor. 

Atunci califul, care se veselise de toate astea până peste marginile veseliei, 
şi care nu mai aştepta decât somnul acela al lui Abul-Hassan, ieşi de după 
perdea, nemaiputând să se ţină pe picioare de cât râsese. Şi se întoarse 


înspre robii ce veniseră în fugă şi le porunci să-l dezbrace pe Abul-Hassan 
de hainele împărăteşti cu care îl îmbrăcaseră dimineaţa şi să-l îmbrace cu 
hainele lui obişnuite. Şi după ce porunca fu îndeplinită, îl chemă pe robul 
care îl cărase pe Abul-Hassan şi îi porunci să-l aburce iarăşi în spinare, să-l 
ducă acasă şi să-l culce în patul lui. Căci califul îşi zise în sinea sa: „Dacă 
asta ţine mai mult, ori mor eu de râs, ori înnebuneşte el!” Şi robul îl luă în 
cârcă pe Abul-Hassan, îl scoase din sarai pe uşa cea tainică şi îl duse 
degrabă de-l culcă în patul lui, în casa lui, având grijă de data aceasta să 
încuie uşa la plecare. În ceea ce îl priveşte pe Abul-Hassan... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute treizeci şi şaptea noapte 


Spuse: 


...în ceea ce îl priveşte pe Abul-Hassan, apoi acesta rămase cufundat într- 
un somn adânc până a doua zi la amiază, şi nu se deşteptă decât atunci când 
puterea bangului asupra creierilor lui se risipi cu totul. Şi, înainte de a izbuti 
să deschidă ochii, gândi: „Cea care îmi place cel mai mult, dacă mă gândesc 
bine, dintre toate fetişcanele, este fără nicio îndoială tânăra 'Trestie-de- 
Zahăr; şi după ea Gură-de-Mărgean; şi numai în al treilea rând Mănunchi- 
de-Mărgăritare, bălăioara, cea care mi-a dat cupa de pe urmă aseară!” Şi 
strigă cu putere: 

— Hai, veniţi, o, fetelor! Trestie-de-Zahăr, Gură-de-Mărgean, Mănunchi- 
de-Mărgăritare, Zori-de-Ziuă, Steaua-Dimineţii, Boabă-de-Mosc, Gât-de- 
Alabastru,  Faţă-de-Lună,  Inimă-de-Rodie,  Floare-de-Măr,  Foaie-de- 
Trandafâr! Hai! Veniţi degrabă! Ieri am fost oleacă ostenit! Astăzi însă 
copilul are să se poarte cuminte! 

Şi aşteptă o clipă. Ci întrucât nimeni nu răspundea şi nimeni nu da fuga la 
glasul său, se mânie şi, deschizând ochii, se ridică de mijloc. Şi se văzu 
atunci în odaia lui, şi nicidecum în saraiul cel falnic în care locuise în ajun 
şi unde poruncise ca un stăpân peste tot pământul. Şi se gândi că se află sub 
puterea vreunui vis şi, ca să se scuture de acel vis, începu să strige din toate 
puterile lui: 

— Hei, Giafar, o, fiu de căţea, şi tu, Massrur, codoşule, unde sunteti? 

La strigătele acestea, maică-sa cea bătrână veni în fugă şi îi spuse: 

— Ce ai, copile al meu? Numele lui Allah fie asupra ta şi împrejurul tău! 
Ce-ai visat, o, fiul meu, o, Abul-Hassan? 


Şi Abul-Hassan, mâniat că o vedea pe bătrână la capul patului lui, strigă: 

— Cine eşti, bătrâno? Şi cine-i Abul-Hassan acela? 

Ea zise: 

— Pe Allah! Sunt mama ta! Şi tu eşti fiul meu, tu eşti Abul-Hassan, o, 
copile al meu! Ce vorbe anapoda mi-e dat să aud din gura ta? Parcă nu m-ai 
cunoaşte! 

Ci Abul-Hassan îi strigă: 

— Îndărăt, o, bătrână blestemată! Vorbeşti cu emirul drept-credincioşilor, 
califul Harun Al-Raşid! Piei din faţa locţiitorului lui Allah pe pământ! 

La vorbele acelea, biata femeie începu să se bată amarnic peste obraji, 
strigând: 

— Numele lui Allah fie cu tine, o, copile al meu! Fie-ţi milă, nu ridica 
glasul să rosteşti asemenea sminteală! Te aud vecinii, şi-atunci avem să fim 
pierduţi fără de scăpare! Deie Allah să coboare asupra minţii tale judecata şi 
tihna! 

Abul-Hassan strigă: 

— Îţi spun să ieşi de aici pe dată, o, bătrână ticăloasă! Tu eşti smintită, 
când mă iei drept fiu-tău! Eu sunt Harun Al-Raşid, emirul drept- 
credincioşilor, stăpânul Răsăritului şi al Apusului! 

Ea se bătu iar peste faţă şi spuse, văicărindu-se: 

—  Prăpădi-l-ar Allah pe Cel-Rău! Şi mila Celui-Preaînalt să te 
slobozească din stăpânia lui, o, copilul meu! Cum de-a putut să-ţi intre în 
cap un gând aşa de smintit? Au tu nu vezi că odaia în care te afli este 
departe de a fi saraiul califului, şi că de când te-ai născut tot aici ai trăit, şi 
niciodată nu ai locuit altundeva decât aici, niciodată cu altcineva decât cu 
maica ta cea bătrână care te iubeşte, fiul meu, ya Abul-Hassan! Ascultă-mă 
şi alungă de la tine din minte visurile acestea zadarnice şi cu primejdie care 
te-au zbuciumat în noaptea asta, şi bea, ca să te linişteşti, oleacă de apă din 
ulciorul acesta! 

Atunci Abul-Hassan luă ulciorul din mâinile mamei sale, bău un gât de 
apă şi spuse, oleacă mai liniştit: 

— S-ar putea, într-adevăr, să fiu şi Abul-Hassan! 

Şi îşi lăsă capu-n jos şi, cu mâna sprijinită în obraz, cugetă vreme de un 
ceas şi, fără a ridica fruntea, spuse, vorbindu-si sie, ca unul care se trezeşte 
dintr-un somn adânc: 

— Da, pe Allah! se cam prea poate să fiu Abul-Hassan! Sunt Abul- 
Hassan, fără de nicio îndoială! Odaia asta este odaia mea, uallah! Acuma o 


cunosc! lar tu eşti mama mea! Şi eu sunt fiul tău! Aşa-i, sunt Abul-Hassan! 

Şi adăugă: 

— Da prin ce fermecătorie mi-au putut năpădi minţile nişte zăticneli ca 
acelea? 

Auzind vorbele acestea, biata bătrână plânse de bucurie, încredinţată că 
fiu-său s-a potolit întru totul. Şi după ce îşi şterse lacrimile, tocmai se 
pregătea să-i aducă de mâncare şi să-l iscodească pe fiul ei mai cu de- 
amănuntul despre visul cel ciudat pe care îl avusese, când Abul-Hassan, 
care vreme de o clipă privise ţintă dinaintea lui, sări deodată ca un nebun şi, 
înşfăcând-o pe biata femeie de haine, începu s-o zgâlţâie şi să-i strige: 

— A, ticăloasă de bătrână! dacă nu vrei să te strâng de gât, să-mi spui 
numaidecât cine sunt vrăjmaşii care m-au dat jos din scaunul de domnie, şi 
cine-i acela care m-a închis în temnita aceasta, şi cine eşti şi tu, cea care mă 
veghezi în cocioaba aceasta păcătoasă! A! teme-te de urmările mâniei mele, 
când am să mă întorc la scaunul domnesc! Gândeşte-te la răzbunarea 
preaînaltului tău stăpân, califul care rămân eu, Harun Al-Raşid! 

Şi, zeâlţâind-o aşa, până la urmă o scăpă din mâni. lar ea se duse şi se 
ghemui pe rogojină, suspinând şi bocind. Şi Abul-Hassan, mânios până 
peste poate, se aruncă îndărăt în pat şi rămase cu capu-n mâini, pradă unei 
vâlvore de gânduri. 

Ci, după o bucată de vreme, bătrâna se ridică iar şi, cum inima ei era plină 
de dragoste faţă de fiul său, nu pregetă să-i aducă, măcar că tremura, oleacă 
de sorbet cu apă de trandafiri şi să-l îndemne să ia o înghiţitură; şi îi spuse, 
ca să-l facă să-şi schimbe gândurile: 

— Ascultă, fiul meu, ceea ce am să-ţi povestesc este un lucru care, sunt 
încredinţată, are să-ţi facă o tare mare bucurie. Află că a venit ieri căpetenia 
agiei să-i zeberească din partea califului pe şeicul al-balad şi pe cei doi 
ciraci ai lui; şi, după ce a pus să li se tragă la fiecare câte patru sute de vergi 
la talpa picioarelor, a poruncit să fie plimbaţi, aşezaţi de-a-ndoaselea pe o 
cămilă râioasă, prin toate mahalalele oraşului, în huiduielile şi scuipiturile 
femeilor şi copiilor. Pe urmă a pus să fie tras în ţeapă prin gură şeicul al- 
balad, pe urmă cel dintâi dintre ciracii lui să fie aruncat în haznaua cu 
scârne a casei noastre, şi l-a osândit pe cel de-al treilea la un chin tare 
ciudat, şi anume de a-l pune să şadă toată viaţa lui pe un scaun care se 
sfărâmă sub el. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a şase sute treizeci şi noua noapte 


Spuse: 


...la un chin tare ciudat, şi anume de a-l pune să şadă toată viaţa lui pe un 
scaun care se sfărâmă sub el. 

După ce Abul-Hassan auzi povestea aceea care, aşa cum gândea bătrâna 
cea bună, ar fi trebuit să ajute la împrăştierea tulburării din sufletul lui 
întunecat, fu mai încredintat decât oricând de măreţia lui domnească şi de 
cinul moştenit, de emir al drept-credincioşilor. Şi îi spuse maică-sii: 

— O, bătrână a nenorocirilor, vorbele tale, departe de a mă tulbura, nu fac 
decât să mă întărească în gândul, pe care de altminteri nu mi l-am schimbat 
niciodată, că sunt Harun Al-Raşid. Şi, ca să-ţi dovedesc şi tie lucrul acesta, 
află că chiar eu am poruncit căpeteniei agiei, lui Ahmad-cel-Hoţoman, să-i 
pedepsească pe cei trei mişei din mahalaua aceasta! Conteneşte, dar, să-mi 
mai spui că sunt stăpânit de duhul lui Şeitan. Temeneşte-te în faţa mea, 
sărută pământul dinainte-mi şi cere-ţi iertare de la mine pentru vorbele tale 
cele necugetate şi pentru îndoielile pe care le-ai arătat în privinţa mea! 

La vorbele acestea ale fiului ei, mama nu mai avu nicio îndoială în privinţa 
nebuniei lui Abul-Hassan, şi îi spuse: 

— Allah Milosârdnicul facă să coboare asupra capului tău roua 
binecuvântării sale, o, Abul-Hassan, şi să te ierte şi să-şi facă milă de tine, 
ajutându-te să fii iarăşi un om cu minte şi cu judecată! Ci, mă rog ţie, o, fiul 
meu, conteneşte să mai rostesti numele califului şi să ţi-l dai ţie, căci pot să 
te audă vecinii şi-i spun vorbele tale valiului, care are să te zeberească şi are 
să te spânzure la poarta palatului! 

Pe urmă, nemaiputând să-şi stăpânească tulburarea, începu să se 
văicărească şi să se bată peste piept cu deznădejde. 

Or, această privelişte, în loc să-l potolească pe Abul-Hassan, nu făcu decât 
să-l întărâte şi mai tare; şi se ridică în picioare drept, apucă un ciomag şi, 
repezindu-se la maică-sa, în turbarea mâniei lui, ţipă la ea cu glas 
înfricoşător: 

— Nu îţi îngăduiesc, o, blestemato, să-mi mai zici Abul-Hassan! Sunt 
Harun Al-Raşid însusi şi, dacă te mai îndoieşti, am să-ţi bag în cap adevărul 
cu lovituri de ciomag! 

Şi bătrâna, la vorbele acelea, măcar că tremurând toată de spaimă şi de 
tulburare, nu uită că Abul-Hassan este fiul ei şi, privindu-l aşa cum îşi 
priveşte o mamă copilul, îi spuse cu glas dulce: 


— O, fiul meu, nu socot că legea lui Allah şi a Profetului său ţi s-a 
vânturat din minte până într-atâta cât să ajungi a uita cuviinţa pe care un fiu 
o datorează faţă de mama lui care l-a purtat nouă luni în pântecele ei şi l-a 
hrănit cu laptele şi cu dragostea ei! Lasă-mă mai bine să-ţi spun, pentru cea 
de pe urmă dată, că nu faci bine când îţi laşi minţile să se cufunde într-o 
visătorie ciudată ca aceea, şi când te împăunezi cu numele împărătesc de 
calif, care nu este dat decât stăpânului şi domnului nostru, emirul drept- 
credincioşilor, Harun Al-Raşid. Şi mai cu seamă nu te face vinovat de o 
nerecunoştinţa atâta de mare faţă de calif, chiar a doua zi după ce el ne-a 
coperit cu binefacerile sale. Află, într-adevăr, că a venit ieri în casa noastră 
căpetenia vistieriei palatului, trimis de chiar emirul drept-credincioşilor, şi 
mi-a dat, din porunca lui, o pungă cu o mie de dinari de aur, însoţind-o cu 
cereri de iertăciune că n-a putut să trimită mai mulţi bani, şi făgăduindu-mi 
că acesta nu are să fie cel de pe urmă dar al mărinimiei sale. 

Când auzi vorbele acestea ale mamei sale, Abul-Hassan îşi pierdu şi cele 
mai de pe urmă îndoieli în ceea ce priveşte starea lui de dinainte, şi fu 
încredinţat că a fost totdeauna califul, de vreme ce el însusi trimisese punga 
cu cei o mie de dinari mamei lui Abul-Hassan. Se uită aşadar la biata 
femeie, cu nişte ochi mari şi ameninţători, şi ţipă: 

— Mărturiseşti tu, spre nenorocirea ta, o, bătrână păcătoasă, că nu chiar eu 
ţi-am trimis punga cu aur şi că nu chiar din porunca mea căpetenia vistieriei 
mele a venit ieri să ţi-o aducă? Şi mai cutezi tu, după toate astea, să mă 
numeşti fiul tău şi să-mi spui că sunt Abul-Hassan Dezmăţatul? 

Şi întrucât maică-sa îşi astupase urechile ca să nu mai audă asemenea 
înfricoşate vorbe, Abul-Hassan, aţâţat până peste marginile aţâţării, nu mai 
putu să se stăpânească şi se repezi la ea, cu ciomagul în mână, şi porni s-o 
stâlcească în bătăi. 

Atunci biata femeie, nemaiputând să tacă de dureri şi de mânie faţă de o 
purtare ca aceea, începu să ţipe şi să cheme vecinii în ajutor, strigând: 

— O, vai de păcatele mele! Săriţi, o, musulmanilor! 

Şi Abul-Hassan, pe care strigătele ei nu făceau decât să-l îndârjească şi 
mai mult, îi da mai departe cu lovituri de ciomag asupra bătrânei, ţipând la 
ea din când în când: 

— Sunt ori nu sunt eu emirul drept-credincioşilor? 

Şi maică-sa răspundea, în ciuda loviturilor: 

— Tu eşti fiul meu! Eşti Abul-Hassan Dezmătatul! 

Estimp, vecinii veniră fuga la ţipetele şi la zarva... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute patruzecea noapte 


Spuse: 


...Estimp, vecinii veniră fuga la ţipetele şi la zarva aceea, năvăliră în odaie 
şi se repeziră între mamă şi fiu, ca să-i despartă, smulseră ciomagul din 
mâinile lui Abul-Hassan şi, mânioşi pe purtarea unui astfel de fiu, îl 
înhăţară vârtos, ca să nu-i mai lase putinţa să se mişte, şi îl întrebară: 

— Ai înnebunit oare, Abul-Hassan, de ridici aşa mâna asupra mamei tale, 
această biată bătrână? Şi-ai uitat cu totul învăţăturile Cărţii celei Sfinte? 

Ci Abul-Hassan, cu ochii arzând de mânie, strigă: 

— Care Abul-Hassan? Cui îi spuneţi voi Abul-Hassan? 

Şi vecinii, la întrebarea aceasta, rămaseră până peste poate de năuci, şi, 
într-un sfârşit, îl întrebară: 

— Ce? Nu eşti tu Abul-Hassan Dezmătatul? Şi bătrâna aceasta de treabă 
nu este mama ta, care te-a crescut şi te-a hrănit cu laptele şi cu dragostea ei? 

El răspunse: 

— A, fii de câini, lipsiţi din faţa mea! Eu sunt stăpânul vostru, califul 
Harun Al-Raşid, emirul drept-credincioşilor! 

Când auziră vorbele acestea ale lui Abul-Hassan, vecinii se încredinţară pe 
deplin de nebunia lui; şi, nevrând să-l lase slobod pe un om pe care îl 
văzuseră în orbia turbării sale, îl legară de mâini şi de picioare şi îl trimiseră 
pe unul dintre ei să-l cheme pe portarul de la bolniţa de nebuni. Şi, peste un 
ceas, portarul de la bolniţa de nebuni, urmat de doi paznici voinici, veni cu 
tot tacâmul de lanţuri şi de cătuşe şi ţinând în mână o vâşcă din vână de 
bou. Şi întrucât Abul-Hassan, la vederea acestuia, se zvârcolea amarnic să 
scape din legături şi îi înjura cu foc pe cei ce se aflau acolo, portarul îi arse 
peste umeri vreo două-trei lovituri cu vâna de bou. După care, fără a mai 
lua seama la ţipetele lui şi la numele pe care şi-l da, îl legară în fiare şi îl 
duseră la bolniţa de nebuni, împresurat de o mare înghesuială de trecători, 
care îi dau unii câte o lovitură de pumn, alţii câte o lovitură de picior, 
socotindu-l nebun. 

Când ajunse la bolniţă, fu închis într-o cuşcă de fier, ca o fiară sălbatică, şi 
preacinstit cu o mamă de bătaie de cincizeci de lovituri, cu vâna de bou, 
drept leacul cel dintâi. Şi, din ziua aceea, căpătă, o dată dimineaţa şi o dată 
seara, câte o chelfăneală de cincizeci de vine de bou, încât după zece zile de 


doftoriceală de-aceasta căzu pielea de pe el şi năpârli ca un şarpe. Atunci se 
întoarse în sineşi şi cugetă: „lacătă la ce stare am ajuns acuma! De bună 
seamă că m-am înşelat, de vreme ce toată lumea mă ia de nebun! Ci nu este 
cu putinţă ca tot ce mi s-a întâmplat la sarai să fie numai urmarea unui vis! 
Ce mai! Nu vreau să adâncesc mai mult treaba, ori să mai încerc să pricep 
ceva, întrucât aş înnebuni de-a binelea! De altminteri, nu este acesta 
singurul lucru pe care mintea omului nu poate dovedi să-l priceapă, şi mă 
las în seama lui Allah să dezlege el cum stă taina!” 

Or, pe când se cufundase în astfel de cugetări noi, veni maică-sa să vadă în 
ce stare se mai află şi dacă îşi venise la rosturi mai cuminţi. Şi, când îl văzu 
aşa de vitruit şi aşa de sfârşit, izbucni în suspine; ci izbuti să-şi stăpânească 
durerea şi, până la urmă, putu să-i dea bineţe cu dragoste; şi Abul-Hassan îi 
răspunse la salamalec, cu glas liniştit, ca un om cu mintea întreagă, rostind: 

— Asupra ta să fie izbăvirea şi mila lui Allah, o, maică a mea! 

Iar bătrâna simţi o mare bucurie când auzi că este numită astfel, cu numele 
de mamă, şi îi zise: 

— Numele lui Allah fie asupra ta, o, copilul meu! Binecuvântat fie Allah 
care ţi-a dat îndărăt judecata şi care ţi-a întors la locul lui sănătos creierul 
cel zăticnit! 

Şi Abul-Hassan, cu un glas tare pocăit, răspunse: 

— Îmi cer iertare de la Allah şi de la tine, o, maică a mea! Chiar că nu 
pricep cum de am putut să spun toate smintelile pe care le-am spus şi să mă 
port aşa de anapoda cum numai un smintit e în stare să se poarte! De bună 
seamă că am fost stăpânit de Şeitan, care m-a împins la nişte trăsnăi ca 
acelea! Şi nu încape nicio îndoială că altul în locul meu ar fi ajuns la 
smuceli şi mai mari! Da bine că s-a sfârşit tot şi că iată-mă scăpat de 
nebuneala mea! 

La vorbele acestea, mama îşi simţi lacrimile de durere cum i se schimbă în 
lacrimi de bucurie, şi strigă: 

— Mi-e inima atât de bucurată, o, copile al meu, de parcă te-aş fi adus pe 
lume a doua oară. Binecuvântat fie Allah în veci! 

Pe urmă adăugă... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute patruzeci şi una noapte 


Spuse: 


„„.Binecuvântat fie Allah în veci! 

Pe urmă adăugă: 

— Hotărât că tu nu ai să-ţi bagi nicio vină, o, copile al meu, căci tot răul 
pe care l-am păţit nu ne-a venit decât de la negustorul acela străin pe care l- 
ai poftit în ultima noapte să mănânce şi să bea cu tine, şi care a plecat 
dimineaţa fără să aibă grijă să închidă uşa în urma lui. Or, ştii şi tu că ori de 
câte ori uşa unei case rămâne deschisă înainte de răsăritul soarelui, Şeitan 
intră în casa aceea şi pune stăpânire pe minţile celor ce locuiesc în ea! Şi 
atunci se întâmplă ceea ce se întâmplă! Să-i mulţumim aşadar lui Allah, 
care nu a îngăduit rele şi mai mari asupra capetelor noastre! 

Iar Abul-Hassan răspunse: 

— Ai dreptate, o, maică! A fost lucrarea stăpâniei lui Şeitan! În ce mă 
priveşte, eu m-am rugat de negustorul de la Mossul să nu care cumva să uite 
a închide uşa după el, ca să nu poată Şeitan să intre în casa noastră; ci 
negustorul n-a făcut aşa, şi astfel ne-a pricinuit toate necazurile! 

Pe urmă adăugă: 

— Acuma, când simt limpede că minţile nu îmi mai sunt tulburate şi că 
smintelile s-au sfârşit, mă rog ţie, o, dulce maică a mea, să vorbeşti cu 
portarul de la bolniţa de nebuni să mă slobozească din cuşca aceasta şi din 
chinurile pe care le îndur aici în fiecare zi! 

Şi mama lui Abul-Hassan alergă, fără a mai sta pe gânduri, să-l vestească 
pe portar că fiul ei îşi venise în minţi. Şi portarul se duse împreună cu ea să- 
| cerceteze şi să-l iscodească pe Abul-Hassan. Şi întrucât răspunsurile erau 
cuminţi şi Abul-Hassan mărturisea că el este Abul-Hassan şi nu Harun Al- 
Raşid, portarul îl scoase afară din cuşcă şi îl slobozi din lanţuri. Şi Abul- 
Hassan, abia putând să se mai ţină pe picioare, se întoarse încetişor acasă, 
ajutat de maică-sa, şi zăcu acolo mai multe zile, până ce se întremă iarăşi şi 
până ce urmările bătăilor primite se mai zviduiră oleacă. 

Atunci, întrucât începuse să se cam mohorască de atâta singurătate, se 
hotărî să înceapă iarăşi viaţa lui de mai înainte şi să se ducă, pe la scăpătat 
de soare, să stea la capul podului şi să aştepte sosirea oaspetelui străin pe 
care i-l putea trimite ursita. 

Or, seara aceea era tocmai cea dintâi a lunii; iar califul Harun Al-Raşid, 
care, după obiceiul lui, se îmbrăca asemenea unui neguţător la fiecare 
început de lună, ieşise şi el tainic din palatul său, în căutarea vreunei 
întâmplări, şi totodată ca să vadă el însuşi dacă în cetate domneşte buna 
orânduială aşa cum dorea el. Şi, în felul acesta, ajunse pe podul la capul 


căruia şedea Abul-Hassan. Şi lui Abul-Hassan, care pândea ivirea vreunui 
străin, nu-i trebui mult până ce să-l zărească pe negustorul de la Mossul pe 
care îl găzduise şi care se îndrepta înspre el, urmat, ca şi întâia oară, de un 
rob voinic. 

Când îl văzu, Abul-Hassan, fie pentru că îl socotea pe negustor pricina 
dintâi a necazurilor sale, fie pentru că avea obiceiul să se facă a nu-i 
cunoaşte pe cei pe care îi poftise o dată în casa lui, întoarse capul degrabă 
înspre apa râului, ca să nu fie nevoit să dea bineţe musafirului său de 
odinioară. Califul însă, care prin iscoadele sale aflase tot ce i se întâmplase 
lui Abul-Hassan, precum şi doftoriceala pe care o îndurase la bolniţa de 
nebuni, nu vroi să lase cumva să-i scape prilejul de a se mai veseli oleacă pe 
seama unui om atâta de ciudat. Şi de altminteri califul, care avea o inimă 
bună şi darnică, se hotărâse tot aşa ca, într-o zi, să îndrepte, pe cât îi sta în 
putere s-o facă, paguba suferită de Abul-Hassan şi să răsplătească, într-un 
fel ori altul, cu faceri de bine, veselia pe care o gustase în tovărăşia lui. 
Încât de cum îl zări pe Abul-Hassan se apropie de el şi, aplecându-şi capul 
pe sub umărul său, din pricină că Abul-Hassan sta dârz cu capu-ntors înspre 
apă, şi îi zise privindu-l în ochi: 

— Salamalecul fie asupra ta, o, prietene al meu, Abul-Hassan! Sufletul 
meu doreşte să te îmbrăţişeze! 

Ci Abul-Hassan, fără a se uita la el şi fără a se clinti, îi răspunse: 

— Nu încape niciun fel de salamalec între mine şi tine! Du-te! Nu te 
cunosc! 

Şi califul se minună: 

— Cum, Abul-Hassan? Nu-l cunoşti pe oaspetele pe care l-ai găzduit o 
noapte întreagă la tine în casă? 

El răspunse: 

— Nu, pe Allah! nu te cunosc! Cată-ţi de cale! 

Ci Al-Raşid stărui pe lângă el şi îi zise: 

— Da eu te cunosc prea bine şi nu pot să cred că m-ai uitat chiar de tot, 
câtă vreme nu s-a scurs decât abia o lună de când ne-am întâlnit cea din 
urmă oară şi de la seara aceea plăcută pe care am petrecut-o între patru ochi 
cu tine, în casa ta! 

Şi întrucât Abul-Hassan tot nu vroia să răspundă nimic, califul îi aruncă 
braţele împrejurul gâtului, începu să-l sărute şi îi spuse: 

— O, Abul-Hassan, fratele meu, tare-i urât din partea ta să-mi faci o glumă 
ca aceasta! În ce mă priveşte, apoi eu sunt foarte hotărât să nu te las până ce 


n-ai să mă mai duci o dată în casa ta şi până ce nu ai să-mi povesteşti 
pricina supărării tale pe mine. Căci văd limpede, din felul cum îmi răspunzi, 
că ai să mă mustri de ceva! 

Abul-Hassan, cu glas stârnit, strigă: 

— Eu să te mai duc o dată în casa mea, o, chip aducător de belele, după tot 
răul pe care l-am tras de pe urma venirii tale la mine? Hai, întoarce dosul şi 
arată-mi lăţimea umerilor tăi! 

Califul însă îl mai sărută o dată şi îi spuse: 

— Ah! prietene al meu, Abul-Hassan, tare aspru te porţi cu mine! Dacă 
este adevărat că venirea mea în casa ta ţi-a fost pricină de necazuri, fii pe 
deplin încredinţat că iacătă-mă-s gata să îndrept tot răul pe care fără voia 
mea l-am pricinuit! Povesteşte-mi, dar, ce s-a întâmplat, şi răul pe care l-ai 
pătimit, ca să pot să aduc un leac la el! 

Şi, în ciuda supărării lui Abul-Hassan, se lăsă pe vine lângă el şi îi înlănţui 
gâtul cu braţele, aşa cum face un frate cu fratele său, şi aşteptă răspunsul. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute patruzeci şi treia noapte 


Spuse: 


Şi, în ciuda supărării lui Abul-Hassan, se lăsă pe vine lângă el şi îi înlănţui 
gâtul cu braţele, aşa cum face un frate cu fratele său, şi aşteptă răspunsul. 

Atunci Abul-Hassan, îmbunat de acele mângâieri, sfârşi cu a spune: 

— Fie, am să-ţi povestesc lucrurile tare ciudate care mi s-au întâmplat din 
seara aceea a noastră, şi sataralele care au urmat. Şi toate astea din pricină 
că ai uitat să închizi uşa după tine, şi aşa a intrat Stăpânia în casa mea! 

Şi îi povesti tot ceea ce i se păruse că văzuse aievea şi ceea ce presupunea 
el, fără de nicio îndoială, că n-a fost decât o amăgire stârnită de Şeitan, şi 
toate nenorocirile, şi doftoriceala cea amarnică pe care o îndurase la bolniţa 
de nebuni, şi zarva căşunată în mahala de toată tevatura aceea, şi faima cea 
proastă pe care o dobândise pentru totdeauna faţă de toţi vecinii săi! Şi nu 
sări peste niciun amănunt, şi puse în povestea lui atâta foc, şi înşiră cu atâta 
încredințare istoria cu închipuita lui stăpânire de către Şeitan, încât califul 
nu se putu opri să nu izbucnească într-un hohot lung de râs! Şi Abul- 
Hassan, neputând pricepe nicicum ce pricină stârnea râsul acela, îl întrebă: 

— Au nu ţi-e milă defel de năpasta care s-a abătut asupra mea, de-ţi râzi 
aşa de mine? Ori poate gândeşti că mi-aş râde eu de tine, povestindu-ţi o 


poveste născocită? Dacă-i aşa, am să-ţi spulber îndoielile şi am să-ţi aduc 
toate dovezile despre cele ce-ţi înşirai! 

Şi, spunând acestea, îşi scoase mâinile din mânecile caftanului, şi îşi 
dezgoli umerii, spinarea şi fundul, şi îi arătă califului, în felul acesta, rănile 
şi vânătăile de pe pielea lui cea dubăcită de bătăile cu vâna de bou. La 
priveliştea aceea, califul nu se putu opri să nu se înduioşeze de soarta 
amărâtului de Abul-Hassan. Şi din clipita aceea îşi curmă orice gând de a 
mai face vreo soţie cu el, şi îl îmbrăţişă de data aceasta cu mult mai multă 
dragoste adevărată, şi îi zise: 

— Allah fie cu tine, o, Abul-Hassan, fratele meu! mă rog ţie fierbinte să 
mă iei în casa ta şi în noaptea aceasta, căci doresc să-mi bucur sufletul cu 
bună-primirea ta. Şi ai să vezi că mâine Allah are să-ţi întoarcă însutit 
binefacerea! 

Şi îi spuse mai departe vorbe atâta de dulci, şi îl sărută atâta de drăgăstos, 
încât îl înduioşă că, în ciuda hotărârii sale de a nu primi niciodată de două 
ori acelaşi ins, să-l ducă în casa lui. Ci, pe drum, îi zise: 

— Mă las biruit de stăruintele tale, da numai cu mare părere de rău! Şi în 
schimb nu vreau să-ţi cer decât numai un lucru, şi anume de a nu mai uita şi 
de data aceasta uşa deschisă, când ai să pleci mâine de dimineaţă din casa 
mea! 

Şi califul, înăbuşind înlăuntrul său râsul care îl zguduia la credinţa pe care 
Abul-Hassan tot o mai avea că intrase Şeitan în casa lui pe uşa deschisă, îi 
făgădui cu jurământ că are să aibă grijă s-o închidă. Şi ajunseră în felul 
acesta acasă. 

Când se văzură în casă, şi după ce se mai hodiniră oleacă, robul le aşternu 
masa, iar după ce mâncară le aduse băuturile. Şi, cu pocalul în mână, 
începură să tăifăsuiască veseli, ba despre una, ba despre alta, până ce 
băutura începu să fiarbă în minţile lor. Atunci califul aduse cu dibăcie vorba 
despre dragoste, şi o întrebă pe gazda sa dacă i se întâmplase vreodată să se 
aprindă năprasnic de vreo femeie, ori dacă nu cumva se şi însurase, sau 
dacă se păstrase totdeauna becher. Şi Abul-Hassan răspunse: 

— Se cade să-ţi spun, o, stăpâne al meu, că până astăzi nu am îndrăgit cu 
adevărat decât tovarăşii cei veseli, bucatele alese şi parfumurile; şi nu am 
găsit în viaţă nimica mai presus de un taifas, cu pocalul în mână, dimpreună 
cu prietenii. Ci aceasta nu vrea să însemne că la un prilej nu m-aş pricepe să 
preţuiesc nurii unei femei, mai ales dacă s-ar asemui cu vreuna dintre acele 
fetişcane minunate pe care Şeitan m-a lăsat să le văd în visele de pomină 


care m-au înnebunit; una dintre acele fetişcane pururea voioase care ştiu să 
cânte din gură ori din lăută, să dănţuiască şi să potolească pruncul pe care îl 
avem de moştenire; care îşi hărăzesc viaţa întru desfătarea noastră şi se 
străduiesc să ne bucure şi să ne veselească. Hotărât! dacă aş întâlni vreodată 
o fată ca aceea, n-aş pregeta s-o cumpăr de la tatăl ei şi să mă însor cu ea şi 
să-i dovedesc o dragoste adâncă. Ci asemenea soi nu se află decât la emirul 
drept-credincioşilor şi poate la Giafar, vizirul cel mare! Drept care, o, 
stăpâne al meu, în loc să mă leg cu o muiere cu care m-aş primejdui să-mi 
amărăsc viaţa din pricina sufletului ei acru şi a beteşugurilor ei, îmi place cu 
mult mai mult tovărăşia unor prieteni trecători şi a bătrânelor butelci de 
colea. În felul acesta, viaţa mi-e liniştită şi, dacă as rămâne sărac, mi-aş 
mânca singur pâinea cea neagră a sărăciei! 

Şi, rostind vorbele acestea, Abul-Hassan goli dintr-o sorbitură pocalul pe 
care i-l întindea califul şi se rostogoli numaidecât pe covor, cu capu-naintea 
picioarelor. Pentru că emirul drept-credincioşilor avusese grijă, şi de data 
aceasta, să-i amestece în vin oleacă de faină de bang cretan. Şi pe dată 
robul, la un semn al stăpânului său, îl aburcă în spinare pe Abul-Hassan şi 
ieşi din casă, urmat de califul care, de data aceasta, nemaiavând de gând să- 
| trimită pe Abul-Hassan îndărăt la casa lui, nu mai uită să încuie cu grijă 
uşa în urma sa. Şi ajunseră la sarai şi, fără zgomot, se strecurară înlăuntru, 
prin poarta cea tainică, şi intrară în iatacurile... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute patruzeci şi patra noapte 


Spuse: 


Şi ajunseră la sarai şi, fără zgomot, se strecurară înlăuntru, prin poarta cea 
tainică, şi intrară în iatacurile domneşti. Acolo califul porunci ca Abul- 
Hassan să fie întins chiar în patul Măriei Sale, ca şi întâia oară, şi puse să 
fie îmbrăcat ca şi atunci. Şi porunci la fel, şi îi ceru lui Massrur să vie să-l 
scoale de cu ziuă, înainte de ceasul de rugăciune. Şi se duse să se culce într- 
o odaie de alături. 

Or, a doua zi de dimineaţă, la ceasul hotărât, califul, trezit de Massrur, se 
duse în odaia în care se afla încă aţipit Abul-Hassan, şi porunci să vină 
dinaintea sa toate fetişcanele care, întâia oară, se aflaseră în sălile prin care 
trecuse Abul-Hassan, precum şi toate cântăreţele din gură şi din alăute. Şi le 
puse să se aşeze frumos, în bună rânduială, şi le spuse ce au de făcut. Pe 


urmă, după ce porunci să i se dea să răsufle oleacă de oţet lui Abul-Hassan, 
care strănutând scoase pe nas un muculeţ, se ascunse pe după o perdea şi 
făcu semnul hotărât. 

Numaidecât cântăreţele îşi îmbinară laolaltă glasurile cele dulci cu zvoana 
de harpe, de flaute şi de chimvale, şi făcură să răsune nişte cântece 
asemănătoare cu cântecele îngerilor din rai. Şi Abul-Hassan, tot atunci, ieşi 
din starea lui de somnie şi, înainte de a deschide ochii, auzi cântecele acelea 
pline de farmec, care îl treziră cu totul. Şi deschise ochii, şi se văzu 
înconjurat de cele douăzeci şi opt de fetişcane pe care le întâlnise, şapte câte 
şapte, prin cele patru săli; şi le cunoscu dintr-o clipire, şi tot aşa cunoscu şi 
patul, şi odaia, şi zugrăvelile, şi podoabele. Şi cunoscu, la fel, şi glasurile 
care îl fermecaseră întâia oară. Şi se ridică de mijloc, cu ochii zgâiţi, şi îşi 
petrecu de mai multe ori mâna peste faţă, ca să se încredinţeze şi mai bine 
de starea sa de trezie. 

În clipita aceea, aşa cum fusese hotărât de mai înainte, cântecele conteniră, 
iar în odaie se aşternu o tăcere mare, şi toate femeile îşi lăsară ochii în jos, 
sfioase, dinaintea ochilor împărăteşti care le priveau. Atunci Abul-Hassan, 
uluit până peste poate, îşi muşcă degetele şi strigă în tăcerea aceea: 

— Vai de păcatele tale, ya Abul-Hassan, o, fiu al maicii tale! Acuma-i 
amăgirea; ci mâine vin vâna de bou, şi lanţurile, şi bolniţa de nebuni, şi 
cuşca de fier! 

Pe urmă strigă iar: 

— Ah! ticăloase neguţător de la Mossul, dare-ar Allah să te înăbuşi în 
braţele lui Şeitan, stăpânul tău, în fundul iadului. Tot tu şi-acuma, fără de 
îndoială, n-ai încuiat uşa şi l-ai lăsat pe Şeitan să intre în casa mea şi să 
pună stăpânire pe mine. Şi iacătă cum Cel-Rău îmi întoarce pe dos minţile 
şi mă face să văd lucruri anapoda. Allah să te prăpădească, o, Şeitane, pe 
tine şi pe toţi cei care s-au vândut ţie, şi pe toţi neguţătorii de la Mossul! Şi 
prăbuşi-s-ar toată cetatea Mossulului peste locuitorii ei, şi îngropa-i-ar sub 
dărâmături! 

Pe urmă închise ochii iar, şi îi deschise, şi iar îi închise, şi iar îi deschise, şi 
tot aşa, de mai multe ori, şi strigă: 

— O, sărmane Abul-Hassan, tot ceea ce ai mai bun de făcut este să te culci 
liniştit la loc şi să nu te mai scoli decât atunci când ai să simţi limpede că a 
ieşit Cel-Rău din trupul tău şi că minţile ţi s-au aşezat la locul lor obişnuit! 
De nu, ştii ce te aşteaptă mâine! 


Şi spunând vorbele acestea, se aruncă îndărăt în pat, îşi trase pătura peste 
cap şi, ca să-şi dea singur închipuirea că doarme, începu să sforăie ca o 
cămilă în călduri ori ca o turmă de bivoli în apă. 

Or califul, de după perdea, văzând şi auzind toate astea, fu zguduit de un 
râs de mai-mai să se înăbușe. 

În ceea ce îl priveşte pe Abul-Hassan, apoi acesta nu izbuti să adoarmă, 
întrucât 'Trestie-de-Zahăr, cea îndrăgită, se apropie, urmând poruncile pe 
care le primise, de patul în care acesta sforăia fără a dormi şi, cu glas dulce, 
îi spuse lui Abul-Hassan: 

— O, emire al drept-credincioşilor, dau de ştire înălţimii Tale că este 
ceasul de a te scula pentru rugăciunea de dimineaţă! 

Ci Abul-Hassan, cu glas înfundat, strigă de sub pătură: 

— Blestemat fie Cel-Rău! Piei, o, Şeitane! 

Trestie-de-Zahăr, fără a se tulbura, spuse iar: 

— Fără de îndoială emirul drept-credincioşilor se află în prada vreunui vis 
urât! Nu Şeitan îţi vorbeşte, o, stăpâne al meu, ci Irestie-de-Zahăr cea 
mărunţică! Alungat fie Cel-Rău! Eu sunt Trestie-de-Zahăr cea mărunţică, o, 
emire al drept-credincioşilor! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute patruzeci şi cincea noapte 


Spuse: 


„„„Eu sunt Trestie-de-Zahăr cea mărunţică, o, emire al drept-credincioşilor! 

La vorbele acestea, Abul-Hassan aruncă pătura de pe el, deschizând ochii, 
o văzu, într-adevăr, stând pe marginea patului, pe micuța Trestie-de-Zahăr, 
cea dragă lui şi, în picioare, dinainte-i, în trei rânduri, pe celelalte fetişcane, 
pe care le cunoscu, una câte una: Foaie-de-Trandafir, Gât-de-Alabastru, 
Mănunchi-de-Mărgăritare, Steaua-Dimineţii, Zori-de-Ziuă, Boabă-de-Mosc, 
Inimă-de-Rodie, Gură-de-Mărgean, Nucşoară-înmiresmată, Vraja-Inimilor 
şi celelalte! Şi, dacă le văzu, îşi frecă ochii, de mai să şi-i bage în fundul 
capului, şi strigă: 

— Cine sunteti voi? Şi cine sunt eu? 

Şi ele răspunseră cu toate deodată, pe glasuri felurite: 

— Slavă stăpânului nostru, califul Harun Al-Raşid, emirul drept- 
credincioşilor, domnul lumii! 

Şi Abul-Hassan, până peste poate de uluit, întrebă: 


— Au nu sunt eu Abul-Hassan cel Dezmăţat? 

Ele răspunseră toate laolaltă, pe glasuri felurite: 

— Izgonit fie Cel-Rău! Nu eşti Abul-Hassan, ci Abul Hossn! Tu eşti 
domnul nostru şi cununa de pe capetele noastre! 

Şi Abul-Hassan îşi zise: „De data aceasta am să văd eu limpede dacă dorm 
ori sunt treaz!” Şi, întorcându-se înspre Trestie-de-Zahăr, îi zise: 

— Micuţo, ia vino colea! 

Şi Trestie-de-Zahăr îşi întinse capul, iar Abul-Hassan îi zise: 

— Muşcă-mă de ureche! 

Şi Trestie-de-Zahăr îşi înfipse dinţii ei micuţi în ciucurele urechii lui Abul- 
Hassan, atâta de straşnic, încât bietul de el începu să tipe ascuţit şi într-un 
chin înfricoşător. Pe urmă răcni: 

— Hotărât! sunt emirul drept-credincioşilor, Harun Al-Raşid însusi! 

Numaidecât alăutele începură să cânte toate deodată, în pas îmbietor la 
dănţuială, şi cântăreţele începură toate deodată un cântec vesel. Şi toate 
fetişcanele, luându-se de mână, întinseră în odaie o horă mare şi, săltând 
sprintene din picior, începură să dănţuiască împrejurul patului, dând răspuns 
cântecului cu liu-liu-rile lor, şi cu atâta voioşie şi cu atâta zurbă, încât Abul- 
Hassan, stârnit deodată şi cuprins de înflăcărare, zvârli şi pături şi perne, îşi 
aruncă tichia de noapte în sus, sări din pat, se dezbrăcă de tot, smulgându-şi 
hainele de pe el şi, cu năsărâmba înainte şi cu fundul gol, se repezi între 
fetişcane şi se încinse la dant cu ele, răsucindu-se în toate chipurile, 
scuturându-şi pântecele, dănănaia şi fundul, în toiul hohotelor de râs şi al 
zarvei care sporea. Şi făcu atâtea caraghiozlâcuri, şi săvârşi atâtea 
scălâmbăieli ghiduşe, încât califul, de după perdea, nu-şi mai putu stăpâni 
năvala veseliei şi se porni să sloboade un şir de hohote de râs atâta de 
năprasnice, încât răsunau mai tare decât tot vuietul danţului, şi al cântecelor, 
şi al dairalelor, al strunelor şi al clarenetelor! Şi, prins de sughiţuri, se 
prăbuşi pe spate şi era mai-mai să leşine. Ci izbuti să se ridice şi, dând 
perdeaua la o parte, scoase capul şi strigă: 

— Abul-Hassan, ya Abul-Hassan, au tu te-ai jurat să mă faci să mor de 
râs? 

La vederea califului şi la sunetul glasului său, danţul conteni dintr-odată, 
fetişcanele încremeniră care pe unde se aflau, şi larma se potoli atâta de 
desăvârşit, încât s-ar fi auzit până şi căderea unui ac pe jos. Şi Abul-Hassan, 
înmărmurit, se opri şi el ca toţi ceilalţi şi întoarse capul înspre locul 
dincotro venea glasul. Şi îl zări pe calif şi, tot din acea privire, îl cunoscu pe 


neguţătorul de la Mossul. Atunci, cu iuţeala unui fulger, înţelegerea pricinei 
tuturor necazurilor câte i se întâmplaseră îi străbătu mintea. Şi dintr-odată 
ghici tot tighilul. Încât, departe de a se fâstâci ori de a se tulbura, se prefăcu 
a nu-l cunoaşte pe calif; şi vrând să se veselească şi el la rându-i, se duse 
spre calif şi îi zise: 

— He! He! iacătă-mi-te, o, neguţător al fundului meu! Stai oleacă! ai să 
vezi tu acuma cum am să te învăţ să mai lasi deschise uşile oamenilor de 
treabă! 

Iar califul începu să râdă din toate beregăţile lui şi răspunse: 

— Pe volniciile preasfinţilor mei strămoşi, o, Abul-Hassan, fratele meu, 
fac jurământ că, spre a te despăgubi de toate necazurile pe care ţi le-am 
pricinuit, am să-ţi dăruiesc tot ce îţi va dori sufletul! Şi ai să fii socotit de 
aici înainte, în palatul acesta, ca un frate al meu! 

Şi îl sărută cu voioşie, ţinându-l strâns la piept. 

După care se întoarse înspre fetişcane şi le porunci să-l îmbrace pe Abul- 
Hassan, fratele lui, cu nişte haine scoase din dulapul său şi să-i aleagă tot 
ceea ce este acolo mai bogat şi mai falnic. Şi fetele zoriră să îndeplinească 
porunca. lar când Abul-Hassan fu îmbrăcat cu totul, califul îi spuse: 

— Acum, Abul-Hassane, vorbeşte! Tot ce ai să-mi ceri are să ţi se dea pe 
dată! 

Iar Abul-Hassan sărută pământul dintre mâinile califului şi răspunse: 

— Nu vreau să cer decât numai un lucru de la preadarnicul nostru stăpân, 
şi anume de a-mi face hatârul să mă lase să trăiesc toată viaţa mea la umbra 
lui! 

Şi califul, mişcat până peste poate de frumuseţea simţămintelor lui Abul- 
Hassan, îi zise: 

— Scumpă mi-e lipsa ta de lăcomie, ya Abul-Hassan! Încât nu numai că te 
aleg chiar din clipa de-acum, ca tovarăş al meu de pahar şi ca frate al meu, 
dar îţi mai dau şi intrare slobodă la sarai, şi plecare slobodă, la orice ceas 
din zi ori din noapte, fără a avea trebuinţă să ceri învoirea de-a veni ori de-a 
pleca. Mai mult! Vreau chiar ca iatacurile soţiei mele Sett Zobeida, fiica 
moşului meu, să nu-ţi fie oprite niciodată, ca altora. lar când am să intru la 
ea, tu ai să mergi cu mine, la orice ceas va fi să fie din zi ori din noapte! 

Totodată califul îi dărui lui Abul-Hassan un iatac minunat în sarai şi, de 
început, îi hotărî o simbrie de zece mii de dinari de aur. Şi îi făgădui că are 
să vegheze chiar el ca nu cumva să ducă lipsă de ceva vreodată. După care 
îl lăsă şi se duse la divan să vadă de trebile împărăției. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute patruzeci şi şasea noapte 


Spuse: 


După care îl lăsă şi se duse la divan să vadă de trebile împărăției. Atunci 
Abul-Hassan nu vroi să zăbovească mai mult şi se duse şi el să vestească pe 
maică-sa despre toate câte i se întâmplaseră. Şi alergă la ea şi îi istorisi de-a 
fir a păr toate năzdrăvăniile care se petrecuseră, de la început până la sfârşit. 
Ci nu ar fi de niciun folos să le mai spunem o dată. Şi nu pregetă să i le 
lămurească de rost, dat fiind că mintea ei singură nu izbutea să ajungă a 
pricepe că însuşi califul fusese cel care îi jucase toate acele renghiuri, numai 
aşa, ca să se veselească. Şi adăugă: 

— Ci dacă totul, până la urmă, s-a întors întru folosul meu, fie preamărit 
Allah cel Făcător-de-bine! 

Pe urmă Abul-Hassan o lăsă degrabă, făgăduindu-i că are să vină s-o vadă 
în fiecare zi, în vreme ce zvonul despre întâmplarea lui cu califul şi despre 
starea lui cea nouă se împrăştia în toată mahalaua şi de acolo în tot 
Bagdadul, pentru ca mai apoi să ajungă şi în părţile mai apropiate şi mai 
depărtate ale împărăției. 

Iar lui Abul-Hassan, în loc ca trecerea de care se bucura pe lângă calif să-l 
facă îngâmfat ori greţos, nu făcu decât să-i stârnească şi mai mult voioşia, 
firea cea zâmbitoare şi hazul. Şi nu trecea o zi fără ca el să nu înveselească 
pe calif şi pe toţi cei ce trăiau la sarai, mari şi mici, cu giumbuşlucurile lui 
pline de naz şi cu snoavele lui. Şi califul, care nu mai putea să trăiască fără 
el, îl lua peste tot, până şi în iatacurile domneşti, ori la soţia sa, Sett 
Zobeida: un hatâr pe care nu-l făcuse vreodată nici măcar lui Giafar, vizirul 
său cel mare. 

Or Sett Zobeida băgă de seamă în curând că Abul-Hassan, ori de câte ori 
se afla împreună cu califul în iatacurile femeilor, rămânea cu ochii atintiti la 
una dintre însoţitoarele ei, şi anume chiar la aceea care se numea Trestie-de- 
Zahăr; şi copilandra, sub privirile lui Abul-Hassan, se înroşea toată de 
plăcere. Drept aceea Sett Zobeida îi zise într-o zi soţului ei: 

— O, emire al drept-credincioşilor, de bună seamă că ai băgat de seamă şi 
tu, ca şi mine, semnele de dragoste neîndoielnice pe care le schimbă Abul- 
Hassan şi micuța Irestie-de-Zahăr. Ce gândeşti tu, aşadar, despre o 
împreunare între ei doi? 


El răspunse: 

— Se poate! Şi nu văd nimica împotrivă. De altminteri, ar fi trebuit să mă 
gândesc şi eu la lucrul acesta mai de mult. Ci treburile împărăției m-au 
făcut să uit de o asemenea grijă. Şi mă simt tare stânjenit, întrucât îi 
făgăduisem lui Abul-Hassan, încă de când am fost pentru a doua oară în 
casa lui, că am să-i găsesc o soţie de soi. Or văd că Trestie-de-Zahăr i s-ar 
cam potrivi. Şi nouă nu ne mai rămâne decât să-i întrebăm pe amândoi şi să 
vedem dacă le-ar fi pe plac să se împreune. 

Numaidecât îi chemară la ei pe Abul-Hassan şi pe 'Trestie-de-Zahăr şi îi 
întrebară dacă primesc să se unească amândoi. Şi Irestie-de-Zahăr, drept 
orice răspuns, se mulţumi să se înroşească până peste poate, şi se aruncă la 
picioarele falnicei Sett Zobeida, sărutându-i poala rochiei, în semn de 
mulţumire. Ci Abul-Hassan răspunse: 

— De bună seamă, o, emire al drept-credincioşilor, robul tău Abul-Hassan 
este înecat de mărinimia ta. Ci, până a o lua la el acasă, ca soţie, pe această 
fată desfătătoare, al cărei nume singur este de ajuns spre a-i zugrăvi alesele 
însuşiri, aş vroi, cu îngăduinţa ta, ca stăpâna noastră Sett Zobeida să-i pună 
o întrebare. 

lar Sett Zobeida zâmbi şi spuse: 

— Şi care-i întrebarea aceea, o, Abul-Hassan? 

El răspunse: 

— O, stăpână a mea, aş vroi să ştiu dacă soaţei mele îi este drag ceea ce 
îmi este drag mie. Or, trebuie să-ţi mărturisesc, o, stăpână a mea, că 
singurele lucruri pe care le preţuiesc sunt voioşia vinului, degustarea 
bucatelor şi desfătarea cântecului şi a stihurilor frumoase! 

Dacă, dar, Trestie-de-Zahăr îndrăgeşte şi ea lucrurile acestea, şi dacă, pe 
deasupra, mai este şi simţitoare şi nu zice niciodată ba la ceea ce ştii şi tu, 
stăpână a mea, sunt gata s-o îndrăgesc cu o dragoste mare. Dacă nu, pe 
Allah! rămân holtei! 

Şi Sett Zobeida, la vorbele acestea, se întoarse râzând înspre 'Trestie-de- 
Zahăr şi o întrebă: 

— Ai auzit... Ce ai de răspuns? 

Şi 'Trestie-de-Zahăr răspunse făcând un semn cu capul, care însemna da. 

Atunci califul porunci să vină fără de zăbavă cadiul şi martorii, care 
scriseră senetul de căsătorie. Şi, cu prilejul acela, se dădură la palat ospeţe 
şi petreceri mari, vreme de treizeci de zile şi de treizeci de nopţi, după care 
cei doi soţi putură să se bucure unul de altul în toată voia. 


Şi îşi petreceau viaţa mâncând, bând, râzând în hohote şi cheltuind fără de 
socoteală! Şi tablalele cu bucate, cu poame, cu dulciuri şi cu băuturi nu se 
aflau niciodată goale în casa lor, şi bucuria şi desfătările le luminau toate 
clipele. Încât, după o bucată de vreme, tot risipindu-şi banii în ospeţe şi 
petreceri, nu le mai rămase nimica în mână. Şi întrucât califul, luat cu 
treburile împărăției, uitase să-i hotărască lui Abul-Hassan o leafă statornică, 
se treziră într-o dimineaţă fără de para chioară şi nu putură în ziua aceea să-i 
plătească pe negustorii ce le dădeau de toate pe veresie. Şi se văzură tare 
amărâţi, şi nu cutezară, din mândrie, să se ducă şi să ceară, fie ce-ar fi fost, 
de la calif ori de la Sett Zobeida. Atunci lăsară capu-n pământ şi începură să 
cugete la starea în care se aflau. Ci Abul-Hassan ridică cel dintâi capul şi 
zise: 

— Hotărât! am fost tare risipitori! Şi nu vreau să mă fac de ruşine şi să mă 
duc să cer bani ca un cerşetor. Şi nu vreau nici ca tu să te duci şi să ceri de 
la Sett Zobeida! Încât am chibzuit la ce ne mai rămâne de făcut, o, Trestie- 
de-Zahăr! 

Şi 'Trestie-de-Zahăr răspunse, suspinând: 

— Spune! Sunt gata să te ajut în gândurile tale, căci nu putem să ne ducem 
să ne milogim, şi pe de altă parte nu putem nici să ne schimbăm felul de a 
trăi de până acum şi să îngrădim cheltuielile, întrucât atunci i-am vedea pe 
ceilalţi cum ne privesc de sus! 

Şi Abul-Hassan spuse: 

— Ştiam bine, o, Trestie-de-Zaăr, că niciodată nu ai să te dai în lături şi să 
nu mă ajuţi în multele împrejurări în care ne-am afla aduşi de hotărârile 
sorții! Ei bine, află că pentru noi nu mai este decât o singură cale ca să 
ieşim din încurcătură, o, 'Trestie-de-Zahăr! 

Ea răspunse: 

— Spune-o degrabă! 

El zise: 

— Este aceea de a ne hotărî să murim. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute patruzeci şi şaptea noapte 


Spuse: 


— Este aceea de a ne hotărî să murim. 
La vorbele acestea, tânăra Trestie-de-Zahăr, înspăimântată, strigă: 


— Nu, pe Allah! nu vreau să mor! Şi poţi să te slujeşti singur, numai 
pentru tine, de calea aceasta! 

Abul-Hassan, fără a se tulbura ori a se supăra, răspunse: 

— A, fiică de muiere, ştiam eu bine, încă de pe când eram holtei, că 
nimica nu este mai scump decât singurătatea! Şi nevolnicia răspunsului tău 
mă încredinţează mai mult decât oricând! Dacă în loc să-mi fi răspuns cu 
acea repezeală cu care mi-ai răspuns, te-ai fi ostenit să-mi ceri lămuriri, 
atunci te-ai fi veselit până peste poate de moartea cu care te-am îmbiat şi cu 
care încă te mai îmbiu! Au tu nu pricepi, ca să avem bani pentru toate zilele 
câte ne-au mai rămas, că e vorba să murim de o moarte prefăcută şi 
nicidecum de o moarte adevărată? 

La vorbele acestea, Trestie-de-Zahăr începu să râdă şi întrebă: 

— Păi cum aşa? 

El spuse: 

— Ascultă, dar! Şi să nu uiti nimica din câte am să te învăţ. lacătă! De 
îndată ce eu am să fiu mort, ori mai degrabă de îndată ce am să mă prefac 
că sunt mort, căci cel dintâi am să mor eu, tu să iei un giulgiu şi să mă 
înveleşti cu el. După ce ai să faci asta, să mă aşezi în mijlocul odăii acesteia 
în care ne aflăm acuma, în chipul cerut de datină, cu turbanul aşezat peste 
faţă şi cu picioarele întoarse înspre sfânta Kaaba de la Mecca. Pe urmă să 
începi să scoţi nişte ţipete ascuţite, să verşi lacrimile cele de datină, precum 
şi pe cele de nedatină, să-ţi sfâşii hainele şi să te prefaci că-ţi smulgi părul! 
Şi, după ce ai să te orânduieşti cum se cade în starea aceasta, să te duci, 
plângând necontenit şi cu părul despletit, la stăpâna ta Sett Zobeida şi, cu 
vorbe tăiate de suspine şi de felurite leşinuri, să-i povesteşti cu mare 
înduioşare de moartea mea, pe urmă să te laşi jos pe pământ şi să stai aşa, 
vreme de un ceas, şi să nu-ti vii în simţiri decât după ce ai să fii scăldată în 
apă de trandafiri, cu care nu au să pregete să te stropească. Şi-atunci ai să 
vezi, O, Trestie-de-Zahăr, cum are să intre aurul în casa noastră! 

La vorbele acelea, Trestie-de-Zahăr răspunse: 

— Hotărât! o moarte ca asta e cu putinţă. Şi mă învoiesc a te ajuta s-o 
izbândeşti! 

Pe urmă adăugă: 

— Da eu când are să trebuiască să mor, şi în ce fel? 

El spuse: 

— Deocamdată fă ce-ţi spusei eu să faci. Şi, mai departe, are să aibă grijă 
Allah! 


Şi adăugă: 

— lacătă! Eu sunt mort. 

Şi se întinse în mijlocul odăii, şi se făcu mort. 

Atunci Trestie-de-Zahăr îl dezbrăcă, îl înveli în giulgiu, îl întoarse cu 
picioarele înspre Mecca şi îi aşeză turbanul peste faţă. După care începu să 
îndeplinească tot ce îi spusese Abul-Hassan să facă, adică să ţipe jalnic, să 
bocească amarnic, să plângă cu lacrimi obişnuite şi neobişnuite, să-şi rupă 
hainele, să-şi smulgă părul şi să se zgârie pe obraji. Şi, după ce ajunse în 
starea hotărâtă, plecă galbenă la chip cum e şofranul şi cu părul despletit să 
se înfăţişeze dinaintea măreţei Sett Zobeida şi, de-nceput, se lăsă să cadă 
de-a lungişul la picioarele stăpânei sale, scoțând un geamăt de să topească şi 
inima pietrelor. 

Dacă o văzu aşa, Sett Zobeida, care auzise de la bun început din iatacul ei 
tipetele de jale şi bocetele de moarte pe care le scotea Trestie-de-Zahăr de 
departe, nu mai avu nicio îndoială, văzând-o pe iubita sa Trestie-de-Zahăr în 
starea aceea, că moartea nu şi-ar fi îndeplinit rosturile asupra soţului ei 
Abul-Hassan. Încât, întristată până peste marginile întristării, îi dete cu 
chiar mâna sa toate îngrijirile pe care le cerea starea ei, şi o luă pe genunchi, 
şi izbuti s-o aducă îndărăt la viaţă. Ci Trestie-de-Zahăr, deznădăjduită şi cu 
ochii scăldaţi în lacrimi, gemea mai departe, şi se zgâria cu unghiile, şi îşi 
smulgea părul, şi se bătea peste faţă şi peste piept şi, printre hohote, suspina 
numele lui Abul-Hassan. Şi, într-un sfârşit, povesti, în vorbe rupte, că Abul- 
Hassan murise, în timpul nopţii, de o tulburare de pântece. Şi adăugă, mai 
dându-şi o lovitură peste piept: 

— Nu-mi mai rămâne decât să mor şi eu la rându-mi. Ci Allah să 
alungească tot cu atâta viaţa stăpânei noastre! 

Şi se mai lăsă o dată să cadă la picioarele bunei Sett Zobeida; şi leşină de 
durere. 

Când văzură toate astea, femeile începură să se jeluiască împrejurul ei şi să 
căineze moartea acelui Abul-Hassan care atâta le veselise, pe când trăia, cu 
ghiduşiile şi cu inima lui voioasă. Şi, cu lacrimile şi cu suspinele lor, îi 
dovediră Trestiei-de-Zahăr, trezite din leşin cu ajutorul apei de trandafiri cu 
care fusese stropită, că luau parte la jalea şi la durerea ei. 

lar Sett Zobeida, care şi ea, împreună cu soaţele sale, plângea moartea lui 
Abul-Hassan, într-un sfârşit, după toate vorbele de părere de rău care se 
spun în asemenea împrejurări, o chemă pe vistieriţa sa şi îi spuse: 


— Du-te degrabă şi ia din vistieria mea un sac cu zece mii de dinari de aur 
şi adu-i-l sărmanei acesteia, amărâtei de Trestie-de-Zahăr, ca să aibă cu ce 
să rânduiască aşa cum se cuvine înmormântarea soţului ei Abul-Hassan! 

Şi vistieriţa zori să îndeplinească porunca şi hotărî ca sacul cu galbeni să 
fie încărcat în spinarea unui hadâmb, care îl duse la uşa casei lui Abul- 
Hassan. 

Pe urmă Sett Zobeida o sărută pe iubita ei şi îi mai spuse un şir de vorbe 
dulci, ca s-o aline, şi o însoţi până la ieşire, zicându-i: 

— Ajute-ţi Allah să-ţi uiţi necazul, o, Trestie-de-Zahăr, şi tămăduiască-ţi 
rănile, şi lungească-ţi viaţa cu toţi anii pe care i-a pierdut răposatul. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute patruzeci şi opta noapte 


Spuse: 


— Ajute-ţi Allah să-ţi uiţi necazul, o, Trestie-de-Zahăr, şi tămăduiască-ţi 
rănile, şi lungească-ţi viaţa cu toţi anii pe care i-a pierdut răposatul. 

lar cernita 'Irestie-de-Zahăr sărută plângând mâna stăpânei sale, şi se 
întoarse singurică acasă. 

Şi intră în odaia în care Abul-Hassan o aştepta, întins neclintit ca un mort 
şi învăluit în giulgiu, şi închise uşa după ea, şi începu cu un hohot de râs de 
bună-vestire. Şi îi spuse lui Abul-Hassan: 

— Scoală-te din morţi, o, taică al iscusinţii, şi vino să cari cu mine sacul 
acesta cu aur, rodul şireteniei tale! Pe Allah! astăzi încă n-avem să murim 
de foame! 

Şi Abul-Hassan, ajutat de soaţa sa, zori să se descotorosească de giulgiu şi, 
sărind în picioare, se repezi la sacul cu aur şi îl târî în mijlocul odăii şi 
începu să ţopăiască într-un picior împrejurul lui. După care se întoarse 
înspre Trestie-de-Zahăr şi o firitisi pentru acea ispravă şi îi spuse: 

— Ci asta nu este tot, o, nevastă! Acuma este rândul tău să mori, şi este 
rândul meu să-mi dobândesc sacul! 

Şi-o să vedem, în felul acesta, dacă am să fiu şi eu tot atât de dibaci pe 
lângă calif cum ai fost tu pe lângă Sett Zobeida. Căci se cam cade ca emirul 
drept-credincioşilor, care atâta s-a veselit pe seama mea odinioară, să afle că 
nu numai el se pricepe să izbândească la pozne! Ci nu are niciun rost acuma 
să pierdem vremea cu vorbe de clacă! Gata! ai murit! 


Şi Abul-Hassan o potrivi pe nevastă-sa în giulgiul în care fusese învelit el, 
o aşeză în mijlocul odăii în care zăcuse el întins, o întoarse cu picioarele 
înspre Mecca şi o sfătui să nu mai dea niciun semn de viată, orice-ar fi să se 
mai întâmple! Când sfârşi, se îmbrăcă anapoda de cum se îmbrăca de 
obicei, îşi desfăşă turbanul pe jumătate, îşi frecă ochii cu ceapă ca să plângă 
cu belşug de lacrimi şi, sfâşiindu-şi hainele şi smulgându-şi barba şi 
bătându-se în piept cu lovituri amarnice de pumn, dădu fuga să-l caute pe 
calif, care în clipa aceea sta cu marele vizir Giafar şi cu Massrur şi cu o 
sumedenie de curteni în mijlocul divanului. Şi califul, dacă îl văzu în starea 
aceea de mâhnire şi de deznădejde pe acel Abul-Hassan pe care îl ştia de 
obicei atât de hâtru şi de chisnovat, fu până peste poate de uimit şi de 
tulburat şi, curmând sfatul divanului, se ridică de la locul său şi alergă la 
Abul-Hassan, pe care îl zori să-i spună pricina durerii sale. Ci Abul-Hassan, 
cu o năframă la ochi, nu răspunse decât cu nişte plânsete şi cu nişte suspine 
îndoite, ca să lase să-i scape, într-un sfârşit, printre un potop de oftaturi şi 
un potop de leşinuri prefăcute, numele Trestiei-de-Zahăr, zicând: 

— Vai! o, biata 'Trestie-de-Zahăr! vai, o, tu, cea fără de noroc! Ce-am să 
mă fac eu fără tine? 

La vorbele şi la suspinele acelea, califul pricepu că Abul-Hassan venea să- 
i vestească moartea Trestiei-de-Zahăr, soţia sa, şi fu peste poate de tulburat. 
Şi îi năpădiră lacrimile în ochi, şi îi spuse lui Abul-Hassan, punându-i mâna 
pe umăr: 

— Aibă-o Allah întru mila sa! Şi lungească-ţi el zilele cu toate cele câte i 
le-a luat acelei roabe dulci şi minunate! Noi ţi-o dăruisem spre a-ţi fi prilej 
de bucurie, şi iacătă că ţi-a ajuns pricină de jale! Biata de ea! 

Şi califul nu se putu opri să nu plângă cu lacrimi fierbinţi. Şi îşi sterse 
ochii cu năframa. Şi Giafar şi ceilalţi viziri şi toţi cei ce se aflau de faţă 
plânseră la fel, cu lacrimi fierbinţi, şi îşi sterseră şi ei ochii, aşa cum făcuse 
califul. 

Pe urmă califul avu acelaşi gând ca şi Sett Zobeida; şi porunci să vină 
vistiernicul şi îi spuse: 

— Numără-i numaidecât lui Abul-Hassan zece mii de dinari, ca să aibă cu 
ce plăti cheltuielile de înmormântare ale răposatei lui soţii! Şi ai grijă să-i 
fie duşi la usa casei sale! 

Şi vistiernicul răspunse că ascultă şi că se supune, şi alergă să 
îndeplinească porunca! lar Abul-Hassan, mai deznădăjduit decât oricând, 
sărută mâna califului şi plecă suspinând. 


Când ajunse în odaia unde îl aştepta Trestie-de-Zahăr, stând tot învelită în 
giulgiu, strigă: 

— Hei, socoteai că numai tu eşti în stare să dobândeşti atâţia galbeni câte 
lacrimi ai vărsat? Na! lacătă şi sacul meu! 

Şi trase sacul până în mijlocul odăii; şi după ce o ajută pe Trestie-de-Zahăr 
să iasă din giulgiu, spuse: 

— Da! Ci asta nu este încă totul, o, nevastă! Acuma trebuie să facem aşa 
fel încât, atunci când s-o da în vileag matrapazlăcul nostru, să nu care 
cumva să tragem asupra noastră mânia califului şi a miloasei Sett Zobeida. 
lacătă, aşadar, ce avem să facem... 

Şi se apucă s-o înveţe pe Trestie-de-Zahăr ce gânduri are în privinţa 
aceasta. Şi-atâta cu ei doi... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute patruzeci şi noua noapte 


Spuse: 


„„„Si-atâta cu ei doi! 

În ceea ce îl priveşte însă pe calif, apoi acesta, după ce sfârşi sfatul de la 
divan, pe care de altminteri îl scurtă în ziua aceea, nu mai zăbovi să-l ia pe 
Massrur şi să se ducă la sarai, la Sett Zobeida, ca să-i spună şi ei părerile lui 
de rău pentru moartea roabei sale dragi. Şi întredeschise uşa de la iatacul 
soţiei şi o zări, întinsă pe patul ei şi înconjurată de slujnicele care îi ştergeau 
ochii şi o alinau. Şi califul se apropie de ea şi îi spuse: 

— O, fiică a moşului meu, deie Allah să trăieşti tu anii pe care i-a pierdut 
sărmana ta roabă Trestie-de-Zahăr! 

La vorbele acelea de părere de rău, Sett Zobeida, care aştepta venirea 
califului spre a-i spune ea vorbe de părere de rău pentru moartea lui Abul- 
Hassan, rămase uimită până peste poate şi, crezând că emirul drept- 
credincioşilor căpătase o veste greşită, rosti: 

— Ocrotească Allah viaţa scumpei mele 'Trestie-de-Zahăr, o, emire al 
drept-credincioşilor! Mai degrabă eu se cuvine a lua parte la jalea ta! Deie 
Allah să trăieşti şi să răstrăieşti tu cu mult mai mult decât prietenul tău, 
răposatul Abul-Hassan! Căci, dacă mă vezi atâta de mâhnită, nu sunt aşa 
decât din pricina morţii prietenului tău, şi nicidecum din pricina morţii 
Trestiei-de-Zahăr, care, slavă lui Allah, este bine sănătoasă! 


La vorbele acelea, califul, care avea toate temeiurile să creadă că i se 
spusese adevărul cel mai adevărat, nu se putu opri să nu zâmbească; şi, 
întorcându-se înspre Massrur, îi spuse: 

— Pe Allah! o, Massrur, ce crezi tu de vorbele acestea ale stăpânei tale? 
Ea, cea atâta de cuminte şi de înţeleaptă de obicei, ia uite ce lipsită de 
judecată se dovedeşte, întocmai ca toate femeile! Aşa de adevărat este că 
toate sunt ca una, până la urmă! Eu vin s-o alin, şi ea încearcă să-mi facă în 
ciudă şi să mă amăgească, dându-mi o veste care ştiu că nu este adevărată! 
Mă rog ţie, ia spune-i chiar tu! Şi povesteşte-i ce ai văzut şi ce ai auzit 
întocmai ca şi mine! Poate că atunci are să-şi schimbe gândul şi nu are să 
mai vrea a ne vinde altele! 

Şi Massrur, ca să se supună califului, îi spuse sultanei: 

— O, stăpână a mea, stăpânul nostru, emirul drept-credincioşilor, are 
dreptate! Abul-Hassan este bine sănătos şi într-o stare minunată, da plânge 
şi se jeleşte de pierderea soţiei sale 'Trestie-de-Zahăr, cea scumpă ţie, moartă 
în noaptea aceasta din pricina unei tulburări de pântece! Află că într-adevăr 
Abul-Hassan a plecat adineaori de la divan, unde a venit să ne vestească el 
însusi moartea soţiei sale. Şi s-a întors acasă la el, tare amărât, şi dăruit de 
mila mult-darnică a califului nostru cu un sac cu zece mii de dinari de aur, 
pentru cheltuielile de înmormântare! 

Vorbele lui Massrur, departe de a o tulbura pe Sett Zobeida, nu făcură 
decât s-o întărească în credinţa că emirul drept-credincioşilor vroia să 
glumească, şi strigă: 

— Pe Allah, o, emire al drept-credincioşilor, astăzi nu este deloc vremea 
potrivită să te ţii de şotii, cum ai obiceiul! Ştiu eu bine ce spun; iar vistieriţa 
mea are să-ţi spună cât mă ţine înmormântarea lui Abul-Hassan. S-ar fi 
căzut mai degrabă să luăm şi noi mai mult parte la durerea roabei noastre, şi 
nu să râdem, aşa cum facem, fără de cuviinţă şi fără de măsură! 

Şi califul, la vorbele acestea, simţi cum îl năpădeşte mânia şi strigă: 

— Ce tot spui tu, o, fiică a moşului meu? Pe Allah, nu cumva ai înnebunit 
de rosteşti asemenea lucruri? Îţi spun că Trestie-de-Zahăr este cea care a 
murit! Şi-apoi degeaba ne mai certăm asupra acestui lucru! Am să-ţi dau 
dovada despre cele ce ţi-am împărtăşit! 

Şi şezu jos pe chilim şi se întoarse înspre Massrur şi îi spuse: 

— Dă fuga acasă la Abul-Hassan şi vezi, măcar de n-aş mai avea trebuinţă 
de altă dovadă afară de aceea pe care o ştiu, care dintre cei doi soţi a murit! 
Şi întoarce-te repede să ne spui! 


Şi pe când Massrur da fuga să îndeplinească porunca emirului drept- 
credincioşilor, califul se întoarse înspre Sett Zobeida şi îi spuse: 

— O, fiică a moşului meu, avem să vedem noi acuma limpede care dintre 
noi doi are dreptate! Ci, de vreme ce stăruieşti atâta într-un lucru care este 
destul de limpede, vreau să pun rămăşag împotriva ta orice-ai vrea tu să 
zălogesc! 

Ea răspunse: 

— Primesc! Şi vreau să pun zălog împotriva ta lucrul care îmi este cel mai 
drag pe lume, adică chioşcul meu cu zugrăvituri, împotriva a orice vei vrea 
tu să pui, oricât de mic ar fi preţul acelui lucru! 

El spuse: 

— Pun ca zălog, împotriva zălogului tău, tot ce am mai drag pe lume, 
adică saraiul meu de zaiafeturi! Socot că în felul acesta nu mă prilejuiesc de 
slăbiciunea ta! Căci saraiul meu de desfătări este cu mult mai presus ca preţ 
şi ca frumuseţe decât chioşcul tău de zugrăvituri! 

Sett Zobeida, până peste poate de îmbufnată, răspunse: 

— Nu este vorba acuma să ştim, ca să ne certăm şi mai rău, dacă saraiul 
tău este mai presus decât chioşcul meu! În privinţa aceasta, nu ai decât să 
asculti ce se spune în spatele tău! Da este vorba mai degrabă să dăm o 
chezăşie rămăşagului nostru. Aşa încât să ne legăm pe fatiha! 

Iar califul spuse: 

— Bine, să ne legăm pe fatihaua din Coran! 

Şi rostiră împreună suraua de început a Cărţii celei Sfinte, ca să 
pecetluiască rămăşagul dintre ei. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute cincizecea noapte 


Spuse: 


Şi rostiră împreună suraua de început a Cărţii celei Sfinte, ca să 
pecetluiască rămăşagul dintre ei. Şi, într-o tăcere vrăjmaşă, aşteptară 
întoarcerea spătarului Massrur. Şi-atâta cu ei! 

În ceea ce îl priveşte pe Abul-Hassan, apoi acesta sta la pândă ca să 
vegheze toate câte s-ar fi putut întâmpla, şi îl sări de departe pe Massrur 
venind, şi pricepu scopul pentru care îl căuta. Şi îi spuse Trestiei-de-Zahăr: 

— O, Trestie-de-Zahăr, ia uite că Massrur vine drept la casa noastră! Şi, 
fără de nicio îndoială, trebuie să fi fost trimis la noi din pricina gâlcevii care 


de bună seamă că a izbucnit, în privinţa morţii noastre, între calif şi Sett 
Zobeida. Acuma se cade a începe cu a-i da dreptate califului împotriva 
darnicei Sett Zobeida. Grăbeşte-te, dar, şi mai fă o dată pe moarta, ca să te 
învăluiesc fără de zăbavă! 

Şi Trestie-de-Zahăr se prefăcu numaidecât moartă, iar Abul-Hassan o 
învălui în giulgiu şi o aşeză ca şi întâia dată; şi pe urmă şezu jos repede 
lângă ea, cu turbanul desfăşat, cu chipul lungit şi cu năframa la ochi. 

Or, tot atunci, intră şi Massrur. Şi dacă o văzu pe Irestie-de-Zahăr 
înzovonită, în mijlocul odăii, şi pe Abul-Hassan cufundat în deznădejde, nu 
se putu opri să nu se întristeze şi rosti: 

— Nu este alt dumnezeu decât numai unul Allah! Mâhnirea mea după tine 
este nespus de mare, o, sărmană Irestie-de-Zahăr, sora noastră, o, tu cea 
odinioară atâta de gingaşă şi de dulce! Ce jalnică este soarta ta pentru noi 
toţi! Şi ce grabnică a fost pentru tine porunca de a te întoarce la Acela 
carele te-a zămislit! Măcar aibă-te Atoaterăsplătitorul întru mila şi întru 
tihna lui! 

Pe urmă îl sărută pe Abul-Hassan şi, tare trist, se grăbi să-şi ia rămas-bun 
de la el şi să se ducă să-i dea seama califului despre cele cercetate. Şi nu se 
simţea întru nimic stânjenit să-i arate astfel dârzei Sett Zobeida cât este de 
îndărătnică şi de greşită atunci când îl înfruntă pe calif. 

Intră, aşadar, la Sett Zobeida şi, după ce sărută pământul dintre mâinile ei, 
îi spuse: 

— Allah să lungească viaţa stăpânei noastre! Răposata zace înzovonită, în 
mijlocul odăii, iar lutul său a şi început să se umfle sub giulgiu şi să 
miroasă! În ce-l priveşte pe bietul Abul-Hassan, tare mă tem că nu are să 
mai vieţuiască mult după soţia lui! 

La vorbele acestea ale lui Massrur, califul se umflă de plăcere şi se înfioră 
de mulţumire; pe urmă, întorcându-se înspre Sett Zobeida, îngălbenită de 
tot la faţă, îi spuse: 

— O, fiică a moşului meu, ce mai aştepţi de nu trimiti după calemgiu ca să 
scrie pe numele meu chioşcul cu zugrăveli? 

Ci Sett Zobeida începu să-l ticăloşească pe Massrur şi, până peste poate de 
mâniată, îi spuse califului: 

— Cum de poţi să crezi vorbele hadâmbului ăsta mincinos şi plod de 
mincinoşi? Ce, n-am văzut-o eu cu ochii mei, şi roabele mele nu au văzut-o 
şi ele odată cu mine, aici, acum un ceas, pe mult-iubita mea Irestie-de- 
Zahăr, amărâtă şi plângând moartea lui Abul-Hassan? 


Şi îndârjindu-se de chiar vorbele ei, zvârli papucul în capul lui Massrur şi 
ţipă: 

— leşi de-aici, o, fecior de câine! 

Şi Massrur, încă şi mai uluit decât califul, nu vroi s-o stârnească mai mult 
pe stăpâna sa şi, frângându-se în două, nu mai zăbovi să se cărăbănească, cu 
capu-n pământ. 

Atunci Sett Zobeida, plină de mânie, se întoarse înspre calif şi îi spuse: 

— O, emire al drept-credincioşilor, n-aş fi gândit vreodată că într-o zi ai să 
te învoieşti cu hadâmbul ăsta ca să-mi stârneşti o durere atâta de mare şi să 
mă faci să cred ceea ce nu este! Căci nu mai am de ce să nu socot că 
vorbele lui Massrur n-ar fi fost ticluite de mai înainte spre a mă necăji pe 
mine! Oricum, ca să-ţi dovedesc limpede că dreptatea este de partea mea, 
vreau să trimit şi eu la rându-mi pe cineva să vadă care dintre noi doi a 
pierdut rămăşagul. Şi dacă tu vei fi cel care a spus adevărul, înseamnă că eu 
sunt o smintită şi că toate însoţitoarele mele sunt smintite ca şi stăpâna lor! 
lar dacă, dimpotrivă, am dreptate eu, atunci vreau să-mi dai, peste zălogul 
rămăşagului nostru, şi capul neobrăzatului ăsta de hadâmb de păcură! 

Şi califul, care ştia, din alte păţanii, cât de ţâfnoasă este verisoara lui, se 
învoi numaidecât cu tot ceea ce Sett Zobeida îi ceruse. Şi Sett Zobeida 
porunci să vină pe dată la ea bătrâna-i doică, în care avea toată încrederea, 
şi îi spuse: 

— O, doică, du-te fără de zăbavă acasă la Abul-Hassan, prietenul 
stăpânului nostru califul, şi vezi numai cine a murit în casa aceea, dacă a 
murit Abul-Hassan, ori soţia lui, Trestie-de-Zahăr. Şi întoarce-te degrabă să- 
mi spui ce ai văzut şi ce ai aflat! 

Şi doica răspunse că ascultă şi că se supune şi, în pofida picioarelor ei 
bătrâne, porni zornic la drum înspre casa lui Abul-Hassan. 

Or Abul-Hassan, care veghea cu ochii grijuliu toate mişcările din faţa casei 
sale, o zări de departe pe bătrână cum venea cu mers trudnic; şi pricepu 
numaidecât pricina pentru care fusese trimisă şi, întorcându-se înspre soţia 
lui, spuse râzând: 

— O, Trestie-de-Zahăr, am murit... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute cincizeci şi una noapte 


Spuse: 


...O, Trestie-de-Zahăr, am murit! 

Şi cum nu mai avea vreme de pierdut, se înveli singur în giulgiu şi se 
întinse pe jos, cu picioarele înspre Mecca. Şi Trestie-de-Zahăr îi puse 
turbanul pe faţă şi, cu părul despletit, începu să se bată peste obraji şi peste 
piept, scoțând ţipete de jale. Şi, în clipa aceea, intră în odaie bătrâna doică. 
Şi văzu ceea ce văzu! Şi, tare tristă, se duse la deznădăjduita Trestie-de- 
Zahăr şi îi spuse: 

— Allah să reverse asupra capului tău anii pierduţi de răposatul! Vai, fata 
mea, Trestie-de-Zahăr, iacătă-te singurică, în văduvie, în toiul tinereţii tale! 
Ce-ai să te faci tu acuma fără Abul-Hassan, o, Trestie-de-Zahăr? 

Şi se porni să plângă laolaltă cu ea o bucată de vreme. Pe urmă îi spuse: 

— Vai, fata mea, sunt nevoită să te las, măcar că-mi pare tare rău! Ci 
trebuie să mă întorc în mare grabă la stăpâna mea Sett Zobeida, ca s-o scot 
din amarnica tulburare în care a cufundat-o mincinosul acela sfruntat de 
Massrur, care i-a spus că te-a lovit moartea pe tine, în locul soţului tău 
Abul-Hassan! 

Şi Trestie-de-Zahăr, gemând, zise: 

— De-ar fi dat Allah, o, maică a mea, ca hadâmbul acela să fi spus 
adevărul! N-aş mai fi eu aici ca să plâng aşa cum plâng acuma! Da de 
altminteri nu are să zăbovească prea mult nici moartea mea! Mâine de 
dimineaţă, cel târziu, au să mă îngroape şi pe mine, răpusă de jale. 

Şi, spunând vorbele acestea, îşi îndoi plânsetele, suspinele şi bocetele. Şi 
doica, mai mohorâtă ca oricând, o mai sărută o dată şi ieşi binişor, ca să n-o 
tulbure, şi închise uşa după ea. Şi se duse să dea seamă stăpâne-sii despre 
cele ce văzuse şi auzise. Şi, când sfârşi de povestit, şezu jos, cu sufletul la 
gură, de câte făcuse la vârsta ei înaintată. 

Când auzi cele spuse de doică, Sett Zobeida se întoarse mândră înspre calif 
şi îi zise: 

— Înainte de toate, trebuie să-l spânzuri pe robul tău Massrur, hadâmbul 
neobrăzat! 

Şi califul, până peste poate de năucit, porunci să vină numaidecât Massrur 
dinaintea sa şi îl privi cu mânie şi vru să-l certe pentru minciuna lui. Ci Sett 
Zobeida nu-i lăsă răgaz. Întărâtată de vederea hadâmbului, se întoarse 
înspre doică şi îi spuse: 

— Mai povesteşte o dată, o, doică, de faţă cu plodul ăsta de câine, ceea ce 
ne-ai spus adineauri! 


Şi doica, fără a fi apucat măcar să-şi tragă sufletul, fu nevoită să mai 
povestească o dată, de faţă cu Massrur. Şi Massur, întărâtat de vorbele ei, cu 
toate că se aflau de faţă şi califul şi Sett Zobeida, nu se putu opri să nu 
strige la ea: 

— A, babă ştirbă ce eşti, cum de cutezi să minţi cu atâta neruşinare şi să-ţi 
îngălezi aşa părul cel alb? Vrei să mă faci să cred că n-am văzut-o eu cu 
ochii mei pe 'Trestie-de-Zahăr, moartă şi învăluită în giulgiu? 

Şi doica atunci, cu toată răsuflarea tăiată, întinse gâtul mânioasă şi ţipă la 
el: 

— Nu este alt mincinos în afară de tine, o, arap negru! Nu în spânzurătoare 
ar trebui să pieri, ci tăiat bucățele, şi să fii pus să-ţi mănânci singur carnea 
ruptă din tine! 

Iar Massrur îi răspunse: 

— Să taci, babă farfara! Du-te şi povesteşte-ţi gogoşile la muierile din 
harem! 

Ci Sett Zobeida, scoasă din fire de obrăznicia lui Massrur, se porni dintr- 
odată pe nişte hohote cu suspine, zvârlindu-i în cap pernele, vasele, ibricele 
şi scăueşele, şi îl scuipă în ochi şi, într-un sfârşit, zdrobită, se prăbuşi pe pat 
plângând. 

Dacă văzu şi auzi toate astea, califul rămase până peste poate de buimăcit, 
îşi plesni mâinile una de alta şi spuse: 

— Pe Allah! Massur nu este numai el mincinos! Şi eu sunt un mincinos, şi 
doica este la fel de mincinoasă, şi tu tot aşa eşti o mincinoasă, o, fiică a 
moşului meu! 

Pe urmă îşi lăsă capu-n jos şi nu mai zise nimic. Ci, după un ceas de 
vreme, ridică iar capul şi spuse: 

— Pe Allah! trebuie să aflăm numaidecât adevărul. Nu ne mai rămâne, 
aşadar, decât să ne ducem cu toţii la casa lui Abul-Hassan şi să vedem 
singuri care dintre noi este mincinos şi care spune adevărul. 

Şi se ridică şi o pofti pe Sett Zobeida să-l însoţească; şi, urmat de Massrur, 
de doică şi de liota de femei, porni înspre casa lui Abul-Hassan. 

Or, când zări alaiul care venea la ei, Trestie-de-Zahăr, măcar că fusese 
dăscălită dintru bun început că treaba s-ar cam putea dovedi tare încurcată 
şi tulbure, nu se putu opri să nu strige: 

— Pe Allah! nu de fiecare dată când este aruncat, rămâne ulciorul 
nevătămat! 

Ci Abul-Hassan începu să râdă şi zise: 


— Acuma avem să murim amândoi, o, Trestie-de-Zahăr! 

Şi o culcă pe nevastă-sa pe jos, o învălui în giulgiu, se băgă şi el într-un 
cearceaf de mătasă pe care îl scoase dintr-o ladă, şi se întinse lângă ea, fără 
a uita să-şi pună turbanul peste faţă, cumu-i datina. Şi de-abia sfârşi 
pregătirile acelea, că alaiul şi intră în casă. 

Când califul şi Sett Zobeida văzură priveliştea de moarte ce li se înfăţişa 
dinaintea ochilor, rămaseră înmărmuriţi şi muţi. Pe urmă, deodată, Sett 
Zobeida, pe care atâta zbucium în atâta de scurtă vreme o vlăguise de tot, se 
îngălbeni de-a binelea, se schimbă la faţă şi căzu leşinată în braţele 
femeilor. Şi, când se deşteptă din leşinul ei, vărsă un potop de lacrimi şi 
strigă: 

— Vai de tine, o, Trestie-de-Zahăr! n-ai mai putut să trăieşti după soţul tău, 
şi-ai murit de durere! 

Califul însă, care nu vroia nicicum să înţeleagă lucrurile în felul acesta, şi 
care de altminteri plângea şi el moartea prietenului său Abul-Hassan, se 
întoarse înspre Sett Zobeida şi îi spuse: 

— Nu, pe Allah! nu Trestie-de-Zahăr a murit de durere, ci sărmanul acesta 
de Abul-Hassan, care nu a putut să mai trăiască după moartea soaţei sale! 
Asta-i neîndoielnic! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute cincizeci şi treia noapte 


Spuse: 


Califul însă, care nu vroia să înţeleagă lucrurile în felul acesta, şi care, de 
altminteri plângea şi el de moartea prietenului său Abul-Hassan, se întoarse 
înspre Sett Zobeida şi îi spuse: 

— Nu, pe Allah! nu Trestie-de-Zahăr a murit de durere, ci sărmanul acesta 
de Abul-Hassan, care nu a putut să mai trăiască după moartea soaţei sale! 
Asta-i neîndoielnic! 

Şi adăugă: 

— Aşa! Ci tu plângi şi leşini şi socoti că în felul acesta ai avea dreptate! 

lar Sett Zobeida răspunse: 

— Şi tu crezi că ai avea dreptate împotriva mea, numai pentru că te-a 
minţit robul acesta blestemat! 

Şi adăugă: 


— Aşa! Ci unde sunt slugile lui Abul-Hassan? Daţi fuga degrabă şi 
căutaţi-mi-le! Şi-au să ştie ele să ne spună întocmai, pentru că ele i-au 
învelit pe stăpânii lor, care dintre cei doi soţi a murit cel dintâi şi care-i 
acela care a murit de durere! 

Iar califul spuse: 

— Ai dreptate, o, fiică a moşului meu! lar eu, pe Allah! făgăduiesc zece 
mii de dinari de aur aceluia care are să-mi aducă încredințarea! 

Or, nici nu isprăvi bine de rostit vorbele acestea, că se şi auzi un glas de 
sub giulgiu, care spunea: 

— Să mi se numere cei zece mii de dinari! îi dau încredințare califului 
nostru că eu, Abul-Hassan, am murit la urmă, numai de durere, de bună 
seamă! 

La glasul acela, Sett Zobeida şi femeile, cuprinse de spaimă, scoaseră un 
țipăt mare, îmbulzindu-se către uşă, pe când, dimpotrivă, califul, care 
pricepu pe dată pozna ticluită de Abul-Hassan, fu năpădit de un râs atâta de 
năprasnic, încât căzu pe spate, în mijlocul odăii, şi strigă: 

— Pe Allah, ya Abul-Hassan, acum am să mor eu, de-atâta râs! 

Pe urmă, după ce califul se potoli din râs, iar Sett Zobeida se scutură de 
spaima ei, Abul-Hassan şi 'Trestie-de-Zahăr ieşiră de sub giulgii, şi în toiul 
hohotelor tuturora se apucară să povestească pricina ce-i îndemnase să facă 
acea poznă. Şi Abul-Hassan se aruncă la picioarele califului; iar 'Trestie-de- 
Zahăr sărută picioarele stăpânei sale; şi amândoi, cu o înfăţişare tare spăşită, 
îşi cerură iertare. lar Abul-Hassan adăugă: 

— Câtă vreme am fost holtei, o, emire al drept-credincioşilor, n-am avut 
nicio grijă din pricina banilor! Ci 'Trestie-de-Zahăr aceasta, pe care am 
dobândit-o de la mila ta, e atâta de fometoasă, încât ar mânca pungile cu tot 
ce se află în ele, şi, pe Allah! ar fi în stare să mistuie toată vistieria 
împărăției tale, cu vistier cu tot! 

Iar califul şi Sett Zobeida se puseră iar pe râs în hohote. Şi îi iertară pe 
amândoi şi, pe deasupra, porunciră să li se numere, acolo pe loc, cei zece 
mii de dinari dobândiţi în urma răspunsului lui Abul-Hassan şi încă zece 
mii pentru iertarea de moarte. 

După care, califul, pe care această mică înşelătorie îl lămurise în legătură 
cu cheltuielile şi nevoile lui Abul-Hassan, nu vroi să-l mai lase de aci 
înainte pe prietenul său să ducă lipsă de o simbrie statomnică. Şi porunci 
vistiernicului să-i numere în fiecare lună o danie tot atâta cât şi cea a 
vizirului său cel mare. Şi binevoi, mai mult încă decât odinioară, ca Abul- 


Hassan să rămână prietenul său credincer şi tovarăşul său de pahar. Şi trăiră 
cu toţii viaţa cea mai huzurită, până ce veni Despărţitoarea celor ce se au 
dragi, Doborâtoarea palatelor şi Ziditoarea de morminte, Cea-de-neabătut şi 
Cea-de-neînlăturat! 


Iar Şeherezada, în noaptea aceea, sfârşind astfel de povestit povestea aceasta, îi spuse sultanului 
Şahriar: 

— Asta-i tot ceea ce ştiu eu, o, Măria Ta, în privinţa Adormitului treaz. Ci, dacă îmi îngăduieşti, am 
să-ţi povestesc o altă poveste, care-i cu mult mai presus, şi în toate privinţele, decât aceea pe care ai 
ascultat-o acuma! 

Şi sultanul Şahriar spuse: 

— Vreau mai întâi, până a-ţi da îngăduinţa, să-mi spui, o, Şeherezada, cum se cheamă povestea 
aceea! 

Ea spuse: 

— Este povestea Dragostelor frumoasei Zein Al-Mawassif. 

El spuse: 

— Şi care-i povestea aceea, de care eu habar n-am? 

Şeherezada zâmbi şi spuse: 


DRAGOSTELE LUI ZEIN AL-MAWASSIE " 


Mi s-a povestit, o, norocitule sultan, că a fost odată, în vremile şi în anii 
tare de demult, un flăcău frumos întru totul, pe care îl chema Anis şi care, 
fără de nicio îndoială, era cel mai bogat, cel mai darnic, cel mai gingaş, cel 
mai minunat şi cel mai ispititor flăcău de pe vremea lui. Şi cum, pe 
deasupra, mai şi iubea tot ceea ce este de iubit pe pământ, femeile, prietenii, 
mâncarea bună, poezia, muzica, parfumurile, florile, izvoarele cele 
frumoase, plimbările şi toate desfătările, trăia în huzurul unei vieţi fericite. 

Or, într-o după-amiază, frumosul Anis dormea în tihnă, după tabietul lui, 
sub un roşcov din grădină. Şi visă un vis în care se făcea că parcă se juca şi 
se veselea cu patru păsări frumoase şi cu o porumbiţă strălucitor de albă. Şi 
parcă se făcea că tot mai mult îi plăcea să le alinte, să le mângâie pe pene şi 
să le sărute, când deodată un corb mare şi hâd se repezi cu pliscul 
ameninţător la porumbiţă şi o răpi, vântuindu-le pe celelalte patru păsări 
gingaşe, tovarăşele porumbiţei. Şi Anis se deşteptă tare mohorât, şi se ridică 
şi plecă să caute pe careva care ar fi putut să-i tălmăcească visul. Ci rătăci 
multă vreme fără să găsească pe nimeni. Şi tocmai începuse a se gândi să se 
întoarcă acasă, când, trecând pe lângă o locuinţă tare frumoasă ca înfăţişare, 
auzi dinlăuntru, la apropierea sa, un glas de femeie, minunat şi duios, care 
cânta stihurile acestea: 


Mireasma dulce-a dimineţii, 
Cu prospeţimea-i strălucind, 
Pe-ndrăgostiţi îi răcoreşte 

Şi le revarsă-n piept alint. 

Ci pieptul meu robit mai poate 
Să guste-al liniştilor jind? 


O, prospețime-a dimineţii, 
Mai stins-ai oare vreun alean 
Ca dragostea ce-n mine arde 
După un căprior-sultan, 


Mai mândru, mai mlădiu, mai gingaş 
Ca ramul arborelui ban? 


Şi Anis îşi simţi sufletul pătruns de duioşia glasului acela; şi, mânat de 
dorinţa de a o vedea pe cea care cânta, se apropie de poartă, pe care o găsi 
deschisă pe jumătate, şi privi înlăuntru. Şi văzu o grădină minunată în care, 
departe până unde răzbăteau privirile, nu erau decât straturi de flori 
frumoase, umbrare înverzite şi tufişuri de trandafiri, de iasomii, de vineţele, 
de narcise şi de nenumărate alte flori, printre care vieţuia, sub cerul lui 
Allah, un neam întreg de cântăreţi. 

Încât, îmbiat de limpezimea acelor locuri, Anis nu mai şovăi să treacă 
pragul porţii şi să intre în grădină. Şi zări în afundul verdeţii, la capătul unei 
cărări adumbrite de trei bolți, o roată albă de fetişcane singure... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute cincizeci şi cincea noapte 


Spuse: 


„„.Şi zări în afundul verdeţii, la capătul unei cărări adumbrite de trei bolti, 
o roată albă de fetişcane singure. Şi porni înspre ele şi ajunse în dreptul 
celei dintâi bolti, pe care se putea citi înscrisul acesta, săpat în litere de 
culoarea chinovarului: 


O, casă, fie ca nicicând 
Tristeţea să nu-ţi calce pragul, 
Nicicând al vremii greu comând 
N-apese pe cei din ogeagul 
Căruia-i eşti coperământ! 

Şi fie să durezi în veci, 


Iar poarta pururea adaste-ţi 

Cu bucurie oşti întregi 

De musafiri, şi vechi şi proaspeţi, 
Şi gata oricând să petreci 

Cu dragi prieteni şi cu oaspeţi! 


Şi ajunse la cea de a doua boltă, şi putu să citească pe ea înscrisul acesta, 
săpat în litere de aur: 


O, casă-a fericirii, fie să dăinuieşti 
Atât timp cât aceste tufişuri de poveşti 
S-or bucura de cântec şoptit de păsărele! 


Prietenia toarne-şi mireasma peste tine 
Atât timp cât aceste flori sta-vor să suspine 
De-ntreaga frumuseţe pe care-o strâng în ele! 


Stăpânii să-ţi trăiască în tihnă şi plăcere 
Atât timp cât în fructe vor strânge pomii miere 
Şi cât a lumii boltă va străluci de stele! 


Ajunse astfel sub cea de a treia boltă, unde putu să citească aceste stihuri 
săpate în litere albastre ca apele mării: 


O, casă, numai vis şi slavă, 
Fie să străluceşti de-a pururi 
Cu frumuseţea ta suavă, 
Şi-ntr-ale soarelui azururi 
Şi-n dulcea nopţilor otavă, 
Neîncercată de cusururi 

Sub greaua timpului zăbavă 
Ori ale trecerii huzururi! 


Or, după ce trecu de această cea de a treia boltă, ajunse la capătul cărării; 
şi dinaintea lui, în josul treptelor de marmură spălată care suiau la intrarea 
casei, văzu o fetişcană ce trebuie să fi avut mai bine de paisprezece ani, dar 
care, fără de nicio îndoială, nu atinsese cincisprezece ani. Şi sta tolănită pe 
un covor de catifea, sprijinită pe nişte perne. Şi alte patru fetişcane şedeau 
lângă ea, la poruncile sale. Şi era frumoasă şi albă ca luna, cu nişte 
sprâncene izbăvite, tot atâta de gingaşe ca un arc făcut din mosc scump, cu 
nişte ochi mari şi negri plini de măceluri şi de tâlhării, cu o gură de corai tot 
atâta de micuță cât o nucşoară, şi cu o bărbiţă ce şoptea cu desăvârşire: 
„lacătă-mă!” Şi neîndoielnic că ar fi pârjolit de dor, cu atâtea farmece, până 
şi inimile cele mai îngheţate şi mai neîndurate. 

Încât frumosul Anis merse drept la fetişcana cea frumoasă, se temeni până 
la pământ, îşi duse mâna la inimă, la buze şi la frunte, şi spuse: 

— Salamalecul fie asupra ta, o, sultană a neprihănirii! 


| Pa St i Drago e, RNIN) PA 2000 sutul 
Cea Marie Estate M am URĂ 
răspunse: pt ge ză R AN Asta] 


3 - 
— Cum de ai Ta (| SA A 
cutezat 0, AN PA 
N 3 3 a 
tinere 


neobrăzat, să 
intri într-un loc 
oprit şi care nu 
este al tău? 

El răspunse: 

— O, stăpână 
a mea, vina nu 
este a mea, ci a" 


ta şi a acestei 44 
grădini! De la % 
poarta deschisă 
pe jumătate am 
văzut grădina SĂ 
aceasta, cu 
straturile ei de 
flori, cu 
iasomiile, cu 
mirii şi cu 
vinețelele ei, şi Cf 


IUBIT CICI TO TRI 
TRECERI N 
TOI CE AT 


fi 


am văzut “SA 
g 3 
grădina 
A i — za ; WARNE: hi -P è 
Intreaga, cU a aL e T von ee PE “aa 
_ io — 5 


tufişurile şi cu 
florile sale, cum se ploconea dinaintea lunii frumuseţii care şedea chiar aici 
unde stai tu! Şi sufletul meu n-a putut să mai îndure dorul care-i da ghies să 
vină şi să se plece şi să-ţi aducă laude dimpreună cu florile şi cu păsările! 

Şi fetişcana începu să râdă şi îi spuse: 

— Cum te cheamă? 

El spuse: 

— Robul tău Anis, o, stăpână a mea! 

Ea spuse: 

— Îmi place de tine până peste poate, ya Anis! Vino şi şezi lângă mine! 


Îl pofti, aşadar, să stea lângă ea, şi îi spuse: 

— Ya Anis, tare am chef să mă veselesc oleacă! Ştii să joci şah? 

El spuse: 

— Da, fireşte! 

lar ea făcu semn uneia dintre tinerele dimprejur, care numaidecât le aduse 
cutia de şatrange făcută din abanos şi din fildeş, cu colţuri de aur şi cu 
pionii roşii şi albi, pionii roşii fiind ciopliţi din rubin, iar pionii albi fiind 
ciopliţi din cleştar. Şi fata îl întrebă: 

— Vrei să le iei pe cele roşii ori pe cele albe? 

El răspunse: 

— Pe Allah, o, stăpână a mea, am să le iau pe cele albe, căci cele roşii sunt 
de culoarea gazelelor şi, din această privinţă, ca şi din multe altele încă, ţi se 
potrivesc ca desăvârşire! 

Ea spuse: 

— Se poate! 

Şi porni să aşeze pionii. Şi jocul începu. 

Ci Anis, care lua seama mai mult la nurii potrivnicei sale decât la pionii de 
şah, era pierdut de minunare faţă de frumuseţea mâinilor ei, care i se păreau 
asemenea cu o plămadă de migdale, şi faţă de minunăţia şi de gingăşia 
degetelor ei, asemenea camforei celei albe. Şi, într-un sfârşit, Anis strigă: 

— Cum aş putea să joc fără de primejdie, o, stăpână a mea, împotriva unor 
degete atâta de frumoase? 

Ci ea, cu luare-aminte la joc, îi răspunse: 

— Şah! Şah, ya Anis! Ai pierdut! 

Pe urmă, întrucât îl vedea pe Anis că nu lua deloc seama la joc, îi spuse: 

— Anis, ca să iei seama mai cu grijă la joc, hai să jucăm pe o sută de 
dinari de fiecare joc! 

El răspunse: 

— De bună seamă! 

Şi aşeză pionii. Şi la rându-i fetişcana, care se numea Zein Al-Mawassif, 
tot atunci ridică vălul de mătasă ce-i coperea pletele şi se arăta ca un stâlp 
strălucit de lumină. Şi Anis, care nu izbutea să-şi mai desprindă privirile de 
pe potrivnicia sa, jucă mai departe tot fără să ştie ce face: ba lua pionii cei 
roşii drept pionii albi, ba muta anapoda, şi-aşa că pierdu cinci jocuri la rând, 
de câte o sută de dinari fiecare. Şi Zein Al-Mawassif îi spuse: 

— Bag de seamă că nu eşti mai cu luare-aminte nici acuma! Hai să jucăm 
pe mai mult! O mie de dinari de joc! 


Ci Anis, în ciuda sumei pe care jucau, nu se dovedi mai grijuliu, şi pierdu 
iar. Atunci ea îi spuse: 

— Hai să jucăm pe tot aurul tău şi al meu! 

El primi, şi pierdu. Atunci Anis jucă pe prăvăliile, pe grădinile şi pe robii 
lui, şi pierdu tot, rând pe rând. Şi nu îi mai rămase nimica în mâini. 

Atunci Zein Al-Mawassif se întoarse înspre el şi îi spuse: 

— Anis, eşti un smintit. Şi nu vreau să te căieşti că ai intrat în grădina mea 
şi că m-ai cunoscut. Aşa că îţi dau îndărăt tot ce ai pierdut! Ridică-te şi 
pleacă liniştit pe unde ai venit! 

Ci Anis răspunse: 

— Nu, pe Allah, o, sultană a mea, nu îmi pare deloc rău după cele ce am 
pierdut! lar dacă ai să-mi ceri şi viaţa, are să fie a ta pe dată. Ci, fie-ţi milă! 
nu mă sili să plec! 

Ea spuse: 

— De vreme ce nu vrei să iei îndărăt ceea ce ai pierdut, du-te măcar şi 
caută cadiul şi martorii, ca să scrie o danie în toată legea cu bunurile acestea 
pe care le-am câştigat! 

lar Anis plecă numaidecât să-i aducă pe cadiu şi pe martori. Şi cadiul, 
măcar că era să scape calamul din mână când văzu frumuseţea dulcii Zein 
Al-Mawassif, întocmai senetul de danie şi îi puse pe cei doi martori să-l 
pecetluiască cu pecetea lor. Pe urmă se duse. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute cincizeci şi şasea noapte 


Spuse: 


„„„Şi cadiul, măcar că era să scape calamul din mână când văzu frumuseţea 
dulcii Zein Al-Mawassif, întocmi senetul de danie şi îi puse pe cei doi 
martori să-l pecetluiască cu pecetea lor. Pe urmă se duse. Atunci Zein Al- 
Mawassif se întoarse înspre Anis şi îi spuse râzând: 

— Acuma, Anis, poţi să pleci şi tu. Nu ne mai cunoaştem! 

El spuse: 

— O, sultană a mea, mă laşi, aşadar, să plec fără a-mi îndeplini dorinţa? 

Ea spuse: 

— Tare aş vrea, Anis, să-ţi împlinesc ceea ce zici, dar mi-au mai rămas 
câteva lucruri pe care să ţi le cer! Are să trebuiască să-mi mai aduci patru 
burdufuri cu mosc curat, patru uncii de chihlimbar cenuşiu, patru mii de 


viguri de atlazuri de aur de cea mai frumoasă lucrătură, şi patru catâri cu tot 
tacâmul lor! 

El spuse: 

— Pe capul meu, o, stăpână a mea! 

Ea întrebă: 

— Cum ai să faci ca să mi le dai? Că nu mai ai nimic! 

El spuse: 

— Are să aibă grijă Allah! Am destui prieteni care să-mi împrumute banii 
de care duc lipsă. 

Ea spuse: 

— Atunci dă fuga să-mi aduci cele ce ţi-am cerut. 

Şi Anis, fără a se îndoi că prietenii săi nu i-ar veni în ajutor, ieşi şi se duse 
să-i caute. 

Atunci Zein Al-Mawassif îi spuse uneia dintre însoţitoarele sale, pe care o 
chema Hubub: 

— Du-te după el, o, Hubub, şi iscodeşte-i drumurile. Şi când ai să vezi că 
toţi prietenii despre care vorbeşte n-au binevoit să-i vină în ajutor, şi că 
pentru o pricină ori alta s-au descotorosit de el, să te duci şi să-i spui: „O, 
stăpâne al meu Anis, stăpâna mea Zein Al-Mawassif m-a trimis la tine ca 
să-ţi spun că vrea să te vadă numaidecât!” Şi să-l aduci cu tine şi să-l 
pofteşti în odaia de oaspeţi. Şi atunci are să se întâmple ce s-o întâmpla! 

lar Hubub răspunse că ascultă şi că se supune, şi zori să plece după Anis şi 
să-l urmeze peste tot pe unde umbla. 

În ce o priveşte pe Zein Al-Mawassif, apoi aceasta intră în casă şi se duse 
la hammam să se scalde. Iar însoţitoarele sale îi dădură după scaldă toate 
îngrijirile de trebuinţă unei găteli fără de seamăn, pe urmă smulseră jos 
părul care era de smuls, neteziră ceea ce aveau de netezit, parfumară ceea ce 
aveau de parfumat, alungiră ceea ce aveau de alungit, şi subţiară ceea ce 
aveau de subţiat. Pe urmă o îmbrăcară cu o rochie chindisită cu zarafir şi îi 
puseră pe cap o cunună de argint pe care se sprijinea un diadem bogat de 
mărgăritare, având la spate un nod cu două capete, fiecare împodobit cu 
câte o piatră de rubin mare cât un ou de porumbel, şi care îi spânzurau pe 
umerii strălucitori ca argintul străcurat. Pe urmă se apucară să-i împletească 
părul cel frumos şi negru, înmiresmat cu mosc şi cu ambră, în douăzeci şi 
cinci de cosiţe care îi atârnau până la călcâie. Şi, când isprăviră s-o gătească 
şi când se arătă asemenea unei mirese, se aruncară la picioarele ei şi îi 
spuseră, cu un glas tremurând de minunare: 


— Păstreze-te Allah întru strălucirea ta, o, stăpână a noastră, şi depărteze 
pururea de la tine privirile pizmaşilor, şi ferească-te de deochi! 

Şi în vreme ce ea începu să se preumble cu paşi cât mai ispititori, prin sală, 
ele nu mai conteneau să-i spună, din adâncul inimii lor, fel şi fel de laude. 
Estimp, tânăra Hubub se întoarse cu frumosul Anis, pe care îl poftise acasă 
la Zein Al-Mawassif de îndată ce prietenii acestuia se descotorosiseră de el 
fără a binevoi să-i vină în ajutor. Şi îl duse în sala în care se afla stăpâna sa 
Zein Al-Mawassif. 

Când frumosul Anis o zări pe Zein Al-Mawassif în toată strălucirea 
frumuseţii ei, se opri înmărmurit şi se întrebă: „Oare ea să fie, sau mai 
degrabă-i una dintre tinerele mirese care nu se văd decât în rai?” Ci Zein 
Al-Mawassif, bucuroasă de uimirea pe care i-o stârnise lui Anis, se duse la 
el zâmbind, îl luă de mână, îl călăuzi până la divanul cel larg şi scund, pe 
care se aşeză, şi îl pofti şi pe el să stea jos lângă ea. Pe urmă făcu un semn 
înspre slujitoarele ei, care numaidecât aduseră o tabla întinsă, lucrată dintr-o 
bucată de argint, pe care se aflau săpate stihurile acestea despre mâncăruri: 


Întinge-n farfuriile bogate 

Cu dumicatul tău, şi ia cu zel, 

Şi bucură-ţi privirile de toate, 

Şi bucură-ţi şi inima la fel 
Cu-aceste fără seamăn dulci bucate, 
Gustoase, felurite, miresmate: 


Şi sosuri, şi tocănuri, şi fripturi, 
Fie la tavă, fie la grătar, 

Şi colărezi mustoşi, şi prăjituri, 
Dulceţuri, şi sorbeturi, şi lictar, 
Magiunuri, chisăliţe, uscături — 
Spre desfătarea fericitei guri! 


O, prepelite, o, clapon voinic, 

O, voi, puiandri — haideţi, să mă bucur! 
Voi, miei gingaşi, hrăniţi doar cu fistic 
Şi-acuma împănaţi vârtos cu struguri, 
Măcar că n-aveţi pene niciun pic, 

Eu vă iubesc, şi n-am să vă dezic! 


Cât despre tine, fragede chebap, 
Allah cel mare bine-te-cuvânte! 

De dăurita-ţi carne la protap 

Mi-s poftele de-a pururea flămânde! 
Niciun prilej pe lume n-am să scap 
Cu tine orişicănd să-mi fac de cap! 


Iar tu, cea care în castronul plin, 

Salată, tu, de portulacă verde, 

Te scalzi pare că-n suflet de măslin — 
Simt sufletu-mi de dragu-ţi cum se pierde! 
Al tău sunt, şi la tine mă închin, 

Iubita mea, cu care mă alin! 


Te zbaţi în piept, de drag, şi chiuieşti, 
Oh, inimă, când vezi dormind pe tavă 
Perechea ceea proaspătă de peşti, 
Culcaţi acolo-n frageda otavă 

De izmă-nmiresmată — şi râvneşti 

Să guşti minunea lor ca din poveşti. 


Acum niciun cuvănt să nu mai scoată 
Preafericita-mi gură! Tacă doar! 

Să tacă şi, cu mult dichis, să vadă 
Cum să deguste acest praznic rar, 

Pe care n-o să-l ştie scri vreodată 
Calamul nice unui hronicar, 

Niciun izvod din lumea asta toată! 


Atunci slujnicele puseră dinaintea lor bucatele înmiresmate. Şi mâncară 
laolaltă pe săturatele şi îşi îndulciră gurile. Şi li se aduseră pocalele cu vin, 
şi băură din aceeaşi cupă. Şi Zein Al-Mawassif se plecă înspre Anis şi îi 
zise: 

— lacătă că am mâncat împreună pâinea şi sarea, iar tu, în felul acesta, eşti 
oaspetele meu! Aşa că acuma nu ai cum să poţi gândi că aş putea să mai 
păstrez nici cel mai mărunt lucru care a fost al tău. Încât, fie că vrei, fie că 
nu vrei, îţi dau îndărăt tot ce am câştigat! 


lar Anis fu nevoit, vrând-nevrând, să primească în dar bunurile care 
fuseseră ale lui. Şi se aruncă la picioarele codanei, şi îi mulţumi îndelung. 
Ci ea îl ridică şi spuse: 

— Dacă vrei cu adevărat, o, Anis, să-mi mulţumeşti pentru darul acesta, 
nu ai decât să vii cu mine în patul meu. Şi acolo, de data aceasta fără şagă, 
ai să-mi dovedeşti dacă ştii să joci bine şah. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute cincizeci şi opta noapte 


Spuse: 


...nu ai decât să vii cu mine în patul meu. Şi acolo, de data aceasta fără 
şagă, ai să-mi dovedeşti dacă ştii să joci bine şah. 

Şi Anis, sărind în picioare, răspunse: 

— Pe Allah, o, stăpână a mea, ai să vezi în pat cum craiul cel alb are să-i 
dovedească pe toţi potrivnicii! 

Spunând vorbele acestea, o luă în braţe şi, împovărat cu luna aceea, se 
repezi înspre odaia de culcare, unde tânăra Hubub îi deschise uşa. Şi acolo 
jucă o partidă de şatrange cu fetişcana, după toate datinele unei măiestrii 
desăvârşite; şi pe urmă jucă a doua partidă, şi a treia partidă, şi tot aşa mai 
departe, până la cea de a cincisprezecea partidă, facându-l pe împărat, la 
fiecare atac, să se poarte atâta de vitejeşte încât codana, minunându-se şi 
totodată rămasă fără de răsuflare, se mărturisi învinsă şi strigă: 

— Eşti desăvârşit, o, taică al lăncierilor şi al călăreţilor! 

Pe urmă adăugă: 

— Allah fie cu tine, o, stăpâne al meu! Spune-i împăratului să se 
odihnească! 

Şi râzând, se sculă şi puse capăt, pentru seara aceea, partidelor de şah. 

Atunci, cu sufletul şi cu trupul cufundat în oceanul desfătărilor, se odihniră 
o clipă unul în braţele celuilalt. Şi Zein Al-Mawassif îi spuse lui Anis: 

— Acesta-i un ceas de tihnă dobândit pe drept, o, neînvinsule Anis! Ci, ca 
să-ţi pot judeca mai bine virtuțile, aş vrea să aflu de la tine dacă eşti şi la 
stihuri la fel de desăvârşit ca la şah! Ai putea, dar, să orânduieşti pe ritm 
feluritele clipe ale întâlnirii noastre şi ale jocului nostru, aşa ca să ni le 
putem săpa mai temeinic în amintire? 

Şi Anis răspunse: 

— Lucrul mi-i uşor, o, stăpână a mea! 


Şi şezu jos pe patul înmiresmat şi, în vreme ce Zein Al-Mawassif sta cu 
braţul în jurul gâtului lui şi îl mângâia cu drag, el ticlui lauda aceasta 
cerească: 


Hai şi-ascultaţi povestea vrăjitoare 

A unei fetişcane ca din vis, 

De paisprezece ani şi-un sfert, pe care 
Am întâlnit-o într-un paradis! 


Ca ea frumoasă nu-i nici luna plină 
Pe cerul lui Allah! Se legăna 

Ca o gazelă zveltă prin grădină, 

Şi totul fremăta în preajma sa. 


Se temeneau din ramuri, mlădioase, 
Nainte-i, pomii; păsările, sus, 

O preamăreau în cântece voioase 
Când m-am oprit în faţa ei şi-am spus: 


„O, chip strălucitor, cu tine fie 

Senina pace-a lui Allah, mereu! 

Sultană mândră, rogu-mă-adânc ţie 
Să-mi spui, ca să-l cunosc de-acum şi eu, 


Ce nume poartă-aceea ce-mi aprinde 
Numai cu o privire-a ei de jar 
Vârtejul nebuniilor în minte 

Şi-al dragostei nepotolit pojar?” 


Cu sunet dulce de mărgăritare 
Jucate într-o cupă de argint, 
Aşa-mi răspunse-atunci la întrebare 
Suavul glas al ei ca un alint: 


„Nu poţi ghici şi singur acel nume? 
E oare chipul meu atât de-ascuns 

Că niciun har nu-l oglindeşte cum e 
Şi-l face-n ochii tăi de nepătruns?” 


Eu răspunsei: „Nu! Nu! Fără-ndoială: 
Í NR, f 

Tu eşti Podoaba Harurilor , eşti 

Cea căreia mă rog cerându-i: Ia-mă! 

Podoabă-a Lumii, să nu mă goneşti! 


Şi-n schimb, o, preafrumoaso, am să-ţi măsur 
Mărgăritare, ambră, aur, mosc, 

Nard, gemme, giuvaieruri şi mătăsuri, 
Podoabe-n valuri, câte se cunosc!” 


Lucind, lumina zâmbetului, caldă, 
Pe dinţii-i tineri fulgeră atunci: 

„Ia-mă, dar, ochi iubit! Şi laolaltă 
Să ne supunem dulcilor porunci!” 


O, suflete-al meu, salţi de bucurie! 
O, cingătoarea desfăcut-a ei! 

Pe urmă, ah, cămaşa-i străvezie! 

Şi trupu-i gol apoi, zvârlind scântei! 


O, alinare-a dorurilor mele! 

Sărut al ei, de miere şi parfum! 
Miresmele de flacără din piele, 
Gropiţele-i din care foc băum! 


Zavistnicilor care tot îngaimă 

Scorniri prosteşti cu limba lor cea rea, 
Am să le-o zugrăvesc cu-ntreaga-i faimă, 
Doar vor pricepe-atunci beţia mea: 


Bogatu-i păr, ca noaptea la culoare, 
Pe spatele-i alb curge la pământ; 
Ci trandafirii care dau în floare 

Îi sunt pe faţă ca un iad arzând. 


Sprâncenele-i subţiri sunt arcuri crunte, 
Iar pleoapele-i, cu-o ploaie de săgeți, 
Ucid pe cel ce stă să le înfrunte! 
Privirea-i e hanger de mare preț! 


Pocal cu tămâios i-i gura! Fagure 
Sărutul ei! Sau apă de izvor! 
Mărgăritare-s dinţii albi — şiraguri 
Culese din adâncul mărilor! 


Ca gâtul de gazelă-i gâtu-i, iată, 
Subţire şi înmiresmat cu nard; 

Iar pieptu-i e-o tablă de smalţ curată 
Pe care două cupe-ntoarse ard. 


Gropiţa-i miresmată de pe pântec 
E o beţie de parfum ceresc; 

Iar dedesubt, al vieţii mele cântec, 
E dorul după care jinduiesc! 


Stă falnic, ca un jilt măreț de rege, 

Cu cei doi stâlpi de slavă nalţi şi drepţi 
În stare nebunia s-o dezlege 

Şi-n minţile celor mai înţelepţi. 


Învăluit în şuba lui vrăjită, 
Nesfiicios, şi tânăr, şi ghidici — 
Când i-o atingi, se zbate vălurită, 
Ca pielea pe-un catâr lovit de bici. 


Ah, ochiu-i abia poate să se lase 
Privit în roşul său mistuitor; 

Iar buzele îi sunt dulci şi cărnoase, 
Cu vârful mândru şi strălucitor. 


De te apropii dârz şi vitejeşte, 
Te-aşteaptă cald, voios şi hotărât; 
De trudă, de loviri nu se sfieşte, 
Şi nici de bătălii, nu, cât de cât! 


O, Zein Al-Mawassif, aşa eşti — mreajă 
Şi patimă! In veci nu voi uita 
Nici nopţile de dragoste şi vrajă, 


Nici luminoasa frumuseţe-a ta! 


Auzind lauda aceasta ticluită atunci în cinstea sa, Zein Al-Mawasiif fu 
cuprinsă de un val de bucurie şi se lumină de o strălucire până peste 
marginile strălucirii. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute cincizeci şi noua noapte 


Spuse: 


...Când auzi lauda aceasta ticluită în cinstea ei, Zein Al-Mawassif fu 
cuprinsă de un val de bucurie şi se lumină de o strălucire până peste 
marginile strălucirii. Şi îl îmbrăţişă pe Anis şi îi spuse: 

— O, Anis, ce desăvârşire! Nu vreau să mai trăiesc decât cu tine! 

Şi îşi petrecură împreună noaptea toată, cu fel de fel de zbeguri, cu 
giugiuleli şi cu alte lucruri asemenea, până dimineaţa. Şi îşi petrecură ziua 
unul lângă altul, ba mai hodinindu-se, ba mai mâncând şi bând, ba mai 
veselindu-se, până seara. Şi trăiră aşa mai departe, vreme de o lună, în 
dârdora bucuriilor şi a desfătării. 

Or, când se încheie luna, tânăra Zein Al-Mawassif, care era măritată, primi 
o scrisoare de la soţul său, prin care i se vestea grabnica sosire a acestuia. 
Şi, după ce citi scrisoarea, strigă: 

— Fire-ar să-şi rupă picioarele! Fire-ar depărtată sluţenia! lacătă că 
desfătătoarea noastră viaţă de-acum are să fie tulburată de sosirea chipului 
acela de rea-vestire! 

Şi îi arătă iubitului său scrisoarea şi îi spuse: 

— Ce să facem noi acuma, o, Anis? 

El răspunse: 

— Mă las întru totul pe seama ta, o, Zein! Pentru că, în ceea ce priveşte 
vicleniile şi şiretlicurile, femeile au fost totdeauna mai presus decât 
bărbaţii! 

Ea spuse: 

— Da! Însă bărbatul meu este tare amarnic, şi nu are margini de zuliar ce 
el şi are să ne fie tare anevoie să nu-i stârnim bănuielile! 

Şi cugetă vreme de un ceas, apoi spuse: 

— Nu văd altă cale ca să te aduc în casă, după afurisita lui de venire, decât 
aceea de a te înfăţişa drept un neguţător de parfumuri şi de mirodenii! 


Cugetă, dar, la meseria asta, şi mai cu seamă ia bine aminte, când o fi la 
tocmeală, să nu-l superi întru nimic! 

Şi se înţeleseră amândoi în ce chip să-l învăluiască pe soţ. 

Şi iacătă că soţul se întoarse de pe drumurile lui, şi rămase peste poate de 
uimit când o văzu pe nevastă-sa gălbejită toată, din creştet până-n talpă. Or, 
vicleana se adusese ea însăşi în acea stare frecându-se singură cu şofran. lar 
bărbatu-său o întrebă, tare speriat, de ce boală se bolnăvise; şi ea îi 
răspunse: 

— Dacă mă vezi aşa de gălbejită, vai, nu este din pricina vreunei boli, ci 
din pricina jalei şi a îngrijorării care m-au năpădit câtă vreme ai fost plecat! 
Tare mă rog ţie să nu mai pleci de-acuma încolo la drum fără a lua cu tine 
un soț care să te poată apăra ori să te îngrijească! Şi-atunci am să fiu mai 
liniştită în privinţa ta! 

El răspunse: 

— Din toată inima, aşa am să fac! Pe viaţa mea, gândul tău este întemeiat! 
Linişteşte-ţi, aşadar, sufletul, şi caută să te întorci la culoarea strălucitoare 
de altădată a feţei tale! 

Pe urmă o sărută şi plecă la prăvălia sa, întrucât era un mare neguţător, 
evreu de credinţa lui. Iar soţia, fetişcana, tot aşa, era evreică, întocmai ca şi 
el. 

Or Anis, care luase toate învăţăturile în privinţa meseriei celei noi pe care 
urma s-o îmbrăţişeze, îl aştepta pe soţ în pragul prăvăliei. Şi, ca să lege cât 
mai grabnic prietenie cu el, îl îmbie cu parfumuri şi cu mirodenii la un preţ 
cu mult mai mic decât preţul obişnuit. Iar soţul lui Zein Al-Mawassif, care 
avea un suflet hapsân, fu atâta de mulţumit de afacerea aceea şi de felul de a 
neguţători şi de a se purta al lui Anis, încât ajunse muşteriul său statornic. 
Şi nu peste multe zile ajunse să-l îmbie a se întovărăşi cu el, dacă ar fi putut 
să aducă o sumă de bani mulţumitoare. lar Anis nu pregetă să primească o 
atare îmbiere care, fără de nicio îndoială, avea să-l apropie de preaiubita sa 
Zein Al-Mawassif; şi îi răspunse că şi el avea aceeaşi dorinţă şi că râvnea să 
fie tovarăş cu un neguţător atâta de prețuit. Şi întocmiră fără de zăbavă 
senetul lor de întovărăşire, şi îl pecetluiră cu peceţile lor, de faţă cu doi 
martori dintre mai-marii din suk. 

Or, în seara acelei zile chiar, soţul frumoasei Zein Al-Mawassif, spre a 
cinsti senetul de întovărăşire, îl pofti în casa lui pe noul său tovarăş, să 
împartă cina cu el. Şi îl duse acasă; şi, cum era evreu, şi cum evreii nu le ţin 


pe femeile lor ascunse de privirile străinilor, vroi să-l arate neveste-sii. Şi se 
duse s-o vestească de sosirea tovarăşului său Anis, şi îi spuse: 

— Este un tânăr bogat şi cu purtări frumoase. Şi doresc să vii să-l vezi! 

Iar Zein Al-Mawassif, bucuroasă până peste poate de ştirea aceea, nu vroi 
totuşi să lase nicidecum să i se vadă simţămintele şi, prefăcându-se a fi 
amarnic de supărată, strigă: 

— Pe Allah! cum de cutezi tu, o, taică al bărbii, să aduci străini înlăuntrul 
casei tale? Şi cu ce fel de ochi socoţi tu să mă supui la greaua nevoinţă de a 
mă arăta lor, fie cu faţa descoperită, fie cu ea acoperită? Numele lui Allah 
să fie cu mine şi împrejurul meu! Trebuie să-mi uit acum sfiala ce se cade s- 
o aibă orice femeie tânără, numai pentru că ţi-ai găsit un tovarăş? Mai 
degrabă mă las tăiată în bucăţi! 

Ci el răspunse: 

— Ce vorbe necugetate mai spui şi tu, o, femeie! Şi oare de când am 
hotărât noi să facem ca musulmanii, care au în credinţa lor să-şi ascundă 
femeile? Şi ce mai ruşine anapoda la tine, şi ce mai sfială aiurea! Noi 
suntem mozaici, iar fandoseala asta a ta este chiar cu totul din cale afară 
pentru o mozaică! 

Aşa îi vorbi. Ci, în cugetul său, gândea: „Ce binecuvântare a lui Allah 
asupra casei mele să am o soţie atâta de cuminte, de cumpătată, de 
înţeleaptă şi de plină de măsură!” Pe urmă începu să-i vorbească cu atâta 
râvnă, încât, până la sfârşit, o hotărî să vină şi să îndeplinească chiar ea 
datoriile de gazdă faţă de tovarăşul lui cel nou. 

Or, Anis şi Zein Al-Mawassif, când se văzură, se feriră să lase a ieşi în 
vileag că se cunoşteau. Şi Anis, cât ţinu cina, şezu cu ochii în jos, tare 
ruşinos; şi se făcea plin de o mare sfiiciune, şi nu se uita decât la soţ. Iar 
evreul gândea în sinea lui: „Ce tânăr minunat!” Încât, la sfârşitul cinei, nu 
pregetă să-l poftească pe Anis şi a doua zi să-i fie musafir la masă. Şi Anis 
veni a doua zi, şi în ziua cealaltă; şi, de fiecare dată, se purtă întru totul cu o 
iscusinţă şi cu o cumpătare desăvârşite. 

Ci evreul tot fusese tulburat de un lucru ciudat, care se petrecea de fiecare 
dată când se afla Anis în casă. Căci, cu adevărat, neguţătorul avea în casă o 
pasăre îmblânzită... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute şaizeci şi una noapte 


Spuse: 


...cu adevărat, neguţătorul avea în casă o pasăre îmblânzită, care fusese 
crescută de evreu şi care îl cunoştea şi îl îndrăgea pe stăpânul ei. Ci, în 
vremea cât evreul lipsise de acasă, pasărea îşi mutase dragostea asupra lui 
Anis şi se deprinsese să vină şi să se aşeze pe capul şi pe umerii lui, şi să se 
alinte în fel şi chip, până într-atâta că, atunci când stăpânul ei, evreul, se 
întoarse din călătorie, pasărea nu mai vroi să-l cunoască, privindu-l ca pe un 
străin. Şi nu mai avea nici ţipete de bucurie, nici bătăi din aripi şi nici 
alinturi decât pentru tânărul Anis, tovarăşul stăpânului ei. Şi evreul cugetă 
în sineşi: „Pe Mussa şi Aarun! pasărea aceasta m-a uitat! lar purtarea ei faţă 
de mine îmi face şi mai de preţ simţămintele soţiei mele, care s-a 
îmbolnăvit de durere când am lipsit!” Aşa gândea el! Ci un alt lucru ciudat 
îl tulbură nu peste mult şi îi stârni o sumedenie de prepuneri chinuitoare. 

Într-adevăr, băgă de seamă că soţia sa, cea atâta de cumpănită şi de aşezată 
de faţă cu Anis, îndată ce adormea avea nişte vise tare ciudate. Îşi întindea 
mâinile, gâfâia, suspina şi se răsucea în fel şi chip, rostind numele lui Anis 
şi vorbindu-i aşa cum vorbesc îndrăgostiţii cei mai pătimaşi. lar evreul fu 
până peste poate de uimit să vadă că lucrul acesta se petrecu mai multe 
nopţi în şir, şi gândi: „Pe Pentateuc! asta-i ca să mi se dovedească anume că 
femeile sunt toate la fel şi că atunci când vreuna dintre ele este cuminte şi 
curată şi cumpătată, aşa cum este soţia mea, tot trebuie ca într-un fel ori în 
altul să-şi îndeplinească dorurile cele spurcate, fie chiar şi numai în vis! 
Departe de noi fie Cel-Rău! Ce blestemate mai sunt şi făpturile astea 
zămislite din para iadului!” Pe urmă îşi zise: „Trebuie numaidecât s-o pun 
la încercare pe nevastă-mea! Dacă s-o lepăda de ispită şi dacă are să rămână 
curată şi cuminte, înseamnă că şi purtarea păsării şi zvârcolelile din vise nu 
sunt decât nişte întâmplări ca toate întâmplările, fără de nicio însemnătate!” 

Or, când veni ceasul de masă obişnuit, evreul spuse soţiei sale şi 
tovarăşului său că este poftit la valiu pentru o vânzare mare de mărfuri; şi îi 
rugă să-l aştepte cu masa până ce s-o întoarce şi el. Pe urmă îi lăsă singuri şi 
ieşi prin grădină. Ci, în loc să se ducă la valiu, se întoarse degrabă pe unde 
plecase şi se sui la catul de deasupra al casei; de acolo, dintr-o odaie care 
avea o bageacă ce da înspre sala de oaspeţi, putea să iscodească tot ce urma 
să se petreacă. 

Or, nu avu de aşteptat multă vreme urmarea, care se arătă din partea lor în 
chip de sărutări şi de giugiuleli de o tărie şi de o patimă năprasnice. Şi 
întrucât nu vroia să se dea în vileag că se află acolo, şi nici să le dea de 


bănuit că nu plecase la valiu, fu nevoit să privească, vreme de un ceas, la 
toate desfătările vajnice ale celor doi îndrăgostiţi. Ci după acea aşteptare 
chinuită, cobori la ei şi intră în sală, cu un chip zâmbitor, întocmai ca şi cum 
habar nu ar fi avut de nimic. Şi cât tinu masa se feri cu grijă să-i lase să 
ghicească simţămintele ce-l munceau, şi se purtă cu mai multă cinstire şi cu 
mai multă drăgălăşenie faţă de tânărul Anis, care, de altminteri, se arătă 
încă şi mai aşezat şi mai sfios ca de obicei. 

Dar când masa se sfârşi şi tânărul Anis plecă, evreul îşi zise: „Pe coarnele 
Domnului nostru Mussa! am să le ard inimile despărţindu-i!” Şi scoase de 
la piept o scrisoare pe care o deschise şi o citi; pe urmă strigă: 

— Iacătă că iar am să fiu silit să plec într-o călătorie lungă. Căci scrisoarea 
aceasta îmi vine de la nişte prieteni ai mei din străinătăţi, şi trebuie să mă 
duc la ei ca să punem împreună la cale o mare afacere neguţătorească! 

lar Zein Al-Mawassif ştiu cum să-şi ascundă în chip desăvârşit bucuria pe 
care i-o aducea ştirea aceea şi spuse: 

— O, soţul meu mult-iubit, ai să mă lasi, aşadar, să mor de lipsa ta? 
Spune-mi măcar câtă vreme ai să rămâi departe de mine! 

El spuse: 

— Vreme de vreo trei-patru ani, nici mai mult, nici mai puţin! 

lar ea strigă: 

— Ah, sărmană Zein Al-Mawassif! ce soartă mai ai şi tu, să nu te bucuri 
niciodată de şederea cu tine a soţului tău! O, deznădejde a sufletului meu! 

Ci el îi spuse: 

— Nu te mai necăji! Căci de data aceasta, ca să nu te mai las singură şi să 
te primejduiască boala şi mâhnirea, vreau să mergi şi tu cu mine! Ridică-te, 
dară, şi cheamă-le pe slujnicele tale Hubub, Khutub, Sukub şi Rukub să te 
ajute să-ţi strângi calabalâcurile de plecare! 

La vorbele acelea, Zein Al-Mawassif, zdrobită, îngălbeni de tot la chip, şi 
ochii i se umplură de lacrimi, şi nu mai putu să rostească nici măcar un 
cuvânt. Iar soţul ei, care înlăuntrul său se simţea gâlgâind de mulţumire, o 
întrebă cu un glas plin de duioşie: 

— Ce ai, Zein? 

Ea răspunse: 

— Nimic, pe Allah! Sunt numai oleacă tulburată de ştirea aceasta plăcută, 
ştiind că n-am să mai rămân singură fără tine! 

Pe urmă se sculă şi începu să se pregătească de plecare, ajutată de 
slujnicele sale, sub ochiul evreului, soţul ei. Şi Zein nu ştia cum să facă să 


afle şi Anis trista veste. 
Intr-un sfârşit, izbuti să se folosească de o clipă prielnică spre a însemna 
pe poartă stihurile acestea de despărţire pentru iubitul ei: 


Anis, îţi las tristețea mea, s-o plângi! 
Acuma, iată, singur vei rămâne, 

Cu suflet sfâşiat de răni adânci! 
Sunt pradă unei crunte anasâne. 
Numai un suflet rău şi zuliar, 

Mai mult decât nevoia, ne desparte, 
Îşi face bucuria hâd cuibar 

În inima pizmaşului de moarte, 
Când vede cât nealinat amar 

Mă macină pe mine şi mă arde. 

Ci pe Allah cel Neclintit mă jur, 
Anis, c-a nimănui, afar’ de tine, 
N-am să mai fu, de-ar năpădi pe mine 
Mijlocitori cât frunza din păduri! 


După care se sui pe cămila ce fusese pregătită pentru ea şi, ştiind că avea 
să nu-l mai vadă niciodată pe Anis, se afundă în palanchinul ei, spunând 
versuri de rămas-bun casei şi grădinii. Şi caravana toată porni la drum, cu 
evreul în frunte, cu Zein Al-Mawassif la mijloc, şi cu slujnicele la coadă. 
Şi-atâta cu Zein şi cu evreul, soţul ei. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute şaizeci şi doua noapte 


Spuse: 


„„„Si-atâta cu Zein şi cu soţul ei, evreul. 

Iar în ceea ce îl priveşte pe tânărul Anis, iacătă! A doua zi, când nu-l mai 
văzu venind la suk, după obiceiul său, pe negustorul evreu, tovarăşul lui, fu 
peste poate de nedumerit şi îl aşteptă să sosească până seara. Ci degeaba. 
Atunci se hotărî să se ducă şi să vadă el însuşi pricina unei lipse ca aceea. Şi 
aşa ajunse dinaintea porţii de la intrare şi citi însemnarea pe care Zein Al- 
Mawassif o săpase cu mâna ei acolo. Şi îi pricepu înţelesul şi, năucit, se lăsă 
să cadă jos la pământ, pradă deznădejdii. lar când îşi mai veni oleacă în sine 


din tulburarea pe care i-o pricinuia plecarea iubitei lui, începu să-i întrebe 
pe vecini despre ea. Şi aşa află că evreul, soţul ei, o dusese dimpreună cu 
slujnicele şi cu o mulţime de calabalâc, pe două cămile, şi cu zaherea pentru 
o călătorie tare lungă. 

La ştirea aceea, Anis începu să se învârtească întocmai ca un smintit prin 
singurătăţile grădinii; şi ticlui versurile acestea: 


Să ne oprim să plângem 
La dulcea amintire 

A mult-iubitei noastre, 
Aici, unde foşnesc 
Copacii din grădina-i 
Privită cu iubire, 

Şi unde casa-i doarme 
În somnul nefiresc, 

Iar urmele-i rămase, 
Ca-n inimă-mi, cu şoapte 
Nu pot să le mai şteargă, 
Oricât s-ar vânzoli, 

Nici vânturile crunte 

Ce bat din miazănoapte, 
Nici vânturile blânde 

Ce bat din miazăzi! 


S-a dus! Dar bietu-mi suflet 
E lângă ea oriunde, 
Legat de strămurarea 

Ce dă îndemn la drum 
Cămilelor! Ah, vino, 

Tu, noapte, din afunde 
Nemărginiri, ah, vino, 

Şi răcoreşte-acum 
Obrajii mei în flăcări, 

Şi potoleşte jarul 

Ce inima mi-o arde 

Şi mi-o preface-n scrum. 
O, vânt dinspre deşerturi, 
Tu, cel ce în suflare 


Aduci mireasma scumpă 
A răsuflării ei, 

Nu ţi-a spus oare leacul 
Care-ar mai fi în stare 
Să curme-aceste lacrimi 
Ce curg din ochii mei? 
Nu ţi-a spus oare leacul 
Ah, leacul sfânt cu care 
Să-ntorc al vieţii licăr 
În trupul meu de stei? 


Vai mie! Mokademmul 
A dat semnal de ducă, 
Şi-n toi adânc de noapte 
Cernita chervanea 

Stă gata de plecare — 
Când zorii nici n-apucă 
Pe văi să-şi pună vălul 
Luminii pentru ea! 
Cămilele-ngenunche! 
Calabalăâcu-i gata! 

Iar ea se suie tristă 

În palanchin. S-a dus! 
S-a dus, vai! Şi mă lasă 
Pe urmele ei, biata, 
Pierdut fără nădejde, 
Cu sufletul răpus. 


Şi o urmez departe 
Pe drumurile rele 
Stropind ţărâna zării 
Cu lacrimile mele! 


Pe urmă, cum se lăsase să lunece astfel pe calea gândurilor şi a amintirilor, 
auzi croncănind un corb ce-şi avea cuibul într-unul din palmierii din 
preajmă. Şi ticlui stihurile acestea: 


O, corbule, ce cauţi tu-n grădina 


Iubitei mele? Oare plângi aşa, 

Cu glasul tău de jale, jalea mea 

Şi dragostea-mi ce şi-a pierdut lumina? 
Vai! Vai! ţipi tu în tristu-ţi grai, 

Şi toate ţipă-n jurul tău: Vai! Vai! 


Pe urmă Anis nu mai putu să îndure atâtea chinuri şi amaruri şi se întinse 
pe pământ, şi îl fură somnul. Şi iată că i se arătă în vis iubita lui; şi se 
simţea fericit lângă ea; şi o strângea în braţele lui, şi ea tot aşa pe el. Ci 
deodată se trezi şi nălucile pieiră. Şi nu mai putu decât să ticluiască stihurile 
acestea: 


Icoană sfântă a iubitei mele! 
În toi de noapte-adâncă îmi apari, 
Şi vii, povara dorurilor grele 
O clipă s-o alini, atât măcar! 


Ah, visele sunt trista fericire 
Ce le rămâne celor despărțiți! 
Dar cât de grele-s ele la trezire, 
Nălucile din ochii veştejiţi! 


Ea îmi vorbeşte, râde, mă mângâie; 
Eu fericirea lumii-o ţin la piept; 

Din toate însă nu-i dat să rămăie 
Decât suspinu-atunci când mă deştept! 


Aşa se jeluia tânărul Anis. Şi trăia aşa mai departe, la umbra casei părăsite, 
neîndepărtându-se decât ca să mănânce şi el cât de cât acasă la el. Şi-atâta 
cu Anis. 

Estimp, caravana, când ajunse la depărtare de o lună de la cetatea cu 
pricina, aşeză conac. lar evreul puse să se ridice corturile nu departe de 
cetatea ce se afla lângă mare. Acolo, o dezbrăcă pe nevastă-sa de hainele 
cele bogate, luă o nuia lungă şi mlădioasă, şi spuse: 

— A, stricato şi destrăbălato, pielea ta cea prihănită nu mai poate fi 
curățată decât cu asta! Să vină acuma să te scape din mâinile mele tânărul 
acela Anis, dezmăţatul! 


Şi, cu toate tipetele şi împotrivirile ei, o şfichiui amarnic, când cu dreapta, 
când cu stânga. Pe urmă aruncă peste ea o mantie aspră din păr de capră, şi 
se duse cu ea în cetate să caute un potcovar, şi îi zise potcovarului... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute şaizeci şi treia noapte 


Spuse: 


„„.Şi se duse cu ea în cetate să caute un potcovar, şi îi zise potcovarului: 

— Să fereci cât mai vârtos picioarele acestei roabe; după care să-i fereci şi 
mâinile. Şi-aşa are să-mi slujească de vită de călărit! 

Iar potcovarul, înmărmurit, îl privi pe bătrân şi îi zise: 

— Pe Allah! este întâia oară când sunt chemat să ferec o făptură 
omenească! Au ce-a săvârşit roaba aceasta tânără ca să i se cadă o atare 
osândă? 

Bătrânul spuse: 

— Pe Pentateuc! aceasta este osânda cu care noi, evreii, îi pedepsim pe 
robii noştri, atunci când avem a ne plânge de purtarea lor. 

Ci potcovarul, uluit de frumuseţea strălucitei Zein Al-Mawassif, şi tulburat 
până peste poate de farmecele ei, îl sfruntă pe evreu cu silă şi cu mânie, şi îl 
scuipă în ochi; şi, în loc de a se atinge de tânăra fetişcană, ticlui acolo pe loc 
stihurile acestea: 


Tu, mai degrabă, o, catâr smintit, 
Să fii pe toată pielea potcovit, 

Mai înainte de a fi sluţite 
Picioarele ei preablagoslovite! 

Că de-ai avea un pic de minte-n glavă, 
Ai fii văzut şi tu că nu potcoavă 

Se cade-acestor gingaşe picioare, 
Ci aur, în inele lucitoare! 

Şi să fii bine-ncredinţat aşa: 

Că o făptură mândră cum e ea, 
De-o fi s-ajungă poate că vreodată 
Naintea Celui-Sfânt, la judecată, 
Judecătoru-o scoate-ntr-o clipită 
Nevinovată şi neprihănită. 


Pe urmă potcovarul alergă la valiul cetăţii şi îi povesti tot ce văzuse, 
zugrăvindu-i frumuseţea cea minunată a strălucitei Zein Al-Mawassif şi 
osânda la care vrea s-o supună evreul, soţul ei. Iar valiul porunci cavazilor 
să se ducă pe dată la corturi şi să aducă dinaintea lui pe roaba cea frumoasă, 
pe evreu şi pe celelalte femei din caravană. Şi străjerii zoriră să 
îndeplinească porunca. Şi, peste un ceas, se întoarseră şi împinseră în sala 
de judecată, dinaintea valiului, pe evreu, pe Zein Al-Mawassif şi pe cele 
patru slujnice, Hubub, Khutub, Sukub şi Rukub. Şi valiul, uluit de 
frumuseţea mândrei Zein Al-Mawassif, o întrebă: 

— Cum te cheamă, fiica mea? 

Ea spuse, scuturându-şi şoldurile: 

— Roaba ta Zein Al-Mawassif, o, stăpâne al nostru! 

Şi el o întrebă: 

— Da insul ăsta atâta de urât, cine este? 

Ea răspunse: 

— Este un evreu, o, stăpâne al meu, care m-a luat de la mama şi de la tatăl 
meu, şi m-a necinstit, şi a vroit, cu tot soiul de chinuri amamice, să mă 
silească să mă leapăd de sfânta lege musulmană a părinţilor mei! Şi în 
fiecare zi mă pune să îndur schingiuri grele, şi încearcă în acest chip să-mi 
frângă dârzenia! Şi, ca dovadă pentru cele ce mărturisesc eu aici, o, stăpâne 
al meu, ia uite urmele loviturilor cu care mă zobeste necurmat! 

Şi îşi dezvălui cu multă sfiiciune partea de sus a braţului, şi arătă dungile 
cu care era învrâstată. Pe urmă adăugă: 

— Şi-apoi, o, stăpâne al nostru, preacinstitul potcovar are să mărturisească 
la ce schingiuire păgânească a vrut să mă supună! Iar slujnicele mele au să 
adeverească şi ele cele spuse de mine! În ce mă priveşte, eu sunt o 
musulmană, o drept-credincioasă, şi mărturisesc că nu este alt dumnezeu 
afară de Allah, şi că Mahomed este trimisul lui Allah! 

La vorbele acestea, valiul se întoarse înspre slujnicele Hubub, Khutub, 
Sukub, şi Rukub, şi le întrebă: 

— Este adevărat ce spune stăpâna voastră? 

Ele răspunseră: 

— Este adevărat! 

Atunci valiul se întoarse înspre bătrân şi, cu ochii scăpărând, îi strigă: 

— Afurisit să fii tu, vrăjmaş al lui Allah! De ce ai rupt-o pe tinerica 
aceasta de la tatăl şi de la mama ei, de la casa şi de la ţara ei, şi ai 


schingiuit-o, şi ai încercat s-o faci să-şi lepede sfânta noastră credinţă şi s-o 
arunci în ticăloasele de blestemăţii ale păcătoşiei tale? 

Şi el răspunse: 

— O, stăpâne al nostru, pe viaţa capului lui Yacub, al lui Mussa şi al lui 
Aarun! mă jur ţie că tânăra aceasta este soţia mea legiuită! 

Atunci valiul strigă: 

— Să fie ciomăgit! 

Iar străjerii îl întinseră la pământ şi îi traseră la talpa picioarelor o sută de 
lovituri de ciomag, şi pe spinare tot o sută de lovituri de ciomag. Şi, cum 
acela tipa şi răcnea fără contenire, împotrivindu-se şi urlând că Zein Al- 
Mawassif era a lui după lege, valiul spuse: 

— De vreme ce nu vrea să mărturisească, să i se reteze mâinile şi 
picioarele, şi să fie biciuit! 

Când auzi osânda aceea năprasnică, bătrânul strigă: 

— Pe coarnele cele sfinte ale lui Mussa! dacă numai atâta trebuie ca să 
scap, ei bine! mărturisesc că femeia aceasta nu este soţia mea şi că am răpit- 
o de la ai ei! 

Atunci valiul grăi: 

— De vreme ce mărturiseşte, să fie aruncat în temnită! Şi acolo să rămâie 
câte zile o mai avea de trăit! 

Şi cavazii îndepliniră pe dată porunca. Şi îl târâră în temnită. Şi de bună 
seamă că acolo avea să se sfârsească, întru necredinţa şi urâţenia lui. Nu l-ar 
mai avea Allah în veci întru mila sa! Şi zvârli-i-ar sufletul în pojarul din 
catul cel mai de la urmă al iadului! Ci noi suntem drept-credincioşi! Şi noi 
mărturisim că nu este alt dumnezeu decât numai unul Allah, şi că Mahomed 
este trimisul lui Allah! 

În ce o priveşte pe Zein Al-Mawassif, apoi aceasta sărută mâna valiului şi, 
însoţită de cele patru slujnice, Hubub, Khutub, Sukub şi Rukub, se întoarse 
la corturi şi porunci cămilarilor să ridice tabăra şi să pornească la drum 
înspre ţara iubitului ei Anis. 

Or, caravana călători fără de necaz şi, în seara celei de-a treia zile, ajunse 
la o mănăstire creştinească, locuită de patruzeci de călugări şi de patriarhul 
lor. Şi patriarhul acela, pe care îl chema Danis, tocmai sta jos înaintea porţii 
mănăstirii, să se bucure de reveneală, când fetişcana cea frumoasă trecu 
călare pe cămila ei, cu capul scos afară din palanchin. Şi patriarhul, la 
vederea acelui chip de lună, simţi cum i se înviorează bătrâna carne moartă; 
şi se cutremură, şi în picioare, şi în spinare, şi în inimă, şi în capul său. Şi se 


ridică din jilţul lui şi, ploconindu-se până la pământ dinaintea palanchinului 
frumoasei Zein Al-Mawassif, o pofti pe fetişcană să coboare şi să se 
odihnească acolo cu toată liota ei. Şi stărui pe lângă ea să-şi petreacă 
noaptea la mănăstire, încredinţând-o că la vreme de noapte mişună peste tot 
tâlharii de drumul mare. Şi Zein Al-Mawassif, nevrând să se încăpăţâneze a 
nu primi acea găzduire, măcar că era din partea unor creştini şi călugări, 
coborî din palanchin şi intră în mănăstire, urmată de cele patru slujnice ale 
sale. 

Or, patriarhul Danis, aprins de dragoste după frumuseţea şi farmecele 
strălucitei Zein Al-Mawassif... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute şaizeci şi cincea noapte 


Spuse: 


...Or, patriarhul Danis, aprins de dragoste după frumuseţea şi farmecele 
strălucitei Zein Al-Mawassif, nu ştia cum să facă să-i mărturisească patima 
lui. Căci lucrul acesta era, într-adevăr, tare anevoios. Într-un sfârşit, socoti 
că a găsit calea cea mai bună, şi anume de a trimite la fetişcană pe călugărul 
cel mai bun de gură dintre cei patruzeci de călugări ai mănăstirii. Şi 
călugărul acela se duse la codană, cu gândul de a-i vorbi în folosul 
patriarhului său. Ci, la vederea acelei lune de frumuseţe, îşi simţi limba 
înnodată în gură cu o mie de noduri şi, dimpotrivă, degetul lui cel de sub 
brăcinar începu să vorbească tare lămurit de sub mantia lui, ridicându-se ca 
un nas de elefant. Şi, la priveliştea aceea, Zein Al-Mawassif, începu să râdă 
din tot gâtul ei, împreună cu Hubub, Khutub, Sukub şi Rukub. Pe urmă, 
când îl văzu pe călugăr că stă mut, cu nasul în sus, Zein făcu un semn înspre 
slujnice, care săriră numaidecât şi îl împinseră afară din odaie. 

Atunci patriarhul Danis, dacă îl văzu pe călugăr că se întoarce cu o 
înfăţişase tare amărâtă, îşi zise: „Fără îndoială, n-a izbutit s-o înduplece!” Şi 
mână alt călugăr la ea. Şi cel de al doilea călugăr se duse la Zein Al- 
Mawassif; ci i se întâmplă şi lui întocmai cum i se întâmplase şi celui dintâi. 
Şi fu izgonit, şi se întoarse cu capul plecat la patriarh; iar patriarhul, atunci, 
trimise pe al treilea, şi pe al patrulea, şi pe al cincilea, şi tot aşa mai departe, 
până la al patruzecilea. Şi, de fiecare dată, călugărul trimis cu votria se 
întorcea mofluz, fără a fi izbutit să înfăţişeze solia patriarhului său şi fără a- 


şi fi arătat altceva în faţa fetişcanei decât tulburarea moştenirii ce i-o lăsase 
tătâne-său. 

Când văzu toate astea, patriarhul îşi aduse aminte de zicala care spune: 
„Cel mai bine este să te scarpini cu unghiile tale, şi să mergi pe picioarele 
tale!” Şi se hotărî să facă singur ceea ce era de făcut. 

Atunci se ridică şi intră cu pas falnic şi măsurat în odaia în care se afla 
Zein Al-Mawassif. Şi iacătă! Întocmai ca şi celorlalţi călugări, i se întâmplă 
tot ce li se întâmplase şi lor, adicătelea rămase cu limba înnodată cu o mie 
de noduri şi cu graiul numai al sculei. Şi faţă de râsul şi de zeflemelile 
codanei şi ale tovarăşelor ei, ieşi din odaie cu nasul atârnându-i până la 
pământ. 

Or, de îndată ce plecă el, Zein Al-Mawassif se ridică şi le spuse soaţelor: 

— Pe Allah! trebuie să fugim din mănăstirea aceasta cât mai iute, căci tare 
mi-e teamă că aceşti călugări amarnici şi cu patriarhul lor cel duhnos să nu 
vină şi să ne siluiască la noapte şi să ne spurce cu atingerea lor 
pângăritoare! 

Şi prilejindu-se de negurile nopţii, se furişară toate cinci afară din 
mănăstire şi, încălecând iarăşi pe cămile, porniră la drum mai departe, 
înspre ţara lor. Şi-atâta cu ele. 

În ce-i priveşte pe patriah şi pe cei patruzeci de călugări, apoi aceştia, când 
se treziră dimineaţa şi când băgară de seamă fuga strălucitei Zein Al- 
Mawassif, îşi simţiră măruntaiele cum se zvârcolesc de ciudă. Şi se 
strânseră în biserică, să cânte ca asinii, după năravul lor. Ci în loc să-şi 
cânte antifoanele şi să-şi îngaime rugăciunile obişnuite, ia uite ce ticluiau: 

Călugărul cel dintâi cânta: 


Strângeţi-vă, fraţii mei, laolaltă, 

Până ce nu v-o părăsi sufletul meu, 
Căci mi-a bătut ceasul cel de pe urmă! 
Pojarul dragostei îmi arde oasele, 
Patima îmi sfâşie inima, 

Şi mă mistui de-o frumuseţe rară 
Care-a venit la noi să ne ucidă 

Cu săgețile ucigaşe 

Zvârlite de genele pleoapelor ei. 


Iar cel de al doilea călugăr răspunse cu această cântare: 


O, tu, cea care acum 

Drumeţeşti departe de mine, 

De ce, dacă mi-ai răpit inima, 

Nu m-ai luat de tot când ai plecat? 
Te-ai dus, 

Şi duci şi tihna mea cu tine! 

Ah, dare-ar Domnul să te-ntorci curând, 
Ca să mă vezi cum îmi dau sufletul 

În braţele tale! 


Cel de al treilea călugăr cântă: 


O, tu, cea al cărei chip străluceşte în ochii mei, 
Şi-mi umple sufletul, 

Şi-mi năpădeşte inima, 

Pentru duhul meu amintirea ta 

Este mai dulce decât este mierea 

Pentru buzele de copil! 

Iar dinţii tăi care zâmbesc viselor mele 
Sunt mai strălucitori ca sabia lui Azrael. 
Ca o umbră-ai trecut, 

Şi ai turnat în lăuntrurile mele 

O flacără mistuitoare. 

Dacă vreodată în vreun vis 

Ai veni lângă patul meu, 

L-ai găsi scăldat 

De lacrimile mele. 


Cel de al patrulea călugăr răspunse: 


Să punem strajă gurii noastre, 
O, fraţii mei, 

Şi să nu lăsăm slobode 
Vorbele cele zadarnice 

Care mohorăsc 

Inimile noastre chinuite, 

O, tu, lună plină a frumuseţii, 
Dragostea ta şi-a cernut 


Strălucitele-i raze 

Peste capul meu neguros 
Şi m-a aprins de-o patimă 
Fără de sfârşit. 


Cel de al cincelea călugăr, suspinând, cântă: 


Eu nu mai am decât un dor — 
Dorul după iubita mea! 
Frumuseţea ei întunecă 
Strălucirea lunii! 

Şoldurile ei falnice îl preamăresc 
Pe-Acela carele le-a zămislit! 
Şi iată că inima mea 

E mistuită de dragostea pe care 
Mi-a deşteptat-o frumuseţea ei! 
Şi lacrimile curg din ochii mei 
Ca nişte picături de onix. 


Cel de al şaselea călugăr, atunci, duse mai departe: 


O, tufişuri pline de trandafiri, 
O, stele de pe ceruri, 

Unde-i aceea care s-a ivit 

Pe zarea noastră, 

Şi-a căreia putere ucigaşă, 
Fără de sprijinul niciunei arme, 
Îi biruieşte pe bărbaţi 

Numai cu privirile sale? 


Pe urmă, cel de al şaptelea călugăr cântă cântarea aceasta: 


Ochii mei care au pierdut-o 
Se umplu de lacrimi; 
Patima se-aprinde, 

Iar nădejdea se stinge. 

O, vrăjitoare dulce, 

Ivită în căile noastre — 
Patima se-aprinde, 


Iar nădejdea se stinge. 


Şi, la fel, mai departe, toţi călugării dădură glas, unul după altul, câte unei 
cântări ticluite atunci, până ce veni şi rândul patriarhului lor care, cu glas 
plângăreţ, behăi: 


Sufletul mi-e plin de tulburare, 
Şi nădejdile m-au părăsit. 

O frumuseţe răpitoare 

A trecut pe cerul nostru 

Şi mi-a dus tihna cu ea. 
Acuma somnul 

A pierit de pe pleoapele mele, 
Şi jalea mi le mistuie. 
Doamne, mă jeluiesc ţie 

De chinurile mele! 

Doamne, 

Fă ca sufletul meu să se ducă 
Şi făptura-mi să piară 

Ca o umbră! 


Când îşi sfârşiră de lălăit cântecele, călugării se aruncară cu faţa pe 
podelele bisericii şi bociră îndelung. După care hotărâră să zugrăvească din 
minte chipul celei fugite şi să-l aşeze pe altarul păgâniei lor. Ci nu putură 
să-şi împlinească gândul, întrucât îi ajunse moartea şi puse capăt chinurilor 
lor, după ce îşi săpară singuri mormintele, în mănăstire... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute şaizeci şi şasea noapte 


Spuse: 


...după ce îşi săpară singuri mormintele, în mănăstire. 

Şi-aşa cu cei patruzeci de călugări şi cu patriarhul lor! 

Estimp, veghea lui Allah îi meni caravanei bună tihnă şi, după o călătorie 
fără supărări, sosi cu bine în ţara de obârşie. Şi Zein Al-Mawassif, ajutată 
de soaţele sale, se coborî din palanchin şi puse piciorul la pământ în grădina 
ei. Şi intră în casă şi numaidecât porunci să se gătească totul şi să se 


parfumeze patul cu ambră scumpă, până a nu o trimite pe Hubub să-l 
vestească de întoarcerea sa pe mult-iubitul Anis. 

Or, la ceasul acela, Anis, care îşi trecea zilele şi nopţile numai într-un 
plâns, sta şi somnolea, întins pe patul lui, şi avea un vis în care o vedea 
limpede pe iubita sa cum se întorsese acasă. Şi, întrucât credea în vise, se 
ridică tare tulburat şi plecă numaidecât la casa iubitei Zein Al-Mawassif ca 
să se încredinţeze dacă visul era adevărat. Şi intră pe poarta de la grădină. 
Şi îndată simţi în văzduh mireasma de ambră şi de mosc a mult-iubitei sale. 
Şi zbură către casă şi intră în odaia în care, gata de mult, Zein Al-Mawassif 
îl aştepta să vină. Şi căzură unul în braţele celuilalt, şi şezură mult timp 
înlănţuiţi aşa, vădindu-şi semnele pătimaşei lor iubiri. Şi, ca să nu leşine de 
bucurie şi de tulburare, băură dintr-un urcior plin cu o băutură răcoritoare 
de zahăr cu lămâie şi cu apă de flori. După care îşi descărcară sufletele, 
povestindu-şi tot ce li se întâmplase în vremea despărțirii lor; 
şi nu tăceau decât ca să se alinte şi să se sărute cu drag. 

Şi numai Allah ştie socoata şi dârzia dovezilor lor de dragoste din noaptea 
aceea. Şi, a doua zi, o trimiseră pe tânăra Hubub după cadiu şi după martori, 
care scriseră pe loc senetul lor de căsătorie. Şi trăiră amândoi o viaţă 
preafericită, până ce veni Secerătoarea flăcăilor şi a fetişcanelor! Ci slavă şi 
mărire Aceluia carele, întru dreptatea sa, împarte frumuseţea şi desfăturile! 
Şi rugăciunea şi pacea fie cu sultanul trimişilor, Mahomed, care a menit 
raiul pentru drept-credincioşii săi! 


După ce Şeherezada povesti astfel povestea lui Anis şi a frumoasei Zein Al-Mawassif, micuța 
Doniazada strigă: 

— O, surioara mea, câtă dulceaţă, câtă desfătare, câtă curăţie şi câtă desăvârşire în vorbele tale! 

Iar Şeherezada spuse: 

— Dar ce este toată această poveste pe lângă aceea pe care vreau s-o mai povestesc, dacă, 
bineînţeles, vrea să-mi îngăduie sultanul, despre Tânărul cel Leneş? 

Şi sultanul Şahriar spuse: 

— De bună seamă, Şeherezada! am să-ţi mai îngădui şi noaptea aceasta, căci vorbele tale m-au 
mulțumit, iar eu nu cunosc Povestea cu Tânărul Leneş! 

Şi Şeherezada spuse: 


POVESTEA CU TÂNĂRUL LENEŞ 


Se povesteşte — printre multe altele — că într-o zi, pe când califul Harun Al- 
Raşid şedea în scaunul lui de domnie, a intrat în sală un băietei hadâmb care 
ţinea în mâini o cunună de aur roşu, încrustată cu mărgăritare şi rubine şi tot 
soiul de gemme şi de nestemate dintre cele mai scumpe. Şi hadâmbuţul a 
sărutat pământul dintre mâinile califului şi a spus: 

— O, emire al drept-credincioşilor, stăpâna noastră Sett Zobeida m-a 
trimis să-ţi aduc salamalecurile şi supunerea ei şi totodată să-ţi spun că 
acestei cunune minunate, pe care o ştii bine, îi lipseşte din vârf o gemmă 
mare, şi nu s-a putut găsi niciodată una destul de frumoasă spre a fi pusă în 
locul gol. Şi a poruncit să se caute pe la toţi negustorii, şi a scotocit prin 
toată vistieria sa, dar până acuma încă nu a izbutit să găsească o piatră 
vrednică să stea în vârful cununei acesteia! Drept care doreşte să porunceşti 
tu să se facă cercetările de cuviinţă, spre a-şi împlini plăcerea. 

Atunci califul s-a întors înspre vizirii, emirii, curtenii şi musaipii săi şi le-a 
spus: 

— Căutaţi cu toţii gemma aceea, cât de mare şi de frumoasă o doreşte Sett 
Zobeida! 

Or, au căutat cu toţii gemma printre nestematele soțiilor lor; ci nu au găsit 
nimic pe potriva dorinţei stăpânei Sett Zobeida. Şi au dat seamă califului de 
zădărnicia căutărilor lor. Iar califul şi-a simtit inima tare strânsă la vestea 
aceea şi le-a spus: 

— Cum se poate să fiu calif şi domnul domnilor de pe pământ, şi să nu se 
poată să am un lucru atâta de nevolnic cum este o piatră? Vai de căpăţânile 
voastre! Duceţi-vă şi cercetaţi pe la negustori! 

Iar ei au cercetat pe la toţi negustorii, care au răspuns la fel: 

— Nu mai căutaţi degeaba! Stăpânul nostru califul nu va putea să găsească 
o gemmă ca aceea decât la un tânăr din Bassra, care se numeşte Abu- 
Mohammad-Oase-Moi! 

Iar ei s-au dus să-i dea seamă califului despre cele ce aflaseră, spunându-i: 

— Stăpânul nostru califul nu va putea să găsească gemma decât la un tânăr 
din Bassra, care se numeşte Abu-Mohammad-Oase-Moi! 


Atunci califul i-a poruncit lui Giafar, vizirul său, să-i dea de ştire emirului 
de la Bassra să se ducă să-l caute numaidecât pe Abu-Mohammad-Oase- 
Moi şi să-l aducă cu mare zor la Bagdad, dinaintea sa. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute şaizeci şi şaptea noapte 


Spuse: 


„„„să-l caute numaidecât pe Abu-Mohammad-Oase-Moi şi să-l aducă cu 
mare zor la Bagdad, dinaintea sa. Şi Giafar a scris pe dată o scrisoare şi l-a 
însărcinat pe spătarul Massrur să plece cu mare grabă la Bassra şi s-o ducă 
chiar el emirului El-Zobeidi, cârmuitorul cetătii. 

Şi Massrur a plecat, fără a mai zăbovi, să-şi îndeplinească solia. 

Când cârmuitorul Bassrei, emirul El-Zobeidi, a primit scrisoarea califului, 
a răspuns că ascultă şi că se supune; şi, după ce i-a dat trimisului califului 
toate cinstirile şi supunerile datorate, i-a pus la îndemână nişte străji care să- 
] ducă acasă la Abu-Mohammad-Oase-Moi. Şi Massrur a ajuns îndată la 
palatul în care locuia tânărul acela, şi a fost întâmpinat la poartă de o ceată 
de robi îmbrăcaţi bogat, cărora le-a spus: 

— Daţi de ştire stăpânului vostru că emirul drept-credincioşilor îl cheamă 
la Bagdad! 

Şi robii au intrat să ducă stăpânului lor ştirea, într-o clipită, tânărul Abu- 
Mohammad s-a şi ivit în pragul casei sale şi l-a văzut pe trimisul califului 
cu străjile emirului de la Bassra; şi s-a plecat până la pământ dinaintea lui şi 
a spus: 

— Mă supun poruncilor emirului drept-credincioşilor! 

Pe urmă a adăugat: 

— Ci mă rog măriilor voastre, o, prealuminaţilor, să intraţi pe-o clipă ca 
să-mi cinstiţi casa! 

Massrur a răspuns: 

— Nu prea putem să zăbovim pe-aici, din pricina poruncilor grabnice ale 
califului, care nu aşteaptă decât sosirea ta la Bagdad! 

El a spus: 

— Ci tot trebuie să-mi daţi răgazul de trebuinţă ca să-mi fac pregătirile de 
drum. Intraţi, dară, şi hodiniţi-vă! 

Massrur şi însoțitorii săi au mai făcut, chipurile, oleacă de nazuri, dar până 
la urmă au intrat după tânăr. 


Şi au văzut, încă din odaia de la intrare, nişte perdele falnice de catifea 
albastră ţesute cu zarafir subţire, şi marmure scumpe, şi lucruri de lemn 
cioplit, şi tot felul de minunăţii, şi peste tot, şi pe chilimuri, şi pe lucruri, şi 
pe pereţi ori pe tavane, numai aurării şi argintării şi nestemate strălucitoare. 
Şi gazda i-a dus la o sală de scaldă, sclipind de curăţenie şi înmiresmată ca 
un boboc de trandafir, atâta de minunată cum nici saraiul califului nu avea 
una asemenea. lar după scaldă robii i-au îmbrăcat în nişte mantii scumpe de 
atlaz verde, împodobite cu flori făcute din mărgăritare, din aur subţire şi din 
nestemate de toate culorile. Şi, spunându-le urările de după scaldă, robii le- 
au adus pe două tăvi de smalţ aurit cupele cu sorbeturi şi răcoritoare. După 
care au intrat cinci tineri, frumoşi ca îngerul Harut, care au înmânat 
fiecăruia, din partea stăpânului lor, după urările de scaldă, câte o pungă cu 
cinci mii de dinari, ca dar. Şi atunci au intrat robii dintâi, aceia care îi 
duseseră la hammam; şi i-au poftit să vină după ei, şi i-au dus în sala de 
oaspeţi, unde îi aştepta Abu-Mohammad, stând pe un divan de mătase şi cu 
coatele sprijinite pe nişte perne tivite cu mărgăritare. Şi s-a ridicat în cinstea 
lor, şi i-a pofitit să şadă jos lângă el, şi a mâncat, şi a băut, laolaltă cu ei tot 
felul de mâncăruri minunate şi de băuturi cum nu se află decât la palatele 
kaizerilor. 

Atunci tânărul s-a ridicat şi le-a spus: 

— Sunt robul emirului drept-credincioşilor! Pregătirile de drum au fost 
făcute şi putem să plecăm la Bagdad! 

Şi au ieşit din Bassra şi au luat calea către Bagdad. Şi, după o călătorie 
fericită, au ajuns în Cetatea Păcii şi au intrat în palatul emirului drept- 
credincioşilor. 

Când s-a văzut în fata califului, Abu-Mohammad a sărutat pământul dintre 
mâinile lui şi a luat o înfăţişare plină de cuviinţă şi de cumpătare. Şi califul 
l-a poftit să şadă jos. Şi el a şezut sfios pe marginea scaunului şi, cu o 
vorbire foarte aleasă, a rostit: 

— O, emire al drept-credincioşilor, robul tău cel supus a aflat, fără să-i fi 
spus cineva, pricina pentru care este chemat dinaintea domnului său. Drept 
care, în loc de numai o gemmă, a socotit de datoria lui de nevrednic supus 
să-i aducă emirului drept-credincioşilor tot ceea ce i-a hărăzit soarta! 

Şi după ce a rostit vorbele acestea, a adăugat: 

— Dacă stăpânul nostru îmi îngăduie, am să pun să se deschidă lăzile pe 
care le-am adus cu mine, ca dar al unei slugi pentru domnul său! 

Şi califul i-a spus: 


— Nu văd nimica împotrivă! 

Atunci Abu-Mohammad a poruncit să fie adusă cea dintâi ladă şi a scos 
din ea, printre alte minunăţii ce răpeau minţile, trei pomi de aur, cu tulpinile 
de aur, cu crengile şi cu frunzele de smarald şi de beril verde-albastru, şi cu 
poamele de rubine, de mărgăritare şi de topaze, în loc de portocale, de mere 
şi de granate. 

Pe urmă, în vreme ce califul se minuna de frumuseţea acelor pomi, a 
deschis cea de a doua ladă... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute şaizeci şi opta noapte 


Spuse: 


Pe urmă, în vreme ce califul se minuna de frumuseţea acelor pomi, a 
deschis cea de a doua ladă şi, printre alte bogății, a scos un chioşc de mătase 
şi de aur, încrustat cu mărgăritare, hiacinte, rubine, safire şi multe alte 
gemme cu nume necunoscute; şi stâlpul din mijloc al acelui chioşc era făcut 
din lemn de aloe indian; şi toţi pereţii chioşcului erau tigheliţi cu gemme de 
toate culorile, iar pe dinlăuntru era împodobit cu desene de un meşteşug 
minunat, înfăţişând zbeguri de animale şi zboruri de păsări; şi toate acele 
animale şi acele păsări erau făcute din aur, din crisolite, din granate, din 
smaralde şi din multe alte soiuri de gemme şi de mademuri scumpe. 

Şi după ce a scos din ladă acele felurite lucruri, pe care le-a aşternut pe 
chilimuri una peste alta, la nimereală, Abu-Mohammad s-a ridicat în 
picioare lângă ele şi, fără a-şi mişca nici măcar capul, şi-a săltat şi şi-a 
coborât pleoapele. Şi pe dată chioşcul întreg s-a orânduit singur în mijlocul 
sălii, cu atâta iuţeală, rânduială şi potriveală de parcă ar fi fost întocmit de 
douăzeci de inşi pricepuţi; şi cei trei pomi minunaţi s-au dus şi s-au aşezat 
singuri la intrarea chioşcului, adăpostindu-l cu umbra lor. 

Atunci Abu-Mohammad s-a mai uitat o dată la chioşc şi a dat un şuierat 
foarte slab. Şi numaidecât păsările-gemme dinlăuntru au început să cânte, şi 
jivinele de aur au început să le răspundă cu dulceaţă şi cu gingăşie. Şi Abu- 
Mohammad, peste o clipită, a scos alt şuierat, şi corul întreg a tăcut 
numaidecât pe nota începută. 

Când si-a mai venit oleacă în fire din uluirea în care îl cufundase vederea 
acelor lucruri cum altele asemenea nu mai văzuse niciodată, califul i-a spus 
tânărului: 

de putere? 

Şi Abu-Mohammad a răspuns: 

— Am să-ţi spun povestea mea, o, emire al drept-credincioşilor, care este o 
poveste atâta de minunată şi de plină de întâmplări nemaipomenit de vrăjite, 
încât dacă ar fi scrisă cu acul pe colţul dinlăuntru al ochiului, ar fi o 
învăţătură de mari foloase pentru acela care ar vroi să se bucure de ea! 

Şi Al-Raşid, până peste poate de zădărit, a spus: 

— Grăbeşte-te şi ne deapănă ceea ce ai să ne spui, ya Abu-Mohammad! 

Şi tânărul a spus: 


— Află, dar, o, stăpâne al drept-credincioşilor (Allah înalţe-te întru putere 
şi slavă!) că, într-adevăr sunt cunoscut îndeobşte pe numele de Abu- 
Mohammad-Oase-Moi, şi că sunt fiul unui biet zbanţagiu de pe vremuri de 
la hammam, care a murit fără să ne lase, mie şi maică-mii, nici cele de 
trebuintă ca să facem faţă nevoilor. Încât aceia care ti-au povestit 
amănuntele acestea ţi-au spus adevărat; ci ei nu ţi-au spus nici pentru ce şi 
nici cum am dobândit eu porecla! Or, iacătă! încă din copilăria mea, o, 
emire al drept-credincioşilor, eu am fost copilul cel mai leneş şi mai molâu 
din câţi se pot găsi pe faţa pământului. Şi, într-adevăr, aşa de mare erau 
netruda şi lenevia mea, încât, dacă mă aflam culcat pe pământ şi dacă 
soarele cădea cu toate flăcările lui pe căpăţâna mea goală, în toiul amiezii, 
eu nu aveam inimă să-mi schimb locul ca să mă mut la umbră, şi mă lăsam 


copt ca o colocasă ”, mai degrabă decât să mişc un picior sau o mână. 

Or, la moartea răposatului meu tată (aibă-l Allah întru mila sa!), eram un 
copilandru de cincisprezece ani; da parcă n-aş fi avut decât doi ani ca 
vârstă, căci nu vroiam nici să muncesc, nici să mă mişc din locul meu; iar 
biata maică-mea era nevoită să slugărească pe la oamenii din mahala, ca să 
nu murim de foame, pe când eu îmi petreceam zilele întins pe-o latură şi nu 
aveam nici măcar putere să-mi ridic mâna ca să gonesc muştele care îşi 
aşezaseră sat în toate găurile de pe chipul meu. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute şaizeci şi noua noapte 


Spuse: 


...muştele care îşi aşezaseră sat în toate găurile de pe chipul meu. 

Or, într-o zi, dintr-o întâmplare destul de rară printre întâmplări, maică- 
mea, care ostenise o lună întreagă slugărind pe la cine-i da de muncă, intră 
în odaia mea, ţinând în mână cinci bănuţi de argint, rodul trudei ei întregi. 
Şi îmi spuse: „O, copile al meu, tocmai am auzit că vecinul nostru, şeicul 
Muzaffar, pleacă spre ţara Chinei! Or, ştii şi tu, copile al meu, că acest 
preacinstit şeic este un om minunat, un om de bine care nu-si râde de nişte 
sărăcani ca noi şi nu-i alungă niciodată. la, dar, aceste cinci drahme de 
argint şi scoală-te să mergi cu mine la şeic; şi să-i dai aceste cinci drahme şi 
să-l rogi să-ţi cumpere din China niscaiva mărfuri pe care să le vinzi apoi 
aici şi cu care (de-ar da Allah, întru mila lui faţă de noi!) să dobândeşti, fără 
de nicio îndoială, un câştig frumos. lată, aşadar, pentru noi, prilejul să ne 


îmbogăţim! lar acela care nu vrea să primească pâinea lui Allah este un 
păgân!” Or, eu, la predica aceea a mamei mele, îmi sporii şi mai mult 
trândăvia şi mă prefacui mort de-a binelea. lar maică-mea mă rugă şi mă 
răsrugă în toate chipurile, în numele lui Allah şi pe mormântul tatălui meu, 
şi pe toate! Da degeaba! Căci mă făceam că sforăi! Atunci îmi zise: „Pe 
harurile răposatului! mă juruiesc, o, Abu-Mohammad-Oase-Moi, dacă nu 
vrei să mă asculţi şi să mergi cu mine la şeic, că n-am să-ţi mai dau nici să 
bei, nici să mănânci, şi-am să te las să mori de foame!” Şi rosti vorbele 
acestea cu un glas atâta de hotărât, o, emire al drept-credincioşilor, încât 
pricepui că de data aceasta are să se ţie de cele ce spunea; şi scosei atunci 
un grohăit surd, care vroia să zică: „Ajută-mă să mă scol!” Şi ea mă luă de 
mână şi mă ajută să mă ridic şi să şed pe scaun. Eu atunci, sfârşit de trudă, 
începui să plâng şi, printre geamăte, suspinai: „Dă-mi târlicii!” Şi ea mi-i 
aduse, iar eu îi zisei: „Pune-mi-i în picioare!” Şi ea mi-i puse în picioare. Şi 
eu îi zisei:, Ajută-mă să mă ridic!” Şi ea mă ridică şi mă sprijini să stau 
drept. lar eu, gemând de să-mi dau sufletul, îi zisei: „Sprijină-mă să merg!” 
Iar ea veni în spatele meu şi mă sprijini împingându-mă încetişor spre a mă 
face să calc. lar eu începui să merg cu paşi rari, oprindu-mă la fiecare pas să 
răsuflu şi plecându-mi capul pe umeri de parcă mi-aş fi dat sufletul. Şi într- 
un sfârşit ajunsei, în felul acela, la malul mării, la şeicul 

Muzaffar care, împresurat de oamenii şi de prietenii lui, se pregătea să se 
suie pe corabie pentru plecare. lar sosirea mea fu întâmpinată cu mare 
uimire de toţi cei de faţă, care strigau uitându-se la mine: „O, ce, minune! E 
întâia dată când îl vedem pe Abu-Mohammad-Oase-Moi umblând! Şi este 
întâia dată când iese din casa lui!” Or eu, când ajunsei lângă şeic, îi spusei: 
„O, unchiule al meu, tu eşti şeicul Muzaffar?” El îmi spuse: „La poruncile 
tale, o, Abu-Mohammad, o, fiu al prietenului meu, răposatul zbanţagiu 
(Allah aibă-l întru bunăvoia şi mila sa!)”. Eu îi zisei, întinzându-i cele cinci 
drahme de argint: „la aceste cinci drahme, o, şeicule, şi cumpără-mi pe ele 
niscaiva mărfuri de la China! Şi poate că aşa, prin mijlocirea ta, are să fie 
un prilej să ne îmbogăţim şi noi!” lar şeicul Muzaffar nu vroi să nu 
primească cele cinci drahme; şi le vâri la chimirul său, zicând: „În numele 
lui Allah!” Şi îmi spuse: „Binecuvântarea lui Allah!” Şi îşi luă rămas-bun 
de la mine şi de la mama mea; şi, însoţit de o mulţime de neguţători care se 
întovărăşiseră cu el pentru acea călătorie, se sui pe corabia care să-l ducă în 
China. Or, Allah meni bună pace şeicului Muzaffar, care ajunse fără de 
supărare în ţările Chinei. Şi cumpără, şi tot aşa făcură şi ceilalţi negustori 


care erau cu el, ce era de cumpărat, şi vându ce avea de vândut, şi târgui şi 
făcu tot ce avea de târguit şi de făcut. După care se sui, ca să se întoarcă în 
ţara noastră, tot pe corabia pe care o închiriase de la Bassra, împreună cu 
soţii săi. Şi ridicară pânzele şi lăsară China în urmă. După zece zile de 
plutire, şeicul Muzaffar se sculă deodată, într-o dimineaţă, îşi plesni cu 
deznădejde palmele una de alta şi strigă: „Să se strângă pânzele!” Şi 
negustorii, tare nedumeriţi, îl întrebară: „Care-i treaba, o, şeicule 
Muzaffar?” El spuse: „Trebuie să ne întoarcem îndărăt în China!” Şi ei, 
până peste poate de uluiţi, îl întrebară: „Da de ce aşa, o, şeicule Muzaffar?” 
El spuse: „Aflaţi că am uitat să cumpăr mărfurile pentru care Abu- 
Mohammad-Oase-Moi mi-a dat cele cinci drahme de argint!” Şi negustorii 
îi spuseră: „Allah fie cu tine, o, şeicule al nostru! Nu ne sili, după toate 
ostenelile îndurate şi după toate primejdiile înfruntate şi după o lipsă atâta 
de lungă din ţara noastră, să ne întoarcem în China pentru un fleac ca 
acesta!” El spuse: „Trebuie numaidecât să ne întoarcem în China! Căci m- 
am juruit pe credinţa mea cu făgăduiala faţă de Abu-Mohammad şi de biata 
maică-sa, soţia prietenului meu, răposatul zbanţagiu!” Ei spuseră: „Asta să 
nu te apese întru nimic, o, şeicule! Căci suntem gata să-ţi plătim fiecare câte 
cinci dinari de aur ca dobândă la cele cinci drahme de argint pe care ti le-a 
înmânat Abu-Mohammad-Oase-Moi! Şi ai să-i dai tot aurul acesta la 
sosirea noastră acasă!” El spuse: „Primesc darul vostru, în numele lui!” 
Atunci negustorii îi plătiră fiecare câte cinci dinari de aur, în numele meu, 
şeicului Muzaffar, şi îşi văzură de drum mai departe. Or, de-a lungul 
drumului, corabia se opri, ca să ia merinde, la o insulă de printre cele multe 
insule. Şi negustorii şi şeicul coborâră să se preumble pe uscat. Iar şeicul, 
după ce se preumblă şi se bucură de reveneala de pe insula aceea, se 
întoarse să se urce pe corabie, când văzu pe ţărmul mării un neguţător de 
maimuțe care avea de vânzare vreo douăzeci de asemenea făpturi. Ci printre 
toate acele maimute, avea şi una care era tare prăpădită la înfăţişare, cheală, 
tremurând întruna şi cu ochii urduroşi. lar maimuţele celelalte, de fiecare 
dată când stăpânul lor întorcea capul ca să stea de vorbă cu muşteriii, nu 
pregetau să se repeadă la tovarăşa lor cea ticăloasă şi s-o muşte şi s-o 
zgârâie şi să i se ude pe cap. lar şeicul Muzaffar, care avea o inimă miloasă, 
tare fu mişcat de starea acelei sărmane maimuțe şi îl întrebă pe neguţător: 
„Cu cât dai maimuța aceea?” El spuse: „Aceea, o, stăpâne al meu, nu este 
scumpă. 'Ţi-o las, ca să scap de ea, cu cinci drahme numai!” Iar şeicul îşi 
zise: „Este taman cât mi-a dat orfanul! Şi am să-i cumpăr jivina aceasta, că 


doar o putea să se slujească de ea, arătând-o prin sukuri, şi să-şi câştige 
pâinea lui şi a mamei sale!” Şi plăti neguţătorului cele cinci drahme, şi puse 
pe unul dintre corăbierii de pe corabie să prindă maimuta. După care se sui 
pe corabie, împreună cu soţii săi negustori, gata de plecare. Or, până să se 
desfăşoare pânzele, văzură nişte pescari care se cufundau în adâncurile 
mării şi, de fiecare dată când ieşeau din apă, ţineau în mâini nişte scoici 
pline cu mărgăritare. 
Şi maimuța văzu şi ea... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute şaptezecea noapte 


Spuse: 


Şi maimuța văzu şi ea lucrul acela. Şi numaidecât făcu o săritură şi se 
cufundă în apă. Şi se băgă până la fundul mării, şi ieşi peste o bucată de 
vreme ţinând în mâini şi în gură nişte scoici pline cu mărgăritare de o 
mărime şi de o frumuseţe uluitoare. Şi se căţără pe corabie şi veni să-i dea 
şeicului tot ce pescuise. Pe urmă îi făcu din mână mai multe semne care 
vroiau să spună: „Leagă-mi ceva la gât!” Şi şeicul îi legă un sac la gât, şi 
maimuța sări iarăşi în mare, şi ieşi iar cu sacul umplut cu scoici pline cu 
mărgăritare, mai frumoase şi mai mari decât cele dintâi. Pe urmă iar sări în 
mare, de mai multe ori la rând, şi de fiecare dată se întoarse să-i aducă 
şeicului sacul plin cu pescuitul ei minunat. Şi-aşa! lar şeicul şi toţi 
neguțătorii erau până peste fire de uluiţi. Şi îşi spuneau: „Nu este putere şi 
tărie decât întru Allah Atotputernicul! Maimuţa aceasta stăpâneşte taine pe 
care noi nu le putem pătrunde! Ci toate astea-s întru norocul lui Abu- 
Mohammad-Oase-Moi, fiul zbanţagiului!” După care plecară de la insula 


mărgăritarelor Şi, după o călătorie minunată ajunseră la Bassra. Or, de 
cum puse piciorul pe uscat, şeicul Muzaffar veni să bată la uşa noastră. Şi 
maică-mea întrebă dinlăuntru: „Cine este acolo?” Şi el răspunse: „Sunt eu! 
Deschide, o, mamă a lui Abu-Mohammad! M-am întors din China!” Şi 
maică-mea strigă: „Scoală-te, Oase-Moi! lacătă şeicul Muzaffar care s-a 
întors din China! Du-te şi deschide-i poarta şi temeneşte-te dinainte-i şi 
spune-i bun venit! Pe urmă să-l întrebi ce ţi-a adus, în nădejdea că Allah ţi-o 
fi trimis, prin mijlocirea lui, cu ce să ne îndestulăm nevoile!” Iar eu îi 
spusei: „Ajută-mă să mă scol şi să umblu!” Şi ea aşa făcu. Şi mă ostenii, 
împiedicându-mă în poalele mantiei, până la uşă pe care o deschisei. Şi 


şeicul Muzaffar, urmat de robii lui, intră în odaia de primire şi îmi spuse: 
„Salamalecul şi binecuvântarea fie asupra celuia ale cărui cinci drahme au 
fost noroc călătoriei noastre! Ia uite, o, fiul meu, ce ţi-am adus!” Şi porunci 
să se înşire în odaie sacii de mărgăritare, îmi înmână aurul pe care i-l 
dăduseră negustorii şi îmi puse în palmă sfoara cu care era legată maimuta. 
Pe urmă îmi spuse: „Asta este tot ceea ce ţi-au dobândit cele cinci drahme! 
În ce priveşte maimuța, o, fiul meu, să n-o chinuiesti, întrucât este o 
maimuţă binecuvântată!” Şi îşi luă rămas-bun de la noi şi plecă împreună cu 
toţi robii săi. Eu atunci, o, emire al drept-credincioşilor, mă întorsei înspre 
maică-mea şi îi spusei: „Vezi şi tu, o, maică a mea, cine avea dreptate dintre 
noi doi! Mi-ai asuprit viaţa în fiecare zi spunându-mi: «Scoală-te, Oase- 
Moi, şi munceşte!» Iar eu îţi spuneam: „Cel care m-a zămislit are să-mi dea 
cu ce să trăiesc!” Şi maică-mea îmi răspunse: „Dreptu-i, fiul meu! Fiecare 
îşi poartă ursita legată la gât şi, orice-ar face, nu poate să scape de ea!” Pe 
urmă mă ajută să număr mărgăritarele şi să le împart pe mărimi şi pe 
frumuseţe. Şi mă scuturai de moleşeala şi de trândăvia mea, şi începui să 
mă duc la suk în fiecare zi şi să vând mărgăritare la negustori. Şi dobândii 
câştig straşnic, care îmi îngădui să cumpăr pământuri, case, prăvălii, 
grădini, palate şi mulţime de robi — bărbaţi, femei şi copilandri. Or, 
maimuța mergea cu mine peste tot, şi mânca tot ce mâneam eu, şi bea ce 
beam eu, şi nu mă scăpa din ochi niciodată. Ci, într-o zi, pe când mă aflam 
în palatul pe care pusesem să mi se zidească, maimuța îmi făcu semn că 
vrea o călimară, hârtie şi calam. Şi îi adusei cele trei lucruri. Şi ea luă hârtia, 
pe care o aşeză pe mâna ei stângă, aşa cum fac calemgiii, şi luă calamul, pe 
care îl înmuie în călimară, şi scrise: „O, Abu-Mohammad, du-te de-mi caută 
un cocoş alb! Şi vino cu el în grădină, după mine!” Iar eu citii rândurile 
acelea, şi mă dusei să caut un cocoş alb, şi alergai în grădină să i-l dau 
maimuţei, pe care o găsii ţinând în mâini un şarpe. Şi maimuța luă cocoşul 
şi îl slobozi asupra şarpelui. Şi pe dată cele două făpturi se luară la luptă, şi 
cocoşul îl birui până la urmă pe şarpe şi îl ucise. Pe urmă, altminterea de 
cum fac cocoşii, îl mâncă pe tot, până la capăt. Maimuţa atunci luă cocoşul, 
îi smulse penele toate şi le sădi una lângă alta în grădină. Pe urmă omorî 
cocoşul şi udă cu sângele lui toate penele. Şi luă pipota cocoşului, o curăţă 
şi o puse în mijlocul grădinii. După care... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a şase sute şaptezeci şi una noapte 


Micuta Doniazada îi spuse surorii sale: 

— O, sora mea, te rog mult! grăbeşte de ne spune ce-a făcut maimuta lui Abu-Mohammad după ce 
a sădit penele cocoșului în grădină şi le-a udat cu sângele cocoşului! 

Iar Şeherezada spuse: 

— Din toată inima şi cu drag! 

Şi urmă: 


...După care se duse dinaintea fiecărei pene, îşi clămpăni fălcile scoțând 
nişte ţipete pe care eu nu le putui pricepe, şi se întoarse iar lângă mine, ca să 
facă o săritură de-a mirările, ridicându-se de pe pământ şi pierind din ochii 
mei, în văzduhuri. Şi-n clipita aceea toate penele de cocoş din grădina mea 
se preschimbară în pomi de aur, cu crengile şi cu frunzele de smarald şi de 
beril verde-albastru şi având drept roade rubine, mărgăritare şi toate soiurile 
de nestemate. lar pipota cocoşului se preschimbă în chioşcul acesta vrăjit, 
pe care mi-am îngăduit să ţi-l dăruiesc, o, emire al drept-credincioşilor, 
dimpreună cu trei pomi din grădina mea! Eu atunci, îmbogăţit de aci înainte 
cu bunurile acestea fără de socoată, dintre care fiecare nestemată preţuieşte 
cât o vistierie, trăiesc astăzi în huzur şi fericire! Şi toate astea numai fiindcă 
în tinereţele mele mi-am pus credinţa în bunătatea cea fără de margini a 
Atoateîmpărţitorului, carele nu-i lasă niciodată în nevoie pe drept- 
credincioşii săi! 

După ce a ascultat povestea aceasta, califul s-a minunat până peste 
marginile minunării şi a strigat: 

— Bunăvoinţa lui Allah este fără capăt! 

Şi l-a oprit pe Abu-Mohammad pe lângă sine, ca să poată să povestească 
povestea aceasta diecilor de la palat spre a fi scrisă. Şi nu l-a lăsat să plece 
din Bagdad decât după ce l-a coperit de cinstiri şi de daruri, cu o dărnicie pe 
potriva celei pe care o dovedise oaspetele său faţă de el. Ci Allah este cel 
mai darnic şi mai puternic! 


După ce sultanul Şahriar ascultă povestea, îi spuse Şeherezadei: 

— O, Şeherezada, povestea aceasta mă mulţumeşte, pentru învăţătura ei! 

Iar Şeherezada zise: 

— Da, Măria Ta, ci ea nu-i nimic faţă de aceea pe care vreau să ţi-o povestesc în seara aceasta! 


PĂŢANIILE LUI HASSAN AL-BASSRI ȘI ALE PREAFRUMOASEI STRĂLUCIRE 
DIVANUL OAMENILOR DE RÂS ŞI DE BATJOCURĂ 


Bubuitura de pomină 
Cei doi poznaşi 
Viclenie muierească 


POVESTEA CU ADORMIIUL TREAZ 
DRAGOSTELE LUI ZEIN AL-MAWASSIE 


POVESTEA CU TÂNĂRUL LENEŞ 


Notes 


[-1] 


În varianta tradusă de M. A. Salie, începutul acestei poveşti face parte dintr-o altă poveste, 
intitulată Povestea cu Seif-ali-Muluk, unde, în locul şahului Kendamir, este vorba de şahul 
Muhammed ibn Sabaik, povestitor fiind neguțătorul Hassan, iar povestea cea căutată numindu- 
se Povestea cu Seif-ali-Muluk şi Badi-ali-Djemali, care are un cu totul alt subiect. Lungimea ei 
de peste 80 de pagini nu ne îngăduie s-o redăm aici. 


2] 


Elixirul. 


[-3] 


La M. A. Salie: 


Deci iată ceasul de pe urmă 
Cu jalea lui înfricoşată, 
Cel care sufletul ni-l curmă 
Şi sfarmă bucuria toată. 


[-4] 


Moartea. 


[-5] 
La M. A. Salie, scrisoarea este adresată lui Abu-r-Ruveiş, fiul lui Balkis. (După legendele 


arabe, Balkis era împărăteasa din Saba, soția lui Soleiman ben Daud - Solomon, fiul lui 
David.) 


| -6] 
La M. A. Salie: „Iar pe bătrâna cu care se întâlnise Hassan o chema Şavahi. Şi era poreclită 
Umm-al-Davahi”. 


[+7] 
„Salsabil (Selsebil) şi Kausar, după mitologia arabă, o fântână şi un izvor de pe tărâmurile 
raiului. 


[-8] 
Cuvântul arab kkoss, (grecescul kussos) se scrie cu două litere: cea dintâi, litera kaf, fiind 


redată prin semnul grafic ce reprezintă şi cifra 20; iar cea de a doua, litera sin, este redată prin 
semnul grafic cu care se reprezintă şi cifra 60. 


[9] 
La M. A. Salie: „lar cele şapte fete ale împăratului erau surori bune — din acelaşi tată şi aceeaşi 
mamă — afară de fata cea mai mică. Pe fata cea mai mare o chema Nuri-ali-Huda, pe a doua 
Hadjm-as-Sabak, pe a treia Şams-ad-Duha, pe a patra Sadjart-ad-Durr, pe a cincea Kut-ali- 
Kulub, pe a şasea Şaraf-ali-Banat, iar pe cea de a şaptea o chema Manar-as-Sana, şi aceasta era 
cea mai mică dintre surori şi era chiar soţia lui Hassan, şi le era soră numai după tată.” 


[-10] 


Povestea aceasta, repovestită de I. L. Caragiale, a apărut în volumul postum Abu-Hasan 
(Bucureşti, 1915), al marelui scriitor. 


[+11] 


La M. A. Salie, titlul este Povestea cu Massrur si Zein-ali-Mavasif. 


[= 12] 


Zein Al-Mawassif înseamnă Podoabă a Harurilor. 


[-13] 


În traducerea lui M. A. Salie, titlul este Povestea cu Abu-Muhammed cel leneş. 


[14] 


De la cuvântul zbanţ - ventuză. În traducerea lui M. A. Salie, răposatul tată al lui Mohamed se 
îndeletnicea cu luarea de sânge la hammam, făcea adică hărăcsiri, ceea ce ar fi impus în 
traducerea noastră termenul de „haracsagiu”. 


[-15] 


Colocasia antiquorum - plantă tropicală, cultivată pentru rizomul ei bogat în feculă. 


[- 16] 


La M. A. Salie: Insula Zindj - numele arab al insulei Zanzibar. 


